
Forord 


Denne boka er et resultat av intervensjonsstudien SKRIVUT - 
Writing and reflecting in the digital room (SKRIVUT) som ble gjen- 
nomfort i grunnskolelærerutdanninga ved daværende Høgskolen 
i Sør-Trøndelag i årene 2012 til 2015. Målet for prosjektet var å 
prøve ut og utvikle en skriftlig, digital møteplass på tvers av fag, 
pedagogikk og praksis, som kunne støtte grunnskolelærerstuden- 
ters kompetanseutvikling som skrivelærere. Gjennom studentenes 
loggdiskusjoner og blogger fikk vi som lærerutdanningsforskere 
en unik tilgang til lærerstudentenes møter med elever og undervis- 
ningspraksiser, med fagdidaktiske og pedagogiske teorier og med 
ytre og indre forventninger til å mestre rollen både som skrivelæ- 
rere og som akademiske skrivere. Takk til alle dere atten som lot 
oss komme så tett på dere i denne sårbare posisjonen. Takk også 
til praksislærere og faglærere som lot oss få samspille med dere. Vi 
refererer i boka til internasjonal forskning som viser hvor krevende 
det er å utvikle gode triadiske fellesskap i lærerutdanninga på tvers 
av ulike institusjonskulturer og ulike kunnskapsgrunnlag. Vår egen 
forskning bekrefter at det krever både tid og personlig investering 
å utvikle et fellesskap med trygge posisjoner og god dialog. Så takk 
for at dere ikke ga opp intervensjonsprosjektet vårt underveis. 
Avslutningsvis vil vi takke dem som har støttet forskningspro- 
sjektet og utgivelsen av denne boka. Først takk til vårt eget fag- 
miljø og våre egne ledere som trodde på prosjektet og finansierte 
det som en del av satsinga innenfor profesjonsrettet forskning 


FORORD 


på skriving. Takk også til alle kollegaer vi har diskutert lærerutdan- 
ning og skriving med over år. Det tverrfaglige skriveforskningsmil- 
jøet i Trondheim har en stor andel i boka! Dernest en stor takk til 
Nasjonalt senter for skriveopplæring og skriveforskning som har 
støttet utgivelsen av boka. Vi vil også takke forlagsredaktør Camilla 
Kolstad Danielsen i Cappelen Damm Akademisk for konstruktiv 
og profesjonell hjelp i prosessen fram mot ferdig bok. 


Trondheim, mars 2016 
Torunn Klemp, Vivi Nilssen, Elin Strømman og 
Carl Fredrik Dons 

Innledning 


Det er krevende å vere skrivelærer! 


Det er lærerstudenten Fredrik som kommer med dette hjertesuk- 
ket. Fredrik har dermed erfart det Kvithyld og Aasen (20114) sier, 
at å utvikle elevene til kompetente skrivere er en av de mest kom- 
plekse oppgavene vi driver med i skolen. Det er utviklinga fram 
mot å beherske denne komplekse oppgaven boka På vei til å bli 
skrivelærer handler om. Boka bygger på analyse av grunnskole- 
lærerstudenters tekster om skriveopplæring i praksis. Materialet 
gir oss et unikt innblikk i lærerstudentenes tanker, handlinger og 
refleksjoner rundt det å være skrivelærer i begynneropplæringa og 
på ungdomstrinnet. 

I intervensjonsprosjektet SKRIVUT - Writing and reflecting in 
the digital room ble det utvikla et digitalt læringsmiljø der lærer- 
studenter, praksislærere og faglærere møttes i tett dialog om skrive- 
opplæringa studentene deltar i, i praksisopplæringa. Studien viser 
at studentene i dette læringsmiljøet utvikla kompetanse som skri- 
velærere der de evner å veve sammen erfaringsbasert, faglig, fagdi- 
daktisk og pedagogisk kunnskap. Elevens læring og behov for ulike 
typer læringsstøtte er i sentrum i studentenes skriveopplæring både 
i barnetrinnet og i ungdomstrinnet. Studentene har et teoretisk fun- 
dament for de didaktiske valgene de diskuterer, samtidig som de er 
veldig usikre og møter på mange dilemmaer. Dilemmaer innenfor 
respons og vurdering er særlig framtredende. Studenttekstene gjen- 
speiler at de er i ferd med å tilegne seg et fagspråk som er egnet til 
å diskutere skriveopplæring i et profesjonelt kollegium. Studentene 
er i front både når det gjelder skrivedidaktisk teori og praksis, men 
studien har også vist at de er forbausende lite opptatt av mulighe- 
tene og utfordringene som ligger i multimodalitet og bruk av IKT 
i skriveopplæringa. 


13 


INNLEDNING 


Nar det gjelder forskersamfunnet, vil boka i forste rekke veere 
interessant for dem som regner seg som lererutdanningsforskere 
og er opptatt av samspillet mellom fag, fagdidaktikk, pedagogikk 
og praksis. Vi har valgt a la lærerstudentenes stemme høres gjen- 
nom rikholdige sitater. Boka gir dermed godt innblikk i lærerstu- 
dentenes tanker om skrivedidaktiske praksiser i skolen, som, etter 
vår vurdering, er tett på forskningsfronten innenfor fagfeltet. Dette 
bør gjøre boka interessant også for skriveforskere. I de seinere årene 
er det opprettet universitetsskoler tilknyttet lærerutdanningene 
ved noen av universitetene våre. Universitetsskoleprosjektene har 
noe ulike profiler, men har til felles at de er opprettet for å styrke 
utviklinga av forskningsbasert skolepraksis. Selv om SKRIVUT er 
et intervensjonsprosjekt der målet er å utvikle lærerutdanninga, er 
det samtidig et konkret eksempel på en samarbeidsform der for- 
skere bringes i tett dialog med lærere om skolens praksis, i dette 
tilfellet skriveundervisning. 

På samme måte som at lærere må ha god kunnskap om elever, 
må lærerutdannere ha god forskningsbasert kunnskap om lærer- 
studenter for å kunne støtte og utfordre den lærende på et riktig 
nivå i læringsprosessen. Boka vil dermed være interessant for 
lærerutdannere på begge læringsarenaene: praksislærere, rektorer 
og andre ansatte i praksisskoler, og faglærere i høgskoler og univer- 
sitet. Spesielt nyttig vil boka være for lærere som skal utdanne seg 
til praksislærere. Samspillet mellom teori og praksis settes særlig 
på prøve når lærerstudentene kommer ut i praksis. Praksislærerne 
har derfor en avgjørende støttende rolle i studentenes integrerte 
læringsprosess. Samtidig vil boka kunne være nyttig for mentorer 
og skoleledere som tar imot den nyutdannede læreren, eller de som 
utdanner seg til å påta seg slike oppgaver. De fleste lærerstudentene, 
de som ikke velger spesiell fordyping, er ferdige med norskstudi- 
ene i grunnskolelærerutdanninga etter andre studieår, altså på det 
stadiet studentene er i SKRIVUT-studien. Studentene vil fortsatt 

utvikle seg som skrivelærere gjennom arbeid med skriving i andre 
fag og gjennom praksisopplæringa. Den viktigste kunnskapsbasen 
innenfor språk, språklæring og undervisning i lesing og skriving 
er imidlertid lagt på dette stadiet. Boka sier derfor noe om hva 
kollegaer og skoleledere kan forvente av kunnskap og ferdigheter 
innenfor skriveopplæring når de tilsetter ferske lærerkandidater, og 
dermed hvilket grunnlag og behov de har for videre læring i yrket. 
Lærerutdanninga skal bidra til «å utvikle en profesjonell reflek- 
sjonsbasis for det kommende lærerarbeidet» (St.meld. nr.11, s. 76), 
og kompetanse som skrivelærer er en grunnleggende kompetanse 
som skolens rammeverk krever av alle lærere i alle fag. Boka vil 
således kunne gi nyttig informasjon om alle nyutdannede lærere, 
uavhengig av faglig fordyping. 

Før vi sier mer om innholdet i det enkelte kapitlet i boka, vil vi 
kort oppsummere det rammeverket studentene vil møte som nyut- 
dannede lærere. 


«Vi er alle skrivelærere» - om å utdanne 
skrivelærere 


Utdanningssystemets økte interesse for skrive- og leseopplæring 
på 2000-tallet kom ifølge Berge (2005) som et svar på den sterke 
skriftliggjøringa av samfunnet, og er internasjonalt forankret i 
OECD-programmet Definition and Selection of Competencies 
(DeSeCo), hvor literacy framheves som en nøkkelkompetanse for 
læring (OECD, 2016; Rychen & Salganik, 2005). DeSeCos defini- 
sjoner av språklige ferdigheter og skriftkulturelle kompetanser har 
fått stor betydning for læreplanarbeid i Norge. Kunnskapsløftets 
(KD, 2004) definisjon av grunnleggende ferdigheter er knyttet til 
literacy og dreier seg om å kunne kommunisere og delta i ulike 
samfunnsmessige og kulturelle sammenhenger. Skriveferdighetene 
må dermed utvikles i ulike faglige sammenhenger, og dermed ble 

det bestemt gjennom de nye læreplanene at alle lærere skulle være 
skrivelærere og arbeide med den grunnleggende ferdigheten skri- 
ving i alle fag på alle trinn. 

Evalueringa av Kunnskapsløftet rapporterer imidlertid om 
uklarheter med hensyn til hva opplæring i grunnleggende ferdig- 
heter innebærer, og finner at lærere og rektorer i mange tilfel- 
ler tolker begrepet som noe elementært og som «noe som først 
og fremst hører til på skolenes laveste trinn» (Aasen mfl., 2012, 
s. 254). Revisjonen av fellesfagene norsk, engelsk, samfunnsfag, 
naturfag og matematikk i etterkant av evalueringa hadde der- 
for som formål å tydeliggjøre de grunnleggende ferdighetene og 
å konkretisere progresjonen i dem. For å få til dette utarbeidet 
Utdanningsdirektoratet Rammeverk for grunnleggende ferdig- 
heter (KD, 2012a). I tillegg til nivådelte matriser som beskriver 
progresjonen i de grunnleggende ferdighetene, redefineres fer- 
dighetene med en større vekt på hvordan de skal bidra til å utvi- 
kle elevenes kompetanse, samtidig som de utgjør en del av denne 
kompetansen. 

Det er grunn til å tro at vi får nye endringer i rammeverket 
innen kort tid som et resultat av Ludvigsen-utvalgets utredning 
Fremtidens skole (NOU, 2015). Utvalget slutter seg til DeSeCos 
definisjoner av språklige ferdigheter og skriftkulturelle kompetan- 
ser, men problematiserer hvordan grunnleggende ferdigheter er 
nedfelt i rammeverket og skolens praksis. Ludvigsen-utvalget følger 
dermed opp den kritikken som kom fram gjennom evalueringa av 
Kunnskapsløftet. Det utvalget foreslår, er å erstatte begrepet grunn- 
leggende ferdigheter med framtidsrettede kompetanser, et begrep 
som kan understøtte at kompetansene utvikles kontinuerlig gjen- 
nom opplæringsløpet (NOU, 2015, s. 35). Utvalget presiserer at 
det å gå bort fra en fellesbetegnelse på det vi i dag kaller grunnleg- 
gende ferdigheter, ikke reduserer betydningen av samspillet mel- 
lom dem på tvers av fag. Skrivekompetanse omtales under ett av fire 

overordnede kompetanseområder, nemlig å kunne kommunisere, 
samhandle og delta, samtidig som skriving også beskrives som et 
redskap for å utvikle egne tanker og egen læring, og dermed tilhører 
kompetanseområdet å kunne lære. Det å skrive handler om å mes- 
tre ulike skrivehandlinger som foregår i ulike sammenhenger, og 
som har ulike formål. Skriving koples til samhandling, kunnskaps- 
utvikling og kunnskapsorganisering, identitetsdanning og kon- 
struksjon av tekst — formål som synliggjør det funksjonelle aspektet 
ved skriving og som er inspirert av modellen Skrivehjulet (Berge, 
Evensen & Thygesen, 2016; Fasting, Thygesen, Berge, Evensen & 
Vagle, 2009) som vi omtaler nærmere i kapittel fem (Skriveoppgaver 
og ulike skrivehandlinger). Det er stor grad av politisk enighet når 
det gjelder skolens oppgave med hensyn til skriveopplæring. Slik vi 
ser det, ligger det dermed ikke an til noen større endringer i ram- 


meverket når det gjelder å utdanne skrivelærere. 


Innholdet i boka 


Utdanning til skrivelærere — et samspill mellom erfaringer på to 
læringsarenaer er tittelen på første kapittel. Her presenterer vi 
SKRIVUT-prosjektet som er grunnlaget for boka. Hensikten med 
kapitlet er å redegjøre for utdanning av skrivelærere som et sam- 
spill mellom to likeverdige læringsarenaer, der praksis er både en 
erfarings- og studiearena, og der skriving er et medierende verk- 
tøy. Vi presenterer de to praksisskolene og deltakerne i fellesska- 
pet, og klargjør det teoretiske fundamentet for studien. Videre 
løfter vi fram studier som problematiser triadens funksjonalitet det 
første året. Kapitlet avsluttes med en redegjørelse for analysen av 
datamaterialet. 

I kapittel to, Skriving i tida — utvikling til skrivelærer, redegjør 
vi for den gjeldende forståelsen av skriveopplæring sett i offent- 
lige dokumenter og nyere skriveforskning. Hensikten med kapitlet 

er å etablere en forståelse av tankegodset studentene møter og gir 
sine bidrag til, som grunnlag i utdanninga av «den gode skrive- 
lærer». Studentenes språksetting av praksiserfaringer og teoritileg- 
nelse kan leses som et tidsuttrykk for deres oppfatninger av hva 
det er som preger skriveopplæringa i norsk skole i dag. Bartons 
(2007) økologiske tilnærmingsmåte til literacy brukes til å beskrive 
sentrale diskurser: studiefagsdiskursen, praksisskolediskursen, og 
skriveforskningsdiskursen. 

I kapittel tre, Skal det mye til for å kvele skrivelyst? Retting og rett- 
skriving, presenterer vi analyse som viser hva lærerstudentene er 
opptatt av når elevenes skriving og skriveundervisninga berører 
språkets formside. Kapitlet retter videre søkelyset mot hvordan stu- 
dentene diskuterer vektlegging av språkets formside med hensyn til 
å arbeide med teksters intensjon om det å uttrykke seg i menings- 
fulle sammenhenger. I kapitlet beskrives også hvordan studentene 
arbeider med språkets formside parallelt med ambisjonen om å 
utvikle elevens skriveglede og metaperspektiv på skriving. Kapitlet 
avsluttes med kjennetegn på studentenes utforskende samtaler om 
skriving. 

Skrivedidaktikk i motivasjonsteoretisk innramming, som er det 
fjerde kapitlet i boka, viser hvordan studentenes drivkraft som 
skrivelærere er et ønske om at elevene skal oppleve skriveiver og 
skriveglede. De skal være drevet av en indre motivasjon. Loggene 
og bloggene viser at motivasjonsteori har en sentral plass i studen- 
tenes analyser og gjennomføring av undervisning. De bringer inn 
motivasjonsteorier knyttet til mestring og anerkjennelse. Selv om 
dei liten grad henviser til skrivedidaktisk teori, speiler studentenes 
didaktiske refleksjoner teser for god skriveopplæring utvikla gjen- 
nom SKRIV-prosjektet (Smidt, 2010a, 2011). 

I kapittel fem, Skriveoppgaver og funksjonelle skrivere, viser 
vi hvordan skriving med ulike formål og i ulike sjangre kom- 
mer til syne i studentenes tekster om skriveundervisning. Funn 

i SKRIVUT vil bli relatert til foreliggende forskning innenfor 
skriving i alle fag og for mange formal. Analytiske verktoy er 
Skrivehjulet (Berge mfl., 2016; Fasting mfl., 2009) og teorier om 
oppgavedesign (Otnes, 20152). 

De ferske skrivelærernes verktøykasse er tittelen på kapittel seks. 
Det setter søkelyset på lærerstudentenes oppmerksomhet omkring 
bruken av medierende verktøy som støttende stillas i skriveunder- 
visninga. Kapitlet innledes med teorien bak medierende verktøy. 
Videre rettes søkelyset mot hvordan slike verktøy brukes, og hvor- 
dan de kan bidra til tilpasset opplæring. Kapitlet avsluttes med 
å beskrive studentens erfaringer med medierende verktøy som 
grunnlag for å bygge opp ei personlig verktøykasse til bruk i utø- 
velsen av læreryrket. 

I kapittel sju, Å skrive seg inn i lærerrollen, analyserer vi lærer- 
studentenes logger og blogger ut fra hvilke skrivehandlinger de 
tar i bruk når de er i ferd med å skrive seg inn i og utvikler sin 
egen praktiske yrkesteori (Handal & Lauvås, 1983) og lærerrolle. 
Kapitlet avsluttes med å diskutere hvordan lærerstudentene samti- 
dig tar i bruk skriving som medierende verktøy i egen læringspro- 
sess og som dialog i et læringsfellesskap. 

I det siste og åttende kapitlet, Morgendagens skrivelærere, 
sammenfatter vi analysen av hvordan SKRIVUT-studentene 
framstår som framtidige skrivelærere. Gjennom tre narrati- 
ver beskriver vi kvaliteter ved morgendagens skrivelærere med 
tanke på følgende områder: skrivelæreren i møte med eleven, 
skrivelæreren i møte lærerteamet og skrivelæreren i møte med 
skolen som organisasjon. Kapitlet avsluttes med å peke på noen 
av forutsetningene for at vi har oppnådd gode faglige resultater i 
SKRIVUT-prosjektet. 

Vi avslutter boka med et etterord som utdyper hvorfor vi 
har valgt å tilegne boka til Rutt Trøite Lorentzen, vår innsiktsfulle 
lærerutdannings- og skriveforskningskollega som gikk bort i 2015. 

Noen avklaringer til leseren 


Vi har valgt a la studentstemmer beere store deler av budskapet 
vart. Boka er full av sitater fra studentenes logger og blogger der 
de reflekterer ulike sider ved det de erfarer i lererutdanninga. Vi 
mener det er viktig 4 formidle studentenes tanker i et autentisk 
sprak, men vil understreke at budskapet likevel er forfatternes 
eget. Det er vi som har tolket fram meningen bak studentenes 
ytringer, valgt ut stemmene og sitatene som illustrerer funnene 
i analysene og konstruert rammene der ytringene kommer til 
uttrykk. 

For å gi liv til tekstene har vi valgt å presentere sitatene under 
fiktive studentnavn. For at det skal være mulig å holde rede på hvil- 
ken type studenter som står bak sitatet til enhver tid, har vi gitt stu- 
dentene som hadde praksis på barnetrinnet, navn på B. Her vil du 
som leser møte Barbro, Berit, Bodil og Brita. Studentene som hadde 
praksis på ungdomstrinnet har vi gitt navn på U, og her møter du 
Ulla, Ulrikke, Una, Undis og Urd, samt Ulf, Ulrik og Urban. Dette 
er alle studenter som deltok i SKRIVUT-prosjektets andre år, og 
som har skrevet loggene og bloggene som er grunnlaget for analy- 
sene vi bygger denne boka på (se beskrivelse av metode i kapittel 
en Grunnlag for boka - analysen av datamaterialet). Flere steder i 
boka viser vi imidlertid til tidligere studier av SKRIVUT-materiale 
fra studiens første år, og i kapittel åtte har vi også bygd ett av narra- 
tivene basert på et undervisningsopplegg som er dokumentert i én 
av disse studiene (Nilssen & Klemp, 2014). Studentene du vil møte 
på fra SKRIVUTs første prosjektår, har vi i denne boka gitt navn 
på F. Navnene vi har valgt, er Fride, Fanny og Fredrik. Elever som 
omtales i studentenes tekster, har vi gitt fiktive navn på E. Disse 
navnene er brukt for at vi skulle klare å gjengi studentenes tekster 
mest mulig autentisk, men E-navnene er det ikke noe poeng for 


deg som leser å holde greie på. 

Lererutdannerne som har samspilt med studentene pa den 
digitale læringsarenaen, er også viktige personer i denne boka. 
Begrepet lærerutdanner bruker vi som en fellesbenevnelse for alle 
som bidrar inn i studentenes lærerutdanning, både praksislæ- 
rerne og teorilærerne. For å gjøre situasjonen mer håndterbar 
for deg som leser, har vi valgt å ikke bruke navn på lærerutdan- 
nerne. Teorilærerne fra lærerutdanningsinstitusjonen, som også 
er oppfølgingslærere i praksis, omtaler vi som faglærere i norsk/ 
norsk-læreren og faglærere i PEL (pedagogikk og elevkunnskap)/ 
PEL-læreren. Praksisskolene har vi for enkelhets skyld gitt de fik- 
tive navnene Barneskolen og Ungdomsskolen. 

Når vi snakker om lærerutdanning, mener vi i denne boka som 
oftest grunnskolelærerutdanning. Når det er et poeng for forståel- 
sen, presiserer vi i teksten om vi snakker om lærerutdanningspro- 
grammet for 1.-7. trinn eller 5.-10. trinn (GLU 1-7, GLU 5-10). 
Intervensjonene i SKRIVUT-studien foregikk i 2012-2014, mens 
grunnskolelærerutdanninga var del av Høgskolen i Sør-Trøndelag 
(HiST). Nå som denne boka foreligger, er HiST fusjonert med 
Norges teknisk-naturvitenskapelige universitet (NTNU). 

Alle tekstene i denne boka, med unntak av tre narrativer i kapit- 
tel åtte, er autentiske utdrag av logg- og bloggdiskusjoner eller 
transkriberte intervjuer. Det ytes ikke alltid rettferdighet til en tekst 
når den tas ut av sin sammenheng. Noen steder er det gjort min- 
dre endringer og tilføyelser for å gjøre sammenhengen i teksten 
mer forståelig for deg som leser. Det har vært et mål for oss å i 
størst mulig grad la studenter og lærerutdannere komme til orde 
med sin egen stemme når det gjelder ordvalg og affektive virke- 
midler i teksten (tegnsetting, kursiv, store bokstaver, anførselstegn, 
smilefjes). For å øke tilgjengeligheten har vi likevel valgt å skrive 
om sitater på dialekt til et tilnærmet normalisert bokmål eller 
nynorsk. Derimot har vi valgt å la være å omsette sitater fra engelsk 
forskningslitteratur. 


21 


INNLEDNING 


Hvert av kapitlene 2-7 avsluttes med en tankevekker. Innholdet 
i tankevekkeren er relatert til det vi har skrevet om i kapitlet, men 
spørsmålene vi reiser, kan innebære en vridning av perspektivet i 
kapitlet for øvrig. I tillegg har vi tillatt oss i disse sluttordene å være 
noe friere med hensyn til hva vi har belegg for i egen eller annen 
forskning. Hensikten med tankevekkeren er å sette søkelys på for- 
hold ved lærerutdanninga som vi ut fra vår erfaring som forskere 
og lærerutdannere mener bør vies mer oppmerksomhet, og som 
har potensial for videreutvikling. 


God lesning! 

Kapittel 1: Utdanning 
til skrivelærere - et 
samspill mellom 
erfaringer pa to 
læringsarenaer 


Man ble jo litt tvunget til å koble erfaringene sine i praksis opp imot 
teorien her fra skolen da, og man følte — spesielt i og med at dere var 
så nærme hele tiden — at man var liksom ikke helt alene i praksis 
da. Man hadde liksom tilknytning til Rotvoll lell, og i fjor da, så var 
det liksom, når du var i praksis, så var du i praksis, og EN dag kom 
det en fra Rotvoll, ikke sant? Men nå var det liksom sånn fram og 
tilbake-kommunikasjon hele tiden. Så man følte at det ble litt mer 


helhet, da. Selv om det var mye, mye arbeid. 


Sitatet er fra et intervju med Barbro, en av studentene som har vært 
med i SKRIVUT-prosjektet. Hun beskriver hvordan hun ble tvun- 
get til å koble erfaringene i praksis opp mot teorien, og gjennom 
det har hun opplevd et mer helhetlig studium. Den helheten hun 
skriver om, blir etterlyst av studentene gjennom flere evalueringer 
av lærerutdanninga, sist gjennomført av NOKUT i 2006. 

Helt siden de første lærerseminarene ble opprettet i 1826, har 
lærerutdanninga i Norge foregått på to læringsarenaer. Samtidig 
har det gjennom historien vært en maktkamp som har bidratt 
til problematiske samarbeidsforhold mellom de to arenaene 

(Stromnes, 1999). Sundli (2009) beskriver det som en kamp mel- 
lom ulike diskurser eller ulike kulturer, og Haug (2010) som en 
kamp mellom profesjon og akademi. Darling-Hammond (2009, 
her i Zeichner, 2010) beskriver denne kampen som lererutdan- 
ningas akilleshæl, det sårbare punktet. Motsetninger og spenninger 
handler ikke bare om forholdet mellom teori og praksis, men også 
mellom fag og pedagogikk, og mellom fag og fagdidaktikk. Spiralen 
av evalueringer og reformer i norsk lærerutdanning kan tolkes som 
stadige forsøk på å avskaffe spenninger istedenfor å sette seg i stand 
til å leve med dem. Stjernø (1996) hevder da også at «Spenningen 
og motsetningsforholdet mellom teori og praksis må bearbeides — 
ikke forsøkes avskaffet» (s. 42). Både nasjonalt og internasjonalt 
tar flere til orde for at vi bør erkjenne forskjellen mellom teori og 
praksis som nyttige læringsmuligheter og konsentrere oss om å 
skape positive møteplasser for ulike kunnskapsformer (Edwards, 
2008; Terum & Heggen, 2010; Zeichner, 2010). Både praksislæ- 
rernes og faglærernes profesjonelle kunnskap er nødvendig, og 
siden ingen av dem er mer verdifull enn den andre, må de bringes 
i dialog med hverandre (Furlong, McNamara, Campbell, Howson 
& Lewis, 2008). Å styrke trepartssamarbeidet mellom studentene, 
lærerutdanningsinstitusjonen og praksisskolene var da også en 
uttrykt målsetting i grunnskolelærerutdanningene for 1.-7. trinn 
og 5.-10. trinn (KD, 2009). Å utvikle møteplasser ble sett på som en 
forutsetning for å få til en helhetlig, profesjonsrettet og praksisnær 
lærerutdanning hvor samspillet mellom pedagogikk, skolefag og 
praksisopplæring blir håndtert. Terum og Heggen (2010) hevder at: 
«Møteplassane kan danne ramme for utvikling av eit språk og ein 
kultur tufta på respekt for det som er forskjellig, og evne til å hand- 
tere faglege spenningar og usemje på ein konstruktiv måte» (8. 93). 

Internasjonalt brukes begrepet third space om interaksjonsare- 
naer som støtter studentene til å navigere, forhandle og bygge bro 
på tvers av ulike diskurser i lærerutdanninga og utvikle kompetanse 

i å knytte disse sammen (Martin, Snow & Torrez, 2011; Moje mfl., 
2004). Ifølge Zeichner (2010) innebærer etablering av a third space 
en avvisning av motsetninger som praktisk og akademisk kunn- 
skap og det hierarkiske paradigmet: «Creating third spaces in the 
teacher education involves an equal and more dialectical relations- 
hip between academic and practitioner knowledge in support of 
student teacher learning» (s. 92). Det vi ofte ser på som konkur- 
rerende diskurser, er integrert på nye måter, og et enten-eller-per- 
spektiv er forandret til et bade-og-perspektiv. Teoretisk og praktisk 
kvalifisering skal bidra til å sikre profesjonskompetanse som lærer 
(Terum & Heggen, 2010). 

Grunnlaget for denne boka er, som nevnt i innledninga, inter- 
vensjonsprosjektet SKRIVUT - Writing and reflecting in the digital 
room, hvor det digitale rom ble prøvd ut som møteplass for triaden 
lærerstudent-praksislærer-faglærer. Et viktig utgangspunkt for pro- 
sjektet er at vi ser på praksisopplæring og teoristudier som to like- 
verdige læringsarenaer, slik det er nedfelt i offentlige dokumenter 
(KD, 2010a, 2010b). Faglærere og praksislærere har hver sin genu- 
ine kunnskap som det er nødvendig for lærerstudenter å få tilgang 
til. Faglærerne har det vi vil kalle generalisert, forskningsbasert 
kunnskap, mens praksislærene besitter en lokal, erfaringsbasert 
kunnskap. Flere gjør en lignende inndeling av de to kunnskaps- 
typene. Darling-Hammond (2008) bruker begrepsparet teoribasert 
og erfaringsbasert kunnskap, mens Johannesen (1988) snakker om 
påstandskunnskap og fortrolighetskunnskap. Denne typen begreps- 
par sier noe sentralt om lærerutdanningas to læringsarenaer. Det 
kan likevel være grunn til å tro at de bidrar til uheldige oppfat- 
ninger om skiller mellom utdanning og yrkesutøvelse, og om ulike 
kunnskapers verdi. Vi har derfor tro på møteplasser hvor ulike 
typer kunnskap kommer til syne og bryner seg mot hverandre slik 
at læringa på de to arenaene gjensidig forsterkes for studentene. Vi 
ser gode møteplasser som et sted hvor de ulike aktørene får brukt 

sine ressurser. Ifølge Kvernbekk (1995) mener noen at teori skal 
foreskrive hvordan praktikerne skal handle. Hun kaller det teori- 
tyranniet og plasserer det på ett av ytterpunktene på et kontinuum. 
På det andre ytterpunktet finner vi erfaringstyranniet, de som 
mener at praksis er selvtilstrekkelig. De fleste vil posisjonere seg 
et eller annet sted imellom. I likhet med Kvernbekk plasserer vi oss 
i en midtposisjon der teori og praksis beriker hverandre. Teorien 
kan hjelpe oss å beskrive hva som skjer og forstå hvorfor det skjer. 
Ifølge Kvernbekk, blir det mye omtalte gapet mellom teori og prak- 
sis da snarere et mulighetsrom enn et problem. Det blir rommet 
der refleksjon kan skje. 

Vi ønsker å ta på alvor ideen om at vi alle er lærerutdannere. Den 
teknologiske utviklinga gir nye muligheter til å bringe de ulike par- 
tenei det triadiske fellesskapet i en tettere dialog. I SKRIVUT møter 
lærerstudentene begge kunnskapstypene i det samme digitale rom- 
met. Rommet legger til rette for å drøfte pedagogiske situasjoner og 
utfordringer tett opp til studentenes praksis ut fra ulike perspekti- 
ver og forståelseshorisonter. SKRIVUT er utvikla i tett samarbeid 
mellom praksislærere, lærerstudenter og faglærere i norsk og PEL. 
Prosjektet ble gjennomført over to år på en barneskole med disku- 
sjonsforum i its learning som digital møteplass (Strømman, 2015), 
mens utprøving av blogg som digital møteplass ble prøvd ut på en 
ungdomsskole det andre året (Dons & Strømman, 2014). Prosjektet 
hadde tre hovedmål: 


e A utvikle skriving i det digitale rom som en dialogisk møte- 
plass for det triadiske samarbeidet mellom lærerstudenter, 
praksislærere og faglærere 

e A utforske og utvikle skriving som medierende redskap i 
lærerutdanninga 

e A få større forståelse av lærerstudenters utvikling som skri- 
velærere, hvordan de bruker, setter sammen og utvikler sin 
kunnskap 


26 


KAPITTEL 1: UTDANNING TIL SKRIVELARERE 


Det er det siste vi vektlegger i denne boka. Hva forteller tekstene 
pa den digitale møteplassen om lærerstudentene som framtidige 
skrivelærere? 


SKRIVUT - bakgrunn og teoretisk 
fundament 


Det er tradisjonelt praksislærerne som møter studentene når de 
skal omsette kunnskap og erfaring fra ulike kilder til pedagogisk 
handling. Det er de som erfarer i hvor stor grad studentene bruker 
og forstår faguttrykk i planlegging og i pedagogiske diskusjoner. 
Begreper fra pedagogisk og fagdidaktisk teori bidrar også med 
blikk studentene bruker til å analysere og reflektere over erfarin- 
ger. I tillegg til å være en viktig læringsarena for lærerstudentene 
er praksisopplæringa dermed også en arena hvor annen kunn- 
skap kommer til syne, settes på prøve og utvikles. Det er derfor 
den optimale arenaen for å utvikle det Shulman og kolleger (1986, 
1987) har kalt pedagogical content knowledge (PCK), den sammen- 
satte kunnskapsbasen som er helt spesiell for lærere. PCK består 
av en kompleks kunnskapsbase, ulikt identifisert av ulike forskere 
på ulike fagområder etter som årene er gått. Det viktige er like- 
vel, ifølge Ball (2000), at begrepet framhever samspillet mellom 
pedagogikk og fag i undervisningssituasjonen. Selv om innholdet 
i begrepet kan oppfattes og tolkes noe ulikt, er det stor enighet om 
at læreres kunnskapsbase i tillegg til kunnskap lærere tilegner seg 
gjennom utdanning i pedagogikk, fag og fagdidaktikk, også inne- 
har individuelle trekk ervervet gjennom erfaring. I tillegg er den 
påvirket av verdier og det vi kan kalle lokal kunnskap ervervet og 
utvikla under arbeid med tekster, fag og elever i ulike kontekster 
år etter år, for noen erfarne lærere i flere tiår. For å undervise godt 
og veilede godt må det være en viss dynamikk mellom læreren og 
klassen som tillater humor, spontanitet og fleksibilitet. Dette er 

integrert i læreres PCK. Kunnskapen utvikles gjennom å prøve 
ut ting, observere, diskutere, reflektere og arbeide sammen med 
andre lærere (Gudmundsdottir, 1995; Hashweh, 2005). Ettersom 
PCK er så nært knyttet til erfaring, er denne sammensatte kunn- 
skapen naturlig nok ikke velutvikla hos lærerstudenter. Det er jo 
nettopp denne kunnskapen de skal starte utviklinga av gjennom 
lærerstudiet. En forutsetning er at erfaringene blir analysert, drøf- 
tet og reflektert over og satt i en større sammenheng. 

Forskning viser imidlertid at veiledningssamtalene er kontekst- 
bundet i en her-og-nå-situasjon. Erfaringene i klasserommet er 
sjelden diskutert utover skolekonteksten eller generalisert (Ottesen, 
2006; Søndenå, 2004; Sundli, 2002). En studie av Klemp (2012a) 
viser at også loggskriving i liten grad hever seg over det kontekst- 
nære nivået. Studien viser imidlertid at studentene finner det 
givende og er positive til daglig loggskriving der de får respons av 
praksislærer. Ved vår institusjon har det i lang tid vært obligatorisk 
å skrive logg som del av praksisopplæringa. Det er imidlertid stor 
variasjon både når det gjelder omfang og respons. Det er som oftest 
også en dialog bare mellom praksislærer og den enkelte student. 

I SKRIVUT-prosjektet styrkes faglærers inntreden på prak- 
sisarenaen, ikke ved økt tilstedeværelse, men gjennom en skrift- 
lig digital dialog med studenter og praksislærere gjennom hele 
praksisperioden. Det er to hovedgrunner til at det skrevne digitale 
formatet ble valgt som samspillsarena. For det første bygger vi på 
teorier om betydningen av å skrive for å lære (Vygotskij, 1987) og 
hvordan den retrospektive struktureringa i skrift fremmer videre 
refleksjon (Hoel, 2002a). For det andre gir det digitale formatet 
faglærerne muligheten til en kontinuerlig tilgang til lærerstuden- 
tenes refleksjoner i praksisopplæringa uten å være tilstede. Ved å 
inkludere faglærerne i refleksjonsskrivinga er det et mål å styrke 
samspillet mellom de to læringsarenaene. Vi støtter oss på Wenger 
(1998), som hevder at variasjon, ulikhet og spenning mellom ulike 

stemmer utgjør en ressurs for et miljø. Det er i de ulike stemmene, 
i møte mellom ulike perspektiv og oppfatninger, mellom ulik bak- 
grunn, kunnskap, meninger og erfaringer, at det ligger et potensial 
for utvikling og læring. Den enkelte students skriving for å lære er 
dermed nedfelt i en interaktiv diskurs formet av et læringsfelleskap 
hvor mening forhandles og kunnskap skapes i fellesskap. 

Refleksjonstekster via e-post mellom faglærer og enkeltstudenter 
har vist seg å være en viktig medierende faktor for refleksjon over 
praksiserfaringer (Hoel, 2002a). I kontrast til både word-formatet 
og e-post-korrespondanse åpner imidlertid et diskusjonforum, slik 
vi prøver ut i SKRIVUT, opp for videre dialoger, debatter, forhand- 
linger, flere stemmer. Det er likevel ingen garanti for at det skjer en 
hensiktsmessig interaksjon mellom de ulike aktørene. Det ligger en 
utfordring i å legge til rette for et forum som passer til formålet. 
Laurillard (2002) vektlegger viktigheten av å balansere akademisk 
kunnskap og praktisk kunnskap i e-læringsdiskusjoner. Slik kan 
studenter både bidra til og dra nytte av en dialog som bygger bro 
mellom «the process of adaptation (practice in relation to theory) 
and reflection (theory in the light of practice)» (s. 22). 

Flere studier viser at en drivende kraft i et digitalt læringsfelles- 
kap er social presence (Lowes, Lin & Wang, 2007; Rovai, 2007; 
Swan & Shih, 2005). Swan og Shih (2005) definerer social presence 
som «the degree to which participants in computer-mediated com- 
munication feel affectively connected to one another» (s. 115). 
Lowes mfl. (2007) fastslår at deltakerne trenger å oppleve «the 
social presence of other learners — put simply, they need evidence 
that someone is listening» (s. 191). Faglærer eller fasilitator må 
derfor unngå å bli sentrum for diskusjonen, gjennom å legge vekt 
på student-student interaksjon (Rovai, 2007). Mazzolini og 
Maddison (2003, 2007) identifiserte tre ulike roller som faglærere 
kan innta overfor studenter i diskusjonsforum på nett: som den 
prominente «sage on the stage», som en mer konstruktivistisk 

«guide on the side», eller som en lavprofilert «ghost in the wings». 
Overraskende fant de at jevnlig deltakelse fra lærerne ikke nodven- 
digvis fører til flere innlegg fra studentene. Tvert imot fant de at jo 
mer faglærerne skreiv, jo kortere ble lengden på diskusjonstrådene 
(2003, s. 237). I hvor stor grad faglærerne skal være synlig, er 
avhengig av hensikten med forumet. I SKRIVUT var det meningen 
at faglærerne skulle inngå som likeverdige dialogpartnere. 
Garrison og Andersons (2003) begrep cognitive presence som refe- 
rerer til at asynkrone diskusjonsforum bør legge til rette for kritisk 
refleksjon og diskurs, er også interessant. Først når dette er tilstede, 
har bruken av teknologi potensial til å fungere som en læringsarena 
(knowledge-building community) til støtte for studenters læring 
(Anderson, Rourke, Garrison & Archer, 2001; Laurillard, 2002). 


Møteplassen - erfaringer fra det 
første året 


Det første året ble prosjektet gjennomført på Barneskolen med 
seks lærerstudenter som hadde praksis i første klassetrinn hos to 
praksislærere. Den ene var en erfaren praksislærer med veileder- 
utdanning. Den andre var fersk som praksislærer, men hadde lang 
erfaring som lærer. Praksislærerne ble invitert med som deltakere i 
prosjektet fordi de er ansatt på en skole med spesielt fokus på lese- 
og skriveopplæring. Den erfarne praksislæreren har tidligere vært 
med i et FoU-prosjekt om loggskriving sammen med en av faglæ- 
rerne i prosjektet (Klemp, 2012a). Selv om loggskriving i praksis er 
obligatorisk ved vår institusjon, ville deltakelse i prosjektet medføre 
noe ekstraarbeid. Prosjektet ble derfor presentert i aktuelle klasser, 
og interesserte studenter fikk melde seg. 

De to praksislærerne hadde hovedansvaret for hver sin gruppe 
med fire studenter i hver. På grunn av frafall ble de slått sammen til 
en gruppe på seks studenter. De seks deltakende lærerstudentene 

var i sitt andre år i GLU 1-7. Praksisopplæringa i dette studieåret 
var organisert som enkeltuker i perioden september — mars for at 
studentene skulle kunne følge en enkeltelev og studere hvordan 
barn lærer og utvikler seg over tid. Fokuselevprosjektet er et felles 
arbeidskrav i pedagogikk og elevkunnskap (PEL) og norsk. Hver 
student valgte tidlig i høstsemesteret en fokuselev som de fulgte 
gjennom studieåret. De samlet kunnskap om eleven gjennom 
observasjon, lytting og dialog, de gjennomførte ulike typer kart- 
legginger, og de samlet inn ulike typer elevarbeid. Observasjoner 
og erfaringer ble skrevet ned underveis, og materialet ble drøftet 
med praksislærer og medstudenter i veiledningssamtalene. Vårt 
empiriske materiale viser også at fokuseleven ble viet stor plass i 
studentenes logger. Studentenes arbeid med fokuseleven dannet 
grunnlag for en større fagtekst hvor studentene presenterte og 
analyserte fokuselevens kunnskap, empirisk og teoretisk. De skulle 
også drøfte tilpasset opplæring som kunne styrke videre lese- og 
skriveutvikling for eleven. 

Den erfarne praksislæreren hadde tidligere brukt læringsplatt- 
formen its learning som en arena for studentenes loggskriving. I 
et felles prosjektrom la studentene ut logger skrevet i word-format. 
En slik bruk av læringsplattformen er ikke uvanlig. Det meste av 
kommunikasjon mellom faglærere og studenter foregår via opp- 
lasting av word-dokumenter (Tømte, Kårstein & Olsen, 2013). 
Loggene var åpne for medstudentene, men bare praksislærer ga 
respons. Som del av utprøvinga av en digital møteplass endra vi 
formatet på loggskrivinga. SKRIVUT-studentene skreiv logger om 
elevers skriving og seg selv som skrivelærere, som innlegg i et dis- 
kusjonsforum i its learning. I tillegg til å legge ut et hovedinnlegg 
hver dag inngikk studentene forpliktende avtale om å respondere 
på medstudenters logger og å besvare respons de selv fikk. Målet 
var å få alle til å bidra til meningsfulle og reflekterte diskusjoner 
i et triadisk læringsfellesskap. Læringsfellesskapet besto av de 

seks studentene, de to praksislærerne og to faglærere som begge 
er erfarne lærerutdannere med bakgrunn som lærere. Den ene 
underviser studentene i norsk, mens den andre er faglærer i PEL. 

Studier av triadens funksjonalitet dette første året viser at 
SKRIVUT-studentene opplevde det triadiske samarbeidet som nyt- 
tig for deres faglige utvikling (Dons, Klemp, Nilssen & Strømman, 
2013; Nilssen & Klemp, 2014). Vi har identifisert at loggdiskusjo- 
nen fungerte som et medierende verktøy i studentenes læring når 
det gjelder å 


e dele erfaringer og refleksjoner 

e undersøke og utveksle nye ideer 

e søke råd og veiledning fra hverandre, praksislærerne og 
faglærerne 

e utvikle og forbedre læringsressurser 

e diskutere og utfordre etablerte «sannheter» om undervisning 


og læring 


(Dons mfl., 2013; Nilssen & Klemp, 2014). 

I intervjuene understreket alle de deltakende studentene forvent- 
ninga om en faglig respons som en viktig drivkraft i skrivearbeidet. 
De så den faglige diskursen som hjelp til å sette sammen teori og 
praksis og som «gratis eksamenstrening». I tillegg uttrykte de selv at 
de ble bedre observatører i klasserommet fordi de hele tida jaktet på 
noe å skrive om. Fredrik sa det slik: «Hver gang du ikke har under- 
visning så sitter du der med haukeblikk for å se om det er noen situa- 
sjoner å skrive om». Vi ser en dynamikk hos studentene i det faglige 
læringsarbeidet i SKRIVUT-prosjektet som vi ofte savner i lærerut- 
danninga. Fanny sa følgende om forventningene hun opplevde: 


Dette prosjektet var veldig spennende da det først kom, og er fortsatt 
veldig motiverende, samtidig som det er litt stressende. Du føler at 
det kreves en del kvalitet i din logg, at det skal være bra, en viss por- 


sjon kvalitet i det, som en føler at en må leve opp til. 

Sitatet viser at forventningstrykket opplevdes som høyt. Likevel er 
studentene samstemmige om at læringsutbyttet gjorde at de ikke 
ville valgt bort alle de slitsomme, seine skrivekveldene. Fredrik 
oppsummerte deltakelsen i prosjektet slik: «Et helvetes pes, men du 
har igjen for det». Sitatet fra prosjektets andre år som vi innledet 
dette kapitlet med, viser også at deltakelse i prosjektet opplevdes 
som arbeidskrevende. 

En annen studie (Strømman, 2015) undersøkte hvilke typer av 
fasilitator-strategier som ble brukt i diskusjonsforumet. Hensikten 
var å finne ut hva slags form for respons som genererer diskusjon 
og stimulerer til læring, og på den måten utvikle kunnskap om 
hvordan digitale arenaer kan designes og fasiliteres av faglærere. I 
analysen av responsen identifiserte Strømman følgende åtte kate- 
gorier: bekreftelse, informasjon, utfordring/oppmuntring, personlig 
tiltale og ros, enighet, råd, sitat, utfordre andre. Det viste seg at fag- 
lærerne og praksislærerne i stor grad bekreftet studentene og roste 
kvaliteten på studentenes innlegg. Å henvende seg til studenten 
gjennom bruk av navn og bruk av personlig pronomen var også 
en dominerende praksis. En typisk måte å starte lærerresponsen 
på var å kombinere disse kategoriene: «Dette var en spennende 
logg, Fride!» Faglærerne og praksislærerne stilte også spørsmål til 
studentinnleggene og oppmuntret studentene til å utdype, forklare 
eller komme med eksempler. Den informative responsen som ble 
gitt, var enten introduksjon av nye ideer, teorier eller fagbegreper, 
eller tillegg til pågående diskusjon. Flere av svarene fra faglærere, 
praksislærere og også medstudenter var uttrykk for enighet eller 
en delt forståelse, for eksempel det å være enig i studentens valg 
av handlinger i klasserommet. Praksislærere og faglærere ga også 
råd til studentene, hovedsakelig knyttet til undervisning, klasse- 
ledelse og metodiske spørsmål. Kategorien å utfordre andre, refe- 
rerer til når faglærere eller praksislærere eksplisitt inviterte andre 
studenter enn den studenten som skreiv startinnlegget, til å delta 

i diskusjonen. A sitere noen eller bruke sitatfunksjonen i forumet 
er den siste kategorien. 

De fleste responsene inneholder en kombinasjon av de tre for- 
ste kategoriene, bekreftelse, nye utfordringer samt bruk av navnet 
til den innlegget er ment for. Bekreftelse er den mest brukte kate- 
gorien, og den er jevnt fordelt til studentene gjennom året. Alle 
studentene vektlegger hvordan positive tilbakemeldinger inspirerte 
dem, og fremholder at det å få rask respons var motiverende. Til 
tross for at intensjonen med faglærernes positive respons var god, 
førte det ikke nødvendigvis til mer aktivitet i forumet i form av 
lange diskusjonstråder. Som Rovai (2007) peker på, er det viktig 
at faglærer /fasilitator unngår å bli sentrum for diskusjonen, men 
gir rom for medstudentene til å svare først. Det står i samsvar med 
Mazzolini & Maddisons (2003, 2007) konklusjon, nemlig at det 
er en utfordring å balansere mellom en prominent «sage on the 
stage»-rolle og den veiledende rollen de kaller «guide on the side». 

Strømmans (2015) studie viser også at ikke alle var like aktive 
på forumet gjennom hele det første året. Det er spesielt verdt å 
merke seg at tre av studentene blir stille, de forsvinner nesten fra 
diskusjonsforumet. Studentene oppga ulike grunner til at de skreiv 
mindre etter hvert. En av studentene opplevde at det å skrive til 
mange ga henne en følelse av å bli evaluert, mens andre ikke likte 
mangelen på ansikt-til-ansikt kommunikasjon. Klemp og Nilssen 
(under vurdering) fant at tilbaketrekkingen også gjaldt de to prak- 
sislærerne. Tilbaketrekkingen skyldtes ulike måter å posisjonere 
seg på både for studentene og praksislærerne. De identifiserte tre 
fellestrekk ved historiene til deltakere som trakk seg unna: økt kon- 
kurranse, preferanse for teoristyrte logger og rolleforvirring. For stu- 
dentene er det særlig de to første trekkene som gjør seg gjeldende. 
En av de som forsvant, uttrykker eksplisitt at hun aldri blir så god 
som noen av de andre til å skrive. Preferansen for teoristyrte logger 
ble en konkurranse hun ikke ønsket å delta i og hun trekker seg 

heller unna. Når det gjelder praksislærerne, ble det en økt konkur- 
ranse mellom to ulike typer kunnskap. De teoristyrte loggene bidro 
til at faglærernes kunnskap fikk forrang. 

For prosjektets utvikling er identifikasjonen av rolleforvirringa 
som preget praksislærerne spesielt viktig. De forsto ikke hva som 
var deres genuine bidrag i dialogen ut over det å gi emosjonell 
støtte. I tillegg ble de usikre når de opplevde faglærerne mer som 
forskere enn som faglærere og responsgivere. Den erfarne prak- 
sislæreren sa det slik: «Dere er ikke responsgivere, dere er analyti- 
kere». Som ledere av prosjektet erkjente vi at vi ikke hadde lagt stor 
nok vekt på rolleavklaring ved oppstarten. Vi hadde tatt for gitt at 
vi hadde en felles forståelse av hvordan de ulike deltakere kunne 
bringe inn ulike typer kunnskap. 

Evalueringa av prosjektets første år viser også at tidspress under- 
strekes av alle parter i triaden. Seks studenters daglige innspill i 
dialogrommet ga oss opptil tretti diskusjonstråder å følge opp hver 
praksisuke. Alle opplevde det som forvirrende å holde styr på, sam- 
tidig som det var arbeidskrevende. 

Studiene og evalueringa gir grunnlag for å si at i prosjektets før- 
ste år erfarte vi i likhet med Magolda (2001), at det ikke er noen 
raske løsninger på et styrket triadisk samspill. Samtidig ble vi opp- 
muntret av forskning som viser at det kan ta tre-fem år å utvikle 
et fruktbart partnerskap (Lemke & Sabelli, 2008). Med lærerike 
erfaringer i bagasjen, en grundig evaluering og studier av triadens 


funksjonalitet, tok vi fatt på andreåret av prosjektet. 


Det andre året 


Det andre året ble prosjektet gjennomført på to skoler. Samarbeidet 
med praksislærer på Barneskolen fortsatte, og en studentgruppe 
med fire studenter i GLU 1-7 hadde praksisen sin i den erfarne 
praksislærerens andre klasse. To studentgrupper i GLU 5-10 

hadde praksis i henholdsvis niende og tiende klassetrinn pa 
Ungdomsskolen. Vi visste på forhånd at studentene på både Barne- 
og Ungdomsskolen ville møte praksislærere som var spesielt 
interessert i skriving. Vi visste også at praksislærerne ville bruke 
loggskriving som redskap i praksisopplæringa. Som i prosjektets 
første år fikk studentene melde seg frivillig til deltakelse. I likhet 
med studentene i SKRIVUTs første år skal studentene som er på 
Barneskolen gjennomføre fokuselevoppgaven som et arbeidskrav i 
norsk og PEL. Studentene som har praksis på Ungdomsskolen føl- 
ger en fokuselev, men det er et arbeidskrav bare i PEL-faget. Det 
kan være en forklaring på at studentene i Ungdomsskolen i mindre 
grad fokuserte på fokuselevers lese- og skriveutvikling. 

I SKRIVUT ønsket vi å prøve ut ulike digitale format for de tria- 
diske diskusjonene. På Barneskolen fortsatte vi med diskusjonsfo- 
rumet på LMS-plattformen its learning. Erfaringene og evalueringa 
gjorde at vi endra på bruken av selve forumet og antall innlegg. Det 
ble gjort både for å få det mer oversiktlig og for å gjøre det mindre 
tidkrevende. Hver student skulle skrive sine innlegg i samme dis- 
kusjonstråden hele praksisuka. Det betyr at alle innlegg fra hver 
student, med ulike overskrifter og med respons fra de andre del- 
takerne, ble liggende i ett dokument. Det var fortsatt et krav om å 
skrive hver dag, men studentene kunne nå velge mellom å poste et 
nytt hovedinnlegg eller respondere på en medstudents innlegg. For 
å imøtekomme behovet for å skrive om andre opplevelser enn skri- 
ving ble det enighet om at studentene skulle ha fokus på skriving 
tre av fem dager. 

I samarbeid med studentene valgte vi bloggformatet som dia- 
logarena på Ungdomsskolen. I likhet med den muntlige sam- 
talen og diskusjonsforumet i its learning kan ytringer i blogg 
kommenteres og danne grunnlag for diskusjon. I motsetning til 
læringsplattformer har imidlertid bloggen en bestandighet som 
gjør at interaksjonen kan fortsette ut over lisensbegrensninger og 

studiets tidsramme. Med sin permanens kan profesjonsbloggen 
fungere som en kumulativ læringsressurs (Flognfeldt, 2015). De 
åtte studentene opprettet hver sin blogg. Som skrivere var dette 
et nytt format for dem, selv om de alle hadde lest mange blogger 
og kjente til formatet som lesere. To sitater fra studentenes første 
blogger viser hvordan de forstår deltakelsen i prosjektet, og hvilke 
forventninger de har: 


Jeg tror det skal bli spennende å koble praksis opp mot teori. Ofte 
lærer vi noe på skolen, og gjør noe annet i praksis. Nå får vi mulighe- 
ten til å reflektere over det vi gjør i praksis, og se det i sammenheng 
med det vi gjør på skolen. Jeg har meldt meg på dette prosjektet for 
å utfordre meg selv og bli mer reflektert over det vi gjør. Jeg tror pro- 
sjektet kan hjelpe meg med det. Planene mine i de kommende prak- 
sisperiodene, med tanken på prosjektet, er å arbeide med pensum 
fra skolen, skrive blogg og være flink til å kommentere på andres 


innlegg. 


Men hva har jeg å by på? Hvordan skal jeg på en så god måte som 
mulig formulere innlegg som ikke bare viser veilederne mine hva jeg 
tenker på, men som også gir medstudentene mine noe meningsfullt, 
og som ikke minst er til hjelp for meg selv? Kanskje er akkurat dette 
veien å gå. Å la refleksjonene komme gjennom fri skriving, på lik 
måte som de kom gjennom tenkeskrivingen vi lærte om som første- 
årsstudenter i fjor. Kanskje er nettopp dette den mest effektive veien 
til å forstå mine egne tanker om hva jeg opplever i praksisperioden 


dette året. Jeg er i hvert fall spent. 


Studentene skulle i utgangspunktet skrive et innlegg i bloggen sin 
hver dag og gi respons til en medstudent. Det viste seg å være noe 
ambisiøst, og etter de første ukene ble det renonsert noe på dette 
kravet. Studentene skulle fortsatt skrive hver dag, men kunne velge 
om de ville skrive et nytt innlegg eller respondere på et annet. 
Faglærer i norsk fulgte spesielt opp studentene som hadde praksis 

i niende trinn, mens faglærer i PEL fulgte opp de som var i tiende 
trinn. Vi ser imidlertid av bloggdiskusjonene at de to faglærerne 
kommenterer og gir respons på tvers av praksisgruppene. Også stu- 
denter og praksislærere er deltakere i diskusjoner på tvers. 


Hva møtte studentene på Barneskolen? 


De fire studentene på Barneskolen - Brita, Berit, Barbro og Bodil - 
møter et helhetlig, strukturert og velutvikla miljø for skriving, under- 
visning og læring på småskoletrinnet. Inspirert av et studiebesøk på 
New Zealand og et ønske om å samordne det med erfaringer fra eget 
arbeid på småskoletrinnet, ble det høsten 2010 satt i gang et toårig 
prosjekt om skriving med de yngste elevene. Faglærere ved lærerut- 
danninga og fagpersoner ved Nasjonalt senter for skriveopplæring 
og skriveforskning (Skrivesenteret) bidro med innspill og fulgte pro- 
sjektet. Alle lærerne på småskoletrinnet deltok, og resultatene var så 
gode at skolen besluttet å videreføre og videreutvikle metodene vei- 
ledet lesing og veiledet skriving som grunnleggende arbeidsmåter i 
begynneropplæringa (Klæboe & Sjøhelle, 2013). Veiledet skriving 
blir nærmere beskrevet i kapittel to (Praksisskolediskurs 1: veiledet 
skriving og kriterier for skriving). Vi viser seinere i boka hvordan 
studentene tar del i de faste skrivedagene skolen har annenhver uke, 
og hvordan de også bidrar med egne opplegg. 

Fordi skriving er en sammensatt ferdighet, er kompleksite- 
ten i skriveopplæringa stor allerede i begynneropplæringa. Dette 
kommer godt fram i en respons faglærer i norsk gir SKRIVUT- 
studenten Berit. Utgangspunktet er at Berit har observert hvordan 
skrivinga til en andreklassing ofte stopper opp, og at hun lurer på 
om dette skyldes manglende motivasjon. Faglærer i norsk minner 
om at skriving er en sammensatt ferdighet: 


Skriving er hardt arbeid, og særlig for en andreklassing som gjerne 


har kommet ganske langt i både lese- og skriveutviklinga. Her er det 

mye han skal passe pa na: Han skal ha «oppirom» mellom orda, bok- 
staver skal noen ganger pa loftet og andre ganger i kjelleren samtidig 
som de skal holde seg pa linja, korrekt blyantgrep i ei svett hand... 
og enda har vi ikke sagt noe om de stumme h-ene som ma med i hva 
og hvem og hvor, enkel/dobbel konsonant, forskjellen mellom o og 
å i lyd og bokstav, stor og liten bokstav ... og i tillegg kommer det å 
skulle huske på det man allerede har skrevet, å få de neste ordene til 
å passe inn i setninga, og det å komme på mer å skrive... Ikke så rart 
at man må ta seg en pause, og at det glipper litt med konsentrasjonen 


innimellom. 


Lærerstudentene møter i Barneskolen et skrivedidaktisk miljø som 
har tatt dette på alvor. En viktig del av Barneskolens didaktiske 
opplegg er presentasjon av elevtekstene. Bodil beskriver hvordan 


elevenes tekster blir gitt en estetisk fin innramming og tatt vare på: 


Vi har også sett at det er blitt laget tellebøker og andre bøker som 
har en fin forside og fasong som gjør at det er moro for elevene å 
vise de frem. Mange av tekstene elevene skriver blir også hengt opp 
i klasserommet slik at de som kommer innom har mulighet til å se 


på tekstene. 


Faglærer i norsk forsterker Bodils innspill gjennom å vise til at 
«Klasserommet bugner av skriftspråkstimulerende ressurser» og at 
«det gjøres stas på tekstene». Hun forsterker også betydningen av å 
bruke riktige fagbegreper i undervisninga: 


Det som studentene har observert, og som jeg synes er verdt å 
nevne, er at på Barneskolen så kaller de en spade for en spade. Altså 
korrekt fagbegrep på riktig fenomen: Dobbel konsonant og lang og 
kort vokal blir brukt, i stedet for «sprettord» og «draord». Addisjon 
i stedet for «plussing». Vi snakka om dette i veiledninga onsdag, og 
studentene hadde kloke tanker om betydninga av å bruke riktige 


fagbegreper — og et metaspråk om for eksempel skriving. 

Vi viser utover i boka hvordan det skrivedidaktiske miljøet studen- 
tene møtte på Barneskolen virket inspirerende på studentenes egen 
undervisning. Barbro forteller i intervjuet hvordan hun også blir 
inspirert til å ha det hun kaller «et stort teoretisk bakteppe» som 
kan bidra til å ta gode valg og tørre å utfordre elevene: 


Sånn som de gjorde det på [Barneskolen] - når liksom 2. klassinger 
sitter der og skriver 16 sider - sånn som Espen gjorde da. Det er jo 
helt sinnsykt, så det inspirerte veldig, da, til å bli så god skrivelærer 
som mulig, og liksom ha stort teoretisk bakteppe som kan bidra til å 
ta gode valg da og tørre å utfordre elevene. La dem få lov til å lære — 
når de VIL lære, da. 


Hva møtte studentene på 
Ungdomsskolen? 


Studentene Una, Ulf, Ulrikke og Urd hadde praksis i niende klasse. 
Praksislærer har erfaring som praksislærer fra tidligere. Han 
har sin lærerutdanning fra universitetet med mellomfag i norsk. 
Praksislæreren har videreutdanning i norsk, og han har deltatt i flere 
prosjekter om skriveopplæring, blant annet i regi av Skrivesenteret. 
Han gir tydelig uttrykk for til studentene at han trives som skrive- 
lærer, noe vi ser gjennom følgende respons til et blogginnlegg Una 
har skrevet: «Fint at du opplever det som er norsklærerens store 
glede, møte med elevenes tanker, ord og formuleringer.» I intervju 
sier han følgende om sitt syn på skriving: 


Grunnholdninga mi er at det å skrive, det hjelper oss til bedre for- 
ståelse, enten til oss som individer og mennesker i samfunnet, eller 
det er som fagpersoner (...) skriving det fremmer refleksjon og det 


fremmer innsikt og det fremmer forståelse, uansett. 


Praksislæreren tror på at «tanken formes mens vi skriver». Han 
ser at å skrive logg eller blogger gir mulighet for bearbeiding av 

inntrykk «pa avstand fra kampens hete», noe som gir mulighet til 
«ettertankens lys». Skriving er derfor et redskap han gjør bruk av i 
praksisopplæringa. Han har imidlertid ikke tidligere brukt blogg- 
formatet med studenter. 

Studentene Undis, Ulrik, Ulla og Urban var sammen med en 
tiendeklasse i sine praksisperioder. Det er første året praksislæreren 
har studenter fra HiSTs lærerutdanning, men han har erfaring som 
praksislærer fra universitetets lærerutdanning. Han har ikke vært 
vant til å bruke logg/blogg som redskap i praksisopplæringa. Som 
lærer holder han kurs på andre skoler om skriving, blant annet om 
skriving i sosiale medier. I en bloggdiskusjon gir han uttrykk for at 
skriving på en digital plattform kan være en lavterskelinngang for 
å få i gang dem som strever. Han forteller studentene at han skal 
holde kurs om det: 


Jeg skal holde et innlegg på studiedag for personalet på to skoler 
denne uka om skriving som grunnleggende ferdighet. Vinklinga mi 
er på skriving med lavterskelinngang på en digital plattform, nett- 
opp for å få igang spesielt elever som synes det er vanskelig å komme 


igang med skriving og det å skrive i det hele tatt. 


Han etterlyser videre studentenes tanker om bruk av nettbaserte 
medier kan bidra til økt skriveferdighet hos elevene: 


Dette er interessant. Faktum er jo at 15-16-åringer i dag skriver mye 
mer, enn for eksempel jeg gjorde på deres alder - både på fritiden/ 
hjemme og på skolen skrives det mer enn før. Et interessant spørsmål 
er da om elevene blir bedre skrivere av den grunn. Vil chatting med 
andre på nett føre til økt skriveferdighet hos elevene? Kan det faktisk 


ha en negativ effekt på formell skoleskriving? Hva tenker dere? 


Ungdomsskolen deltar i Utdanningsdirektoratets satsing og arbei- 
der særlig med lesing som grunnleggende ferdighet. Her er prak- 


sislæreren ressurslærer og deler sin kompetanse med kollegene 


41 


KAPITTEL 1: UTDANNING TIL SKRIVELARERE 


pa skolen. Han blir også utfordret til å bidra på samlinger med andre 
ungdomsskoler i regionen som deltar i satsinga Ungdomstrinn i 
utvikling. De to praksislærerne tar med studentene i faglige fora 
på skolen hvor ulike sider ved norskfaget diskuteres. Ulrikke gir 
uttrykk for at dette gjorde henne tryggere i læringssituasjonen: 


Senere på dagen fikk vi et innblikk i hvordan lærerne i de ulike fagene 
jobbet og samarbeidet sammen, samt å delta i diskusjonene (komme 
med innspill). Det å se hvor enkelt det er å få råd fra kollegaer, gjorde 


meg tryggere på veien videre som lærer - man er ikke alene! 


I kapittel fire (se Nynorsk - blott til lyst?) viser vi til et eksempel 
hvor utfordringer knyttet til undervisninga i nynorsk blir drøftet i 
det studentene omtaler som norskseksjonen ved skolen. 


Grunnlag for boka - analysen av 
datamaterialet 


Som allerede nevnt er grunnlaget for denne boka datamateriale 
fra SKRIVUT-prosjektets andre år, som ble gjennomført både 
på Barne- og Ungdomsskolen. De muntlige veiledningssamta- 
lene mellom praksislærer og studenter har ikke vært del av pro- 
sjektet. Vi har tilgang til den muntlige veiledninga og situasjoner 
i klasserommet bare gjennom studentenes tekster og intervju. På 
Barneskolen var de to faglærerne det vi ved vår institusjon kaller 
oppfølgingslærere for studentgruppene. De har derfor vært tilstede 
i undervisning og veiledningsamtaler en dag hver i hvert semester. 

Fra Barneskolen består datamaterialet av 99 loggdiskusjoner 
av variabel lengde og med et variabelt antall respondenter fra 
sju ukers praksis, samt individuelle intervju med de fire studen- 
tene og praksislærer på slutten av året. Fra Ungdomsskolen består 
datamaterialet av 150 blogginnlegg av varierende lengde og med 
et variabelt antall respondenter, samt individuelle intervju med de 

to praksislærerne og fokusgruppeintervju med hver av de to stu- 
dentgruppene. Alle intervjuene ble tatt opp med lydopptaker og 
transkribert. 

Hva forteller tekstene på den digitale møteplassen om lærer- 
studentene som framtidige skrivelærere? Og hvordan tar studen- 
tene i bruk logg og blogg som medierende verktøy i refleksjonen 
over skriveundervisning? For å få svar på spørsmålene valgte vi 
en kvalitativ forskningstilnærming. Gjennom tekstene hadde vi 
tilgang til lærerstudentenes handlinger, meninger, tanker, følelser 
og opplevelser. Å forstå forskningsdeltakernes livsverden og løfte 
deres perspektiv fram er målet med kvalitativ forskning (Kvale & 
Brinkmann, 2009). Videre er det en styrke ved kvalitativ forskning 
at det er mulig å få innsikt i og forstå komplekse prosesser som går 
over tid, og å gjøre disse prosessene synlig (Peshkin, 1993; Wolcott, 
1990). Kvalitativ forskning egner seg også når vi vil forstå det spe- 
sielle i dybden (Merriam, 1998). 

Analysen av materialet starta med det samme intervensjonene 
starta. Fra dag én ble aktiviteten i de to ulike formatene registrert 
og innholdet i logger og blogger notert. Hver for oss loggførte vi 
fire forskerne svar på spørsmål som: 


e Hya skreiv studentene om? 

e Hvilket perspektiv hadde de, elevens eller seg selv som lærer? 
e Hvem ga respons? 

e — Hvilken type respons ble gitt? 

e Hya var innholdet i responsen? 

e Nar ble responsen gitt? 


Vi noterte oss titler på hovedinnleggene sortert for hver av stu- 
dentene. Slik fikk vi et bilde av tråden i enkeltstudentens fokus og 
interesse. Underveis diskuterte vi foreløpig koding og funn. Etter 
at prosjektet var avsluttet, hadde vi derfor noen foreløpige funn og 
tanker, noen systematiske loggføringer av aktivitet og innhold som 

vi i en sluttanalyse kunne forfølge videre. Var det «hunches», eller 
...? Da vi kom til sluttanalysen, tok vi bort alle innlegg som hand- 
let om noe annet enn skriving, eksempelvis er det på Barneskolen 
en diskusjon som omhandler belønning og straff, mens de på 
Ungdomsskolen diskuterte bruk av mobil i timene. 

For å få en første oversikt over loggdiskusjonene, åpne materia- 
let, starta vi med en deduktiv analyse ved hjelp av en modell utvikla 
av Klemp (2013, s. 71). Modellen (fig. 1.1) uttrykker en teori om 
hvilke perspektiver lærerstudenter har når de skriver praksislogg: 

Den deduktive analysen viser at studentene i SKRIVUT beveger 
seg mellom alle fire kvadranter i skrivinga, men en markert større 
andel av tekstene hos alle studentene kan klassifiseres innenfor pro- 
fesjonaliseringsperspektivet, enn det som er dokumentert i Klemps 


framtid 


Utforsking Profesjonalisering 


Diskutere alternative Ta dlevierspektiv 


handlinger 
Papeke læringsmulighetene Relatere praksis og teori 
Utvikle lærerrollen Generalisere erfaringer 
meg praksis- 


fellesskapet 


Mestring Medlemskap 


Strukturere kunnskap om 


Vise elevkunnskap 
klasseledelse 


Forhandle rolleidentitet Forstå praksisfelleskapet 


Sette ord på undervisnings- 


Å Bekrefte praksislærer 
erfaringer 


Bekrefte medstudenter 


nå 


Figur 1.1 Korsmodellen - perspektiver og skriveformål i praksisloggene. 

studie (2013). Studentene vektlegger skriveformålene relatere prak- 
sis og teori og generalisere erfaringer noe ulikt, men analysen viser 
at alle studentene legger stor vekt på å anvende teori eller praksis- 
basert kunnskap som kilde til å lære av erfaringene de gjør i praksis. 
Hos studentene på Barneskolen er dette noe mer eksplisitt uttrykt, 
enn hos studentene på Ungdomsskolen. 

Etter denne første grovkodinga gikk vi videre med en induk- 
tiv analyse av loggdiskusjonene, bloggdiskusjonene og intervju- 
ene for å undersøke hva som bidro til at SKRIVUT-studentenes 
refleksjonsmønster skiller seg fra det til studentene i Klemps stu- 
die (2013). Vi markerte fagbegrep brukt av deltakerne i triaden, 
eksempelvis modellere, motivasjon, ortografi og skriveformål, og 
undersøkte nærmere i hvilken sammenheng de ble brukt. Vi mar- 
kerte også navn på teoretikere som Vygotskij, Maslow og Smidt, 
og forfulgte det vi tolket som spor av teori i studentenes ytringer, 
for eksempel: «Språket har to viktige funksjoner». I denne delen 
av analysen var vi inspirert av Strauss og Corbins (1998, s. 79) 
flip-flop-teknikk, hvor begrep blir vendt inn og ut (inside out) og 
opp og ned (upside down) for å finne nye perspektiver på ytringer. 
Eksempelvis utforska vi begrepet motivasjon: Hvem bruker begre- 
pet, og i hvilken sammenheng brukes det/brukes det ikke? Hvor 
ofte forekommer det? I denne prosessen hadde vi nytte av pro- 
gramvaren NVivo hvor vi markerte om tekstbiter handlet om fag/ 
fagdidaktikk, pedagogikk eller en kombinasjon. På samme måte 
undersøkte vi ulike redskaper i skriveopplæringa som vi kom på 
sporet av gjennom den induktive analysen. I denne sammenheng 
benyttet vi også muligheten i NVivo for å lage ordskyer i dette pro- 
grammet (ordfrekvensanalyse). 

Inspirert av den konstant komparative metoden (Strauss & 
Corbin, 1998) brukte vi ulike analyseredskaper som spørsmål, 
sammenligninger og tabeller. Vi sjekket om ytringer i intervju- 
ene var konsistent med den faktiske skrive- og responsatferden. 

Vi sammenligna bade de forskjellige studentenes ytringer, og pa 
tvers av de to typene datamateriale. Temaer som dukket opp i én 
diskusjon ble «briller» inn i analysen av den neste, og vice versa. 
Dukket det opp nye momenter, gikk vi tilbake til tidligere diskusjo- 
ner. Eksempelvis fant vi at en av studentene stilte mange spørsmål 
til faglærerne. Gjaldt det alle studentene, og hvilke typer spørsmål 
stilte de? Stilte de færre spørsmål til praksislærer? Videre lagde vi 
tabeller over type spørsmål som vi kodet som pedagogiske, fagdi- 
daktiske eller en kombinasjon. Det ga oss en oversikt over hva stu- 
dentene var opptatt av. 

Logg- og bloggdiskusjonene utgjør et komplekst materiale med 
mye tekst og mange ytringer flettet inn i hverandre. Vi fant det 
nødvendig og nyttig å sortere materialet på ulike måter (Taylor & 
Bogdan, 1998). Vi isolerte faglærernes og praksislærers respons og 
innspill i egne dokumenter for å finne mønstre i den enkeltes tilba- 
kemelding. Vi gjorde noe lignende med studentenes innlegg. Her 
sorterte vi dem etter hovedinnleggene for hver av studentene. Det 
ga oss en bedre oversikt over hva hver av dem var opptatt av og 
hvilke diskusjoner det førte til. 

Vi har også gjort en diskursanalyse av studentenes logger og 
blogger basert på Bartons (2007) diskursbegrep. Den ligger til 
grunn for diskursene som kapittel to er bygd opp rundt. Barton 
skriver følgende om hva han legger i diskursbegrepet: «There are 
various discourses and they only exist if they are recognized by 
people as identifiably distinct» (s. 75). Praksisskolediskurs en og to, 
studiefagsdiskursen og lærerutdanningsdiskursen som vi beskri- 
ver i kapittel to, er ut fra denne definisjonen skrivediskursene ved 
praksisskolene, i studiefaget og ved lærerutdanningsinstitusjonen, 
slik studentene identifiserer, forstår og gir uttrykk for dem i log- 
gene og bloggene. 

Forfatterne av boka er forskerne i prosjektet. Som faglærere var 
også to av dem deltakere i det triadiske felleskapet på Barneskolen. 

Det var derfor viktig å hele tida være oppmerksom på hvordan dette 
forholdet kunne farge analysen og tolkninga. Vi er oppmerksom på 
fallgruvene ved å forske på oss selv og etterstrebet å balansere den 
doble rollen som faglærer og forsker (Peshkin, 1988). I alle faser av 
analyseprosessen gjennomførte vi derfor analysen hver for oss og 
sammenligna hverandres koding og funn. Triangulering gjennom 
ulike datakilder, slik vi har i denne studien, bidrar sammen med 
ulike analysemetoder, og kryssanalyse gjennom ulike sorteringer 
av materialet, til studiens troverdighet (Lincoln & Guba, 1985). 

Hvilken gyldighet kan vår studie ha? Kunnskapen som produ- 
seres i en kvalitativ studie, er knyttet til en bestemt kontekst i et 
bestemt tidsrom. Vi har fulgt tolv studenter, fordelt på tre praksis- 
grupper på to ulike skoler. Vi kan bare si noe om hva som skjedde 
i de aktuelle triadene i det tidsrommet studien foregikk. Studiens 
troverdighet er avhengig av at leseren kan vurdere om funnene er 
konsistente med det innsamlede materialet, noe Lincoln og Guba 
(1985) omtaler som avhengighet (dependability). Beskrivelse av 
kontekst sammen med utstrakt bruk av eksempler og sitater gir 
leseren mulighet til en slik vurdering. Det gir også leseren mulig- 
het til å vurdere funnenes overførbarhet (transferability) til andre 
kontekster. En fullstendig og inngående kunnskap om det parti- 
kulære gir leseren mulighet til å se likhetstrekk i nye og fremmede 
kontekster (Stake, 1978). 

Når vi forstår mer av prosesser og hvordan de utspiller seg ved 
å gå i dybden på det partikulære, forstår vi noe av verdi, hevder 
Peshkin (1993). Vi bør ha fokus på hva vi har lært av studien 
(Eisner, 1991; Stake, 2000). Selv om vi ikke kan si at noe er sann- 
synlig, bare at det er mulig, er det å vise muligheten i seg selv 
betydningsfullt (Gage, 1978). Vår studie kan si noe om hva det er 
mulig å utvikle gjennom arbeidsformen og intervensjonene vi har 
valgt. Vi kan konstruere narrativer som inspirerer og provoserer, 
og som initierer til dialog og diskusjon. Slik vil de ha betydning 

for refleksjon over, og utvikling av, praksis. De kan være et tanke- 
redskap for leseren (Gudmundsdottir, 2001). Peshkin (1993) argu- 
menter for at identifikasjon av det som er problematisk er en type 
innsikt som kan føre til videre forskning for å forstå stadig mer og 
utvikle større innsikt på komplekse områder. Narrativene i denne 
boka kan bidra til en diskusjon rundt utvikling av praksis, og i til- 
legg kan de generere nye forskningsspørsmål. 

Etter å ha gjennomført flere ulike analyser av materialet og sam- 
menligna på kryss og tvers, mener vi å kunne si noe om hvilke 
erfaringer studentene har gjort seg som skrivelærere, om hva de er 
opptatt av og hva de ikke er opptatt av, og om hvordan de reflek- 
terer over ulike sider ved skriveopplæringa. Det siste steget vi kan 
knytte til analyseprosessen, er å koble funnene til teori (Taylor & 
Bogdan, 1998). Hvordan kan vi så forstå studentenes innlegg og 
ytringer på veien til å bli skrivelærer? Hvilken skrivelærerkompe- 
tanse har de framtidige grunnskolelærerne når de møter elever og 
kollegaer i framtidas skole? Det er det vi presenterer noen bilder av 
i kapitlene i denne boka. 

Da elevene skulle begynne med skriveprosessen, var det ingen som 
slet med å komme i gang med skrivingen. Dette tror jeg har med 
forarbeidet å gjøre. Der jobber elevene med idémyldring, plando- 
kument, førsteutkast, respons, evaluering og ferdig produkt. De 
startet med tenkeskriving, som for noen sannsynligvis gjorde at en 
del av elevene kunne aktivisere forkunnskapen de hadde på dette 
temaet (...) Elevene hadde fått i gang skriveprosessen allerede før 


de begynte å skrive. 


Studentenes språksetting av praksiserfaringer kan leses som et tids- 
uttrykk for deres oppfatninger av hva det er som preger skriveopp- 
læringa i norsk grunnskole i dag. Dette gjelder for eksempel hvilke 
metoder som blir anvendt ved begynneropplæring i skriving, hva 
som kjennetegner gode skriveoppgaver, og hvilke syn som råder om 
respons på elevtekster. Eller som i sitatet over, at aktivitetene som går 
forut for selve skrivinga, såkalte førskrivingsaktiviteter, er vektlagt 
som en viktig del av skriveprosessen i et prosessuelt syn på skriving. 

I dette kapitlet vil vi ha fokus på hvordan studentene, som fram- 
tidige skrivelærere, forstår og skriver om skriving og skriveopplæ- 
ring, gjennom å se på hvilke begreper, uttrykksformer og tankesett 
som preger loggtekstene. Vi har studert loggtekstene i et literacy- 
perspektiv, noe som innebærer at vi ser på loggtekstene som en måte 
å skrive seg inn i læreryrket på, i dialog med et faglig fellesskap bestå- 
ende av praksisfelt, ulike fagfelt og forskningsfelt. Vi vil presentere 


49 


KAPITTEL 2: SKRIVING I TIDA - UTVIKLING TIL SKRIVELÆRER 


dette fellesskapet som en lærerutdanningsdiskurs, som rommer ulike 
praksisskolediskurser, studiefagsdiskurser og skriveforskningsdis- 
kurser, og her bygger vi på Bartons (2007) diskursbegrep. 


Loggskriving i et literacy-perspektiv 
Nyere lese- og skriveforskning tar gjerne utgangspunkt i New 
literacy studies, en internasjonal forskningstradisjon med flere 
bidragsytere. Literacy kan forstås som «evnen til å forstå, bruke 
og produsere tekster på meningsfullt vis i ulike sammenhenger» 
(Smidt, Seip Tønnessen & Aamotsbakken, 2011, s. 9). Literacy- 
begrepet blir i Norge brukt både i politiske styringsdokumenter og 
læringsressurser og rommer flere betydninger samtidig. Det gjel- 
der både lesing og skriving, og det gjelder mestring av skriftsprå- 
ket. Literacy omfatter i tillegg alle kulturelle praksiser der skriftlige 
tekster inngår og blir brukt, og det omfatter også en tilgang til slike 
praksiser. Lesing og skriving i et literacy-perspektiv handler med 
andre ord både om resepsjon og produksjon av mening; det hand- 
ler om å bruke språklige og teknologiske redskaper på fagenes pre- 
misser og på den måten kunne få en plass i det faglige fellesskapet 
(Aasen, Berge, Skaftun & Hoem, 2014; Berge, 2005). 
Literacystudier med utgangspunkt i sosiokulturell teori er særlig 
opptatt av skriftbruk og kommunikative mønstre i en sosial kon- 
tekst. Barton (2007) bruker begrepet ecological literacy. Dette er 
en økologisk tilnærmingsmåte til literacy som vektlegger skrive- 
rens interaksjon med omgivelsene og skriving som teksthendelser 
(literacy events) og ‘tekstpraksiser’ (literacy practices) (Skjelbred, 
2013), forstått som de skriftspråkssituasjoner som skriveren del- 
tar i, i arbeids- eller dagligliv. Slike teksthendelser er unike og 
situerte, samtidig som de gjentas og inngår i en tekstpraksis (Barton, 
2007). Ifølge Barton er det mulig å gjenkjenne distinkte tekstprak- 
siser, og typisk for utdanningsinstitusjoner er både det han kaller 

«teacher talk», klasseromsspråket, og den akademiske tekstpraksi- 
sen (Barton, 2007, s. 74-75). Overført til våre lærerstudenter kan 
vi si at loggskriving utgjør en slik distinkt praksis, og loggtekstene 
representerer et møtepunkt mellom språksatte erfaringer fra klas- 
serommet og en mer teoretisk skrivepraksis. 

En økologisk tilnærmingsmåte til literacy innebærer at skrift- 
språklige handlinger må forstås i sammenheng med den sosiale, 
kulturelle og faglige tradisjonen de inngår i. Barton og Hamilton 
(2000) skriver: 


Socially powerful institutions, such as education, tend to support 
dominant literacy practices. These dominant practices can be seen 
as part of whole discourse formations, institutionalized configura- 
tions of power and knowledge which are embodied in social rela- 


tionships (s. 12). 


Et slikt perspektiv på diskurs muliggjør ideologikritiske analyser 
av dominerende uttrykksmåter og forståelsesformer som er nedfelt 
i konkrete tekster, for eksempel innenfor utdanningsinstitusjoner. 
New Literacy Studies legger mer vekt på hvordan mening skapes og 
forhandles fram i prosesser, der ulike skriftspråklige handlinger ses 
på som kommentarer til dominerende literacy-praksiser, som gjør 
at de kan bli forsterket (invoked) eller forkastet (subverted), eller 
som kan føre til forekomsten av nye (instantiated) (Maybin, 2000, 
s. 197-198, våre oversettelser). 

Bartons økologimetaforikk omfatter ideen om at teksthendelser 
og tekstpraksiser binder mennesker sammen i ulike diskursfelles- 
skap. Barton og Hamilton (2000) bygger blant annet på Lave og 
Wenger (1991) sitt begrep praksisfellesskap i beskrivelsen av hvor- 
dan deltakerne i slike fellesskap holdes sammen «by their cha- 
racteristic ways of talking, acting, valuing, interpreting and using 
written language» (Barton & Hamilton, 2000, s. 11). Når studentene 
skriver om skriving, gjør de det i dialog med hvordan de erfarer 

og praktiserer skriving og skriveopplæring på praksisskolene, og 
hvordan skriving og skriveopplæring tematiseres i studiefagene 
og i skriveforskning. Selv om det ikke er vanntette skott mellom 
diskursene, er det likevel gjenkjennbare diskurser i studentenes 
loggtekster, noe som muliggjør en inndeling i noe vi har kalt prak- 
sisskolediskursen, studiefagsdiskursen og skriveforskningsdiskursen, 
rammet inn av en overordnet lærerutdanningsdiskurs. Vi har fun- 
net det riktig å presentere praksisdiskursen som to ulike diskurser 
som møter studentene i de to grunnskolelærerutdannningene. 

Ifølge Hoel (2008) blir vi «sjølvstendige skrivarar først når vi har 
tileigna oss språk og tekstnormer og har funne vår plass i den aktu- 
elle tekstkulturen», og først da kan vi tillate oss å bryte med nor- 
mene (s. 27). Skriving i lærerutdanninga handler med andre ord 
om å gjøre seg forstått på de premissene som ligger innebygde i de 
mange tekstkulturene studentene møter i løpet av studiet. Vi gir 
både i dette og i de andre kapitlene en rekke eksempler på hvordan 
studentene gjør det når de skriver logger og blogger. 


Lærerutdanningsdiskursen: logg som 
læringsarena 


Jeg tror det skal bli spennende å koble praksis opp mot teori. (...) 
Nå får vi muligheten til å reflektere over det vi gjør i praksis, og se 
det i sammenheng med det vi gjør på skolen. (...) Planene mine i de 
kommende praksisperiodene (...) er å arbeide med pensum fra sko- 


len, skrive blogg og være flink til å kommentere på andres innlegg. 


I kapittel en (se Det andre året) gjenga vi et lengre sitat fra denne 
bloggen til Undis som en illustrasjon av hvilke forventninger stu- 
dentene hadde til SKRIVUT-prosjektet. Forventningene hun her 
gir uttrykk for, er i stor grad sammenfallende med det som sies i 
Praksishåndboka (HiST, 2015, s. 11) om at det å skrive logg skal 

muliggjøre refleksjon over praksis. I tillegg understrekes det i hånd- 
boka at loggen kan synliggjøre studentenes læringsutbytte, og at 
respons på loggen er viktig med tanke på å bevare motivasjonen for 
å skrive logg som ledd i arbeidet med å utvikle den praktiske yrkes- 
teorien. Skriving er dermed et viktig redskap i studentenes lærings- 
og kommunikasjonsprosesser. Dette er en tekstpraksis som er tett 
knyttet til å skrive for å lære, et perspektiv som gjennomsyrer sty- 
ringsdokumenter for hele utdanningsløpet fra grunnskole til høg- 
skole (Dysthe, Hertzberg & Hoel, 2010; KD 2012, 2004). Skriving 
tas også opp under læringsutbytteformuleringene i emneplanen 
for praksis, hvor studentene pålegges å skrive logg hver dag «som 
refleksjon over erfaringer og se disse i lys av gjeldende læreplan» 
(HiST, 2015, s. 17). Høgskolen gir altså noen retningslinjer for hva 
som forventes av studenters loggskriving, og det å kunne knytte 
praksis til teori er sentralt. Slik sett kan loggtekstpraksisen sies å 
være et trekk ved en overordnet utdanningsdiskurs. 

«Det kan være vanskelig å skrive gode logger», sier Urban i sin 
forventningsblogg. Likevel har han tro på at arbeidet skal gi «resul- 
tater vi kan ta i bruk senere også». På samme måte som Undis ser 
han for seg at å kople teori og praksis vil være sentralt, og at han 
dermed også skal bli flinkere til å legge merke til ting i klasserom- 
met det kan være interessant å ta opp i diskusjon. Følgende er et 
eksempel på det motsatte, observasjoner i praksis får student Brita 
til å oppsøke studielitteraturen. Tidlig i september har Brita fått i 
oppdrag i praksis å gi respons på norsktekstene til andretrinns- 
elevene, og hun opplever at det er vanskelig å velge hva hun skal 
fokusere på. Det får henne til å reflektere over sammenhengen mel- 
lom vurdering og tilpasset opplæring, med støtte i litteratur hun 
kjenner fra PEL-faget, hun skriver: 


Denne formen for vurdering kalles formativ vurdering (Lyngsnes 
& Rismark, 2011), og innebærer at elevene ikke er ferdige, men at 


kommentarene som blir gitt, skal hjelpe dem med å komme videre. 

Det er et ganske stort ansvar når man skriver slike kommentarer. 
Det er viktig å utfordre, men samtidig ikke gjøre det for vanskelig. 
Kommentarene må holde seg innenfor den proksimale utviklings- 
sonen, noe som vil si at elevene har en grense for hva de kan klare 
med hjelp, og hva de klarer uten hjelp (Imsen, 2013). Grensen 


mellom disse punktene er det vi vil utforske. 


I samme logg skriver hun også om målrelatert vurdering og om 
vurdering for læring, med støtte i pensumlitteratur. 

Spor av teori ser vi i de fleste av loggene og bloggene. Mange av 
loggtekstene i diskusjonsforumet utmerker seg ved at de i større 
grad enn bloggene er skrevet med fagteksten som mønster, slik vi 
kan se av Britas logg. Noen av studentene følger retningslinjer for 
korrekt kildebruk og referanseteknikk i diskusjonsforumet, og også 
ordvalg og formuleringer ligger tett opptil en akademisk diskurs. I 
intervjuet kaller Brita dem rett og slett «fagtekstlogger»: «I starten 
så skrev jeg vel egentlig mer sånn fagtekstlogger (...) Måtte huske pa 
å henvise, og så var det viktig at du brukte fagbøker da.» 

Tendensen til å ha fagteksten som norm for loggskrivinga ble 
kommentert av faglærer i norsk på følgende måte i gruppeintervju 
med faglærere og studenter: «Bare dere ser navnet mitt, så tenker 
dere fagtekst!» Kommentaren ble møtt av studentene med bekref- 
tende humring. 

Studentenes utprøving av fagtekstsjangerens krav til form og 
stil henger tett sammen med fokuselevoppgaven. Denne opp- 
gaven har vi beskrevet i kapittel en (se Møteplassen — erfaringer 
fra det første året). Både fokuselevoppgaven og andre fagtekster 
studentene skriver i studiet fungerer som modeller for hvordan 
enkelte av studentene utformer loggtekstene sine. Ifølge Barton 
og Hamilton (2000, s. 12) formes literacy-praksiser innenfor insti- 
tusjoner: «Literacy practices are patterned by social institutions 


and power relationships, and some literacies are more dominant, 

visible and influential than others». Akademisk, eller studiefaglig, 
skriving synes å være én slik dominerende tekstpraksis innenfor 
studiefagsdiskursen, noe som vi nå skal se nærmere på. Forholdet 
mellom loggene/bloggene og fagteksten og hvordan studentene 
skriver seg inn i den akademiske sjangeren, utdypes i kapittel sju 
(se Å skrive seg inn i en akademisk sjanger og tilegne seg et funk- 
sjonelt fagspråk). 


Studiefagsdiskursen: språket som 
system og kartlegging av skriving 


Studiefagsdiskursen kommer til uttrykk på ulike måter i studente- 
nes loggtekster, mest eksplisitt som direkte teorireferanser og bruk 
av fagbegreper fra pensumlitteraturen i de ulike fagene i lærerut- 
danninga, slik vi ser i mange av Berits logger. I denne loggen prøver 
hun ut fagbegreper hun har tilegnet seg gjennom elevtekstanalyse 
og kartlegging av tidlig lesing og skriving, når hun skal beskrive 
fokuseleven sin: 


Fokuseleven min tyder på å ligge i en overgangsfase mellom fonolo- 
gisk og ortografisk skriving. Men andre ord kan det tyde på at han 
kjenner til at et grafem tilsvarer et fonem i det muntlige språket, 
og et kjennetegn ved denne fasen er at elevene skriver ord etter 
hvordan de høres ut. Det kan tyde på at det er vanskelig for han 
å høre og skille mellom lyder enda, blant annet ikke-lydrette ord. 
Som et eksempel hadde han i en av de første tekstene fra 2.klasse 
skrevet «giftie» istedenfor «giftige», «ferdi» istedenfor «ferdig». 
Likedan brukte han «o-lyden» i ord som skal skrives med «å», som 
for eksempel «nor» istedenfor «når». Dette forteller meg at han enda 
ikke har automatisert eller er helt bevisst på at å-lyden noen ganger 
blir skrevet med «o» og motsatt, en såkalt utviklingsfeil eller over- 


generalisering i skriving. Derimot skriver han høyfrekvente ord 

som f.eks. «jeg» korrekt, og viser gjentatte ganger at han behersker 


dobbel konsonant på en tilfredsstillende måte. 


Når studentene beskriver fokuselevens skriveutvikling og kartleg- 
ger skrivekompetanse, anvender de hovedsakelig uttrykksmåter 
og fagbegreper fra norskfaget i lærerutdanninga. Teori om språket 
som system tilhører den norskfaglige diskursen og omfatter fagom- 
rådene fonologi (studiet av uttale), morfologi (ord- og bøynings- 
lære), syntaks (setningsbygning) og semantikk (betydning i ord og 
setninger) (Svennevig, 2009). I loggtekstene tar studentene i bruk 
et begrepsapparat tilhørende disse fagområdene. 

I Berits logg ser vi et eksempel på hvordan hun bruker loggen til 
kartlegging av fokuselevens skriveutviklingsnivå (Traavik & Alver, 
2008), med eksempler fra elevtekster og koplinger til sentral fagter- 
minologi. I dette eksemplet er det særlig hennes forståelse av fono- 
logi som hjelper henne å beskrive fokuselevens skriveutvikling, 
med vekt på hvordan eleven lytter ut lyder som et ledd i å etablere 
fonem/grafem-forbindelser. Kartlegginga som gjøres, har høy fag- 
lig presisjonsgrad, og denne formen for språkliggjøring av elevens 
skrivekompetanse er et viktig ledd i å utvikle profesjonskunnskap 
(Nilssen & Solheim, 2012). 

Et særtrekk ved GLU 1-7-studentenes logger er teori om begyn- 
neropplæring i lesing og skriving, hvor feil typisk anses som et 
nødvendig skritt på veien mot å utvikle ortografisk skrivekom- 
petanse og dermed gjerne kalles utviklingsfeil (Traavik & Alver, 
2008). Kartlegging av skrivekompetanse og ortografisk skriving er 
også et tema for studentene på GLU 5-10, og student Ulrikke skri- 
ver følgende i bloggen, som hun har kalt «Den gang da, hver gang 
nar ...»: 


Etter at elevene gjennomførte kartleggingsprøven vi hadde ordnet, 
satte vi oss ned for å rette dem. Det var overraskende mange feil i 


orddeling og og/å, og det var faktisk ingen som hadde alt rett (...) 

Selv om de «bare» er 14-15 år, synes jeg det var skremmende at det 
var så mange som slet med å skrive rett (...) Når skal det forventes 
at elever i norsk skole skal kunne mestre og/å, tegnsetting, orddeling 


og da/når? 


Bruken av begrepene «overraskende» og «skremmende» tyder på 
at arbeidet med kartlegging av elevenes ortografiske skrivekompe- 
tanse har gitt resultater studenten ikke var forberedt på, og at det er 
behov for mer kunnskap om når det skal kunne forventes at elever 
behersker sentrale grammatiske regler og særskriving. Studenten 
får svar av faglærer i norsk på denne bloggen, det viser til for- 
ventningsnormene i Normprosjektet (Berge & Skar, 2015; Matre 
& Solheim, 2014): «Ifølge Normprosjektet (et stort forsknings- 
prosjekt) forventes det at de behersker de nevnte kategoriene på 
sjuendetrinn — kanskje enda tidligere. Nettopp de kategoriene du 
nevner, er eksplisitt nevnt i Normprosjektet.» Vi kommer i kapittel 
tre (Skriveopplæring og vurdering av tekst) tilbake til denne situa- 
sjonen, hvor vi drøfter læringsmuligheter som denne samtalen ikke 
berørte. 

Som vi nå har sett eksempler på, kommer den norskfaglige dis- 
kursen tydelig til uttrykk i refleksjonstekstene, og det finnes en 
rekke eksempler på at studentene tar opp problemstillinger som 
vektlegges i norskundervisninga ved høgskolen. For GLU 1-7-stu- 
dentene gjelder dette særlig teori knyttet til begynneropplæring i 
lesing og skriving, mens GLU 5-10-studentene naturlig nok har 
fokus på den videre lese- og skriveopplæringa. Felles for studen- 
tene er at de bruker skrivinga til å drøfte elevenes kompetanse i 
samspill med faglærere og praksislærere, samtidig som de loggfører 
empiri som et ledd i arbeidet med fokuselevtekstene. 

Fagterminologien i eksemplene over hører til norskfaget, sam- 
tidig som den er relatert til tenke- og uttrykksmåter utvikla i sam- 
spill med psykologi og pedagogikk. Det samme gjelder for en rekke 
andre problemstillinger knyttet til skriving, som for eksempel 

skriving og motivasjon, tenkeskriving, jeg-forankrede skriveopp- 
gaver, brevskriving som relasjonsbygging, og vurdering for læring. 
I intervjuene vektlegger også studentene at de opplever at den 
responsen de får på loggene hjelper dem med å se sammenhenger 
mellom studiefagene: «Altså, den responsen du får her [i loggen] 
kan du på en måte bruke i alle fag. Det er pedagogikk, det er norsk, 
det er engelsk — det er liksom alt i ett.» Det neste eksemplet har vi 
hentet fra Urds blogg «Trykk eller dykk?»: 


I høst lærte vi om hvordan sosiokulturelle teoretikere kom i konflikt 
om lærerens rolle i elevaktivitet. Der noen mente elevene burde lære 
så mye som mulig av hverandre, mente andre at elevene burde lære av 
hverandre, men med tydelige føringer fra læreren. Samtlige var enige 
om at lærerens inngripen var nødvendig, men i ulik grad. Jeg befinner 
meg tydelig i gruppen som vektlegger tydelige føringer fra læreren. 


Burde jeg bevege meg lenger mot et krysningspunkt mellom de to? 


I denne bloggen ser vi hvordan Urd lar seg utfordre av teorien hun 
har lært i PEL-faget. Hun forstår ut fra den sosiokulturelle teorien 
at hun bør legge vekt på stor grad av elevaktive arbeidsformer. 
Elevenes selvdisiplin som drivkraft versus lærerens rolle kommer 
vi tilbake til (se kapittel sju, Om skriftlighet og økt læringstrykk). 

I dette siste eksemplet er studiefagsdiskursen representert ved 
studiefagene PEL, norsk og engelsk. Og som vi skal se, kan de ulike 
studiefagene også by på innbyrdes motsetninger i beskrivelser av 
skriveutvikling. Loggen er skrevet etter at student Brita har obser- 
vert en lærers engelskundervisning, hvor andretrinnselevene skulle 
skrive et «tellehefte» i engelsk gjennom å kopiere lærerens setnin- 
ger fra tavla. Elevene fikk startsetninger av typen «How many 
(...)?» og skulle svare «There is one/there are two (...)» samt fylle 
inn et selvvalgt substantiv skriftlig. Skriveoppgaven er kompleks, 
for svaret krever at elevene også skal mestre samsvarsbøying. Brita 


undrer seg over hvilken læringsfunksjon imiterende skriving har, 

og ser hvordan elevene strever med å skrive av og «ble sittende uten 
å forstå noe». Dette kopler hun til Vygotskijs idé om at barns vel- 
utviklede muntlige språk utgjør en viktig basis for å erverve seg 
skriftspråket. Hun skriver videre i loggen: 


Vygotskij sier, ifølge Imsen (2013, s. 263), noe om hvordan barn i 
småskolealder har et velutvikla muntlig språk, men at forutsetnin- 
gene for et skriftlig språk ligger mye dypere (...) Derimot syntes jeg 
det var spennende å se en lærer «tørre» å ta sjansen, som så mulig- 
hetene for tidlig skriving. I denne skriveoppgaven er det i prinsippet 
bare å skrive av, så da får de skrivingen i små steg. Twinkle Twinkle 
(Munden og Myhre, 2011, s. 100) skriver også noe om at den første 
introduksjonen til skriving i et fremmedspråk godt kan være kopi- 
ering av noe læreren skriver på tavla. Det blir veldig spennende å se 
hvordan de utvikler seg i engelskskriving i løpet av året, spesielt med 
tanke på fokuselevoppgaven. Men hvordan kan man vite at elevene 


er klar for skrivesteget? 


Brita er i denne loggen i dialog med ei lærebok i pedagogikk, hvor 
hun finner belegg for sin undring over hvorvidt elevene lærer gjen- 
nom avskrift uten å bygge på noe muntlig aktivitet. Deretter har 
hun lest videre i læreboka i engelsk, hvor den praksiserfarte imi- 
tasjonsskrivinga derimot støttes av forfatternes omtale av temaet 
introduksjon til skriving i et fremmedspråk. Observasjonene fra 
klasserommet samt Britas lesning av faglitteratur fører henne et 
steg videre i tenkninga rundt det å være «klar for skrivesteget» i 
et fremmedspråk. Sitatet viser at hun mestrer å drøfte ulike syn på 
skriveopplæring på et teoretisk grunnlag, og samtidig stå fram med 
en egen faglig stemme. Britas valg av ord som «tørre å ta sjansen» 
viser at hun posisjonerer seg som litt skeptisk til det hun har obser- 
vert, men at hun samtidig vil «se hvordan de utvikler seg i engelsk- 
skriving i løpet av året». I dette sitatet ser vi også posisjonen til 
en utforskende og forskende student. Skriveutvikling er kjernen i 

problemstillinga hennes knyttet til fokuseleven, hvor hun på empi- 
risk grunnlag skal kartlegge en enkeltelevs skrivekompetanse gjen- 
nom å anvende norskfaglige begreper. Her har hun begynt å stille 
inn forskerblikket på skriveutvikling i engelsk, ikke bare hos foku- 
seleven, men også hos medelevene i klassen og hos andretrinns- 
elever mer generelt: «Men hvordan kan man vite at elevene er klar 
for skrivesteget?» Denne loggteksten ble kun besvart av praksislæ- 


rer, som åpner med å rose studenten: 


Flott logg, Brita! Her synes jeg du peker på noe interessant, og du 
reflekterer også fint over det du har observert. Jeg liker veldig godt at 
du klarer å se sammenhengen mellom teori og praksis. Og her trek- 
ker du jo fram to teorier som ikke går helt sammen (...) Vi startet jo 
med avskrift allerede første skoleuke i første klasse vi, og det klarte 
de ganske bra. Og så ser du dette nå. Det er jo interessant (...) Lære- 
ren har god erfaring med skriving, og som du selv viser til, så er det 
lurt å skrive tidlig, også i fremmedspråk (...) Hvordan kan du hjelpe 


dem som sliter med avskrift til å komme videre da? 


Praksislærer sitter med en lokalkunnskap både om læreren som 
utførte timen, og om at metoden er kjent for elevene. Samtidig løf- 
ter han fram betydningen av å skrive tidlig. Det å skrive fra første 
skoledag utgjør fundamentet i denne praksisskolens overordnede 
lese- og skriveopplæringsplan, og preger dermed skriveaktivitetene 
og skrivemetodikken ved skolen. Da vi stilte studentene våre spørs- 
mål i intervju om hvilken type skrivelærer de ville bli, svarte Bodil 
følgende: «Jeg har lyst til å bli en skrivelærer som utvikler skriving 
veldig tidlig, og som begynner fra starten av.» 

Vi skal nå se nærmere på sentrale kjennetegn ved praksisskole- 
diskursen ved Barneskolen, slik den kommer til uttrykk i studente- 
nes beskrivelser av observert, utført og erfart skriveundervisning. 
Her inngår også praksislærernes veiledning og skriftlige respons på 
loggtekstene. 

Praksisskolediskurs 1: veiledet skriving 
og kriterier for skriving 


Veiledet skriving er tilpasset opplæring fordi elevene får konkrete 
oppgaver slik at de vet hva de skal skrive om, og de får også en god 
start på skrivinga. Under veiledet skriving har elevene muligheten til 
å få en slags bekreftelse på at det de gjør er riktig. Kanskje gir det en 
sikkerhet, lyst og glede til å skrive? 


Barneskolen er en skole som gjennom flere år har arbeidet syste- 
matisk med begynneropplæring i lesing og skriving. Skolen har 
tatt i bruk veiledet skriving, en metode som dels er inspirert av den 
amerikanske forskeren Sharan A. Gibsons artikler (2010), og dels 
av et skolebesøk på New Zealand (Klæboe & Sjøhelle, 2013). En 
hel dag (fem til seks skoletimer) brukes til veiledet skriving hver 
fjortende dag. Det er denne metoden Berit har fått erfaring med, og 
som hun skriver om i loggen sin midt i september. I loggen setter 
hun fokus på at veiledet skriving ivaretar prinsippet om tilpasset 
opplæring, og at metoden gjennom å vie stor oppmerksomhet til 
den enkelte eleven kan bidra til skrivelyst. 

En slik skrivedag er organisert som et stasjonsarbeid med seks 
stasjoner, og veiledet skriving foregår i den lærerstyrte stasjonen. 
Utgangspunkt for skrivedagen er en felles opplevelse, ei forestilling 
eller en film, eller å forske på for eksempel nyper, papirspinnere 
eller smaker. Deretter følger en samtale med hele gruppa om opp- 
levelsen, hvor det gjerne skrives et tankekart eller ei liste med ord 
ut fra det elevene sier. Den første stasjonen er felles for alle elevene, 
og det er en tegne- eller forskestasjon. Elevene starter gjerne med å 
tegne fra opplevelsen, og denne tegninga tas med inn i skrivestasjo- 
nen. På skrivestasjonen arbeider lærer med en liten og heterogen 
gruppe elever. Lærerne er i dialog med elevene enkeltvis om hva 
de vil skrive og hva de vil ha som overskrift, og de inspirerer og 
motiverer elevene underveis i skrivinga. Så arbeider elevene videre 

med tekstene individuelt, med støtte ved behov. Lærerstyrt stasjon 


er 


alltid fast, sammen med en «gjore-ferdig-stasjon». At elevene far 


ferdig tekstene sine i løpet av skrivedagen er et mål, og det innebæ- 


rer at elevene får komme fram og lese tekstene sine, eller at lærer 
leser høyt i lyttekroken. Student Berit knytter sine refleksjoner 
om veiledet skriving til sosiokulturell læringsteori og til Eriksons 


utviklingspsykologi: 


Mange elever trenger kanskje en sikkerhet på at det de skriver er 
riktig, og hvis de får det, vil det ifølge sosiokulturell teori styrke 
selvbildet til elevene. Ifølge Erikson vil elevene fortsette å utvikle 
den gode arbeidsevnen og blir mer og mer sikre på seg selv og egne 
ferdigheter. I tillegg synes det å hjelpe at elevene får en følelse av at 
de skriver en hel tekst, en tekst som ikke bare har eleven selv som 
mottaker. (...) Da medstudentene presenterte tekstene til noen av 
elevene i lyttekroken i dag, tror jeg det gav mange av dem en følelse 
av mestring og stolthet, og en motivasjon til å skrive flere og bedre 


tekster. 


Tekstene elevene skriver, får dessuten et videre liv ved at de henges 


opp, stilles ut eller lamineres og settes sammen til bøker, noe som 


er 


vanlig praksis ved denne skolen og som student Bodil har mer- 


ket seg: 


Lærerstudentene erfarer i praksis hvor viktig det er at eleven får 


Når vi har jobbet med tekster nå i praksis, har teksten blitt til et pro- 
dukt til slutt. På onsdag blir produktet en froskebok som de kan vise 
frem og spare på. Vi har også sett at det er blitt laget tellebøker og 
andre bøker som har en fin forside og fasong som gjør at det er moro 
for elevene å vise dem frem. Mange av tekstene elevene skriver blir 
også hengt opp i klasserommet slik at de som kommer innom har 


mulighet til å se tekstene. 


fullføre teksten, gis mulighet for å dele den med medelevene og 

andre mottakere, og at tekstene henges opp, stilles ut eller blir til 
bøker. Dette finner de også belegg for både i PEL og i norskfaget. 
Studentenes begeistring over veiledet skriving førte til at metoden 
satte et sterkt preg på måten de arbeidet med skriving på i klas- 
serommet, og at den er et dominerende tema i loggskrivinga. Især 
gjelder dette siste halvår da studentene fikk ansvar for flere slike 
skrivedager. I kapittel fem (se Reisen til Egypt - et storyline-opp- 
legg) beskriver vi et skriveopplegg som omfattet mange skriveakti- 
viteter designet rundt storyline og veiledet skriving. 

Et annet eksempel vi skal se på fra praksisskolediskursen er 6+1 
Traits of Writing av Ruth Culham (2005), tilpasset norsk skrive- 
opplæringskontekst og utvikla i samarbeid med Skrivesenteret. 
Metodikken er ukjent for faglærerne, noe som krever at studentene 
rammer inn og kontekstualiserer, slik Barbro gjør i sin logg: 


I metoden «6+1 kriterier for skriving» handler de første 6 kriteriene 
om bearbeidelse av teksten, og det siste tilføyde kriteriet handler om 
presentasjon av teksten. Presentasjon betyr ikke bare en presenta- 
sjon av tekst foran hele klassen, men det er et ferdig produkt som de 
kan vise fram og være stolte av! Presentasjonene virker som en moti- 
vasjon for elevene gjennom de andre 6 kriteriene som er: idémyld- 


ring, organisering, ordvalg, stemme, setningsflyt og grammatikk. 


I denne loggen gir Barbro en presentasjon av de seks kriteriene som 
gjelder for skriveprosessen, samtidig som hun vektlegger og utdy- 
per det siste kriteriet: presentasjonen av de ferdige tekstene. Videre 
i samme logg presiserer hun at kriteriene er komplekse: «Kriteriet 
som handler om ordvalg, kan være vanskelig å jobbe med for elever 
i andre klassetrinn. Med dette mener jeg at siden de er relativt uer- 
farne skrivere, kan det være vanskelig å bruke synonymer på stå- 
ende fot». Studentene fikk tips fra en av lærerne ved skolen om å 
lage tema-ordbøker sammen med elevene, for eksempel ei liste over 
«skrekk-og-gru-ord» de kunne anvende i spøkelsesfortellinger. 

I loggen problematiserer Barbro også kriteriene organisering av 
tekst og setningsflyt, hun skriver: 


Man er nødt til å jobbe med selve kriteriet før man involverer det i 
en tekst. F.eks. organisering av tekster. For å få elevene til å forstå at 
rekkefølgen på en tekst ikke er tilfeldig, kan man la de prøve å kle på 
seg boblebuksa etter at man har tatt på seg de store vinterskoa. Gjen- 
nom slike øvelser vil man forstå at ting (og tekster) har sin naturlige 
rekkefølge. Kriteriet setningsflyt er noe man kan jobbe med utenfor 
selve tekstskrivingsoppgaven: La elevene få prøve å sette sammen 
setninger av ord som du har skrevet ned på papirbiter. På denne 
måten kan de få se at det er mange, mange måter å skrive ei setning 


pa - men at noen kanskje lyder bedre enn andre. 


I denne loggen konkretiserer studenten tekststruktur gjennom å 
bruke et eksempel som ligger tett opp til sjuåringenes hverdag: å kle 
på seg i riktig rekkefølge. Øvelsen hun foreslår for å arbeide med 
sammenheng innad i setninger, såkalt koherens (Iversen, Otnes & 
Solem, 2011), er også tilpasset klassetrinnet. Det å kunne bruke 
aldersadekvate forklaringsmodeller og læringsaktiviteter vitner om 
en didaktisk forståelse av hvordan vi lærer å lære, og mer konkret 
i dette eksemplet: hvordan vi lærer å skrive. I tillegg, hvordan man 
som skrivelærer kan lære det bort. 

6+1 kriterier for skriving var også tema i de andre studentenes 
loggtekster, og Bodil er særlig opptatt av det forarbeidet de gjorde 
med elevene før selve skrivefasen: 


Da elevene skulle begynne med skriveprosessen, var det ingen som 
slet med å komme i gang med skrivingen. Dette tror jeg har med 
forarbeidet å gjøre. Der jobber elevene med idémyldring, plandoku- 
ment, førsteutkast, respons, evaluering og produkt. De startet med 
tenkeskriving, som for noen sannsynligvis gjorde at en del av elev- 


ene kunne aktivisere forkunnskapen de hadde på dette temaet. (...) 

Elevene hadde fått i gang skriveprosessen allerede før de begynte 


å skrive. 


Det var dette fokuset på førskrivingsfasen og det prosessuelle synet 
på tekstskaping som vi innledet delkapitlet med, og som Bodil har 
felles med så mange av de andre studentene i SKRIVUT. 

I tillegg til å observere og prøve ut denne skriveopplæringsme- 
toden har studentene deltatt på et foredrag om 6+1 kriterier for 
skriving for ansatte i kommunen, alt i regi av praksisskolen. Selv 
om norskfaget i lærerutdanninga både omfatter elevers arbeid med 
tekstskaping ut fra kriterier og konkretisering av slike tekstkrite- 
rier, har studentene verken møtt metodikk eller teori direkte knyt- 
tet til 6+1 kriterier for skriving i studiet. Dette er et klart eksempel 
på praksisskolediskursens betydning for hvordan studentene for- 
står skriveopplæring. Barbro konkluderer slik: 


Jeg synes disse 6+1 kriteriene er så sabla gode at jeg nesten ikke kan 
vente med å fortelle klassen om dem! Få foredragsholderen til høg- 
skolen, slik at hun kan fortelle de andre studentene om dette! Jeg 


synes dette er for bra til å «holdes hemmelig» O 


I Barneskolen er veiledet skriving og 6+1 kriterier for skriving deler 
av en systematisert skrivemetodikk som det arbeides med på første- 
og andretrinnet, og som også er nedfelt i skolens plan for lese- og 
skriveopplæring. Denne skolen var tidlig ute med å satse på veiledet 
skriving og mottar jevnt besøk fra lærere og rektorer fra andre sko- 
ler som ønsker å se på innhold og organisering av slike skrivedager. 


Praksisskolediskurs 2: eleven som 
formidler og det å skrive for å lære 


Ungdomsskolen har ikke én metodikk som dominerer diskursen, 
men et metodemangfold. Typisk for mange av skriveoppleggene 

studentene beskriver, er at fokuset er rettet mot eleven i formid- 
lerrollen, og at elevens læring er knyttet til forberedelser til for- 
midlinga. Dette for at eleven både skal kunne reflektere over og 
reformulere lærestoffet. Eleven må også tenke gjennom hvordan 
det skal legges fram og velge en egnet uttrykksmåte. Skolen ansku- 
eliggjør arbeidet med eleven som formidler gjennom postulatet 
«Å sette eleven på toppen av læringspyramiden» (Dons, 2011). Her 
brukes begrepet læringspyramiden som en metafor for hvordan vi 
best tilegner oss kunnskaper, i tråd med konstruktivistisk lærings- 
teori. Jo mer eleven blir involvert og ansvarliggjort, jo større er 
potensialet for læring. 

Studentene har fokus på de formene for skriving som skal hjelpe 
elevene å tilegne seg et fagstoff, skriving som kunnskapsutvikling, 
kunnskapsorganisering og kunnskapslagring. I bloggene finner vi 
formuleringer som «å skrive seg inn i fagstoffet», «å skrive for å 
lære» samt «skriving for å øke læringstrykket», diskursmarkører 
som tydeliggjør disse skrivehandlingene. Ullas blogg «Bør elev- 
ene notere mer i timene?» satte fart i en lengre diskusjonstråd om 


notatteknikk og ansvar for egen læring: 


I dagens undervisning ga jeg elevene beskjed flere ganger om at det 
kunne lønne seg å notere underveis. Jeg poengterte at de ville få en 
prøve hvor mange av begrepene jeg nevnte ville bli spurt om. En 
god del av klassen noterte noen stikkord underveis, men det var helt 
klart prøven som ga dem motivasjon til dette - og ikke læringen som 
ligger i det å notere. For det skjer faktisk en selektiv læring når man 
trekker ut det man selv syns er viktig, fra dette tilfellet PowerPointen. 
Dette er jo helt klart noe elevene vil finne som et nyttig redskap ved 
senere skolegang, hvor de bare får mer og mer ansvar for egen læring 
(...) Nå vil jeg gjerne fa til en diskusjon om hvordan vi som lærere 
kan hjelpe elevene til å bli gode notatskrivere, hvordan skal vi f.eks. 


hjelpe en elev som sliter med å finne ut hva som er viktig å notere? 

Ulla er opptatt av at det kortsiktige målet med skrivinga (å notere 
ned det som kommer på prøven) står i motsetning til det mer lang- 
siktige målet som hun legger opp til, nemlig det å lære seg en hen- 
siktsmessig notatteknikk. Ullas invitasjon til diskusjon følges opp 
av tre av hennes medstudenter. Det er Ulrik som er først ute: 


Jeg tror i hovedsak at det ikke kan være veldig lærerstyrt hvordan en 
elev gjør notater. Hver elev må nok heller prøve seg frem for å finne 
ut hva som fungerer for han/henne, og utvikle stilen sin over tid. 


Jamfør konstruktivistisk læring som du allerede har nevnt. 


For Ulrik handler det om la eleven utvikle sin egen notatteknikk 
uten særlig innblanding fra læreren, ut fra tankegangen «øvelse 
gjør mester». Dette står i samsvar med den ansvarliggjøringa av 
eleven som preger praksisskolediskursen. Undis er derimot av en 
annen oppfatning: 


Jeg tror det går an å hjelpe elevene til å bli gode notatskrivere, til en 
viss grad. Først tror jeg det er viktig å vise elevene hvordan vi gjør 
det selv. Hvis vi har en PowerPoint-presentasjon, kan vi stoppe opp 
underveis og spørre dem hva som er viktig å notere. Forhåpentligvis 
kommer de med noen gode tips. Videre er det viktig for elevene å 
trene seg. Hvis læreren er flink til å påpeke i en periode at de skal 


notere, tror jeg det kommer av seg selv etter en stund. 


I denne bloggen plasserer Undis et noe større ansvar på læreren, 
både gjennom at læreren bør modellere notatteknikk, involvere 
elevene i prosessen og også minne elevene på at det skal noteres. 
Urban er både enig med Ulrik og Undis, men velger en mer filoso- 
fisk tilnærming til temaet: 


Som Undis påpeker, tror jeg «tips» er et viktig stikkord. Som Ulrik 
sier, tror jeg det kan være vanskelig å lære elevene å notere, rett og 


slett fordi vi er forskjellig skrudd sammen. Vi kan også stille oss selv 

spørsmålet: «Hva er gode notater?» En god teknikk for meg er ikke 
nødvendigvis en god teknikk for dere. Det er et spørsmål der vi kan 
risikere å få mange forskjellige svar fordi elevene jobber forskjellig. 
Selv om notatføring gjøres forskjellig, har det en effekt for alle, og 
derfor kan vi kanskje i større grad dyrke effekten notatene kan ha, og 
derifra oppmuntre elevene til å utarbeide og utvikle en notatstil som 


er skreddersydd for deres egne behov. 


Selv om studentene spriker i synet på hvordan notatteknikk kan 
læres, er samtlige enige om at det har sin plass i gjennomgang av 
nytt fagstoff. Verken praksislærer eller norsklærer kommenterer 
denne bloggtråden. Et typisk trekk ved praksisskolediskursen ved 
Ungdomsskolen er nettopp at praksislærer utfordrer studentene til 
selv å finne svar på praksisutfordringer før han kommer med egne 
forslag. Skolen legger vekt på at læreren blir utfordret til å framstå 
som underviser, mester, veileder og mentor, alt avhengig av hvilke 
faser elevene er i. Dette synet på elev- og lærerrolle gjenspeiles i 
praksislærernes møte med studentene. For å beskrive dette, kan vi 
ta utgangspunkt i Urds blogginnlegg fra kapittel sju der hun viser 
hvordan hun skriver seg fram til forståelse. I blogginnlegget stiller 
Urd en rekke spørsmål knyttet til gjennomføring av en time hvor 
elevene arbeider med novelleskriving. Hun synes elevene viser for 
lite engasjement i skrivearbeidet og innleder bloggen slik: «For før- 
ste gang i praksis satt jeg igjen med en dårlig følelse etter timen. 
Hvorfor?» I stedet for å bringe inn forslag på løsninger svarer prak- 
sislærer på en utfordrende, men samtidig bekreftende måte: 


Tankeprosesser og kreative prosesser som skal lede til skriving, er 
individuelle prosesser, og kan være svært ulik fra elev til elev. Vi må 
ta høyde for dette i planlegginga vår. På bakgrunn av erfaringene 
dine fra timen, går det an å se litt på første fase av timen. Skulle 
du gjort det om igjen, var det da noen enkle grep og justeringer å 


gjøre for å fremme enda mer felles oppmerksomhet og forståelse av 

arbeidsoppgaven ut over det du gjorde? Jeg har nok en oppfatning 
av timen som er mer positiv enn din, men det utelukker ikke mulige 


justeringer av opplegget. 
Svaret fra praksislærer utløser følgende forslag fra Urd: 


Jeg tror det å modellere kunne vært nyttig. Det er dessuten noe jeg 
kunne tenkt meg å prøve ut. Det var tydelig at flere i [klasserommet] 
ikke forstod oppgaven, og eksemplifisering (gjennom modellering) 
kunne motvirket dette. Ved å bruke mer tid på å gå gjennom novel- 
lesjangeren, samt tydeliggjøre kravene i større grad, tror jeg forståel- 


sen hadde vært større. Har du tips til andre grep? 


Først etter at Urd selv har kommet fram til mulige løsninger blir 
også praksislærer mer konkret i sine forslag: 


Jeg tror mer fokus på inngangen til arbeidet kunne fungert godt. 
Trykk opp utdragene og la elevene lese hver for seg. Les høyt noen 
av dem. Diskuter i fellesskap. Etterspør hvilke de likte best, hvorfor? 
Dette vil bringe dem mer inn i opplegget, antyde tolkningsrom og 
gi muligheter til assosiasjoner. Det vil sannsynligvis gi alle et bedre 


fundament å jobbe ut fra. 


Praksisskolediskursen på Ungdomsskolen er ikke så tydelig artiku- 
lert som på Barneskolen. Det kan derfor være en større utfordring 
for studentene å komme i dialog med den. Samtidig er det sider 
ved Ungdomsskolens praksisskolediskurs som helt tydelig bidrar 
til utvikling av studentene som skrivelærere. Bloggskrivinga er et 
sentralt ledd i denne utviklinga. Her blir studentene utfordret til å 
utforske sider ved skriving og skriveopplæring innenfor ei ramme 
av konstruktivistisk læringsteori, noe som setter studentene «på 
toppen av læringspyramiden» (Dons, 2011). 

I den videre skriveopplæringa står det å skrive for å lære i fagene 
sentralt, noe som også kommer til uttrykk i studentenes blogger. 

Det dreier seg ofte om å skrive fagtekster, sakpregede tekster, men også 
om det å skrive fortellinger med et faglig innhold. Følgende eksempel 
er hentet fra samfunnsfag og norsk, hvor elevene har arbeidet med 
temaet bondeliv i Norge på 1930-tallet og skal skrive ei fortelling om 
hvordan dette livet kunne arte seg for bonden. Det er en tverrfaglig 
skriveoppgave hvor elevene gjennom å skrive i en norskfaglig sjanger 
skal formidle et samfunnsfaglig innhold. Undis skriver i sin blogg: 


Dette kan være en svært gunstig oppgave å gi, siden elevene er nødt 
til å bruke det fagstoffet de lærer i samfunnsfaget til å spinne videre 
fra. De er nødt til å se for seg hvordan det er å leve i bondesamfunnet 
før de videreformidler dette med gode skildringer og tekstvirkemid- 
ler. Da jeg gav oppgaven, var jeg nok litt kjapp til å sette elevene i 
gang, og dette førte til at noen av elevene ble litt usikre på hvordan de 
skulle flette fagstoffet inn i en fortelling. Noen av elevene var derimot 
svært effektive, og tekstene som ble lest opp i plenum inneholdt både 
kreativitet og skildringer. Kanskje kunne det vært effektivt med en 
kjapp repetisjon muntlig om hvordan vi bygger opp en fortelling? 
Det virker også som om elevene synes det er ålreit å holde på med 
oppgaver der de får utfolde seg litt kreativt, men et kriterium for at de 


skal kunne få til dette så fort som mulig er jo at de forstår oppgaven. 


Undis evaluerer skriveoppgaven som «svært gunstig», men skriver 
også at noen av elevene ble usikre på hvordan fagstoffet skulles flet- 
tes inn i en fortelling. Det kan være krevende å skulle reformulere 
det man har lært om det norske bondesamfunnet gjennom «gode 
skildringer og tekstvirkemidler». Praksislærer kommenterer denne 
bloggen med å konkretisere hvordan det tverrfaglige aspektet må 
tydeliggjøres for elevene: 


En slik tverrfaglig oppgave gir elevene utfordring på to plan: 


1) anvende kunnskap vs. reprodusere kunnskap 


2) knytte kunnskap fra ett fagområde over i et helt annet. 

Dette kan for mange være utfordrende, og derfor vil en tydelig opp- 
start av oppgaven fra læreren sin side være forskjellen på en veldig 
produktiv og lærerik skriveøkt eller ikke. Det å repetere de norskfag- 
lige elementene sammen med en tydeliggjøring og opphenting av 
kunnskap om bondesamfunnet, vil således (som Undis riktig kom- 


menterer) være en god måte å "slå på” elevene. 


Samfunnsfag dekker mange ulike samfunnsvitenskapelige og his- 
torisk-filosofiske disipliner. Dette innebærer at faget favner et bredt 
spekter av teksttyper og teksttradisjoner, også skjønnlitterære sjan- 
gre. I den reviderte beskrivelsen av skriving i samfunnsfag i lærepla- 
nen er skriveopplæringa først og fremst knyttet til skrivehandlinger 
som det å utforske, beskrive, tolke, argumentere og drøfte. Det å 
skrive på samfunnsfagets premisser innebærer dessuten å arbeide 
hensiktsmessig og etterrettelig med kilder, hypoteser og modeller, 
og å kunne presentere resultat av samfunnsfaglige undersøkelser 
skriftlig (KD, 2016). Tverrfaglige skriveoppgaver som krever at 
elevene skal se for seg/forestille seg og også underholde, utfordrer 
elevene til å gå i tett dialog med lærebok og andre samfunnsfag- 
lige kilder. Det kan gi dem en større forståelse av hvordan ulike 
skriftlige og muntlige kilder er blitt til, og et grunnlag for å vurdere 
påliteligheten i dem. 


Praksisskolediskurs 1 og 2: noen 
forskjeller mellom dem og innad i 

den ene 

Teksteksemplene som vi nå har presentert, vitner om forskjeller 
både når det gjelder metodikk og organisering av skriveopplæ- 
ringa på Barneskolen og Ungdomsskolen. Barneskolen har utvikla 
veiledet skriving som metode og organiserer skrivedager med sta- 
sjonsarbeid. Elevene følges tett opp av læreren i skriveprosessen og 

veiledes ut fra sitt skriveutviklingsnivå. Bruker vi Bartons (2007) 
literacy-perspektiv, kan dette sies å være en dominerende literacy- 
praksis. Studentene synes å være samstemte i sine positive vurde- 
ringer av veiledet skriving som metode og organiseringsform. De 
utformet flere skriveopplegg innenfor denne etablerte skriveopp- 
læringsdiskursen, og med Maybin (2000) kan vi si at de bidro til å 
forsterke den. Studentenes møte med veiledet skriving samt prak- 
sisskolens 6 + 1 kriterier for skriving førte også til at de prøvde ut 
et nytt skriveundervisningsopplegg; storyline inneholdt elementer 
fra begge. Det er en ny tekst-hendelse, godt tufta i en eksisterende 
literacy-praksis. Storyline blir presentert i kapittel fem (se Reisen til 
Egypt - et storyline-opplegg). 

Tidlig skriving, eller skriving fra første skoledag, er et annet sen- 
tralt trekk ved praksisskolediskurs én. Dette gjelder også engelsk- 
språklig skriving. Etter å ha sett en av lærerne sette i gang elevene 
med å skrive av setninger fra tavla, samtidig som de skulle sette 
inn riktig form av verbet etter samsvarsbøying, observerte Brita at 
mange elever skreiv av tavla uten å forstå. Brita undrer seg om disse 
elevene er «klar for skrivesteget», og påpeker at det er motsetninger 
mellom Vygotskijs språksyn, slik det er presentert i Imsen (2013), 
og synet til forfatterne av det lærebokverket studentene bruker i 
engelsk. Uten å konkludere bastant finner Brita at imiterende skri- 
ving kan ha en læringsverdi. 

I Ungdomsskolen møter studentene et metodemangfold og ei 
skriveopplæring som i større grad er organisert i hvert fag, men 
også på tvers av fag. Metodene som velges, er, i likhet med veiledet 
skriving, basert på konstruktivistisk læringsteori, men her er det 
eleven som kunnskapsprodusent som får mest fokus i bloggene. 
Det å skrive for å lære er et kjennetegn ved praksisskolediskursen. 
Vi ser også eksempler på at bloggdialogene mellom studentene, 
og mellom studenter og praksislærere, er farget av en felles utfors- 
kning av hva som er prinsipper for god skriveopplæring. Flere av 

studentene diskuterer i hvor stor grad læreren skal styre elevenes 
skriveprosesser, og noen av studentene etterlyser større grad av 
lærerinvolvering i elevenes skriveopplæring. 

I PEL har Urd lært om «hvordan sosiokulturelle teoretikere kom 
i konflikt om lærerens rolle i elevaktivitet», og ser at det er motset- 
ninger mellom «noen som mente elevene burde lære så mye som 
mulig av hverandre» og de som mente «at elevene burde lære av 
hverandre, men med tydelige føringer fra læreren». «Jeg befinner 
meg tydelig i gruppen som vektlegger tydelige føringer fra læreren. 
Burde jeg bevege meg lenger mot et krysningspunkt mellom de to?», 
skriver Urd i en logg tidlig på høsten. Dette synet kommer også til 
uttrykk i en seinere blogg, hvor Urd peker på at læreren må model- 
lere skriving (se kapittel fem, Å skrive noveller på Ungdomsskolen: 
«9A tolker Frode Grytten»), og at kravene til en god tekst må syn- 
liggjøres gjennom modelltekster. Praksislærer støtter henne i at for- 
arbeidet til novelleskrivinga er viktig, men legger større vekt på at 
elevene må utfordres til å diskutere og begynne sine synspunkter på 
novelletekstene, ut fra det tolkningsrommet som ligger i novellene. 

Et annet eksempel vi har sett på, er studentenes blogger om 
notatteknikk. Her er det Ulla som initierer diskusjonen og spør 
«hvordan vi som lærere kan hjelpe elevene til å bli gode notatskri- 
vere». Spørsmålet fører til flere innlegg, og igjen er det graden av 
lærerinvolvering det dreier seg om. Her ser det ut til at det er en 
forskjell mellom studentene i synet på hva som er lærerens oppgave. 
Mens Ulla og Undis vektlegger at det å skrive gode notater må læres 
bort, «vi må vise dem hvordan vi gjør det selv», er Ulrik og Urban av 
den oppfatning at elevene må «prøve seg fram» og «utvikle sin stil». 
De to jentene representerer en mer eksplisitt form for skriveopplæ- 
ring, med tydeliggjøring av rammer, presisering av formål, model- 
lering av sjangre og tett oppfølging av enkeltelevers skriveprosesser. 

Skriveopplæringsdiskursen på Ungdomsskolen kan set- 
tes inn i en større kontekst. Målet med skriveopplæringa på 

ungdomstrinnet er at elevene skal lære å lese og skrive et bredt 
utvalg av sjangere, men det har ifølge Berge (2006) vært lite 
tematisert og problematisert hvordan denne breddekompetan- 
sen skal utvikles. Vi har de siste årene fått en rekke dokumen- 
ter, fagressurser og nettsteder som tar for seg dette spørsmålet, 
og som bygger sine beskrivelser av god skriveopplæring både på 
forskning og på praksiserfaringer. Skrivesenterets nettsider knyt- 
tet til Ungdomstrinn i utvikling tilbyr ressurser til bruk i ekspli- 
sitt skriveopplæring, mange av dem utarbeidet i samarbeid med 
lærere. Grunnlagsdokumentet Rammeverk for skolebasert kompe- 
tanseutvikling på ungdomstrinnet (KD, 2013a) beskriver hva som 
kjennetegner god kvalitet i klasseledelse og i de grunnleggende 
ferdighetene regning, lesing og skriving. Som vi nevnte i inn- 
ledninga, er det å skrive for å lære et trekk ved den overordnede 
utdanningsdiskursen, og dette understrekes også i rammeverket: 
«Elevene forventes å ta i bruk fagbegrep og å skrive i fagspesi- 
fikke sjangrer. God skriveferdighet på ungdomstrinnet er derfor 
tett knyttet til faglig utvikling, hvor skriveferdigheter og faglige 
ferdigheter utvikles parallelt» (s. 12). 


Skriveforskningsdiskursen: 
Skrivetrekanten, modelltekster og 
kartlegging av skrivekompetanse 


Skriveforskningsdiskursen gjør seg gjeldende ved at studentene 
søker «svar» på sentrale problemstillinger utover dem de kan finne 
i klasserommet, i pensumlitteratur eller forelesninger. Studentene 
låner tenkemodeller som for eksempel Skrivetrekanten både i 
planlegging og evaluering av egne skriveundervisningsopplegg, og 
Skrivesenterets nettsider er hyppig besøkt (og sitert) av enkelte av 

Innhold 


Form 
Formål 


Figur 2.1 Skrivetrekanten - tre aspekter ved skriftlige tekster. 


studentene og av faglærerne. Ny metodikk de er blitt introdusert for 
i praksis, fører også til en videre utforskning (f.eks. Barbro og 6+1), 
og studentene er interesserte i hvordan bruken av modelltekster kan 
støtte elevenes skrivearbeid. Skriveforskningsdiskursen omfatter 
også studentenes innsamling av empiri til sitt eget forskningsprosjekt 
om fokuselevens lese- og skrivekompetanse. Vurdering av elevtek- 
ster er det siste eksemplet vi tar med fra skriveforskningsdiskursen. 

Samtlige av GLU 1-7-studentene har omtalt Skrivetrekanten 
(figur 2.1) i loggtekstene sine. Denne modellen er også i bruk ved 
høgskolen, både i norsk og PEL, men det er innenfor praksissko- 
lediskursen studentene tar den aktivt i bruk. Skrivetrekanten byg- 
ger på Ongstads triadiske tenkemodell om de tre aspektene (form, 
innhold, formål) ved alle språklige ytringer og sjangre (Ongstad, 
1997). Modellen ble tatt i bruk og videreutvikla gjennom fors- 
kningsprosjektet SKRIV’ (2006-2010) som et ledd i analyser av 
skrivesituasjoner i skolen. Forskerne ønsket å finne ut hva slags 
kunnskap om tekst og skriving lærere og førskolelærere trenger for 
å kunne støtte barn og unges utvikling av skrivekompetanse og fag- 
lig kompetanse i alle fag (Smidt, 2010a). Skrivetrekanten viser tre 
aspekt ved skriving, nemlig at skriving har en innholdsside (det 
teksten handler om), en formside (ulike teksttyper og sjangre) og 


1 Forkortelsen SKRIV står for Skriving som grunnleggende ferdighet og utfordring. 

en formålsside (det teksten skal brukes til, eller hva vi vil oppnå 
med å skrive den) (Smidt, 2010a, 2010b). 

Et hovedfunn i forskningsprosjektet var at skriveoppgavene elever 
får i skolen, ofte ikke har et tydelig formål. Dette er en problemstil- 
ling som drøftes av flere av studentene, og som vi skal se nærmere 
på i kapittel fem (se Skriveoppgaver og ulike skrivehandlinger). 

Teksters form diskuteres hyppig av studentene. I eksemplene 
i dette kapitlet er det fortellinger og noveller som omtales. I 
Ungdomsskolen peker Urd på at hun ønsker å bruke modelltekst 
for å tydeliggjøre novellesjangeren for elevene. Gjennom bruk av 
modelltekster kan en eksplisitt vise fram og diskutere hvordan 
tekstene er bygd opp, og også rette elevenes oppmerksomhet mot 
tekstnormer som tilhører de enkelte fagene. Forskning har vist at 
det i liten grad er blitt arbeidet med slike tekstnormer i skriveopp- 
læring, de er implisitte (Flyum & Hertzberg, 2011). 

Å gi rammer for skriving betyr å gi elevene stillaser slik at de 
kan utvikle sin skrivekompetanse. I Barneskolen jobber studentene 
sammen med elevene om 6+1 kriterier for skriving, hvor de har 
hatt særlig fokus på kriteriene organisering og tekstflyt, helt ned 
på setningsnivå. Dette samsvarer med et av vurderingsområdene 
i Normprosjektet,* et landsomfattende forskningsprosjekt som har 
som mål å utvikle eksplisitte forventningsnormer for skriving og 
vurdering. Vurderingsområde tre er tekstoppbygging, og her vur- 
deres den overordnede komposisjonen i teksten og sammenhengen 
mellom tekstdeler. 

Som et ledd i arbeidet med fokuselevoppgaven (se kapittel en, 
Møteplassen — erfaringer fra det første året) skal studentene kart- 
legge en elevs lese- og skrivekompetanse. Dette innebærer for- 
mulering av problemstilling, innsamling og analyser av empiri og 
skriving av forskningstekster — et forskningsprosjekt i miniatyr. 


2 Developing national standards for the assessment of writing. A tool for teaching 
and learning. Se http://norm.skrivesenteret.no/forventningsnormene/ 

I loggene ser vi mange eksempler på at studentene har stilt inn 
forskerblikket. Berits loggføring av fokuselevens skrivekompetanse 
omfatter sammenlignende studier av tekstene eleven skreiv i starten 
av andretrinn og de han skriver i løpet av studentenes siste prak- 
sisuke. Loggen til Berit har mange eksempler på hvilke ord eleven 
har automatisert, og hvilke feiltyper hun finner i tekstene, og en 
tentativ analyse av dette er allerede påbegynt. Underveis i loggskri- 
vinga leser studentene teori, og teorien gir dem også et grunnlag for 
å vite hva de skal se etter i klasserommet. De loggførte praksiserfa- 
ringene, den nedfelte empirien og den begynnende analysen kom 
godt med da studentene skulle skrive fagtekst etter endt praksis. 
Ett av formålene med loggskrivinga var å kunne knytte teori an til 
praksis, og gjennom Fokuselevoppgaven ble dette bruksperspekti- 
vet ytterligere aksentuert. På den ene sida er studentene avhengige 
av presise og detaljerte observasjoner for å kunne ta i bruk teori og 
aktuelle fagbegrep, mens teorien gir dem perspektiver og er nød- 
vendig for å kunne foreta fortolkning og analyse av empirien. 

På Ungdomsskolen gjøres det andre former for kartlegging av 
skrivekompetanse. Studentene har gjennomført og evaluert en 
kartleggingsprøve i grammatikk, og Ulrikke har merket seg at flere 
av elevene ikke mestrer samskriving og skillet mellom og/å og da/ 
når. Ulrikkes norsklærer viser til at kategoriene er eksplisitt nevnt 
som mestringsområder etter sjuendetrinn. Språkets formside, 
ortografi, er et sentralt tema i mange av loggene og bloggene, noe 
vi skal se nærmere på i neste kapittel. 

Det neste eksemplet fra Ungdomsskolen dreier seg om vurde- 
ring av skriving, som er i krysningsfeltet mellom studiefagsdis- 
kursen, praksisskolediskursen og skriveforskningsdiskursen. Urd 
skriver om formativ vurdering, noe hun opplever som en viktig og 
meningsfylt aktivitet: 


I dag har jeg virkelig innsett viktigheten av formativ vurdering! Vi 


har hatt 60 min. med hver gruppe, der de har hatt muligheten til å 

rette opp feil og forbedre nynorsktekstene sine, og det har vært en 
veldig fin erfaring. Elevene har vært motiverte, novellene har blitt 
løftet flere hakk, og jeg har hatt flere fine øyeblikk med god kontakt 
med elevene. Jeg har fått veilede og skape relasjoner, noe jeg er takk- 
nemlig for. Det har føltes meningsfylt å jobbe på denne måten, og 
ved å la elevene få en andre runde til å jobbe med tekstene, med tett 
oppfølging og veiledning, er jeg overbevist om at de sitter igjen med 
en høyere grad av mestringsfølelse enn de hadde før timen. Og noe 


bedre enn det kan man virkelig bare drømme om. 


Flere av studentene deler Urds betraktninger om at den tette opp- 
følginga av enkeltelevers skriveprosesser skaper en mestringsfølelse 
hos elevene og hever tekstkvaliteten. Begrepet formativ vurdering 
(formative assessment) ble brukt av Scriven som et ledd i vurderinga 
av kjernepensum og læringseffekt ved amerikanske skoler i slutten 
av 1960-årene (Scriven, 1967). Omfattende forskning på vurdering 
viser at den bør foregå mens eleven er underveis i skriveproses- 
sen, elevene må vite hvilke aspekter ved teksten som er vurdert, 
helst kjenne vurderingskriteriene på forhånd og vite hva de skal 
revidere i det videre arbeidet med å utvikle den (Graham & Perin, 
2007; Parr & Timperley, 2010). I norsk skriveforskningskontekst 
har begrepene vurdering for læring, læringsfremmende vurdering 
og funksjonell respons tjent som beskrivelse for den tilbakemelding 
som gis i lærings- eller skriveprosessen. Hvis det legges til rette for 
at elevene får mulighet til å revidere den aktuelle teksten, er det 
større sannsynlighet for at de kan nyttiggjøre seg responsen, forbe- 
dre teksten og utvikle skrivekompetanse som de kan ta med seg inn 
i neste skrivesituasjon (Kvithyld & Aasen, 2011b). 

Sammenhenger mellom 
lærerutdanningsarenaene i SKRIVUT 


I dette kapitlet har vi operert med et skille mellom diskurser, i den 
hensikt å utlede hva som kjennetegner dem og undersøke hvorvidt 
det er snakk om ulike diskurser. Som vi har beskrevet tidligere (se 
kapittel en, Grunnlaget for boka — analysen av datamaterialet), byg- 
ger vi på Bartons (2007) diskursbegrep som sier at diskurser bare 
eksisterer dersom de framstår som distinkte og dermed identifiser- 
bare. Det at det er ulikt fokus på skriving i begynneropplæring kon- 
tra den skrivinga som foregår de to siste årene av ungdomstrinnet, 
regner vi selvsagt ikke som ulike diskurser, men vi har sett at det 
kan spille en rolle for studentene hvorvidt de blir ført inn i en eta- 
blert metodikk eller ikke. Vi ser også at det er noen forskjeller i 
måten praksislærerne responderer på studentenes tekster på, og 
dette kan knyttes til ulikheter i synet på elev- og lærerrolle. Dette 
kommer til uttrykk både gjennom hvordan praksislærerne formu- 
lerer seg, altså hva de helt konkret skriver, og når de velger å gå inn 
i bloggdiskusjonene for å skrive. 

Vi har funnet at det er stor grad av sammenfall mellom studiefags- 
diskursen og praksisskolediskursen. I praksisfeltet møter studentene 
igjen sentrale problemstillinger, arbeidsformer, fagbegreper og teorier 
fra fagene de har i lærerutdanninga. Vi ser at elevene i loggene og 
bloggene posisjonerer seg som framtidige skrivelærere både på faglig- 
teoretisk og empirisk grunnlag, og vi har svært få eksempler på at 
studentene reflekterer rundt motsetninger mellom teori og praksis. 
Unntaket er den motsetningen som studentene finner mellom å drive 
eksplisitt skriveundervisning og å ha ansvar for egen læring, noe de 
knytter både til ulike syn på elev- og lærerrolle i sosiokulturell lærings- 
teori, og til erfaringer fra praksisskolen der deres eget syn utfordres. 

Vi ser derimot mange eksempler på at det bygges broer mel- 
lom praksisfelt og studiefagene. Studentene i Barneskolen fører 

oss faglærere inn i et nytt skriveundervisningsopplegg med 6 + 
1 kriterier for skriving, gjennom eksempler og en tydelig innram- 
ming. Barbro kunne «nesten ikke vente» med å presentere kri- 
teriene for medstudentene, noe hun og resten av praksisgruppa 
også fikk anledning til å gjøre i norskfaget etter praksisperioden. 
Studentene i Ungdomsskolen gikk motsatt vei og ble invitert til 
å bidra med kunnskapsformidling til lærerne ved praksisskolen. 
Dette er i samsvar med det vi skriver om praksisskolediskursen og 
det å betrakte elever og studenter som relevante bidragsytere for 
skolens samlede kunnskapsproduksjon. 

Videre ser vi at modeller som kom som et resultat av skriveforsk- 
ningsdiskurser, slik som for eksempel Skrivetrekanten, har etablert 
seg i studiefagene norsk og PEL, og til dels også i Barneskolen. 
Skrivehjulet nevnes i liten grad av studentene, men de er kjent med 
begreper som for eksempel skrivehandlinger og formål fra norsk- 
faget i lærerutdanninga. Normprosjektets forventningsnormer 
hadde i 2012-2013 ikke etablert seg i studiefagsdiskursen, men den 
ene norsklæreren gir en kort introduksjon av det i forbindelse med 
studentenes kartlegging av elevenes språklige kompetanse. 

Vi skreiv innledningsvis at det ikke er vanntette skott mellom dis- 
kurser, og det er det heller ikke i vårt materiale. Det står klart for oss 
at det er i samspill mellom alle disse diskursene at begreper, erfaringer 
og tankesett gjøres til gjenstand for utforskning i studentenes reflek- 
sjonstekster. Fagspråket i studiefagsdiskursen og skriveforskningsdis- 
kursen muliggjør en presis språksetting av observasjoner og erfaringer 
i praksisskolen, samtidig som praksiserfaringene gir innhold til viten- 
skapelige begreper. Gjennom logg- og bloggskrivinga undersøker 
studentene forbindelsene mellom skriving og språk, loggfører prak- 
siserfaringer og er i dialog med lærebøker og forskningstekster. Det 
settes ord på hypoteser, ideer og synspunkter, og studentenes skriving 
er i aller høyeste grad en sosial tekstpraksis. Skrivinga rettes mot dem 
selv, men også mot medstudenter, praksislærere og faglærere. 

Tankevekker 


Gjennom arbeidet i SKRIVUT har vi sett at det avdekkes områder 
med manglende kompetanse i praksisfeltet. Et eksempel på dette 
ser vi spor av i Urds blogg om lesestrategier. Der skriver hun om at 
SKRIVUT-studentene er invitert til å holde foredrag for lærerkol- 
legiet om dette emnet. Invitasjonen kom som følge av en vellyk- 
ket time som praksislærer overvar. Urd skriver: «Etter en vellykket 
time med lesestrategier i dag, snakket Una og jeg med praksislærer 
om å holde samme forelesning til lærerne. Forslaget var svært smi- 
grende, og hørtes både gøy og lærerikt ut. Jeg anser det som en unik 
mulighet å få lov til å undervise lærerne.» Praksislærer bekrefter 
studentenes betydning ved å svare slik: 


Husk at vi lærere i utgangspunktet er positive til å få formidlet noe 
som føles nytt og nyttig. De fleste av lærerne er ikke norsklærere, de 
vet lite, kanskje ingenting om dette. Samtidig har de en forpliktelse 
til å jobbe med de grunnleggende ferdighetene, uten at de kanskje 


vet helt hva og hvordan. Her får de noe fra dere. 


Som vi alt har pekt på, er invitasjonen eksemplarisk i forhold til 
Ungdomsskolediskursen. Praksislærers omtale av lærernes man- 
glende kompetanse i lesing som grunnleggende ferdighet er like- 
vel tankevekkende i lys av at grunnleggende ferdigheter har vært 
en del av alle læreres arbeid siden innføringa av kunnskapsløftet 
(KD, 2004), og at arbeid med lesestrategier i mange år har vært et 
satsingsområde i norsk skole. Det er også tankevekkende at svært 
mange av skolene i Utdanningsdirektoratets satsing Ungdomstrinn 
i utvikling har valgt å prioritere å arbeide med lesing som grunnleg- 
gende ferdighet. Ungdomsskolen er en av disse skolene. 

Vi hadde stasjonsarbeid, og jeg satt på posten for veiledet skriving. 
Ett av barna satt og skrev med stort engasjement (...) Han hadde 
ingen eller svært få mellomrom mellom ord. Han skilte ikke mel- 
lom store og små bokstaver, det fantes ikke komma, punktum eller 
utropstegn (...) Dette, sammen med en god del skrivefeil, gjorde tek- 
stens hans nesten uleselig. Men gutten skrev med iver. Han skrev og 


skrev, og hadde tydelig glede av å skrive. 


Dette sitatet fra Barbro er hentet fra en loggdiskusjon om rettskri- 
ving versus skrivelyst. Diskusjonen viser at studentene synes det 
er vanskelig å vurdere når og hvordan de skal ta opp skrivingas 
formside med elevene. Rettskriving og vurdering er også et tema 
i bloggene fra Ungdomsskolen. Vi kommer tilbake til flere eksem- 
pler som viser dette utover i kapitlet. 

Barbro sin logg illustrerer skrivelærerens dilemma når det gjel- 
der valg av fokus i vurderingsarbeidet. Skal fokus for vurderinga 
av elevteksten være knyttet til det kommunikative, altså språket i 
bruk, eller skal fokus være på det formelle, språket som system? 
Dette er et gjennomgående dilemma i skriveopplæringa, hvor valg 
av tyngdepunkt er forankret i sterke og til dels motstridende tra- 
disjoner. Tradisjonelt har skrivingas bekymringer og gleder vært 


82 


KAPITTEL 3: SKAL DET MYE TIL FOR A KVELE SKRIVELYST? 


norsklærernes domene. Med innføringa av Kunnskapsløftet i 2006 
(KD, 2004) og ny grunnskolelærerutdanning fra 2010 (KD, 2010a, 
2010b) er ansvaret for skriving i lærerutdanninga ikke lenger bare 
lagt til norskfaget, men inngår i alle fag. Som skrivelærere innlem- 
mes lærere i ulike skolefag i de norskfaglige skrivetradisjonene som 
har preget norsk skole. 

Moslet (2002) peker på at norskfaget har gjennomgått epokevise 
endringer i etterkrigstidas Norge. Mens 1950-tallets norsklærer bar 
preg av å være kulturbærer og språkeier, fikk 1960-tallets norsklæ- 
rer rollen som fagspesialist. Et felles trekk ved disse to epokene er 
vektlegging av språkets formside. Det vil si at en elevtekst primært 
blir vurdert i forhold til om eleven behersket grammatikk og rett- 
skriving. I løpet av 1970-tallet ble søkelyset dreid mer i retning av 
norsklæreren som språklig-kulturell støttekontakt med ansvar for 
det Moslet beskriver som stimulering og mild tilrettelegging. Her 
ble fokus rettet mot hvordan eleven brukte språket til kommuni- 
kasjon. Moslets beskrivelse av utviklinga understøttes av Skjelbred 
(2010) som peker på at skrivingas formelle sider hadde stor plass i 
opplæringa i tida etter andre verdenskrig, men at dette fokus grad- 
vis har blitt forskjøvet mot skrivingas kommunikative sider med 
vekt på læreren som veileder i elevens skriveprosess. Gjennom pro- 
sessorientert skriving ble også elevtekstenes kommunikative status 
endra. Det var ikke lenger slik at læreren skulle være enemottaker. 
Tekstene ble hengt opp i klasserommet og trykt opp til medelever 
og foreldre. Dette bidro, ifølge Moslet (2002), til at elevtekstene i 
større grad fikk fungere i en klasseromsoffentlighet. 

Beskrivelsen av norskfagets utvikling gjennom epoker viser at det 
eksisterer en lang tradisjon hvor lærerens bekymring i stor grad har 
vært konsentrert om språkets formside. Fokus har her vært rettet 
mot rettskriving og tegnsetting, og i vurdering av elevarbeider har 
læreren vært opptatt av hvordan den språklige ressursen i form av 
setningsbygning, bøyningsformer, ordforråd og bruk av stilistisk 

register er utnyttet. Den tradisjonen som handler mye om korreksjon 
(rette feil), har av mange blitt karakterisert som «rødblyantterror». 
I boka Skriveundervisning: Mellom styring og frihet (Mehlum, 1994) 
omtaler Mehlum tradisjonen med sterk vektlegging på rettskriving 
og tegnsetting som den formale ferdighetsmodellen. Mehlum peker 
på at denne ferdighetsmodellen først og fremst var tilpasset en tid 
hvor kravet til tekstkompetanse var mye lavere enn i dagens kom- 
pliserte tekstsamfunn hvor gode formelle ferdigheter og kunnska- 
per ikke er tilstrekkelige forutsetninger for å bli gode skrivere. Ifølge 
Mehlum er det i større grad behov for funksjonelle metoder med 
vekt på språket i bruk. Her er formalkunnskap mer middel enn mål, 
og rett-galt-dimensjoner i språket erstattes av en større balanse mel- 
lom språk og formaliteter og mellom frihet og styring. 

Prosessorientert skrivepedagogikk, som kom på 1980-tallet, starta 
en tradisjon med et sterkere fokus på språket i bruk. Ut fra et funk- 
sjonelt syn på språk retter metoden søkelyset mot kommunikasjon, 
innhold, tekststruktur og språkbruk. Elevtekster ble analysert med 
hensyn til tekstens helhetlige framstilling og struktur. Det over- 
ordnede spørsmålet er hvordan tekstenes intensjon kommer til 
uttrykk i meningsfulle sammenhenger (Berge & Hertzberg, 2005). 
I 1980-tallets prosessorienterte skriving handlet det mye om å for- 
løse skriving og å bidra til skrivelyst og skriveglede. For å stimulere 
eleven til videre skriving ble korreksjon erstattet med respons. Mye 
tyder på at den funksjonelle tradisjonen med vekt på språket i bruk 
lever side om side med den formalorienterte tradisjonen knyttet til 
språket som system, i dagens skole. Det er også sannsynlig at lærere 
posisjonerer seg ulikt i forhold til de to tradisjonene. 

Gjennom campusundervisning og i praksis blir lærerstudenter 
utsatt for tradisjoner preget av både korreksjon og respons, og de 
blir dermed utfordret til didaktisk refleksjon over vurdering av 
elevarbeider i spenningsfeltet mellom språket i bruk og språket 
som system. For mye vekt på ortografi og tegnsetting kan selvsagt 

drepe skrivegleden. Pa den andre sida hjelper det lite med skri- 
veglede hvis tekstene elevene produserer har sa store mangler pa 
sprakniva at det blir umulig 4 kommunisere innhold, slik det inn- 
ledende sitatet fra Barbro viser. Det er altsa ikke noen tvil om at 
skriveopplæring skal bidra til at elevene behersker rettskriving, 
formverk og tegnsetting. Spørsmålet er imidlertid når, hvordan og 
i hvilke sammenhenger denne delen av skriveopplæringa skal vekt- 
legges. Samtidig er det selvsagt et poeng at arbeidet med språkets 
formelle side ikke bidrar til å dempe skrivelyst og skriveglede. 


Skriveopplæring og vurdering av tekst 


Som nevnt innledningsvis kan dilemma knyttet til skriveopplæ- 
ring og vurdering av elevtekster forstås ut fra forholdet mellom 
språket i bruk og språket som system. Ifølge Berge og Hertzberg 
(2005) dreier det seg om vurdering i henhold til ulike tekstnivåer 
(kommunikasjon, innhold, tekststruktur, språkbruk). Samtidig 
må vurdering ifølge Berge og Hertzberg knyttes til ulike språkni- 
våer (rettskriving, formverk, tegnsetting). I Skrivehjulet (fig. 5.1), 
som vi presenterer grundig i kapittel fem i denne boka, er disse 
nivåene systematisert med hensyn til skrivehandlinger og formål. 
Skrivehjulet fanger derfor inn noe av kompleksiteten i det å drive 
skriveopplæring. Skrivehjulet kan anvendes som ei analytisk refe- 
ranseramme når skrivelærere skal diskutere utfordringer knyt- 
tet til skriveopplæring i skolen. Med Skrivehjulet som klangbunn 
kan lærere gå inn i skolens skriveopplæring for å se elevens skri- 
ving og lærerens undervisnings- og vurderingsarbeid i sammen- 
heng. Analysen av sammenhengene kan så danne utgangspunkt 
for utvikling av vurderingskriterier. Internasjonale studier viser at 
undervisning og læringsstøttende vurdering basert på tydelige for- 
ventninger og klare kriterier bidrar til økt læringsresultat i flere fag 
(Doherty & Hilberg, 2007). 

Analyser av studentenes logger og blogger viser imidlertid at de 
synes det er vanskelig 4 ha tydelige forventninger, fordi de rett og 
slett ikke vet hva de kan forvente av elevtekster på ulike årstrinn. 
I kapittel to (Lærerutdanningsdiskursen: logg som læringsa- 
rena) viste vi et eksempel på dette fra Ulrikkes blogg, der hun 
viser at hun er overrasket over at elevene hadde så «mye feil på 
orddeling og og/å», og at det faktisk ikke var noen som hadde alt 
rett. Selv om de «bare» er 14-15 år, skriver hun, synes hun «det 
er skremmende at det var så mange som slet med å skrive rett». 
Forventninger om skrivekompetanse er kjernen i Normprosjektet,’ 
en stor intervensjonsstudie om skriving som grunnleggende fer- 
dighet og vurdering av skriving i norsk skole. Ifølge Solheim og 
Matre (2014) har prosjektet som mål å utvikle og utprøve ekspli- 
sitte forventningsnormer til bruk i skriveopplæring og vurdering. 
Videre er det et mål for prosjektet å undersøke hvordan arbeid med 
forventningsnormer kan påvirke elevenes skrivekompetanse og 
lærernes vurderingspraksis. Ett av de sentrale funn i prosjektet er 
at systematisk skriveundervisning basert på en gjennomtenkt for- 
ståelse av skriving (Skrivehjulet) og forventningsnormer gir stor 
effekt på elevenes skriveferdigheter (Berge & Skar, 2015). Innenfor 
Normprosjektet er det utvikla forventningsnormer til språkets 
formside. Her framgår det tydelig hva en kan forvente av elever på 
ulike årstrinn når det gjelder tegnsetting, rettskriving og formverk. 
Det samme gjelder normer for språket i bruk, hvor det er presisert 
hvilke forventninger vi kan ha til elever på ulike årstrinn når det 
gjelder innhold, tekstoppbygging og kommunikasjon. Mye tyder 
på at erfaringer og funn fra Normprosjektet kan bidra til å styrke 
diskusjoner om hvilke forventningsnormer lærere kan ha til elever 


på ulike årstrinn. 


3 Developing national standards for the assessment of writing. A tool for teaching 
and learning. 

Skrivekulturer og fortolkningsfellesskap 


En utfordring i arbeidet med å utvikle forventningsnormer og 
vurderingskriterier er at forskjellige skoler og fag har ulike regler 
for hvordan skriveopplæringa skal foregå. Ulikheter mellom prak- 
sisskolediskurser slik vi beskriver i kapittel to, vil for eksempel 
gi slike utslag. Smidt (2009) peker på at forskjellene kan omfatte 
mange forhold. Det kan dreie seg om at fag og enkeltlærere har 
ulike rutiner for innlevering og frister. I noen sammenhenger er 
utfordringa knyttet til oppgavekulturer og vurderingspraksiser. 
Enkelte skoler strever med å utvikle en felles forståelse for 
responsarbeid og omarbeiding av elevtekster, samt hvordan elev- 
tekster kan publiseres i en klasseromsoffentlighet. En forutset- 
ning for at skolen skal kunne utvikle en felles forståelse av hva 
som støtter elevenes skriveutvikling, er at lærere fra ulike fag går 
i dialog med hverandre og diskuterer kjennetegn ved tekster og 
skriveopplæring i de ulike i fagene. I hvilken grad slike diskusjo- 
ner fungerer retningsgivende for skriveopplæringa, er avhengig 
av fortolkningsfellesskapet. Ifølge Evensen (2009) er det behov 
for varige dialoger mellom lærere for å utvikle et fortolkningsfel- 
lesskap, og et slikt fortolkningsfellesskap må forene hensynet til 
elevens læring, institusjonelle hensyn, politiske føringer og en 
mangfoldig undervisningshverdag. Gjennom samtaler i et felles- 
skap kan lærerne sette ord på utfordringer i skriveopplæringa. 
Først når ulike synspunkter artikuleres, er det mulig å gripe tak i 
utfordringene og faktisk gjøre noe med dem. 

I loggdiskusjonen om rettskriving versus skrivelyst stiller Barbro 
spørsmål som: 

«Er skriveglede viktigere enn rettskriving?» «Hvor streng kan 
man være?» «Hvor mye skal man presse på?» «Når er det nok?» 
Barbro sitt rop til fortolkningsfellesskapet bli her som et rop i 
mørke når det første svaret fra praksislærer er: «Ja, dette er store og 
viktige spørsmål, Barbro (...) Jeg er nok ikke den riktige til å svare 

på teori i forbindelse med dette, men (...) Kanskje du i en logg kan 
ta for deg et slikt spørsmål, og reflektere litt rundt?» 

Gjennom dette svaret gis det uttrykk for at slike spørsmål ikke 
inngår i skolens fortolkningsfellesskap og at en må søke ut over 
den mangfoldige undervisningshverdagen for å finne mulige svar. 
Heldigvis bringes spørsmålet tilbake til undervisningshverdagen i 
neste innlegg fra praksislærer. Det tar utgangspunkt i en artikkel 
fra Skrivesenteret som understreker at tenkeskriving skal benyt- 
tes som forberedelse til lesing eller skriving. Med referanse til 
Skrivetrekanten (fig 2.1) kopler praksislærer det som sies i artik- 
kelen til situasjonen på følgende måte: 


Det som hadde vært interessant å prøve med eleven, er å la han 
skrive en tekst som han vet kommer til å bli lest av en eller flere 
mottakere (...) Det hadde [derfor] vært interessant å utforske om 
elevens skriving forandrer seg til det bedre om han får vite tekstens 


formål. 


Her ser vi at en diskusjon som i utgangspunktet handler om språ- 
kets formside, fortolkes inn i en vurderingskontekst med vekt på 
språkets kommunikative bruk. Med støtte i Skrivetrekanten er for- 
tolkningfellesskapet opptatt av elevens mottakerbevissthet. Dette 
følges opp av Bodil, som skriver: 


Dersom vi sier at tekstene kan bli vist fram på en eller annen måte, 
og at andre skal lese teksten, vil flere da konsentrere seg om å skrive 
tydelig? (...) Det står også i Elevens tekst [pensumbok] at kjenne- 
tegn ved en god skriver er at han har sin mottaker i tankene når han 


skriver. 


Berit er også opptatt av mottakerbevissthet, og med referanse til 
Lorentzen (2009a) og Piaget (her i Imsen, 2013) peker hun på små 
barns begrensninger når det gjelder mottakerbevissthet og desen- 
trering. Hun konkluderer slik: «Det kan virke som eleven er på det 


88 


KAPITTEL 3: SKAL DET MYE TIL FOR A KVELE SKRIVELYST? 


stadiet at han skriver for seg selv og sine tanker, (...) med en slik 
skriveglede som han viste under skrivedagen vil det bli spennende 
a folge skriveutviklingen hans.» 

Loggdiskusjonen om rettskriving versus skrivelyst viser at lærer- 
studenter sammen med praksislærer er i stand til å etablere et for- 
tolkningsfelleskap knyttet til tekstnormer (Berge, 2009). Det ser 
også ut til at de er på god vei til å kunne bruke fortolkningsfel- 
lesskapet til å identifisere relevante kvaliteter i tekster som berører 
skrivingas formside. En delstudie innenfor Normprosjektet (Jølle, 
2015) viser at det tar tid å utvikle et fortolkningsfellesskap knyt- 
tet til formativ vurdering av elevtekster. Både private og formative 
strategier «sitter i» (Jølle, 2016, s. 53) og gjør det vanskelig å komme 
fram til en felles vurdering av tekster. Den formative vurderinga 
har vært lite i fokus i diskusjonene i SKRIVUT, det er imidlertid 
den samme typen felles normer som må utvikles og legges til grunn 
for undervisninga og den løpende formative vurderinga. 


Samtaler i fortolkningsfellesskap 


Studentens samtaler i logger og blogger bærer preg av en opprik- 
tig lærende tilnærming til elevenes skriveopplæring. De unngår 
dermed å havne i det Katz, Earl og Ben Jaafar (2009) omtaler som 
aktivitetsfella, som innebærer at spørsmålet om hva som må gjøres 
fortrenger fokuset på hvordan vi kan forstå. Det er ikke bare inn- 
holdet i samtalene, men like mye måten det snakkes på, som fører 
til læring. Samtaler i fortolkningsfellesskap kan dermed både åpne 
og lukke for kunnskapsutvikling. Potensielle kunnskapssøk kan 
passere uten å bli plukket opp, mens andre temaer blir gjenstand 
for utforskning. Analysen av loggene og bloggene viser at studen- 
tenes samtaler er preget av en utforskende tilnærming motivert av 
en klar samarbeidsvilje og gjensidig tillit. Gjennom egne teoristu- 
dier og i dialoger med faglærere og praksislærere får studentene 

tilførsel av kunnskap utenfra som problematiserer samtalens fokus 
på utfordringer knyttet til de formelle sider ved elevenes skriving. 
I slike samtaler, som kjennetegnes av en kritisk og utfordrende dis- 
kurs, blir også studentenes praksiser og oppfatninger synlige og 
gjort til gjenstand for utprøving. Berit skriver følgende i loggen sin 


i februar: 


I timen i dag la jeg merke til at fokuseleven spør oss voksne, ofte, om 
hvordan ord skrives, selv om det kan virke som han vet det selv. Han 
trenger bare den lille bekreftelsen, som også er viktig å gi han for at 
han skal ha tro på sine ferdigheter i skrivinga. Jeg har tro på at når 
eleven skriver en slik tekst, vil elementer som rettskriving, tegnset- 
ting eller tema automatisk falle på plass (...) Samtidig får eleven en 
mottakerbevissthet, og både jeg og han vil fungere som «responsgi- 


vere» til hverandre. 


I slutten av dette sitatet berører Berit det helt sentralei et funksjonelt 
syn på skriving, nemlig at det er sammenheng mellom de tre hjør- 
nene i Skrivetrekanten. Når læreren setter fokus på mottakeren for 
teksten, formålet ved skrivinga, vil det lette arbeidet med skrivin- 
gas formside. Smidt (2010a, s. 28) sier det slik: «Oppmerksomhet 
på bruk (formål, ev. mottakere, oppfølging/publisering) fører nød- 
vendigvis til oppmerksomhet også på innhold og form, og har med 
motivasjon å gjøre.» 

Earl og Timperley (2008) skiller mellom profesjonelle lærings- 
samtaler preget av ‘sterk og ‘svak refleksjon. Sterke refleksjonsfor- 
mer preges av fokus på substansielle forhold og en undersøkende 
tilnærming til praksis i et miljø der det etterstrebes en balanse mel- 
lom støtte og utfordring. Svake refleksjonsformer preges på sin side 
av mangel på problematisering både av innhold og kontekst, samt 
en overflatisk og konsensuspreget diskurs. Svake refleksjoner kan 
fungere bekreftende og sosialiserende, men samtalene trenger ikke 
å utfordre kunnskapshorisonten (Helstad, 2015). 

Gjennom samtaler i blogger og logger ser vi at studentene utfor- 
drer kunnskapshorisonten, slik som i denne loggen fra Brita som 
har tittelen «Korrigering av skriving i engelsk»: 


I et tilfelle i engelsken på tirsdag var det ei jente som skulle skrive 
apple, men hun skrev apl i stedet. Da hun viste dette fram, sa hun 
samtidig ordet med korrekt uttale. Man kan i tillegg se ut fra ordet 
at fonetikken er på plass. «Det muntlige må komme først», sies det 
om å lære av engelsk som et andrespråk. (...) Vil det da si at det bare 
er å «ignorere» de skriftlige feilene og i stedet kun fokusere på det 
muntlige? (...) Samtidig står det i læreplanen at eleven skal «kjenne 
igjen sammenhengen mellom noen engelske språklyder og stave- 
mønstre». Så hvor skal man legge seg? Rette på alt, ingenting, eller 


bare noen spesielt utvalgte? 


Studenten stiller her sentrale didaktiske spørsmål i skjæringspunk- 
tet mellom læreplanen og teori om fremmedspråkopplæring, og 
utfordrer kunnskapshorisonten innfor flere kunnskapsområder. 
Læringssamtaler kan med utgangspunkt i slike spørsmål bli preget 
av sterk refleksjon (Earl & Timperley, 2008). 

Mange av studentens samtaler er diskusjoner om dilemma som 
det å stimulere til stor tekstproduksjon og samtidig stille krav til 
rettskriving og tegnsetting. Som det framgår av kapittel fire, er 
motivasjon for skriving noe som går igjen både i logger fra prak- 
sis på Barneskolen og i studentenes blogger fra Ungdomsskolen. 
I samtalene er studentene opptatt av at elevene må få muligheter 
til å ytre seg. Verdien av å produsere tekst blir viktig i seg selv, noe 
Barbro uttrykker slik allerede i første praksisuke: 


Da vi fikk høre elevenes tanker og se hva de hadde skrevet, ble jeg 
litt overrasket over hvor mye en 7-åring kan produsere av tekst på 
noen få minutter. Det var mye feilskriving, lite eller ingen ortografi, 


og mye var ikke lesbart. Men likevel - de hadde produsert en tekst. 

Dette kan tolkes i retning av et syn pa skriving som er tuftet pa 
verdier om retten til 4 kunne utrykke seg, formidle seg, framstille 
seg, iscenesette seg selv. Motivasjon og skriving kobles til et syn pa 
skriving som beerer preg av literacy-forstaelsen, som vi beskriver i 
kapittel to (se Loggskriving i et literacy-perspektiv). Ifølge en slik 
forståelse er det å skrive for å kvalifisere seg til deltakelse i en klas- 
seromsoffentlighet nært knyttet til verdier som danning og demo- 
kratisk deltakelse. Det å lære et fag, er ifølge Berge og Hertzberg 
(2005), å kunne skrive, lese og snakke om og i fagene. Å skape en 
deltakende skrivekultur vil derfor måtte innebære at skriving og 
lesing integreres i undervisning i fag. 

Samtidig er det studentstemmer som tar til orde for at det kan 
være problematisk med for stor vekt på tekstproduksjon i fagene 
når det ikke samtidig arbeides med språkets formside. Her er det 
Barbro som undrer seg tidlig i studieåret: «Det jeg begynte å tenke 
på, er elevenes rettskriving og ortografi - om man har for mye ten- 
keskriving/skriving der man ikke skal tenke på rettskriving, kan 
det i verste fall gå utover elevens rettskriving. Eller?» Det å komme 
i gang med skriving og få fram mye tekst dreier seg ikke bare om 
motivasjon. Vektlegging av det produktive aspektet ved skriving må 
altså drøftes i sammenheng med andre utfordringer. En tilnærming 
til dette er å utvikle oppgaver hvor elevene får kanalisert kreativitet 
og skapende evner mot tekstoppgaver som ikke bare er morsomme, 
men som bidrar til høyere grad av bevissthet om de formelle trekk 
ved teksten. Brita skriver: «Selve skriveoppgaven er utformet slik 
at elevene skal ha mest mulig tid til å se sine egne feil, og kunne 
perfeksjonere skrivinga si slik at det endelige sluttresultatet blir 
best mulig.» Dette harmonerer med funn fra Normprosjektet som 
peker på behovet for varierte oppgavedesign. God skriveopplæring 
er preget av at elevene utfordres med skriveoppgaver på sitt nivå, og 
at de skriver tekster som svar på mange og varierte oppgaver (Berge 
& Skar, 2015). 

Vurdering og respons 


Vurderingsprosessen starter med utforming av hvilken oppgave 
eleven skal utfore. Gjennom oppgaven ma det ga tydelig fram hva 
eleven skal leere. Oppgaven representerer ogsa ramma for hva og 
hvordan eleven skal vise seg fram som lærende. I møtet mellom 
elev og oppgave ligger også selve grunnlaget for hvordan undervis- 
ningen for øvrig skal planlegges og gjennomføres. I både logger og 
blogger skriver studentene mye om vurderingsutfordringene ulike 
oppgaver utløser. De diskuterer både hva som skal vurderes (fokus) 
og hvordan det skal vurderes (innhold). Et eksempel på at studen- 
tene er usikre på hva som er oppgaven, og dermed hva eleven først 
og fremst skal lære eller vise fram, finner vi bloggen til Ulf. Under 
arbeidet med novelleskriving på ungdomstrinnet skriver han: 


Da jeg vurderte novellene elevene hadde skrevet, kom jeg i tvil flere 
ganger. Jeg var usikker på hvor mye vekt jeg skulle legge på bl.a. skri- 
vefeil/sjanger. Hvor mye vekt skal man legge på grammatikken når 
elevene for eksempel skriver en novelle? (I dette tilfellet skrev de 


novelle for første gang). 


Ulf blir her utfordret til å gi selektiv respons, og i bloggen skri- 
ver han om dilemmaet han opplever mellom å rette fokuset mot 
språkets formside, og å legge vekt på hvordan tekstens intensjon 
skal kunne komme til uttrykk i meningsfulle sammenhenger. 
Studentene diskuterer også vurderingas innhold og hvordan man 
skal utforme responsen for at elevene skal kunne forstå lærerens 
poeng. Urd skriver: 


Jeg synes det var utfordrende å veilede elevene som hadde fått tilba- 
kemelding som gikk på manglende spenning/vendepunkt o.l. Elev- 
ene syntes dette var problematiske tilbakemeldinger, noe jeg var helt 
enig i. For å kunne oppnå dette, måtte flere av dem skrive om hele 


teksten, noe som ville være tidkrevende og demotiverende. Jeg vet 


93 


KAPITTEL 3: SKAL DET MYE TIL FOR A KVELE SKRIVELYST? 


heller ikke om det hadde vært nødvendig, da jeg ikke synes vi tren- 
ger å opptre så rigid på novelletrekk når det er deres første novelle. 
En bedre tilbakemelding ville kanskje være at de kunne være mer 
bevisst på det til neste gang, og heller ta tak i mer konkrete ting de 
kunne endre for at nettopp denne teksten ville bli bedre. Hva tror 
du/dere? 


I denne bloggen er Urd opptatt av hvordan responsen kan få lærings- 
fremmende effekt (Black & Wiliam, 1998). Hun er rett og slett 
usikker på om elevene vil kunne oppleve responsen som relevant 
i forhold til skrivesituasjonen (Straub, 2000). Det er dermed fare 
for at de bare i begrenset grad vil kunne nyttiggjøre seg responsen. 
Skal eleven motiveres til å revidere sin tekst, må responsgiverne 
være så tydelig på kvalitetstrekk ved teksten at eleven får lyst til å 
forbedre den. Motivasjon for revisjon er altså sterkt avhengig av 
innholdet i responsen som gis og at den gis en form som gjør at 
budskapet blir forstått. 

At motivasjon er en forutsetning for at elevene skal kunne revi- 
dere tekster, er et diskusjonstema også på barneskolen. Berit skri- 
ver følgende i en logg hun har gitt tittelen «Ortografi»: 


En av elevene fikk sammenhengende veiledning av en student i 30 
minutter, noe en skulle tro er en gylden mulighet til å gå i dybden 
og virkelig få tid til å hjelpe eleven videre i skrivinga. Det fungerte 
derimot ikke slik. Veiledningen/responsen ble ikke effektiv, da jeg 
tror eleven oppfattet tekstbearbeidingen som kritikk, og ikke hjelp. 
Eleven ble frustrert og lei seg. Det er mulig at denne eleven opp- 
fattet læreren/studenten som en slags korrekturleser, veiledningen 
føltes mer som straff enn effektiv hjelp. For denne eleven hadde det 
kanskje vært mest effektivt å komme tilbake til de formelle språk- 


kravene, og heller fokusere på selve skrivingen. 


Basert på denne observasjonen undrer Berit seg over hvor viktig det 
egentlig er å pirke på ortografi når eleven tydelig ikke er mottakelig 

for veiledning. Strevet med a gi god respons kommer ogsa fram 
i intervjuene med studentene. Brita beskriver sin responspraksis 
slik: «Det datt liksom tilbake pa maten som var gjort nar JEG var 
ung da, sånn — bra skrevet, (...) kanskje du kan prøve DET neste 
gang, DET syntes jeg. Jeg syntes DET var veldig vanskelig.» 

Una er opptatt av hvordan respons kan bidra til å øke elevenes 
revisjonskompetanse. I bloggen sin svarer hun Urd som starta dis- 


kusjonen om respons i novelleprosjektet, slik: 


Jeg er enig med deg der, Urd (...) Når man leser novellene, er det 
veldig lettvint for oss studenter å gi framovermelding om at teksten 
skulle hatt flere spenning/vendepunkt. Jeg fikk også flere spørsmål 
der elevene lurte på om hvordan de skulle gjøre dette, der det ble 
vanskelig å veilede dem. MEN jeg hadde også gitt framovermelding 
til en elev som selv forstod hva som måtte gjøres, og [dette] løftet 


teksten enda et hakk!! (Denne eleven lå allerede på en sterk femmer.) 


I likhet med Urd er Una urolig for hvordan studentenes manglende 
kompetanse når det gjelder å gi funksjonell respons med tanke på 
sjangertrekket spenning/vendepunkt, får konsekvenser for elvenes 
revisjonskompetanse. Studentene mangler en god strategi for å gi 
denne typen respons, og dermed står de i fare for å havne i samme 
situasjon som er beskrevet i flere studier (MacArthur, 2007), nem- 
lig at elever verken reviderer sine tekster eller får særlig hjelp til det 
av lærerne sine. De strever med å få fram det Kvithyld og Aasen 
(2011a) kaller den gode tilbakemeldingen, altså respons som hjelper 
eleven å tette gapet mellom det nivået eleven er på og det nivået 
han skal opp på. Elevene mister dermed den muligheten som 
kunnskap om sjangertrekkene kan gi som støtte i revisjonsarbeidet. 
Ifølge Kvithyld og Aasen er det utfordrende å gjennomføre teore- 
tisk undervisning i skriving. Utvikling av skriveferdigheter kre- 
ver at elevene først og fremst skriver. Kanskje er det slik at mer av 
responsen på elevtekster av denne typen som angår grunnleggende 

sjangertrekk, bør foregå i en klassesituasjon. Det kan være lærings- 
fremmende fordi samtaler med utgangspunkt i konkrete utdrag av 
elevenes tekster lettere kan illustrere hva som skal til for å forbe- 
dre tekstene. Slike klasseromsdiskusjoner kan også bidra til utvik- 
ling av et felles språk, et metaspråk, som både elever og lærer kan 
bruke for å snakke sammen om tekster. Pressley (2006) peker på 
at et kjennetegn ved suksessrike skrivelærere er at de gjennom- 
fører kontinuerlig klasseromssamtale om skriving og om tekster. 
Læreren viser fram tekster, og lærer og elever undersøker sjanger- 
trekk og diskuterer hva som kan gjøre tekstene bedre. 


Retting som respons 


Under tittelen «To rett og en vrang» skriver Urd dette blogginnlegget: 


Tredje praksisuke er i gang, og vi har nådd en ny dimensjon av 
læreryrket: retting. Jeg sitter med ni nynorsk-tekster foran meg som 
mest sannsynlig varierer stort i grammatikk, sjangerforståelse og 
setningsbygning. Jeg skal ærlig innrømme at jeg gruer meg til å ta 
fatt på rettinga, samtidig som en del av meg gleder meg. Det blir et 
lærerikt arbeid, men vurderer jeg riktig? Det blir interessant å lære 
mer om hvor elevene ligger, men klarer jeg å holde meg nøytral? Og 
er jeg virkelig god nok i nynorsk til å rette andres tekster - eller må 
jeg være utlært selv, før jeg kan lære andre? Det vil vise seg. Det vik- 
tige er at jeg lærer underveis, og at jeg tar med meg alt jeg har lært, 
spør underveis, bruker hjelpemiddel, og utvikler meg. For rettinga 


blir jeg ikke kvitt, uansett hvor vrang den er. 


Una gir følgende støttende respons: «Kan nesten si 100 % sik- 
kert at jeg vil få en bratt læringskurve gjennom arbeid med vur- 
dering av elevtekster!» Heller ikke Una føler seg på høyden faglig 
på dette feltet. I møte med elevenes nynorsktekster øker studen- 
tenes fokus på formelle sider ved skrivinga, og i beskrivelsen av 

vurderingsarbeidet blir ordet retting langt mer framtredende enn 
begrepet respons. Diskusjoner om dilemma mellom vektlegging av 
de formelle sidene i teksten og det a skape meningsfulle sammen- 
henger stilner. Samtidig bidrar fokuset pa de formelle sidene ved 
tekstene til at studentene blir usikre pa egen kompetanse, slik vi ser 
hos Urd og Una. I denne situasjonen trer praksislærer støttende til 
og skriver følgende innlegg i Urds blogg: 


Ja, det er forståelige tanker det du har her. Det ligger i bunnen at du 
selvsagt har kunnskapene som skal til. Erfaringene kommer nettopp 
etter hvert som du gjør denne type arbeid. Det viktigste hjelpemid- 
delet vårt er vurderingsmatrisen. Når du bruker den aktivt, vil du 
ha teksten i fokus, og den hjelper deg til å se alle sider ved teksten. 
Et spørsmål til ettertanke: Er det noen forskjell på begrepene retting 


og vurdering? 


Praksislærer legger vekt på at studentene har kompetanse, men 
mangler erfaring. Han retter oppmerksomheten mot helheten i 
elevtekstene og antyder at vurdering av nynorsktekster ikke bare 
handler om de formelle sidene. Dette understreker han ved å utfor- 
dre studentene til å reflektere over forskjellen mellom begrepene 
‘vurdering’ og Tetting: Praksislærer følger ikke opp Urds utsagn om 
å være «nøytral» og å «rette riktig». Dette kunne også være interes- 
sant å diskutere i et fortolkningsfellesskap. I hvilken grad kan og 
skal lærere være nøytrale i responsarbeid, og finnes det én riktig 
måte å gi respons på? 

Ulf tar opp trådene fra praksislærer. Han starter blogginnlegget 
med å sitere Urds bekymring og å forsterke praksislærers utsagn om 
læring gjennom erfaring. Dernest svarer han på praksislærers utfor- 
dring når det gjelder bruken av begrepene ‘vurdering og Tetting”: 


«Må jeg være utlært selv, før jeg kan lære andre?» Jeg tenker at en 
aldri kan bli helt utlært, du vil hele tiden ta til deg ny kunnskap gjen- 


nom det å jobbe med tekster. Læring er en prosess vi går gjennom 

hele livet. Jeg tror at selv den dagen vi blir ferdigutdannet lerere, 
vil vi fortsatt være litt usikker på saker og ting, det er menneskelig. 
Jeg ser også på rettingen av tekster som en fin måte å lære på og 


«grugleder» meg litt, jeg også! 


Med tanke på praksislærer sitt spørsmål «Er det noen forskjell på 
begrepene retting og vurdering?» vil jeg si at det er en vesentlig for- 
skjell på begrepene. Nar vi retter, ser vi for eksempel på ortografi, 
tekststruktur og relevans i forhold til kravene. Vurdering derimot, 
dreier seg mer om å lage et bilde av eleven, hvilke kunnskaper eleven 
har - for å kartlegge elevens utvikling. Vurdering kan også brukes 
som motivasjon, i form av at eleven får noe å strekke seg etter, en 


iver til hele tiden å bli bedre. 


I dette blogginnlegget viser Ulf god forståelse for forskjellen mel- 
lom summativ og formativ vurdering, samtidig knytter han i liten 
grad denne forståelsen til hvordan respons på nynorsktekster kan 
være noe mer enn retting av formelle feil. Vi mener at opplevelsen 
av manglende kompetanse, og den forenklete forståelsen av funk- 
sjonell respons som her kommer til syne, viser at lærerstudentene 
er mindre kompetente som responsgivere i arbeid med nynorsktek- 
ster enn i arbeid med andre type tekster. Mangelen på innsikt i på 
hvilket nivå i teksten det er mest funksjonelt å respondere, begren- 
ser studentenes muligheter til å utvikle elevens revisjonskom- 
petanse når tekster skrives på nynorsk. Når studentene vurderer 
nynorsktekster, kommer også eget strev med å skrive på nynorsk til 
syne. De utviser dermed stor innlevelse i elevens anstrengelser med 
å skrive «riktig nynorsk». Una beskriver det slik i sin blogg: 


I kveld opplevde jeg en rar følelse. Under rettinga av elevtekstene 
tok jeg meg selv i å kose meg. Plutselig måtte jeg stoppe opp litt og 
bare kjenne på følelsen. Må ærlig innrømme at det ikke var en for- 


venta følelse fra min side. For det første er det mye jobb, og for det 

andre er det sa viktig at det gjores rett. For det er ikke meg det gar 
utover (mest) om jeg bommer pa vurderinga. Det er elevene som har 
skrevet tekstene (...) Nar det kom en skikkelig gjennomfort elev- 
tekst med god nynorsk, ble jeg sa glad pa deres vegne! Og nar det 
kom en tekst som inneholdt det motsatte, ble jeg sa fortvilet pa deres 
vegne. Og aller helst ville jeg gi dem en bitte litt bedre karakter enn 
det de egentlig hadde oppnadd, bare fordi jeg selv vet hvordan den 
grusomme folelsen kjennes ut nar man blir skuffa over sine egne 


prestasjoner. 


I blogginnlegget tangerer Una spørsmålet i tittelen pa dette kapit- 
let: Er det mye som skal til for å kvele skrivelyst? Hun bruker ord 
som fortvilet og skuffet for å beskrive hvordan elever (og hun selv) 
enkelte ganger opplever utfordringer knyttet skriving. Vi ser at 
denne type bekymring knyttet til elevenes motivasjon for skriving 
går igjen i noen av diskusjonene både om skriveoppgaver og om 
respons. Studentene diskuterer skriving som noe smertefullt og 
diskuterer både i logger og blogger hvordan de kan bidra til «smer- 
telindring» ved å gjøre skriveoppgavene enklere og morsomme. 
Noen tar også til orde for at oppgavene bør være slik at elevene 
nesten ikke merker at de skriver. I kapittel fire framgår det at stu- 
dentene er svært opptatt av motivasjon, og i diskusjonene støtter 
de seg gjerne til generell motivasjonsteori. Innslaget av teori er i 
mindre grad til stede i diskusjoner om hvordan de skal støtte elev- 
enes arbeid med formelle sider ved skriving. At det blir mer skri- 
velyst av mindre smerte, lar seg vel vanskelig begrunne teoretisk. 
Når elevenes skriveutfordringer dreier seg om ortografi, tegnset- 
ting og nynorsk, berører det gjerne studentene mer emosjonelt enn 
analytisk. Studentenes utforskende tilnærming til skriving blir her 
mindre tydelig enn når de diskuterer elevenes stadier i skriveutvik- 
ling, eller hvordan funksjonell respons knyttet til sjangerkrav kan 
utvikle elevenes tekster. 

Tankevekker 


Underveis i SKRIVUT gjorde vi oss noen tanker om at studentene 
skreiv lite om hvordan de ga respons til elever, muntlig eller skrift- 
lig. Med tanke på det fokuset som har vært på vurdering for læring 
de seinere år, hadde vi forventa et skarpere fokus på den delen av 
lærerarbeidet. Når studentene på Ungdomsskolen beskriver hvor- 
dan de ble kastet ut i arbeidet med å vurdere elevtekster, kommer 
det fram at dette er ikke noe de har gjort mye. Slik vi har vist i dette 
kapitlet, viser imidlertid analysen av det skriftlige materialet at stu- 
dentene er opptatt av retting og responsarbeid. Både på Barne- og 
Ungdomsskolen trekker de fram flere dilemmaer knyttet til fokus 
i responsarbeid, spesielt forholdet mellom rettskriving og innhold 
i tekster. Ut fra diskusjonene i logger og blogger synes det imidler- 
tid som om de får liten støtte og hjelp til å se sammenhenger mel- 
lom studiefags- og praksisskolediskursen på dette området. De får 
i liten grad noen svar på de dilemmaene de kaster fram. Tilløp til 
diskusjoner der studentene stiller spørsmål ved egen vurderings- 
kompetanse, ender opp med at det de trenger er øving og erfaring. 
Smidt (2011) framhever da også hvordan presis og konkret tilbake- 
melding krever trening, og derfor er en kompetanse lærere bygger 
opp over tid. 

For Brita førte det til at hun datt tilbake til det hun erfarte fra 
egen skolegang, «sånn — bra skrevet, kanskje du kan prøve det neste 
gang». Vi har flere ganger påpekt at vi ikke vet noe om diskusjo- 
nene i de muntlige veiledningssamtalene. At studentene i intervju 
etter avsluttet prosjekt fremholder responsarbeid som utfordrende, 
tolker vi imidlertid som at det har vært lite diskutert. SKRIVUT- 
studentene er ferdig med studiefaget norsk ved prosjektslutt. Det 
betyr at de går til jobben som skrivelærere med det de selv opplever 
som mangelfull kompetanse i responsarbeid. 

Skrivedidaktikk i 
motivasjonsteoretisk 
innramming 


Vi har tidligere diskutert både på skolen og i logg om hvordan vi 
skal lage oppgaver som er lystbetont for elevene og hvordan vi skal 
fremme den indre motivasjonen. Mange elever sliter med inspirasjon 


når de skal skrive, og mange bruker lang tid på å skrive sine tekster. 


Dette sitatet fra Bodil er fra et av hennes siste innlegg i diskusjons- 
forumet der hun skriver om forberedelsene til bruk av storyline i 
skriveoppleringa (se kapittel fem, Reisen til Egypt — et storyline- 
opplegg). På Barneskolen speiler dette sitatet det som synes å ha 
vært studentenes drivkraft som skrivelærere gjennom hele året: å 
finne de skriveoppleggene og skriveoppgavene som er lystbetont, 
oppgavene som gir skrivelyst og skriveglede for alle elever. Elevene 
skal bli drevet av indre motivasjon med ønske om å gjøre en opp- 
gave fordi de har lyst til å lære. Bodil sier det slik: «Vi ønsker at 
elevene skal jobbe med indre motivasjon" og ønsket om å gjøre en 
oppgave skal være for å lære». Indre motivert læringsatferd er en 
sterk drivkraft til skolearbeid (Skaalvik & Skaalvik, 2015). Det er 
en selvbestemt atferd som utføres fordi lærestoffet oppfattes som 
interessant og meningsfylt, og arbeidet med det gir glede og til- 
fredsstillelse. Gleden og tilfredsstillelsen ligger i selve aktiviteten, 
ikke i ytre tilført ros eller annen belønning som følger av aktivi- 
teten, det vi kaller ytre motivasjon. Forskning på motivasjon viser 

da også at en far det beste læringsresultatet når læringa er indre 
motivert (Ryan & Deci, 2009). 

Etter at et skriveopplegg i oktober ikke hadde fungert som for- 
venta, diskuterer studentene på Ungdomsskolen mulige årsaker i 
bloggene. Undis bringer inn muligheten for manglende motivasjon: 
«Det kan være mange grunner til at elevene ikke klarer å starte med 
skrivinga, men motivasjon kan være en viktig faktor». Praksislærer 
framhever i en respons lærerens ansvar som tilrettelegger: «Slike 
situasjoner og opplevelser gir mulighet til å observere, samt å reflek- 
tere over hvordan vi best mulig tilrettelegger for meningsfylte akti- 
viteter som motiverer elevene». Ifølge Skaalvik og Skaalvik (2015) 
handler det som i dagligtale omtales som «å motivere elevene», i stor 
grad om å legge forholdene til rette for at elevene kan bli motivert for 
skolearbeidet. De sier at det ikke er realistisk å tro at alle elevene kan 
bli interessert i, og ha glede av, alle skolefagene. Det er derfor et poeng 
å arbeide med det Ryan og Deci (2009) kaller autonom ytre motiva- 
sjon, det vil si å få elevene til å internalisere verdien av å arbeide 
med skolefagene. Det er stor variasjon i hvor motiverte elever er for 
skolearbeidet. Elever med høy motivasjon yter høyere innsats enn 
de som er lite motiverte. Motiverte elever er også mer engasjert og 
utholdende når de arbeider med utfordrende oppgaver (Skaalvik & 
Skaalvik, 2015). Å motivere elevene til skolearbeid er derfor en av de 
største utfordringene lærerne står overfor. I sitatet fra praksislærer så 
vi at han trekker fram betydningen av at elevene opplever aktivite- 
tene som meningsfylt. Ifølge Solheim (2011) har mange diskusjoner 
om meningsfull skriveopplæring munnet ut i den konklusjonen at 
nettopp motivasjon er en grunnleggende forutsetning: «Sjølv om ein 
både har noko å skrive om og dei kognitive ferdigheitene som krevst 
for å omsette eit bodskap til eigenprodusert skrift, vil prosessen vere 
avhengig av at skrivaren er motivert» (s. 43). 

Hattie (2009) fant en klar positiv sammenheng mellom elev- 
enes motivasjon og deres skoleprestasjoner, noe som viser 

motivasjonens betydning for læring. Det betyr at lærere ma ha en 
forstaelse av hva motivasjon er, hva som fremmer motivasjonen og 
hvorfor motivasjonen har så stor betydning for læring. SKRIVUT- 
studentene viser gjennom logg- og bloggdiskusjonene forståelse for 
disse spørsmålene. Lysten til å lære, den indre motivasjonen, hen- 
ger sammen med interesse og engasjement, men også opplevelsen 
av anerkjennelse, bekreftelse og mestring. Mest framtredende er 
forståelsen studentene har for at elevene skal få oppleve mestring. 
I dette loggsitatet viser Berit forståelse for Banduras (1977, 1986) 


teori om mestringsforventning: 


Elevenes motivasjon generelt henger jo tett sammen med i hvilken 
grad eleven tror det er mulig å lykkes og oppnå mestring i den gitte 
oppgaven, og dette vil igjen påvirke hvilken grad av innsats som gis. 
Elever som forventer å oppleve mestring i forhold til en oppgave, 
viser større innsats i situasjonen enn elevene med lave forventninger 


om mestring. 


På Ungdomsskolen har de gitt en oppgave som ikke umiddelbart 
fenger en av elevene. Urban velger å gå i dialog med eleven og 
beskriver situasjonen i et blogginnlegg: 


Da jeg spurte eleven hvilket produkt han kunne tenke seg å rekla- 
mere for, svarte han at han ikke visste. Etter en liten samtale foreslo 
han selv at han kunne lage en reklame for et motorisert kjøretøy på 
to hjul, for dette er han interessert i. Han satte i gang arbeidet med 
en gang. Det var tydelig at muligheten for å reklamere for noe han 


interesserer seg for på fritiden motiverte han. 


Medstudent Undis gir Urban ros for at han klarte å motivere 
eleven til å arbeide med oppgaven, og legger til: «Siden han er 
en elev som sjeldent mestrer, trenger han det mer enn de fleste.» 
‘Mestringsforventning’ er en oppgave- og situasjonsspesifikk opp- 
fatning av a kunne greie gitte utfordringer (Bong & Skaalvik, 2003). 


103 


KAPITTEL 4: SKRIVEDIDAKTIKKIMOTIVASJONSTEORETISKINNRAMMING 


Arbeidsoppgaver som er tilpasset den enkelte elev, betyr at alle elever 
i prinsippet kan oppleve positive mestringsforventninger i skolen. 

Pedagogisk forskning viser at elevenes motivasjon for skolear- 
beid synker med alderen og er lavest pa tiende trinn (Skaalvik & 
Skaalvik, 2011; Wigfield & Wagner, 2005). Utfordringene med a 
motivere elever til læring er derfor større på ungdomstrinnet enn 
på andre trinn. Forskning om elevers motivasjon for læring er en 
viktig premissleverandør for Melding til stortinget 22 (2010-2011), 
hvor departementet gjør opp status for ungdomstrinnet (KD, 
2011). Det framgår her at «mange av ungdomstrinnets utfordringer 
handler om hvordan skolen og læreren kan tilrettelegge for en mer 
motiverende opplæring» (s. 8). Tittelen på meldinga, Motivasjon — 
Mestring - Muligheter, Ungdomstrinnet, viser hvor stor plass begre- 
pene motivasjon og mestring har fått, uttrykt slik i meldinga: 


Elever kan ha tro på at skolen er viktig og ønske å lære, men for at 
de skal velge å gjøre sitt beste, er det viktig at de har tro på at deres 
innsats vil gi resultater. Da er det helt avgjørende at de opplever 


mestring (s. 16). 


Meldinga ble fulgt opp av strategien Strategi for ungdomstrinnet. 
Motivasjon og mestring for bedre læring. Felles satsing på klassele- 
delse, regning, lesing og skriving (KD, 2013a, 2013b). At studentene 
er opptatt av motivasjon og mestring som drivkraft i skriveopplæ- 
ringa, gjenspeiler seg altså i den aktuelle skolepolitiske agendaen. 

I fortsettelsen presenterer vi først fire områder i skrivedidaktikken 
studentene knytter til motivasjonsteori: Å skrive for noen - mottaker 
av teksten, Å skrive for noe - om publisering av tekster, Igangsetter 
og drahjelp og Muligheten til å bli ferdig. Vi viser hvordan studen- 
tenes didaktiske refleksjoner speiler teser for god skriveopplæring 
utvikla gjennom SKRIV-prosjektet (Smidt 2010a, 2011). I det siste 
delkapitlet presenterer vi utfordringa studentene på Ungdomsskolen 
opplevde med å motivere elevene til å skrive nynorsk. 

Å skrive for noen - mottaker av teksten 


«Det jeg undret meg over i dag, er om det gir elevene en indre moti- 
vasjon til å skrive om de vet at teksten deres har en mottaker?» Det 
er Berit som stiller dette spørsmålet i loggen sin etter den første uka 
i praksis i september. Hun bygger undringa si på erfaringer fra to 
ulike skrivesituasjoner. Først skriver hun positivt om erfaringer fra 
veiledet skriving (se kapittel to, Praksisskolediskurs 1: veiledet skri- 
ving og kriterier for skriving), hvor elevene får konkrete oppgaver 
slik at de vet hva de skal skrive om, kjenner rammene for teksten 
og vet hva den skal brukes til. Ifølge Berit «får (elevene) en følelse 
av at de skriver en ‘hel tekst, en tekst som ikke bare har eleven selv 
som mottaker». Med disse erfaringene som bakteppe undrer hun 
seg over den motsatte opplevelsen med skrivinga tidligere i uka: 
«Kanskje det er en av flere grunner til at mange slet med å komme i 
gang med tenkeskriving på mandag og delvis tirsdag, nettopp fordi 
teksten kun hadde elevene selv som mottakere?» 

Berit får støtte fra praksislærer om sammenhengen hun antyder 
mellom mottaker og indre motivasjon: «De har en klar mottaker i 
form av presentasjonen. Teksten skal brukes til noe. At det skaper 
motivasjon, er det ingen tvil om.» 

Berit berører et komplisert fenomen når hun stiller spørsmål om 
at tenkeskriving ikke er like motiverende for alle elever på små- 
skoletrinnet. Det er mulig at enkelte elever opplever at de egentlig 
ikke har en reell mottaker når de skriver til seg selv. Når skrivinga 
ikke rettes mot en konkret, gjerne navngitt, ekstern leser, kan uer- 
farne skrivere oppfatte mottaker som noe abstrakt. De kan dermed 
få problemer med å forstå formålet med skrivearbeidet. Kanskje er 
det slik at studentene har for liten oppmerksomhet mot tenkeskri- 
ving som førskriving, og dermed ikke arbeider grunnleggende nok 
med å bevisstgjøre elevene om hva de kan gjøre i førskrivingsfasen 
og hvilken betydning det har for videre skriving. 

Det tverrfaglige forskningsprosjektet SKRIV hadde som mål å 
finne ut hva slags kunnskap om tekst og skriving lærere i skole og 
barnehage trenger for å kunne støtte barns og unges skrivekompe- 
tanse i ulike fag. Et resultat av prosjektet er utvikling av ti teser for 
fruktbar og meningsfull skriveopplæring i alle fag, fra barnehage 
til videregående skole (Smidt, 2011). Tesene som er ment som red- 
skap for lærere til didaktisk tenkning og utvikling av egen praksis 
som skrivelærere i alle fag, underbygges av internasjonale studier 
(Graham, MacArthur, & Fitzgerald, 2007; Graham & Perin, 2007) 
De ti tesene er (Smidt, 2010a, s. 28-29): 


1. Diskuter formålet med skrivearbeidet. 

2. Bygg språklige «fagrom». 

3. Diskuter vurderingskriterier for både innhold, form og bruk ut 
fra formålet med skrivingen. 

4. Ta opp møtet mellom andres tekster og egen tekst. 
Arbeid med sjanger i alle fag. 

6. Gi konkret hjelp og støtte under planlegging og underveis i 
skriveprosessen. 

7. Gi presis og konkret respons/vurdering underveis og etter full- 
ført arbeid. 

8. Fullfør skrivearbeidene. 

9. Snakk om og med tekstene. 

10. Sett tekster i bevegelse. 


Smidt framhever det som helt bevisst i utarbeidinga av de ti tesene 
at oppmerksomheten rundt formålet kommer først: «Vi starter 
med formålet fordi vi [i SKRIV] mener å ha sett at dette hjørnet i 
triaden innhold-form-formål relativt sjelden får nok oppmerksom- 
het i skoleskriving» (s. 14, kursiv i original). I skriveopplæringa ser 
det ut til at formålet med skrivinga, og hva den skal brukes til, både 
er svakt utvikla og underkommunisert (Kvithyld & Aasen, 20114). 
Selv om studentene på Barneskolen kanskje ikke arbeidet grundig 

nok med elevenes forståelse for hvorfor de skal drive med tenke- 
skriving, gir de ellers formålet med skrivinga mye oppmerksomhet 
gjennom hele året. Utover høsten kommer Berit og de andre stu- 
dentene ofte tilbake til betydningen av at tekstene elevene skriver, 
har en mottaker eller et formål. Hvorfor skal elevene skrive denne 
teksten? Hva skal den brukes til? Hva skal teksten kommunisere 
og til hvem? Til støtte i refleksjoner og analyser trekker de fram 
Skrivetrekanten (se fig. 2.1) som er en visualisering av de tre aspek- 
tene i triaden: innhold — form - formål. Å gi oppmerksomhet til 
bruksaspektet fører, ifølge Smidt (2010a), også til oppmerksomhet 
på innhold og form. Studentene bruker denne kunnskapen både i 
utforminga av egen undervisning og til å analysere erfaringer og 
observasjoner de gjør seg, slik vi har sett Berit gjøre når hun sam- 
menligner de to skrivesituasjonene den første uka. 

På Ungdomsskolen er det PEL-lærer som trekker fram formålet 
med skriveoppgaver: 


Som dere er inne på, så skriver ungdom i dag mer enn noen gene- 
rasjoner tidligere. Samtidig kan motivasjonen for skriving i skolen 
være lav hos enkelte. Spørsmål man kan stille seg er: Treffer oppga- 


ven elevene/er formålet tydeliggjort og formidlet til elevene? 


Responsen fra faglærer kom etter at studentene hadde diskutert 
hvorfor elevene, til tross for at de skriver så mye utenfor skolen 
(bl.a. på ulike sosiale medier og blogger), ikke er like motivert til 
skoleskrivinga. Kvithyld og Aasen (2011a) minner om at det er 
stor forskjell på skoleskriving og skriving utenfor skolen. Utenfor 
skolen har skrivinga klart definerte formål. Elevene skriver fordi 
de har behov for å formidle noe. Tekstene har som mål å kom- 
munisere med autentiske lesere. Mye av skrivinga i skolen mangler 
imidlertid denne autentiske kommunikative hensikten. Solheim 
(2011) hevder at lærere har mye å vinne på å løfte fram formå- 


let ved skriving generelt, og kommunikasjonsaspektet spesielt, 

i skriveundervisninga. Med et klarere bilde av formal og mottaker 
vil skrivinga kunne oppleves som mer relevant og mer menings- 
fylt for skriverne. Det er dette PEL-lærer stiller spørsmål ved i 
responsen: Treffer oppgaven eleven? Oppleves det som relevant 
og meningsfylt? Da vil elevene i stor grad stå for motivasjonen 
selv, eller bli drevet av en indre motivasjon, slik studentene på 
Barneskolen har som mål. 


Å skrive for noe - om publisering 
av tekster 


Formålet med teksten, hva den skal brukes til, kommer også til 
uttrykk i tese ti: Sett tekster i bevegelse. Det innebærer å la barns 
og unges tekster få et liv etter fullføringa. «I SKRIV har vi opp- 
levd lærere som er fantastisk flinke til akkurat det: å la tekstene 
få en funksjon ved å gi dem et publikum, ved å publisere dem, 
diskutere dem eller bruke dem i undervisningen», sier Smidt 
(2011, s. 34). I en loggdiskusjon ber faglærer i norsk studentene på 
Barneskolen undersøke nærmere hva som skjer med tekstene etter 
at de er ferdigskrevet. Etter å ha fått svar fra Bodil, responderer 
hun: «Nettopp! Det gjøres stas på tekstene, enten ved at de leses 
opp underveis/etter i gruppa eller i plenum, henges opp, lamine- 
res til bøker, brettes til ‘seeremner’ (fa praksislærer til å vise deg)». 
Dette viser at faglærere er godt kjent med praksis på Barneskolen 
og visste hva studentene ville finne. For studentene forsterker hun 
dermed betydningen av å la tekster få et liv etter fullføring, og hun 
støtter Smidts utsagn om at mange lærere er flinke til det. I kapittel 
to viste vi hvordan studentene på Barneskolen møtte et miljø hvor 
elevene «bader i tekster». 

På Ungdomsskolen opplever studentene at elevene ikke alltid 
er villig til å publisere åpent det de har skrevet. Etter en periode i 
november hvor de på niende trinn har arbeidet med lyrikk, skriver 

flere av studentene blogginnlegg om at elevene ikke alltid var like 
villig til å lese diktene høyt for hverandre. Ulrikke beskriver, og 
reflekterer over, hvordan elevene er mer villig til å lese opp «tul- 
ledikt» enn dikt som handler om følelser: 


Noen skrev «dype» dikt og ville ikke at de skulle leses høyt, mens de 
som skrev «tulledikt» mer enn gjerne delte dem for meg og de som 
satt på samme bord. Under Urd og Ulfs time med femrader i dag 
var det en helt annen stemning. Da ble alles dikt lest opp, og det var 
ingen nøling rundt det i det hele tatt. Av personlige erfaringer vet jeg 
at det er enklere å lese/få lest opp dikt som er av humor og mer uper- 
sonlig, kontra et dikt som er personlig og basert på følelser. Kanskje 
er det for at elevene er redde for hva de andre vil tenke? Om de vil le, 


gjøre narr? Noen tanker om dette? 


Medstudentene Una og Urd har observert det samme, og de for- 
sterker Ulrikkes refleksjoner. Una forstår godt at det ikke alltid er 
like trygt å utlevere følelsene sine foran elever du kanskje ikke har 
så gode relasjoner til. Urd framhever hvordan femrader-diktene 
med tema kjøleskapspoesi var mer ufarlig: «Diktene var laget av 
ord de ikke hadde skrevet selv, de lagde dem sammen i grupper, 
og alle gruppene leste opp.» I sin respons stiller praksislærer noen 
didaktiske spørsmål: «Kan en tenke seg andre måter å dele på? Kan 
elevene lese hverandres? Kan de anonymiseres? Kanskje de kan 
skrives ut og henges opp? Par-lesing? Mange måter en kan prøve 
seg fram med.» Urd erkjenner at de har vært lite kreative og ser 
muligheten for at praksislærers forslag «kan være nøkkelen til et 
mer delingsbasert arbeid med lyrikk». Hun har tydeligvis fått noe å 
tenke på og fortsetter diskusjonen med et lengre blogginnlegg som 
starter slik: 


De siste dagene har vi jobbet med lyrikk og fått et innblikk i hvor 


innfløkt deling i klasserommet kan være. Vi har alle jobbet med 

oppgaver der elevene har produsert, men ikke ønsket å dele i klas- 
sen. Hvorfor er det slik? Jeg tror deling er et område det er viktig å 
være oppmerksom på, og jeg anser det som en sentral del av lærer- 


ens oppgave å skape en god delingskultur i klasserommet. 


Urd har gjort seg noen tanker om hva som skiller en klasse som er 


god til å dele fra en som er mindre god til å dele. Hun presenterer 


følgende punkt som hun anser som sentrale: 


I, 


Klassemiljø. Hvordan fungerer samholdet i klassen? Er elevene 
trygge på hverandre? Blir man latterliggjort eller applaudert 
når man gjør noe nytt og annerledes? Er det kultur for å skille 
seg ut, eller må man følge en kode for å bli akseptert? 
Hyppighet av deling. Hvor ofte må de dele? Gjør de det i flere 
fag? 

Forventninger fra lærer. Presenterer læreren hva han forventer? 
Forklarer han hva de bør få til, og hva det er greit å slite med? 
Ufarliggjør han deling i klasserommet? Hvordan responderer 
han når elevene deler? Må de, bør de, kan de? Blir de vurdert? 
Har læreren gitt dem noen tips om deling? Har læreren avtalt 
med enkeltelever? 

Respons fra elever. Hvordan reagerer elevene når delingen er 
ferdig? Hvordan oppfører de seg underveis? Har klassen fått 
noen retningslinjer for hvordan man skal oppføre seg når 
andre deler? Har klassen øvd på dette? Hva er konsekvensene 
når disse retningslinjene ikke følges? 

Oppgaver. Er oppgavene de får spennende? Får elevene lyst til 
å dele? Lager oppgaven rom til gode resultater - som elevene 
følgelig ønsker å dele? 

Lærerens dømmeevne. Klarer læreren å tilpasse om produktet 
egner seg for deling? Klarer læreren å tilpasse hvor mye som 
skal deles, og hvor ofte? Klarer læreren å tilpasse hvor mye tid 
som bør beregnes? 

7. Rammefaktorer. Hvordan er forholdene rundt delinga? Har 
man laget en scene, star man ved tavla, sitter man ved pulten? 
Har man skapt en stemning? Varierer man disse forholdene? 


Urd presiserer at dette er tanker hun har gjort seg, og hun sier 
ingenting om hva hun bygger på. Flere av Urds tanker og spørsmål 
viser imidlertid til en forståelse av betydningen av et godt og trygt 
klassemiljø som grunnlag for en god delingskultur. Hun viser også 
forståelse for lærerens ansvar som tilrettelegger for en god delings- 
kultur. Det Urd peker på, er forutsetninger for en god tekstkultur 
som ivaretar flere av SKRIV-prosjektets ti teser. Vi har allerede vært 
inne på tese ti om å sette tekster i bevegelse gjennom å publisere og 
diskutere elevenes tekster. Andre teser som har med den positive 
delingskulturen å gjøre, er tese fire, Ta opp møtet mellom andres 
tekster og egen tekst, og tese ni, Snakk om og med tekstene. 

Praksislærer krediterer Urd for gode og gjennomtenkte tanker, 
før han er litt mer utfordrende i responsen enn da tema første gang 
kom opp: 


Jeg bringer inn følgende spørsmål: Den delingen det er lagt opp til 
så langt, har vært ganske statisk. Elevene sitter på plassene sine og 
blir så spurt om hvorvidt noen vil lese opp. Krever litt mot å melde 
seg selv, tror dere ikke? Og som lærere er vi litt snare med å godta 
passiviteten eller unnvikelsen. Kan dette brytes ved f.eks. å gjøre noe 
mer i forkant? Og ikke minst hvilke grep kan vi gjøre rent fysisk 
med oppstilling og formasjon og grupperinger for å bryte opp det 


litt statiske mønsteret? 


Praksislærer er her ganske tydelig på at studentene ikke har tenkt 
godt nok gjennom hvordan de kan tilrettelegge for et miljø som 
inspirerer elevene til å dele tekstene sine. Både i denne respon- 
sen og gjennom de spørsmålene han stilte tidligere, kan vi for- 
nemme at praksislærer selv har andre måter å gjøre dette på. Sett 


111 


KAPITTEL 4: SKRIVEDIDAKTIKKIMOTIVASJONSTEORETISKINNRAMMING 


i et skrivedidaktisk perspektiv burde nok deling av tekster vært 
viet mer plass i planlegginga av opplegget. Una takker Urd for 
at de blir minnet på dette, for «deling er noe jeg tror det er lett 
å glemme i det store og det hele». Det er ikke uproblematisk at 
«det er lett å glemme», for det som kjennetegner klasserommet og 
undervisninga til lærere som lykkes godt med skriveopplæringa, 
er at det foregår en kontinuerlig samtale om skriving og om tek- 
ster. Tekstene blir vist fram, og eksempelvis undersøker man sjan- 
gertrekk, diskuterer hva som gjør ei innledning god og hvorfor ei 
avsnittsmarkering ikke er så vellykket (Pressley, 2006). 

Selv om diskusjonen om deling settes inn i et skrivedidaktisk 
perspektiv, berøres i liten grad mulige sammenhenger mellom 
motivasjon og lyrikk som sjanger. Elever kan motiveres til å skrive 
dikt nettopp fordi diktene skal leses for andre. For noen elever vil 
lyrikk som sjanger først og fremst appellere til det personlige og 
private. Da kan motivasjonen for å skrive dikt nettopp ligge i det at 
diktene ikke skal leses opp. Når praksislærer berører organisering i 
tilknytning til deling, utfordrer han studentene til å ha et mer gra- 
dert offentlighetsbegrep. Det vi si at deling av tekster kan gjøres i 
full klasseromsoffentlighet, men også i par, mindre grupper, eller 
tekstene kan forbli i det private rom. 


Igangsetter og drahjelp 


Mens studentene på Barneskolen fra den aller første uka var opp- 
tatt av formålet med skrivinga, er de mer usikre på hvor mye de 
skal bidra eller hjelpe elevene med å komme i gang: «Skal læreren 
hjelpe elevene med å komme i gang, hvor mye skal de evt. hjelpe 
elevene med?» Det er Bodil som stiller dette spørsmålet til prak- 
sislæreren i den aller første praksisuka i september. Bakgrunnen 
for spørsmålet er at hun har sett at noen elever sliter med å komme 


i gang med å skrive. Det er særlig i situasjoner hvor de står fritt til 

a velge hva de vil skrive om at noen av elevene bruker lang tid pa 
å komme i gang. Bodil tenker tilbake på egne skriveerfaringer når 
hun i november skriver følgende: 


Ofte kan barn stå fast når de skal begynne å skrive. Hva skal de skrive 
om? Hvor skal de starte? Husker dette selv da jeg gikk på skolen, og 
vi fikk oppgaver som bare sa: skriv om din sommerferie? Her skulle 
man bare begynne å skrive uten å vite hva læreren forventet eller 


hvor man skulle begynne. 


Kanskje også Undis tenker tilbake på egen skolegang når hun i sitatet 
nedenfor reflekterer over om oppgaven elevene på Ungdomsskolen 
fikk var for vid: 


Noen var dyktige til å skrive. De begynte fort, og skrev mye og bra. 
For andre var det en utfordring å starte. Oppgaven var kanskje litt 
for vid til dem, men jeg prøvde å hjelpe dem på vei, og alle klarte å 


produsere noe. 


Undis beskriver videre hvordan hun prøvde å hjelpe elevene litt 
på vei gjennom å stille spørsmål. Selv om studentene viser usik- 
kerhet i møtet med elevers manglende skriveiver, opptrer de som 
«lyttende og innsiktsfulle voksne som interesserer seg for barns 
skriving» (Smidt, 2011, s. 39). De ser elevene som ikke kommer 
i gang, de reflekterer over hvorfor, og de diskuterer hvordan de 
kan hjelpe elevene i gang. Smidt framholder at det barn og unge 
mest av alt trenger for å mestre de utfordringene de vil møte i et 
stadig mer komplisert språklig samfunn, er voksne som er inter- 
essert tilstede under hele prosessen, som igangsettere, mottakere 
og veiledere underveis. Dette kommer tydelig til uttrykk gjen- 
nom SKRIV-prosjektets tese seks, Gi konkret hjelp og støtte under 
planlegging og underveis i skriveprosessen. Bodil får da også til 
svar fra praksislærer at hun ikke må være redd for å hjelpe elev- 
ene i gang. 

Fra å ha vært usikker i starten blir Bodil etter hvert tydelig i log- 
gen på betydningen av å hjelpe elevene i gang, skape en motivasjon 
for skrivinga: 


Jeg tror igangsettinger er viktig for elevene, slik at de kan komme 
fort i gang og vite litt om hva de kan skrive om. Slike igangsettinger 
kan også være en god motivasjon for skrivingen. I morgen skal vi 
dramatisere for elevene som en del av idemyldringen, og vi kan gi 


dem ideer og inspirasjon til hvordan deres tekst kan bli. 


Gjennom året beskriver studentene i loggene hvordan dramatise- 
ring, sanseopplevelser og fortellinger blir brukt for å «trykke på de 
rette knappene», «få elevene gira» eller «få dem på kroken». I en logg 
beskriver Bodil gleden hun opplevde da en elev som vanligvis sliter 
med skrivinga, ikke ville gå ut til friminutt. Hun får respons fra Berit: 


Ja, motivasjon var det ikke mangel på i dag! Det må være en flott 
følelse når en av elevene (en av de mest aktive) ikke vil gå ut til fri- 
minutt fordi han vil fortsette å skrive. Det er vel dette vi alle ønsker 
med skriveøktene! Du er inne på dette med motivasjon. M-punktet i 
MAKVISE er spesielt interessant, altså motivasjonsbiten av oppleg- 
get. Anders Mehlum har skrevet en didaktisk-metodisk hjelpemo- 
dell, som blant annet snakker om grunnfølelseshjelp og prosesshjelp 
i skriveprosessen. Mehlum snakker om grunnfølelsehjelp som en 
slags «tenningsplugg» som hjelper i gang skrivinga. Det å ha et tema 
som «tenner» og motiverer elevene godt nok til å skape lysten til å 
skrive. Når du i dag fortalte fortellingen, la du til rette for en slags 
«stemning» i klasserommet. Du hadde en munter og artig tone i 
fortellingen, og jeg tror dette hadde mye å si for den følelsen elev- 
ene fikk for å skrive. Mye av dette var også fordi det var et grundig 
forarbeid med fortellingen, elevene ble revet med i fortellingen og 


et viktig grunnarbeid med konteksten rundt skrivinga har mye å si. 


I dette sitatet ser vi hvordan Berit bruker skrivedidaktisk teori til 
å belyse elevens motivasjon for skriveoppgaven. Hun framhever 

hvordan Bodils mate 4 fortelle pa fungerte som en «tennings- 
plugg», et begrep hun har hentet fra Mehlum (1994). Fagleerer i 
norsk følger opp: 


Først og fremst må jeg si at dine (til Bodil) forventninger om fel- 
lesopplevelsen absolutt så ut til å bli innfridd! De aller fleste elevene 
ble engasjerte (så det ut til), og flere av dem diskuterte ivrig hva slut- 
ten av fortellinga kunne bety. :) Skummel stemning, flott musikk, 
spennende fortelling. Tilbake i klasserommet var det også tydelig 
at elevene var inspirerte! Videre syns jeg dere lyktes godt med å få 
elevene med på inndeling av fortelling i innledning, hoveddel og 
avslutning - og HVEM, HVA, HVOR-lappene. God planlegging er, 


som du skriver, essensielt for slike skrivedager. 


Ut fra faglærers kommentar forstår vi at studentene også har 
hjulpet elevene i gang etter «tenningspluggen», fortellinga som 
satte stemninga. De har hjulpet elevene gjennom å sette rammer 
for både oppbygging av og innhold i sin egen fortelling og gjennom 
«Hvem-Hva- Hvor-lappene» gir studentene elevene ideer til hva de 
kan skrive om. Studentene har gitt elevene det Mehlum (1994) kal- 
ler emnehjelp. Elevene har fått hjelp til å finne fram til hva de kan 
skrive om, hvilke kunnskaper, tanker og erfaringer de kan bruke, 
hvem som skal være med i fortellinga og hvor det skal foregå, og 
hva en ønsker å legge spesiell vekt på. «Det er det umistelige i all 
motivasjon for skriving: å ha et emne en har greie på og kan si noe 
om», sier Smidt (2011, s. 29). God skriveopplæring sikrer derfor at 
elevene har noe å skrive om. 

Undis beskriver hvordan de på Ungdomsskolen brukte et struk- 
turert tankekart på tavla for å hjelpe elevene til å komme i gang 
med oppfølginga av arbeid med en fagartikkel: 


Tankekartet inneholdt punktene: hva, hvem, hvor, hvorfor og når. 
Mange skrev ned tankekartet og satte inn punkt for sin tekst. Jeg 


merket at det hjalp de skriverne som ikke var kommet i gang. Så hvor 

effektivt er tankekart i undervisningen? I klassen var det mange elever 
som visste hva de skulle skrive om, men de hadde problemer med å fa 
skrevet det ned. For dem tror jeg tankekart var en god metode. Tan- 
kekart skal virke som et verktøy som skal gjøre det lettere for dem å 
samle den informasjonen de har (...) Ved å bruke tankekart får elev- 


ene samlet tankene sine og strukturert dem i et skjema. 


Undis undrer seg over hvor effektivt tankekart er i undervisningen. 
Hun mener å ha observert at det hjalp mange av elevene, spesi- 
elt de som visste hva de skulle skrive, men som hadde problemer 
med å få skrevet det ned. Idemyldring og tankekart blir sett på 
som gode igangsettere (Smidt, 2010a). Mye tyder imidlertid på at 
elevene trenger hjelp til å se hvordan en slik fragmentert tekst kan 
brukes som utgangspunkt for en lengre, sammenhengende tekst 
(Solheim, 2009). Ulla er inne på noe av det samme i en blogg hvor 
hun kommer med flere forslag til ulike skrivestrategier som kan 
bidra til motiverte skrivere. Hun undrer seg over om det å dele opp 
arbeidet i små biter i form av tankekart og tenkeskriving kanskje 
kan hjelpe noe på forventningspresset som hun antyder kan bidra 


til manglende motivasjon: 


Forventningspress er nok en faktor her til den manglende motiva- 
sjonen. Jeg tenker man kan prøve å dele opp skrivingen, prøve ulike 
skrivestrategier. Hva om elevene fikk notere kun små stikkord i star- 
ten, for eksempel som et tankekart? Dette kunne blitt mer og mer 
utvidet, før man til slutt kunne bruke punktene til å sette sammen en 
mer helhetlig tekst. Eller elevene kunne fått tenkeskrive, med visshet 
om at det de skriver verken blir vurdert eller er feil, men kun er til 
hjelp for å kunne skrive lengre og mer strukturert? Det finnes sikkert 
flere måter man kan motivere elevene, og jeg tror det kan bli interes- 


sant å få til en diskusjon om dette! 


Erfaringene studentene gjør seg med elevers manglende skrive- 
iver, er ikke et ukjent fenomen. Å komme i gang med skrivinga 

kan være vanskelig for mange elever. Ikke alle klarer å planlegge 
teksten sin, og de trenger derfor ulike strategier for å komme 
i gang. Fordi arbeid med læringsstrategier har fått lite gjen- 
nomslag på skolenivå (KD, 2011), er det vektlagt i strategien 
Ungdomstrinn i utvikling. Læringsstrategiene studentene på 
Ungdomsskolen brukte som igangsetter, tankekart og tenke- 
skriving, er sett på «som hensiktsmessig å lære elevene (Dysthe, 
Hertzberg & Hoel, 2010). Undervisning i ulike skrivestrategier er 
det mest effektfulle vi kan gjøre for å utvikle elevenes skrivekom- 
petanse (Graham & Perin, 2007). God skriveopplæring handler 
om å oppøve elevenes evne til å ta i bruk ulike skrivestrategier 
når de skal skrive. 

Mens studentene på Barneskolen legger stor vekt på «tennings- 
pluggene» (Mehlum, 1994) i skriveprosessen, finner vi lite om det i 
bloggene. De ser ut til å være mest opptatt av å forklare oppgavene 
til elevene, fortelle dem hva de skal gjøre før de bruker strategiene 
tankekart og tenkeskriving. Når skriveiveren uteblir, tar de det ofte 
tilbake til at de ikke forklarte godt nok. I en av sine siste blogger i 
mars er imidlertid Undis inne på om de kunne tenkt litt mer på å 
bygge opp spenning og engasjement som inngang til skriveopp- 
gaver: «Det jeg tenker på, er at vi kunne bygd opp spenning og 
engasjement rundt stasjonsarbeidet (...) Å bruke det til å motivere 
elevene tror jeg hadde slått positivt ut.» 


o 
A bli ferdig - eller a ha noe a vise fram 
Under overskrifta «Beste dag i praksis» skriver Bodil følgende i en 
logg: 
For et par uker siden begynte de (elevene) å lage en bok i norsken, og 
det skulle både skrives plandokument, første utkast og andre utkast. 


Dette synes Eskil er veldig mye og blir umotivert av at han aldri blir 


ferdig, aldri kan vise fram boka si til noen. 

Eskil er en gutt som veldig fort blir litt utenfor hvis det er noe han 
ikke klarer eller hvis noen retter pa ham. Bodil beskriver det slik: 


Foler ofte han er i den onde motivasjonssirkelen der han hele tiden 
opplever nederlag. Han mislykkes, og dette har ofte fort til at han 
utforer handlinger som ikke er lov pa skolen, eller at han ikke vil 
høre etter beskjeder. Barn lever som oftest etter at de ønskes å lykkes 
og de gjør det meste for å oppnå dette. I forhold til Maslow så trenger 


Eskil et behov for anerkjennelse. 


Bodil setter seg ned med Eskil og en medelev store deler av dagen 
for å sikre at guttene denne gangen skulle bli ferdig med boka si. 
Hun opplevde det som «utrolig gøy å se hvordan motivasjonen 
bare lyste opp» og jobbet knallhardt for å bli ferdig. Det at de visste 
dette skulle bli et ferdig produkt som andre skulle få muligheten 
til å se, gjorde at motivasjonen deres «spratt rett i taket», ifølge 
Bodil. Mens Eskil tidligere har mistet all motivasjon når de har 
rettet på bruken hans av stor bokstav midt i ord, retter han denne 
gangen på seg selv. Begge guttene spør også etter dobbel konsonant 
og stumme bokstaver. De ble ferdig med boka si, og Bodil avslutter 
innlegget slik: 


Det jeg sitter igjen med, er hvor stor betydning det har for elevene at 
andre skal se arbeidet deres. Eskil fikk masse skryt for boka si, både 
av oss lærere og andre elever, og dette gjorde at hele dagen hans var 
bra. Det at elevene har mulighet til å kunne få ta den med hjem eller 
henge den opp i klasserommet, er så utrolig viktig og gjør så mye 


med elevenes indre motivasjon. 


Bodil viser her forståelse for betydningen av at det ikke er nok for 
elevene å vite formålet og få hjelp til å komme i gang, de må også 
få en mulighet til å bli ferdig. I innlegget vektlegger hun guttenes 
indre motivasjon for å fullføre skriveoppgaven. Vi har tidligere vist 
hvordan studentene på både Barne- og Ungdomskolen er opptatt 

av at elevene skal mestre oppgavene de blir gitt. Hvor lang tid elever 
far til å fullføre oppgaven, star sentralt i teori om mestringsforvent- 
ning. Elevene arbeider i ulikt tempo og trenger ulik tid på samme 
oppgave. Men for alle elever gjelder det at mestringsforventningene 
synker når den tida de har til rådighet, blir for knapp i forhold til 
deres forutsetninger (Skaalvik & Skaalvik, 2015). Det er grunn til å 
tro at Eskil har opplevd mange ganger å ikke bli ferdig. 

Mens Bodil er opptatt av elevenes motivasjon som drivkraft til å 
bli ferdig, responderer faglærer i norsk ved å tydeliggjøre hvor god 
økta var sett fra et skrivepedagogisk ståsted. Til hjelp i argumenta- 
sjonen henviser hun til flere av de ti tesene (se kapittel fire, Å skrive 
for noen - mottaker av teksten). Guttene visste formålet med skri- 
vinga (tese en), de fikk muligheter til å samarbeide og gjennom det 
møte hverandres tekster (tese fire), de fikk konkret hjelp underveis 
(tese seks) og de visste at tekstene skulle få et liv etter fullførelsen 
(tese ni). Ikke minst framhever faglærer i norsk betydningen av 
tese åtte: Fullfør skrivearbeidene! Hun legger til at det er et vesentlig 
poeng i god skriveundervisning at læreren legger opp til at tekster 
blir skrevet ferdig. Selv om skriveoppgaver kan være i flere ledd, «er 
det viktig at skriving i prosess også har DELMÅL, slik at i alle fall 
noe blir ferdigstilt etter hver skriveøkt». Faglæreren gir Bodil tom- 
melen opp for det hun og guttene fikk til i denne skriveøkta. 

Betydningen av å fullføre skrivearbeidene må vi også forstå i lys 
av tese ti, som vi allerede har presentert, Sett tekster i bevegelse. Det 
betyr at læreren skaper en tekstkultur der det å produsere tekster 
får status fordi tekstene blir sett på som viktige og interessante. I en 
slik kultur er det ikke enkelt å alltid være den som ikke har noe å 
vise fram. Det er ikke en god følelse å ikke ha noe å vise fram «når 
tekster settes i bevegelse». Solheim (2011) viser til at det synes gjen- 
nomgående for det hun kaller vellykkede skriveprosesser at skri- 
vinga blir opplevd som relevant for den enkelte, og at de opplever 
stolthet og glede underveis i skriveprosessen så vel som over de 

ferdige produktene. Et av funnene i SKRIV-prosjektet er nettopp at 
mange av skriveoppgavene i skolen aldri blir fullført (Smidt, 2010). 
Påfallende mye av skrivinga foregår også over kort tid, og de mange 
småtekstene gjør at elevene ikke alltid får ferdigstilt arbeidene sine. 
Det bidrar til at lærerne i liten grad rekker å gi tekstspesifikke til- 
bakemeldinger (Solheim, Larsen & Torvatn, 2010). I presentasjo- 
nen av de ti tesene skriver derfor Smidt (2011) at det er bedre å 
bruke tid og krefter på færre skrivearbeid som fullføres, blir lest 
og vurdert, enn på mange arbeider som ikke fullføres. I god skri- 
veopplæring sluttfører elevene tekstene sine, og de blir publisert. 
Gjennom publisering understrekes skrivearbeidet som viktig, og 
elevene finner slik motivasjon for å sluttføre tekstene sine. Vi har 
tidligere vært inne på betydningen av å lære seg ulike lærings- og 
skrivestrategier gjennom hele skriveprosessen. Elever som ikke blir 
ferdig med tekstene sine, lærer ikke strategier for sluttføring, som å 
lese over teksten for å få rettskriving, tegnsetting og layout på plass 
før «publisering». 


Nynorsk - blott til lyst? 


I bloggene kommer studentene på Ungdomsskolen flere ganger til- 
bake til utfordringer i arbeidet med nynorsk som sidemål. Undis 
som har praksis i niende klasse, legger i november ut et blogginn- 
legg hvor hun skriver at hun synes det er en mye større utfordring 
å få elevene til å skrive nynorsk i Trondheim, enn hun husker fra 
egen skolegang på Vestlandet. Hun gir uttrykk for at selv om ikke 
alle som har nynorsk som sidemål er like glad i det, har de en mer 
positiv holdning til språket der hun kommer fra. Ulrik støtter Undis 
i at bosted kan ha en betydning: «Det er nok dessverre ganske van- 
lig blant elever i store deler av landet at motivasjonen for nynorsk 
ikke er helt på topp». Studentenes erfaringer med at motivasjonen 
for nynorsk ikke er på topp, støttes av praksislærerne. Praksislærer 

trekker fram at elevene har med darlige holdninger til nynorsk 
nar de kommer pa ungdomsskolen. Han mener det er holdninger 
som har «gått i arv» fra eldre søsken og eldre venner. Praksislærer 
mener at elevene noen ganger også kan lese læreres skjulte hold- 
ning til faget: «Elevene er smarte og kan fort lese en lærers evt. 
skjulte negative holdning til faget». Erfaringene de deler i disku- 
sjonsloggen er dokumentert gjennom ungdomstrinnsmeldinga 
(KD, 2011): «I mange deler av landet synes det å være utbredte 
negative holdninger til nynorsk som sidemål, og det kan synes som 
om opplæringen ikke har lykkes med å redusere de negative hold- 
ningene til nynorsk» (s. 53). 

I bloggene viser ikke studentene på Ungdomsskolen negative 
holdninger til nynorsk. I diskusjonene argumenterer de for hva 
som kan ha bidratt til det negative fokuset på språket. 

Problemet er, slik Ulf ser det, at selv om språkene ifølge lærepla- 
nen er jamstilt, blir elevene i store deler av Norge mer eksponert for 
bokmål enn de blir for nynorsk i det daglige livet. Flere av studen- 
tene er inne på at de som elever gjerne kunne begynt tidligere å lese 
nynorsk. Nå starter de ikke å lære nynorsk skikkelig før de begyn- 
ner på ungdomsskolen. Ulf mener det kan føre til at elevene blir 
umotiverte siden de fleste kanskje har et inntrykk av at nynorsken 
bare egner seg til dikt og når en snakker om historiske forhold. Han 
får støtte fra medstudenter på at nynorsk bør komme inn i skolen 
på et tidligere stadium. 

Skoleåret 2010/2011 har 87 % av elevene bokmål som hovedmål 
(KD, 2011) og må skrive på nynorsk som sidemål. Undis forhol- 
der seg til at det er slik, og er opptatt av hvordan hun skal gjøre 
nynorskskriving mer interessant for elevene. Hun skriver: 


Akkurat nå må elevene skrive på sidemålet — så hvordan skal man 
gjøre nynorskskriving interessant for elever i ungdomsskolen? Selv 
synes jeg nynorsknorsk er finere enn bokmål, og jeg kunne ønske at 


jeg hadde det som hovedmål i grunnskolen. I tillegg er nynorsk mye 

neermere min dialekt. Som leerer haper jeg at jeg kan gjore nynorsk- 
skriving mer interessant for elevene. Jeg onsker at de skal se formalet 
med det og skulle ha lyst til 4 skrive det. Men hvordan skal man fa 


elever i ungdomsskolen til å ha lyst til å skrive på nynorsk? 


Undis viser i innlegget sitt at hun selv har et positivt forhold til 
nynorsk, og at hun ønsker å gjøre det interessant for elevene slik 
at de både skal se formålet med det og få lyst til å bruke målfor- 
men. For å utvikle positive holdninger hos elevene, og gjennom 
det øke motivasjonen for å skrive på nynorsk, skriver Undis at hun 
ønsker og håper at hun kan gjøre undervisninga mer interessant 
for elevene. Gjennomgående ellers i bloggdiskusjonene framhever 
studentene et behov for å gjøre undervisninga morsom, spennende 
og annerledes. Una beskriver det slik: 


Også tror jeg det er viktig å ikke bare fokusere på grammatikk når 
man underviser i nynorsken (til tross for at det utgjør såpass mye), 
men også prøve å krydre undervisningen så den ikke blir så tung og 
kjedelig. Nynorsk kan være litt nytt/skummelt og virke tungt, men 
jeg tror at hvis man presenterer det på en spennende og annerledes 
måte i starten, så vil elevene automatisk assosiere det med nettopp 


noe spennende. 


Vi ser her en parallell til diskusjonen på Barneskolen hvor 
studentenes drivkraft som skrivelærere er å gjøre skrivinga 
lystbetont, og gjennom det øke elevenes indre motivasjon for 
oppgavene. 

Det er ikke bare studentene som opplever at det er nødvendig å 
motivere elevene til å skrive nynorsk. Begge studentgruppene har 
vært med på et seksjonsmøte i norsk på Ungdomsskolen der tema 
var hvordan man skulle få nynorsken inn i undervisninga, og hvor- 
dan man skulle få elevene til å skrive mer på sidemålet. Som et 


eksempel fra møtet trekker Undis fram at de diskuterte muligheten 


122 


KAPITTEL4:SKRIVEDIDAKTIKKIMOTIVASJONSTEORETISKINNRAMMING 


for at elevene skulle ha en uformell Facebook-side der de matte 
skrive pa nynorsk. Ulla kommer med flere forslag: 


Tror man også kan prøve å finne noen morsomme måter å jobbe 
med nynorsken, hva om elevene for eksempel kunne skrevet sin 
egen nynorsk-rap? Eller framført noe muntlig på nynorsk, det kan 
jo være en utfordring å legge om fra sin egen dialekt? Som Ulrik 
nevner, har vi jo hatt en del om dette i Stian Hårstads timer, hvor 
vi blant annet laget vår egen dialektgrammatikk. Hva med å koble 
dette til nynorsken, og la elevene se likhetene som faktisk finnes med 


deres egen dialekt, og også studere forskjellene. 


Praksislærer støtter både forslaget om å koble nynorsk til egen dia- 
lekt og forslaget om nynorsk-rap. Han framhever at det er ekstremt 
viktig å gjøre undervisninga i nynorsk morsom for elevene. Selv 
har han ikke så mye å bidra med utover at han legger ut noen lenker 
til stoff han har brukt fra YouTube. Han innrømmer å kjenne på at 
han «gjerne tar imot gode tips». Både praksislærere og studenter 
er dermed enige om at undervisning i nynorsk krever at de tenker 
gjennom aktiviteter som motiverer elevene. Ifølge en av praksislæ- 
rerne er det aktiviteter som på ulike måter fremmer praktisk språk- 
bruk samtidig som det er artig. Praksislærer minner også om at det 
samtidig er viktig å ha toleranse for at det er lov å ikke være helt 
trygg og stødig i det språklige. Morsomme og interessante oppga- 
ver og arbeidsformer som motivasjonskilde er også påpekt i ung- 
domstrinnsmeldinga (KD, 2011). Det må ikke være et mål å unngå 
alle oppgaver som kan kjede elevene. 

Det er tankevekkende at motivasjon for å arbeide med nynorsk 
først og fremst diskuteres ut fra holdninger og personlige preferan- 
ser. Vi ser imidlertid ansatser til en mer faglig didaktisk oriente- 
ring hos Undis, der hun er opptatt av hvordan nynorsk kan gjøres 
mer interessant for elevene. I samtalene for øvrig er det er lite fokus 
på i hvilken grad språklig egenart når det gjelder fonologi, ord, 

begreper, ytringsformer og sjanger kan motivere elever til arbeid 
med nynorsk. I stedet for 4 analysere motivasjon for nynorskopp- 
lering i et faglig didaktisk perspektiv diskuteres tiltak som kan 
gjore nynorsk mindre kjedelig og helst litt morsomt. 


Tankevekker 


I dette kapitlet har vi vist at studentene gjennomgående er svært 
opptatt av indre motivasjon. Av diskusjonene framgår det også at 
de har god kjennskap til ulike motivasjonsteorier. Det er likevel 
tankevekkende at de ikke i større grad analyserer praksiserfarin- 
ger i lys av den komplekse sammenhengen mellom motivasjon og 
læring. Det kan virke som om de har en større forståelse for moti- 
vasjon som inspirasjon til å få elevene i gang med skriveoppgavene 
(førskrivingsfasen) enn for det å analysere elevens skriveprosess ut 
fra mestringsmotivasjon, hvor det sentrale er å motivere elever til 
innsats og utholdenhet. 

Jeg tror den viktigste oppgaven vi som lerere har er a legge opp til 
skriveoppgaver med ulike innfallsvinkler der elevene far trening i å 
bruke varianter av idémyldring og tekststrukturering slik at de etter 
hvert finner ut på egen hånd hva som passer best for dem selv - og 
etter hvert blir selvstendige skrivere som velger egnet verktøy til 


ulike typer oppgaver. 


Det å bli en selvstendig skriver er et mål for skriveopplæringa, kan 
vi lese i dette blogginnlegget fra Ulrik. Veien til målet består av tre- 
ning med varierte skriveoppgaver og ulike former for skriving, fra 
«idémyldring» til «tekststrukturering». Som et resultat av treninga vil 
elevene etter hvert settes i stand til selv å velge de verktøyene som pas- 
ser til oppgavene. Skriveoppgaver er viktige i Ulriks blogg, og passer 
godt med beskrivelsen av skriveopplæringa i skolen som sterkt opp- 
gaveorientert (Ongstad, 2009). Det er læreren som er oppgavegiver, 
enten oppgavene foreligger ferdigformulerte i ulike læringsressurser, 
eller formuleres av lærerne selv med eller uten elevenes medvirk- 
ning. Skriveoppgaver kan altså være mer eller mindre lærerstyrte. 
Det samme gjelder for skriveprosessene, som kan åpne for at elevene 
selv er med på å velge skrivestrategier, sette opp kriterier for tekst og 
bestemme responsform - alt i samsvar med formålet med skrivinga. 

Kunnskapsløftet, læreplanverket for grunnskolen (KD, 2016) for- 
utsetter at skriving som grunnleggende ferdighet undervises med 
utgangspunkt i skolefagenes egenart. Fagspesifikk kompetanse er 

ogsa et kjernebegrep i Ludvigsen-utvalgets rapport (NOU, 2015). Hva 
som er relevant skrivekompetanse i et fag, er tett sammenvevd med et 
fagspesifikt innhold samt sentrale begreper og uttrykksmåter det er 
nødvendig for den enkelte å forstå og selv beherske. Skriveoppgaver 
vil derfor variere fra fag til fag både når det gjelder innhold, form og 
formål, og de utformes innenfor hvert fags tekstkultur ut fra hva som 
regnes som gyldige tekstnormer i faget. For at elevene skal kunne bli 
funksjonelle skrivere, må de møte skriveoppgaver som inviterer til 
variert skriving og som initierer tankeprosesser og skriveprosesser 
som gjør det mulig for dem å utvikle sine ferdigheter og kunnskaper. 

I dette kapitlet presenterer vi noen av skriveoppgavene fra 
SKRIVUT-studentenes undervisning, hva som er innholdet i dem, 
hva slags skrivehandlinger de omfatter og hvordan studentene 
introduserte dem for elevene. I loggene og bloggene skriver stu- 
dentene om hvordan de opplevde at skriveoppgavene ble mottatt 
av elevene. På bakgrunn av dette diskuterer vi utforming av skri- 
veoppgaver som får fram bredden i skriveopplæringa. Mange av 
skriveoppgavene studentene omtaler, er knyttet til bestemte fag. 
På Barneskolen skrives det for eksempel brev og spøkelsesfortel- 
linger i norsk, «forskertekster» i naturfag og regnefortellinger i 
matematikk. Skriveaktiviteter som tenkeskriving og småskriving 
(til for eksempel et ord, et bilde eller en sang) brukes hyppig. Et 
større skriveopplegg om Egypt (storyline) hører også til i denne 
tverrfaglige kategorien. I norskfaget på Ungdomsskolen skrives det 
dikt, noveller og en fortsettelse (en femte akt) av Peer Gynt. Elevene 
arbeider også med tegneserier, en rap-tekst om Ivar Aasen samt 
et intervju slik de forestiller seg det kunne foregå i møte med Ivar 
Aasen. I historie arbeider elevene med en fordypingsoppgave om 
imperialismen, i samfunnsfag skriver de fortellinger om bonde- 
livet på 1930-tallet, og de skriver fagtekster om klima i naturfag. 
I engelskfaget er det lesing og skriving av nyhetsartikler som har 
fokus i studentenes praksis. I tillegg foregår det fagspesifikk skriving 

i form av notater og sammendrag, utfylling av VOL-skjema (dette 
vet jeg — dette ønsker jeg å lære — dette lærte jeg) og utforming av 
kunnskaps-quizer, symboltegning og tegning av tidslinjer, samt en 
adaptasjonsanalyse av filmatiserte noveller. 

I det følgende har vi valgt å se nærmere på noen av skrive- 
oppgavene fra hver skole: tegneserie, novelle og nyhetsartik- 
kel fra Ungdomsskolen og et tverrfaglig skriveopplegg om Egypt 
(storyline) og regnefortelling fra Barneskolen. Vi relaterer funn 
i SKRIVUT til foreliggende forskning innenfor skriving i alle 
fag og for mange formål, blant annet resultatene fra SKRIV, som 
eksempelvis løftet fram betydningen av å skrive på fagets premis- 
ser (Smidt, 2010a). Vi bruker også Skrivehjulet (Berge mfl., 2016; 
Fasting mfl., 2009) i beskrivelser av de skrivehandlingene som 
studentene møter, og selv har fokus på, i praksis. Studier av opp- 
gavedesign er ei referanseramme når vi kommenterer de skrive- 
oppgavene studentene omtaler. I Normprosjektet (se beskrivelse i 
kapittel to, Skriveforskningsdiskursen: Skrivetrekanten, modelltek- 
ster og kartlegging av skrivekompetanse) fikk oppgavedesign en 
sentral rolle i intervensjonen fordi forskerne så at skriveoppga- 
vene «la avgjørende føringer for elevens prestasjoner» (Solheim & 
Matre, 2014, s. 77-78). Det argumenteres for at oppgavedesign bør 
vies større oppmerksomhet i lærerutdanninga (Kvistad & Smemo, 
2015; Otnes, 2015a). Vi starter derfor med et delkapittel som 
viser hvordan ulike fagspesifikke og tverrfaglige skriveoppgaver i 
SKRIVUT er egnet til å arbeide med ulike sider ved språket i bruk. 
Gjennomgangen viser at SKRIVUT-studentene fikk erfaring med 
å designe og prøve ut et relativt bredt spekter av skriveoppgaver. 


Skriveoppgaver og ulike skrivehandlinger 


Det å formulere eller finne gode skriveoppgaver er en krevende 
utfordring i lærerens arbeid. Ifølge Otnes (2015a) finnes det få 

studier av oppgavedesign. Otnes er en av flere skriveforskere som 
er tilknyttet Normprosjektet. Hun har bade veiledet lerere i a 
designe skriveoppgaver og gjennomført analyser av de skriveopp- 
gavene som ble gitt i prosjektet. Skriveoppgavene ble analysert ut 
fra hvordan de får fram skriveoppdrag, formål og mottaker, og ut 
fra hvordan de forberedes og introduseres i klasserommet. Både 
lærerne og forskerne erfarte hvor viktige presise oppgaveformule- 
ringer er for en god skrivesituasjon i skolen (Otnes, 20158, s. 19). 
Skriveoppgavenes form og innhold vil variere fra oppgave til opp- 
gave og fra fag til fag, og den måten en skriveoppgave introduseres 
på, er derfor kontekstbundet. Det er likevel identifisert noen felles 
trekk ved gode skriveoppgaver som vi vil peke på her som utgangs- 
punkt for vår egen analyse av SKRIV UT-materialet. 

I tillegg til at skriveoppgaver på skolen helst skal motivere elevene 
for skriving og sikre at alle har noe å skrive om, trekker forskerne 
fram betydningen av å designe en kommunikasjonssituasjon med 
mottaker, formål og skriverrolle (Otnes, 2015b). Særlig vekt legges 
på formålet med teksten som skal skrives, og dette understrekes 
også av tidligere skriveforskning. I autentiske skrivesituasjoner har 
skrivinga alltid et formål. Vi skriver fordi vi vil oppnå noe, enten 
skrivinga er rettet innover mot egen læring eller utover mot en eller 
flere mottakere (Evensen, 2010). Som vi allerede har pekt på i kapit- 
tel fire, er et hovedfunn i SKRIV-prosjektet at formålet med skri- 
veoppgavene ofte er underkommunisert til elevene (KD, 2012b). 
Studentene våre gjorde seg flere slike erfaringer. Følgende er hen- 
tet fra Ulriks logg fra ei skriveøkt på Ungdomsskolen der elevene 
skulle fylle ut tegneserier uten tekst med sine egne nynorsktekster: 


Nok en gang hadde veldig mange av elevene sperre på å komme 
i gang med skrivinga. Jeg er usikker på hva slags tilnærming jeg 
skulle brukt annet enn å kanskje forklart formålet med oppgaven 


enda tydeligere - altså at målet ikke var å komme med den perfekte 

morsomme tegneserien, men a skrive korte dialoger pa nynorsk for 


a fa nynorsk-skrivetrening. 


Det er tydelig at Ulrik har en formening bade om hva formalet med 
tegneserietekstene skulle veere (nynorsk skrivetrening) og om hvil- 
ken form de skulle ha (korte dialoger). Medstudentene gir Ulrik 
rett i at formalet burde kommet klarere fram, og han far ogsa et 
råd om å la elevene bruke en hverdagssamtale som utgangspunkt 
for teksten. «Da ville fokuset kanskje ikke blitt lagt på at det skulle 
være så morsomt», foreslår Ulla. Kanskje kunne studentene også ha 
presisert for elevene hva de skulle lære gjennom å skrive dialoger; 
er det det nynorske formverket som står i fokus (for eksempel bruk 
av nynorske spørreord og personlige pronomen), eller er det kunn- 
skap om sammensatte tekster (for eksempel sammenhengen mel- 
lom verbaltekst og illustrasjoner)? Ifølge Smidt (2010a) mangler 
elevene ofte en klar forståelse av hvorfor de skal skrive, hva skriften 
skal brukes til, hva de skal lære når de skriver og hvordan skrivinga 
i bestemte situasjoner kan bidra til at de utvikler skrivekompetan- 
sen sin. Skriveoppgavene bør ha faglig relevans (Smemo & Solem, 
2015) og bidra til at elevene utvikler fagspesifikk skrivekompetanse. 

Skrivekompetanse er altså knyttet til fag, og for at elevene skal 
kunne bli funksjonelle skrivere, kreves det at de får støtte i å tilegne 
seg ulike fags tekstkulturer. Hvert enkelt fag har sine tekster som er 
relevante og gyldige innenfor fagets rammer, og tekstarbeidet på 
skolen må omfatte både lesing og skriving av fagets tekster. I dag 
finnes det en rekke nettsider som tilbyr modelltekster som kan 
tas i bruk i skolen. For eksempel har Nynorsksenteret.no en egen 
samling med tegneserier på nynorsk, samt tips til hvordan en kan 
arbeide med tegneserier i nynorskopplæringa. Modelltekster kan 
også brukes til å undervise i språklige særtrekk og i hvordan tekster 
i de ulike fagene er bygget opp (Dysthe, Hertzberg & Hoel, 2010; 
Shanahan & Shanahan, 2012). 

Skrivekompetanse kan defineres som det 4 kunne ytre seg i skrift 
på en forståelig og hensiktsmessig måte tilpasset ulike situasjoner 
og ulike formål (KD, 2016). Denne definisjonen tar utgangspunkt i 
det vi i kapittel to beskreiv som et funksjonelt syn på språk, og som 
setter fokus på hva vi bruker skrivinga til. En funksjonell skriver 
mestrer å skrive for å lære, for å utvikle egne tanker og for å sam- 
handle med andre. Funksjonell skrivekompetanse er viktig for å nå 
sine mål, utvikle kunnskaper og evner, og for å kunne delta i sam- 
funnet (KD, 2012b). Skrivehjulet (Berge mfl., 2016; Fasting mfl., 
2009) er teoretisk forankra i en slik funksjonell forståelse av skri- 
ving. Kort fortalt er Skrivehjulet slik det framstår på Skrivesenterets 
nettside,* et skrivekonstrukt, en dynamisk modell som visualiserer 
skrivinga sin funksjon som et samspill mellom skrivehandlinger og 
tilhørende skriveformål (se figur 5.1). Skrivehandlingene er gene- 
riske i den forstand at de kan realiseres i alle fag.Studentene veksler 
også mellom ulike skrivehandler (og fag) i loggtekstene. Den ytre 
sirkelen i modellen viser de seks skrivehandlingene: å samhandle, 
å reflektere, å utforske, å se for seg og å overtale. Den midterste 
sirkelen viser de formålene som disse skrivehandlingene primært 
blir knyttet til. Den ytterste sirkelen kan imidlertid dreies slik at 
handlinger og formål kan kombineres etter behov. Slik kan man, 
ifølge Skrivesenterets nettsider, få fram mindre vanlige og opplagte 
koplinger mellom skrivehandlinger og formål. Ofte vil også flere 
skrivehandlinger representeres i en og samme tekst. 

Analysen av SKRIVUT-materialet viser at studentene i praksis- 
periodene har arbeidet med oppgaver som berører et bredt utvalg 
av de skrivehandlingene og skriveformålene som vi kan lese ut av 
figur 5.1. Vi gjør rede for dette når vi presenterer de ulike skrive- 
oppgavene utover i kapitlet. Den dynamiske relasjonen mellom 


4 Se http://www.skrivesenteret.no/ressurser/skrivehjulet/ 

Figur 5.1 Skrivehjulet - framheving av funksjonelle sider ved skriving (Fasting, 
Thygesen, Berge, Evensen & Vagle, 2010). Skrivehjulet opererer med seks skrivehand- 
linger og seks skriveformål. De stiplede linjene mellom sektorene indikerer at det ikke 
er snakk om absolutte skillelinjer mellom handlinger og formål. Figuren viser hjulet i 


grunnposisjon, og pilene signaliserer at det kan dreies. 


skrivehandlinger og formål kommer særlig godt til uttrykk i det 
større storyline-opplegget «Reisen til Egypt» på Barneskolen. 
Ifølge Berge og Skar (2015, s. 14) innebærer det å ha skrivefer- 
dighet også å ha tilegnet seg skriftspråklige og semiotiske ressurser 
til å utføre visse handlinger med ulike formål. Det er dette som i 
figur 5.1 er omtalt som skriftlig mediering. I de semiotiske medi- 
eringsressursene inngår grammatikk og ordforråd, tekststruktur 
og skriftens modaliteter (ortografi, skrifttegn, grafiske virkemiddel 

og illustrasjoner). Som vi har sett i kapittel tre, er rettskriving 
og grammatikk tema hos studentene bade pa Barneskolen og i 
Ungdomsskolen. De er ogsa opptatt av at elevene skal forsta og 
kunne bruke et fagsprak og trene pa a strukturere tekster. At mange 
av tekstene som leses og skrives er sammensatte av flere modali- 
teter, far ikke like mye oppmerksomhet, men studentene berører 
også denne dimensjonen i sine omtaler av regnefortelling og story- 
line på Barneskolen, og av adaptasjonsanalyse, tegneserie, tidslinje 
og symboltegning på Ungdomsskolen. Hvorvidt elevene skriver 
med blyant, penn eller tastatur, utgjør også en av dimensjonene i 
skriftlig mediering, og det samme gjør motorikk, noe som kommer 
klarest til uttrykk i loggtekstene om skriftforming, bokstavhus og 
blyantgrep på småtrinnet. 

Det er oppgavedesigneren som bidrar til å posisjonere elevenei de 
tekstene de skal skrive, i tillegg til å legge føringer for innhold, form 
og formål, og en eventuell adressat (Otnes, 2015b). Både ungdoms- 
trinnselevene og andretrinnselevene fikk forskjellige skriverroller de 
skulle bekle. Innenfor rammefortellinga rundt reisen til Egypt var 
det som arkeologens assistenter elevene skreiv hieroglyfer, mens rei- 
sebrevet hjem skulle være signert dem selv. Ungdomsskoleelevene 
prøvde seg som journalister, novelleforfattere og tegneserieskapere 
med tekstansvar — skriverroller som flere av dem opplevde som kre- 
vende og utfordrende. Kompleksiteten i de skriverrollene elevene 
skal mestre, øker i skoleløpet, og det gjør også skriveoppgavene og 
kravene til kvalitet i tekstene som skal skrives. 

Skriveoppgaver er en sentral del av den skriveopplæringa som gis 
i skolen, og Ongstad (2009, s. 74) går så langt som å si at oppgaver 
utgjør «selve drivverket i skole og utdanning». Som lærerutdannere 
ser vi et klart behov for å øve opp studentenes evne til å formulere 
gode skriveoppgaversom basert på en bevissthet om hvilke skri- 
verroller og skrivehandlinger elever bør arbeide med for å oppnå 
en relevant skrivekompetanse. Skrivekompetanse er knyttet til fag, 

fagenes tekstkulturer, tekstnormer, tanke- og uttrykksmåter. Ifølge 
Otnes (2015a) kunne oppgavedesign med fordel vært tatt inn i flere 
fag i lærerutdanninga: 


Det vil være noe som mangler om en skrivedidaktiker begrenser seg 
til å undervise lærerstudenter i analyse og vurdering av elevtekster. 
Forståelsen blir mer komplett dersom man også underviser dem i å 


lage relevante og presise oppgaver (8. 23). 


SKRIVUT har hatt et hovedfokus på norskfaget i og med at det 
kun er faglærer i norsk som er responsgiver i tillegg til PEL-lærer. 
Loggene og bloggene viser imidlertid at de varierte oppgavetypene 
i de ulike skolefagene utfordret studentene og fikk betydning for 
studentenes læringsutbytte i praksis. Det bør derfor også presiseres 
at oppgavedesign systematisk bør få mer fokus i praksisopplæringa. 


Om å skrive i matematikk og regne 
i norsk 


I matematikkfaget er det sjangeren regnefortelling som setter 
fart i loggdiskusjonene. Regnefortellinger er i denne sammenhen- 
gen åpne oppgaver der elevene skriver en fortellende tekst med 
utgangspunkt i konkrete matematiske regneoperasjoner, ofte addi- 
sjon eller subtraksjon. Fortellinga skrives enten på grunnlag av et 
oppgitt regnestykke, eller gjennom å la elevene bruke egne regne- 
stykker som så kan løses ved hjelp av hoderegning og illustrasjon. 
En sammenlesing av tekst og illustrasjon gir svaret på oppgaven. 
Elevene på Barneskolen produserer flere regnefortellinger mens 
studentene er i praksis. Her benyttes en mal i A4-format, som har ei 
tom ramme for tegning og linjer til å skrive på under. I studentenes 
loggdiskusjon er det regnefortellingas verbaltekst som diskuteres, 
og studentene er delte i synet på om det skrivetekniske tar fokuset 


bort fra det matematiske. Kjernen i argumentasjonen for bruken 

av regnefortelling er dens stillaserende funksjon (Wood, Bruner & 
Ross, 1976), eller som en av studentene skriver: «noe som støt- 
ter elevenes regneforståelse» og «noe håndfast å assosiere tallene 
med». I tillegg trekker studentene fram at elevene kommer til å 
møte stadig mer krevende tekstoppgaver i matematikkfaget, og at 
det å ha arbeidet med regnefortellinger gir elevene et forsprang når 
de skal lese og løse slike oppgaver. På den andre sida er studentene 
også bevisste om de utfordringene som ligger i tekstdominansen: 
«Mange elever kan jo være gode regnere, men risikerer å bli Satt 
tilbake når matematikken preges av for mye tekst.» 

Regnefortellingene består også av ei tegning, og studentene 
omtaler tegninga som visuell støtte og et nyttig konkret. Barbro 
skriver følgende om elevenes tegninger av subtraksjon: «De får se 
hvor tallene kommer fra og kan forklare hvorfor noen tall forsvin- 
ner.» Samtidig uttrykker studentene ei bekymring over at mange av 
elevene bruker så lang tid på tegninga at de ikke får skrevet mate- 
matikkstykket som skal høre til. 

Faglærerne i PEL og norsk er inne i denne diskusjonen og fore- 
ner teorier om stillasbygging og semiotikk. «Kan ikke tegningene 
være fortellinger i seg selv - og dermed fungere som scaffolding/ 
støtte både for regninga og skrivinga?» spør PEL-lærer. Norsklærer 
følger opp slik: 


Ei regnefortelling består som regel av tegning + regnestykke + fortel- 
ling. For tekstforskere regnes gjerne alt som tekst; det er bare de semi- 
otiske uttrykkene som er ulike. Det er derfor interessant å se hvordan 
elever noen ganger velger å legge mest vekt på en av de tre tekstkom- 
ponentene, slik at vi oppfatter regnefortellinga som «mangelfull». Det 
trengs både kunnskap om eleven, om matematikk og om sammen- 


satte tekster for å kunne si noe om hvilke tekstdeler som «scaffolder». 


Beskrivelsen av skriving som grunnleggende ferdighet i matema- 
tikk er tydelig på hvilken skrivekompetanse elevene skal tilegne seg 

gjennom skolelopet (KD, 2016). Vekten ligger pa beskrivende og 
forklarende skrivehandlinger hvor formalet er kunnskapsutvikling 
gjennom å sette ord på oppdagelser og ideer. I matematikk presi- 
seres de semiotiske medieringsressursene eksplisitt: I tillegg til å 
bruke matematiske symbol og det formelle matematiske språket 
skal elevene også lage tegninger, skisser, figurer, grafer, tabeller og 
diagrammer som er tilpasset mottaker. 

Det å skrive regnefortellinger utgjør et grunnleggende steg på 
veien for elevene som skal tilegne seg stadig mer komplekse mate- 
matiske uttrykksmåter og medieringsressurser. Forskning viser at 
det er viktig for læring i matematikk at elevene kan sette ord på 
hvordan de tenker og går fram når de løser oppgavene (Ernest, 
1998; Pimm, 1987). Dette kan knyttes til elevers evne til metakog- 
nisjon. Den matematiske kompetansen som skisseres i Ludvigsen- 
utvalgets rapport (NOU, 2015), omfatter fem komponenter hvor 
resonnering handler om å kunne forklare hvordan man tenker. 
Gjennom å skrive slike regnefortellinger trenes også elevenes evne 
til å lese matematiske tekstoppgaver i den forstand at de lettere kan 
identifisere og trekke ut den informasjonen de trenger til å løse 
oppgaven. 

Å skrive i matematikk ser ut til å være lettere enn å regne i norsk. 
På Ungdomsskolen er det Urd som engasjerer seg i dette temaet. I 
bloggen skriver hun at hun synes det er «vanskelig å se en direkte 
link mellom norskfaget og regning», samtidig som hun som kom- 
mende norsklærer «ønsker å ta regning som grunnleggende fer- 
dighet seriøst.» Dette viser hun ved å gå inn i rammeverket for 
undervisninga. For Urd er det i arbeid med lesing og skriving av 
sammensatte tekster at regning har en plass i norskfaget, eksempli- 
fisert med tabeller, rutetider og statistikk, eller gjennom å regne ut 
hvor gammel en forfatter er, eller hvor lenge det er siden vi hadde 
nasjonalromantikken som litteraturhistorisk epoke. Men om reg- 
ning spiller en avgjørende rolle, er Urd i tvil: 

Men hva, hvordan, og når i all verden, skal jeg gjennomføre en 
undervisningstime der regning spiller en rolle? Er de overnevnte 
punktene, som å regne ut hvor gammel noen er, avgjørende? Jeg 
synes ikke det. Er kravet om regneopplæring i norsken bare fjas og 
fanteri? Har regjeringen laget flotte regler som aldri praktiseres? 
Eller er det mulig å ha regning som en naturlig del av faget, og bidra 


til at elevene får utviklet mattekunnskapene også i norsken? 


I fortsettelsen av denne bloggen gir Urd selv mange gode eksem- 
pler på hvordan elever kan føre statistikker over egen lesing, skrive 
oversikter over leste bøker i søylediagrammer og skrive tidslinjer i 
litteraturhistorie, før hun avslutter: «Kanskje er ikke regning som 
grunnleggende ferdighet uoppnåelig i norskfaget? Hva tror dere 
andre?» Det er faglærer i norsk som besvarer Urds spørsmål. Han 
løfter fram at det er et potensial for arbeid med matematiske fer- 
digheter både i lesing, skriving og vurdering av sammensatte tek- 
ster og fagartikler. Dette kopler han til modaliteten grafikk, som 
i Skrivehjulet er en av de semiotiske medieringsressursene i den 
skriftlige verktøykassa. Han skriver: 


Innenfor områder som multimodal komposisjon diskuterer man 
gylne snitt, geometriske figurer, modaliteters relasjoner til hveran- 
dre. Her er vurderingene både norskfaglige og matematiske. Så kan 
en spørre seg om disiplinen regnefortellinger er norskfaglig eller 


matematisk. Denne sjangeren hører vel hjemme i begge fagene. 


Avslutningsvis vil vi peke på det positive i Urds kritiske tilnærming 
til arbeidet med grunnleggende ferdigheter. I dialog med faglærer 
kommer hun fram til gode muligheter for hvordan arbeidet med 
regning kan integreres i norskfaget. Spørsmålet om grunnleggende 
ferdigheter er imidlertid et så komplisert område at Ludvigsen- 
utvalget (NOU, 2015) foreslår å ta bort begrepet, fjerne det felles 
rammeverket og i stedet inkludere arbeidet med utvalgte kompe- 


tanseområder innenfor hvert enkelt fag. 

Reisen til Egypt - et storyline-opplegg 


Skotten Harkness (2012) regnes som en av skaperne av storyline- 
undervisninga, og metoden kjennetegnes ved at lærerne skaper en 
overordnet rammefortelling med en rød tråd. Elevene oppmun- 
tres til å være medskapere gjennom å ta stilling til hovedpersoner 
og setting i fortellinga og dens videre forløp: «Having established 
characters and setting the story now progresses through a series of 
incidents or events, some imagined by the pupils and others pro- 
posed by the teacher» (Harkness, 2012, s. 1). SKRIVUT-studentene 
våre designet et skriveundervisningsopplegg med «Reisen til 
Egypt» som rammefortelling, og her forteller Berit om oppstarten 
av storyline-uka: 


Vi skal som sagt reise til «Egypt», nærmere bestemt Kairo. I sisteuka 
fikk vi elevene til å tro at de skulle ha ei økt med norsk penskrift, før 
Barbro banka på døren med et brev i hånden. Dette brevet var fra 
en «arkeolog» som inviterte oss til Egypt for å få hjelp til å grave opp 
en gammel grav. Da Bodil leste brevet, ble elevene veldig ivrige, men 
reaksjonene var varierte. Noen elever hoppet av glede, mens andre 
ble fra seg av skrekk pga. flyskrekk. Det var veldig stas å se at brevet 
og invitasjonen engasjerte elevene på en slik måte, jeg har aldri opp- 
levd dem så engasjerte og ivrige i løpet av hele praksisperioden i år. 
I etterkant skulle elevene i gang med å lage sitt eget pass. Vi hadde 
laget et på forhånd, for å modellere for elevene. De fikk et passbilde 
av seg selv som de skulle lime på, samt skrive og fylle inn opplys- 
ninger om seg selv i passet. Billett måtte de også fylle ut. Elevene 
virket oppriktig motiverte for oppgaven, og spenningen med «skal vi 


virkelig til Egypt, eller er det bare på liksom?» lå hele tiden i luften. 


Dette loggutdraget viser skriveaktiviteter knyttet til pass og billet- 
ter, og studentens beskrivelse av elevenes reaksjoner vitner om høyt 
engasjement og motivasjon for skriving, helt i tråd med grunntan- 
ken i storyline: «Storyline is not only about knowledge and skills 

but also about feelings and attitudes» (Harkness, 2012, s. 1). Videre 
utover uka skreiv elevene en informativ tekst om Egypt, der en 
«guide» pa forhand viste dem bilder og en informasjonsvideo, samt 
det allerede omtalte brevet hjem for å fortelle om opplevelsene 
de hadde hatt i Egypt. Til slutt hadde studentene forberedt ei økt 
hvor elevene skulle skrive hieroglyfer sammen med en «arkeolog». 
«Flyvertinne» Barbro oppsummerer: 


Dagen i dag var en dag med god flyt for både oss studenter og elev- 
ene. Ved at vi kledde oss ut, fanget vi elevene med en gang. Det var 
noen som hvisket i gangen «Se, det er ei ekte flyvertinne, vi SKAL 
til Egypt», før de kjente meg igjen. Elevene var interesserte i det 
som foregikk, og det skapte ei god ramme rundt hele dagen. I dette 
opplegget var det mye skjult skriving, fra mandagen med opplys- 
ningstekster som pass og flybilletter. Og i dag skrev elevene både 
hieroglyfer og brev hjem til Norge. 


Opplegget var utvikla av studentene selv, inspirert av Barneskolens 
arbeid med veiledet skriving. Storyline omfattet en rekke førskri- 
vingsaktiviteter, sjangermodellering og formålsrettede skrive- 
oppgaver, samtidig som studentene veiledet skriveprosessene 
underveis. Skriveoppgavene som fulgte, fortsatte å tildele elevene 
roller som skrivende reisende, og hensikten med skrivinga var å 
dokumentere og å fortelle om hva de hadde opplevd på reisen. 
Elevene fikk prøvd seg på å fylle ut reiseskjema, de skreiv infor- 
mativ tekst og brev, typiske sakpregede sjangre i samfunnet som 
elevene skal lære å mestre. Brevsjangeren er spesielt velegna til å 
arbeide med mottakerbevissthet, og er «sjølve inkarnasjonen av 
begrepet samhandling gjennom tekst» (Lorentzen, 2009a, s. 331). 
Skriveaktivitetene som beskrives i studentenes logger, omfatter 
mange skrivehandlinger og formål, og de dekker mange av kom- 
petansemålene knyttet til skriving. «Brevet hjem», en av tekstene 


skrevet «på reisen» sammen med studentene, illustrerer godt den 

dynamiske relasjonen mellom skrivehandlinger og skriveformål i 
Skrivehjulet (Berge mfl., 2016; Fasting mfl., 2009). Et brev sorterer 
under skrivehandlinga å samhandle, og formålet er gjerne å holde 
kontakt eller utveksle informasjon. I dette tilfellet skulle brevet 
inneholde en oversikt over hva elevene hadde lært om Egypt, ei 
beskrivende skrivehandling som kan knyttes til tradisjonell doku- 
mentasjon av fagkunnskap og formålet kunnskapsorganisering. 
Studentene hadde dessuten i dette skriveopplegget tatt elevene med 
til Kairo og til Giza gjennom fortellinger, bilder og film. Brevet hjem 
skulle utformes som et reisebrev om hva klassen hadde sett og opp- 
levd på turen, noe som krever en evne til å forestille seg og konstru- 
ere en tekstverden. Studentene sørget for at begge disse formålene 
ble ivaretatt og forent gjennom å modellere sjangeren reisebrev, og 
de ga elevene en disposisjon hvor alle de egyptiske attraksjonene 
var listet opp og koplet til utvalgte fagord (sfinx, hieroglyfer osv.). 
Til sist endte brevene opp hos mor og far. I et par tilfeller ble det 
også besvart. Slik sett omfattet brevsjangeren i siste fase også sitt 
primærformål: informasjonsutveksling. I «passkontrollen» måtte 
elevene vise fram pass og billett som var fylt ut i tråd med bokstav- 
huset. Både dette og hermeskriving av hieroglyfer krevde arbeid 
med penskrift, ei skriveutfordring som hører inn under skriftlig 
mediering, navet i Skrivehjulet. Hermeskrivinga av hieroglyfer kan 
samtidig ha bidratt til å skape en viss bevissthet hos elevene om at 
en bokstav eller et ord kan representeres av ulike tegn. 

I dette skriveopplegget gikk studentene inn i mange roller i til- 
legg til skrivelærerrollen, de var reiseledere, guider og arkeologer. 
Sist, men ikke minst, fikk de erfare hvor stor betydning isceneset- 
telse av skriveoppgaver har for elevenes skriveiver og engasjement 
og for tekstene som ble til som et resultat av dette. 

Både individuell og kollektiv skrivehjelp står helt sentralt i den 
skrivemetodikken studentene møter på Barneskolen. Dette gjør 
at studentene raskt får prøve seg som skriveveiledere innenfor et 


139 


KAPITTEL 5: SKRIVEOPPGAVER OG FUNKSJONELLE SKRIVERE 


fastsatt system med stasjonsarbeid og lærerstyrte skrivestasjoner. 
Mange av skriveoppgavene er dessuten ferdig utformet, og enkelte 
av teksttypene (for eksempel regnefortelling) er allerede provd ut 
i Klassen, sa studentene kommer pa mange mater til dekket bord. 
Storyline-opplegget er derimot studentenes egen idé, og det er inter- 
essant å se de ulike skriveaktivitetene studentene utformer opp imot 
den etablerte skrivepraksisen de møter. Som vi har sett i kapittel to, 
er veiledet skriving ved Barneskolen vanligvis organisert som en hel 
skrivedag, som starter med en fellesopplevelse, arbeid med sentrale 
ord, tegning før skriving og et avsluttet skriveprodukt. Storyline 
strekker seg derimot utover ei hel uke, byr på mange ulike opplevel- 
ser, og fagord og modellering er knyttet til hver enkelt av de mange og 
korte skriveaktivitetene, som avsluttes i løpet av hver skriveøkt. Som 
vi har vist tidligere (se kapittel fire, Å bli ferdig - eller å ha noe å vise 
fram), kan det kvele skrivemotivasjonen dersom elevene ikke kla- 
rer å komme i mål med skrivearbeidet. Hver deloppgave må derfor 
ikke være for omfattende, slik studentene har klart i dette storyline- 
opplegget. Skriveoppgavene må kunne sies å være svært varierte, og, 
etter vårt syn, gjennomtenkte og med et tydelig formål. Det å operere 
som skrivelærer-studenter i et klasserom hvor det allerede finnes en 
veletablert kultur for skriving, ser ut til å ha inspirert dem til å prøve 
ut skriveoppgaver med andre rammer og et nytt design. 


Skriving på fagets premisser: å 

skrive nyhetsartikkel i engelsk på 
Ungdomsskolen 

Gjennom ungdomstrinnet møter elevene større faglige krav og 
større krav til skriveferdighet. Elevene utfordres til å skrive om 
nye emner og problemstillinger, og det forventes at de tar i bruk 
fagbegreper og kan skrive i fagspesifikke sjangre. Mange av skri- 
veoppgavene som gis, er utformet slik at elevene kan synliggjøre 

og formidle fagkunnskap, og kravene til elevenes tekster øker både 
med hensyn til innhold og form. Funksjonell skrivekompetanse er 
derfor tett knyttet til faglig utvikling. Følgende eksempel er hen- 
tet fra et skriveopplegg i engelsk på tiende trinn i Ungdomsskolen. 
I engelsk er det et mål for opplæringa at elevene skal kunne skrive 
ulike typer tekster med struktur og sammenheng og formidle aktu- 
elle emner (KD, 2016). Ulriks elever skal skrive nyhetsartikkel, og 
han har forberedt elevene på sjangeren både gjennom å la dem lese 
nyheter på engelsk og merke seg ulike typer av nyhetsartikler. På 
forhånd har Ulrik hatt en Kahoot!’ med elevene om sentrale begre- 
per brukt i nyhetsartikler (ingress, byline osv.). I loggen skriver 
han: «For at det ikke bare skulle være en underholdende quiz, men 
også et tydelig læringsinnhold, tok jeg en pause etter hvert spørs- 
mål for å utdype de forskjellige begrepene.» Til slutt la Ulrik opp til 


en grundig gjennomgang av hva en nyhetsartikkel inneholdt, samt 
hvilke momenter som var viktig å tenke på for å gjøre den ”news- 
worthy”. I samme slengen hadde jeg bevisst fokusert på at elevene 
skulle komme med forslag til hva slags nyhetssaker som kunne passe 
i de ulike grupperingene, slik at elevene hadde fått noen eksempler 


på nyhetstemaer de kunne skrive om. 


Ulriks undervisningsopplegg omfatter mange førskrivingsaktivi- 
teter hvor intensjonen er å forberede elevene på å skrive nyhets- 
artikkel. Noen av dem er knyttet til nyhetsartikkelens struktur og 
oppbygning, andre til sentrale begreper. Det er verdt å merke seg 
at Ulrik her har et særlig fokus på nyhetsartikkelens viktigste kri- 
terium, nemlig at den skal være verdt å lese, eller «newsworthy». 
Hvilke nyhetssaker det skal skrives om, lar han i stor grad være 
opp til elevene, og elevenes eksempler skrives på tavla. Hvem som 
er tenkt som mottaker for nyhetsartiklene, nevnes ikke i bloggene 


5 Spillbasert læringsplattform. 

fra Ungdomsskolen, men det er naturlig 4 tenke seg den avisle- 
sende offentligheten. Skriveoppgaven er slik sett egna til 4 ove opp 
elevenes literacy-kompetanse knyttet til det å ytre seg i det demo- 
kratiske storsamfunnet (se beskrivelsen av nøkkelkompetansene 
til DeSeCo i innledningskapitlet, «Vi er alle skrivelærere» - om å 
utdanne skrivelærere). 

Hvordan tar elevene imot denne skriveoppgaven? I oppstarten 
av skrivinga opplever studentene at elevene ikke kommer i gang 
med tekstene sine, Ulrik skriver: 


Til tross for alt dette [forberedelsene] og at de hadde hatt som lekse 
på ukeplanen å tenke på nyhetstemaer, så hadde de aller fleste elev- 
ene store problemer med å komme i gang med skrivinga si. De hadde 
rett og slett ikke klart å bestemme seg for hva de kunne skrive om. Vi 
gikk rundt til de fleste elevene for å gi dem flere forslag og tips, men 
likevel var det mange som fortsatt ikke hadde kommet i gang med 
arbeidet sitt på slutten av timen (...) Det jeg tenkte i etterkant av 
engelsk-økta, er at jeg kanskje burde ha brukt en kort tenkeskrivings- 


tilnærming for å sikre at flere hadde noe mer å ta utgangspunkt i. 


Tittelen på denne bloggen er «Utfordring med å sette i gang skri- 
veoppgaver», noe som kan tyde på at Ulrik plasserer utfordringene 
hos seg selv som skrivelærer framfor hos elevene som skrivere. Han 
innser at han kanskje burde oppfordret elevene til tenkeskriving. 
Ulrik har i likhet med de andre andreårsstudentene ingen lang erfa- 
ring i å undervise i faglig skriving, og bloggene fra Ungdomsskolen 
vitner om at studentene synes det er krevende å skulle omsette skri- 
veteori i praksis. 

Det er selvsagt vanskelig å gi eksplisitte oppskrifter for hvordan 
en kan designe en skriveoppgave og iscenesette et skriveopplegg 
som garanterer stor skriveaktivitet hos alle elever. Med støtte i 
nyere skriveforskning vil vi likevel stoppe opp ved noen sentrale 
ingredienser, nemlig sjanger, skriverrolle og mottaker, igjen knyttet 

til formalet med skrivinga. Hensikten med forskrivingsaktivitetene 
som omtales i bloggen ser ut til å være å definere egenskaper ved 
sjangeren nyhetsartikler, og her inngår også lesing av ulike artikler. 
Selv om revisjonen av læreplanene i hovedsak har erstattet de tid- 
ligere sjangerbenevnelsene med mer overordnede kategorier, løf- 
ter skriveforskere fram at kunnskap om sjangre kan støtte elevers 
tekstproduksjon (se f.eks. Bakke & Skovholt, 2015; Blikstad-Balas 
& Hertzberg, 2015). Her er det ikke snakk om å ha et ensidig fokus 
på form, maler og mønstre, men ei sjangeropplæring som handler 
like mye om innhold og bruk (Smidt mfl., 2011). Skrivelærernes 
utfordring er å kunne legge til rette for at elevene opplever at sjan- 
gerkjennetegnene kan støtte dem i utforminga av deres egne tek- 
ster. For Ulrik sto «newsworthy» som et sentralt kriterium. Dette 
kan konkretiseres gjennom at elevene studerer de medbrakte avis- 
tekstene med et fokus på hvilke titler som fenger dem som lesere, 
og hvordan ingressen er utformet for å holde på lesernes interesse. 
Selv om tittel og ingress må stå i samsvar med resten av artikkelen, 
så kunne ei første skriveøving vært konsentrert rundt det å få til 
disse to komponentene, og gjerne gjennom å etterligne tekstmøn- 
stre fra avistekstene. Ettersom elevene skal skrive på engelsk, vil 
også tekstspråklige lån fra modelltekstene være et nødvendig steg 
på veien for mange elever i dette skriveopplegget. 

Den neste faktoren vi skal se på, er hvilken skriverrolle det leg- 
ges opp til at elevene skal ta når de skriver nyhetsartikkelen. Smidt 
(1996) bruker begrepet tekstlig skriverrolle om hvordan skriveren 
plasserer seg i forhold til leseren, og har i flere studier undersøkt 
hvordan elevers utprøving av ulike roller influerer på skriveutvik- 
ling. Ongstad (2012) peker på hvordan enkelte sjangre også er rol- 
letildelende, slik en nyhetsartikkel med sine premisser for form 
og nyhetsinnhold kan sies å være. Ongstad (2012) benytter begre- 
pet posisjonering om hvordan elevskrivere håndterer form, inn- 
hold og skrivehandlinger i ulike kontekster, og i relasjon til andre. 

I Normprosjektets forventningsnormer finner vi begrepet skriver- 
posisjon. Etter sjuende trinn skal det vurderes i hvilken grad en tekst 
kommuniserer med leserne ut fra hvorvidt skriveren kan «innta 
relevante skriverposisjoner og veksle mellom ulike relevante skri- 
verposisjoner» og om skriveren kan «vende seg pa en relevant mate 
til kjente og/eller ukjente lesere».° 

I skriveoppgaver på skolen kan elevene bli bedt om å skrive ut fra 
eget perspektiv, eller skrive i rollen som noen andre, noe som har 
innvirkning på de skrivestrategiske valgene eleven tar. I nyhetsar- 
tikkelen tildeles elevene rollen som journalister, noe som innebæ- 
rer fagspesifikk skriving innenfor et spesialisert domene. Formålet 
med å skrive nyhetsartikler er selvsagt ikke å gjøre elevene til 
utlærte journalister, men til det Otnes betegner som «en skoleba- 
sert variant av en profesjonell fagekspert» (Otnes, 2015b, s. 248). 

I tillegg til en tydeliggjøring av formål innebærer det å designe 
vellykkede skriveoppgaver også å ha tenkt gjennom hva skrivinga 
skal brukes til og hvem elevene skriver for, enten det er skriving for 
en selv, eller for en eller flere mottakere. Til tross for forarbeidet 
med sentrale fagord og sjangertrekk ble det å skulle skrive engel- 
ske nyhetsartikler en problematisk oppgave for mange av tiende- 
klassingene. De visste ikke hva de skulle skrive om, og heller ikke 
for hvem. Ungdomsskoleelevenes oppstartsvansker med å skrive 
nyhetsartikkel kan nok tilskrives at de er uvante med skriverrol- 
len som journalist eller faglig skribent innenfor et domene som er 
veldig forskjellig fra skriveoppgaver knyttet til mer hverdagslige 
domener. Et tydeligere skriveoppdrag kunne ha vært å instruere 
dem om å skrive nyheter som kan være av interesse for åttende- 
trinnselevene, for eksempel, noe som også ville gitt en mer auten- 


tisk skrivesituasjon og bidratt til å ufarliggjøre skriverrollen. 


6  http://norm.skrivesenteret.no/forventingsnormene-2/ 

A skrive noveller pa Ungdomsskolen: 
«9A tolker Frode Grytten» 


Pa Ungdomsskolen satte studentene i gang et novelleprosjekt pa 
niende trinn. Prosjektet gikk over flere uker og omfattet blant 
annet lesing av ulike noveller, arbeid med sjangertrekk og ana- 
lyse og sammenligning av novelletekst og film med vekt pa til- 
egnelse (adaptasjon). Elevene skulle ogsa lese et utvalg av Frode 
Gryttens Twitter-noveller. Disse mikronovellene bestar av maksi- 
malt 140 tegn og formidler et inntrykk, en stemning eller et tema 
som gir leseren rikelig anledning til 4 dikte videre. Dette var ogsa 
utgangspunktet for skriveoppgaven studentene utformet. Elevene 
skulle «lese Gryttens twitterfeed, finne en tweet de likte og skrive 
en novelle basert pa tweeten», star det i bloggen «9A tolker Frode 
Grytten». Dette skriveopplegget er lagt til en dobbeltime i norsk, og 
studentene ser ogsa for seg at «de fleste av elevene vil klare a fullfore 
teksten i lopet av den gitte tiden.» Pafolgende blogg fra Urd tyder 
pa at dette ikke skjedde: «Elevene skrev ikke sa mye som jeg hadde 
sett for meg. Elevene var ikke like inspirerte som jeg hadde sett for 
meg. Elevene ivret ikke som jeg hadde sett for meg. Forventningene 
mine ble ikke innfridd.» I tillegg opplevde studentene at en elev 
«protesterte heftig pa oppgaven, og nektet a skrive». 

Studentene bestemmer seg for a fortsette skriveopplegget dagen 
etter, og har nå fokus pa å ga nærmere inn pa hver enkelt elevs skri- 
veprosess gjennom å stille spørsmål, diskutere ideer og også skrive 
sammen med elevene. Den ene eleven som ikke ville skrive, ble til- 
budt et alternativ, nemlig en Twitter-melding fra Oslopolitiets ope- 
rasjonssentral. Studentene åpnet også for at elevene kunne snakke 
med hverandre om de påbegynte tekstene sine. Endringene resul- 
terte i at elevene arbeidet godt. Eleven som først ikke ville skrive, 
kunne etter hvert «begeistret» levere «en spennende actionnovelle 
på to sider» som han hadde skrevet sammen med Urd. I kapittel sju 

(A skrive seg fram til forståelse) redegjør vi for hvordan Urd brukte 
bloggen til å skrive seg fram til en forståelse av at de må tilpasse 
slike kreative skriveopplegg til den enkelte eleven. Vi refererer der- 
for bare en mindre del av Urds blogg her: 


Dagen i dag har lært meg mye viktig. Jeg har for høye forventnin- 
ger til elevenes skriving, og må alltid huske at elever jobber svært 
forskjellig og har veldig ulikt kreativt nivå. For enkelte er det lett å 
skape en historie, for andre er det svært vanskelig. Ved å gå inn i hver 
enkelts arbeid og jobbe etter deres forutsetninger, kan man skape en 


god atmosfære, også for dem som synes skriving er vanskelig. 


I dette skriveopplegget endra studentene både på tidsramme og 
innhold for skriveoppgaven, men studentenes tette oppfølging av 
enkeltelevens skriveprosess synes å ha hatt mest å si. Dette ser vi av 
praksislærers svar til Urd: «Det du har erfart her, er viktig for oss 
som lærere. Tankeprosesser og kreative prosesser som skal lede til 
skriving, er individuelle prosesser og kan være svært ulik fra elev 
til elev. Vi må ta høyde for dette i planlegginga vår.» I en ny blogg 
dagen etter konkretiserer praksislærer et forbedringspunkt med 
tanke på planlegging, nemlig å la elevene dele påbegynte novel- 
letekster underveis i skrivinga: 


Trykk opp utdragene og la elevene lese hver for seg. Les høyt noen 
av dem. Diskuter i fellesskap. Etterspør hvilke de likte best, hvorfor? 
Dette vil bringe dem mer inn i opplegget, antyde tolkningsrom og 
gi muligheter til assosiasjoner. Det vil sannsynligvis gi alle et bedre 


fundament å jobbe ut fra. 


Det handler her om å lese tekstene og å snakke om dem. «Arbeid i 
tekster, med tekster, ut fra tekster!» skriver Smidt (2011, s. 25), og 
konkretiserer at det for en elevnovelle for eksempel dreier seg om 
å samtale om tema og innhold, hva elevskriveren ønsker å oppnå 
med den (formål) og hvilket språk og hvilke stilistiske virkemidler 

som er tatt i bruk for å oppnå dette (form). Praksislærer peker på 
at en felles diskusjon vil kunne avføde flere assosiasjoner, noe som 
kan jamføres med Skrivehjulets terminologi å forestille seg/å se for 
seg og det å kunne konstruere en tekstverden. 

Det kan diskuteres hvor snever eller styrt en skriveoppgave 
skal være. Kvistad & Smemo (2015) viser til et amerikansk utvi- 
klingsprosjekt fra 1970-tallet (National Writing Project), hvor 
Kirrie (1979) rapporterer om at lærere i mange tilfeller designer 
skriveoppgaver som gir for mange og detaljerte instrukser. Selv om 
føringene er ment som støttestrukturer til elevene som skal løse 
skriveoppdraget, kan effekten bli motsatt; det blir for mange ele- 
menter å forholde seg til i skriveprosessen. Begrenset valgfrihet 
kan også ha negativ effekt på elevenes kreativitet. Ifølge Kvistad & 
Smemo (2015) tilbyr vellykkede skriveoppgaver tilstrekkelig med 
stillaser og retningslinjer for gjennomføringen av skrivinga, samti- 
dig som de åpner opp for at disse kan velges bort. Skriveopplegget 
rundt Frode Gryttens Twitter-noveller er et godt eksempel på hvor- 
dan studentene gjorde en relativt styrt skriveoppgave mer fleksibel 
både med tanke på innhold og form, og også med hensyn til den 
tida de hadde avsatt til skrivinga og hvor mye individuell skrive- 
hjelp de så at det var behov for. Slike grep vitner om evnen til å 
kunne tilpasse opplæringa. 


Tankevekker 


I dette kapitlet har vi sett på ulike typer av tekstoppgaver og skrive- 
situasjoner fra både Barneskolen og Ungdomsskolen med utgangs- 
punkt i studentenes refleksjoner om igangsetting, gjennomføring 
og resultater av noen av de skriveprosessene de har ledet i klas- 
serommet. Studentene har utformet skriveoppgaver i og på tvers 
av fag, og de ivaretar den fagspesifikke skrivinga både i valg av 
innhold, sitt fokus på tekstnormer og bruken av modelltekster. 

På Barneskolen kommer dette særlig til uttrykk i skriveopplegget 
om reisen til Egypt, ved at elevene arbeidet med en rekke fagbegre- 
per, som de, ved hjelp av modellering og veiledning fra studentene, 
skulle innlemme i sine faktatekster og reisebrev. På Ungdomsskolen 
lar studentene elevene arbeide med sjangertrekk ved både nyhets- 
artikler og noveller, men her ser vi at friheten elevene ble gitt til selv 
å velge nyhetssaker og mottaker, bød på utfordringer. 

Det er imidlertid tankevekkende at skriveoppgavene i liten 
grad tar tak i elevenes digitale hverdagspraksis. Med unntak av 
skriveoppgaven knyttet til Gryttens Twitter-noveller er det ingen 
skriveoppgaver som utnytter digitale verktøys muligheter til multi- 
modalitet, og sosiale mediers mangfold av mottakere. Vi kan derfor 
stille spørsmål om hvordan vi skal kvalifisere lærerstudenter til å 
utvikle skriveoppgaver som i større grad skaper tekster innenfor et 
mangfold av multimodale skrivepraksiser. Kan det være behov for 
at diskurser både innenfor studiefag og i praksisskole må spesifi- 
sere sjangerkrav knyttet til teknologiens medieringspotensial, og at 
praksislærere og faglærere i sterkere grad bidrar med modellering 


av multimodalitet i skrivesituasjonene? 

skrivelærernes 
verktøykasse 


Elevene vil få en modelltekst. De skal selv skrive et brev hjem til en 
venn hvor de forteller om reisen sin til Egypt. Jeg tror brevsjangeren 
kan være spennende å bruke, da elevene får skrive om «dagligdagse» 
hendelser og opplevelser. Det nevnes i Smidt at brevet er en inkar- 
nasjon av samhandling gjennom tekst, brevet bygger relasjoner til 
andre, og det handler om den som skriver. Det utvikler til- og fra- 
teksten til en skriftsjanger som viser selve grunnlaget for skriftlig 


kommunikasjon gjennom tid og rom. 


— 


dette kapitlet setter vi søkelyset på lærerstudentenes bevisst- 
het omkring bruken av ulike verktøy i skriveundervisninga. Ut 
fra Berits logg kan vi for eksempel anta at studentene kjenner til 
modellteksten som et redskap i sjangeropplæringa. I storyline- 
opplegget som vi beskreiv i kapittel fem, brukte studentene slike 
modelltekster som verktøy når elevene skulle produsere både egne 
brev og pass (se også kapittel fem, Reisen til Egypt — et storyline- 
opplegg). Det er imidlertid noe usikkert hva studentene legger i 
begrepet modelltekst. I en av Berits logger kan det synes som om 
det dreier seg om en eksempeltekst, mens det i en annen logg ser ut 
til å være en slags mal, et grafisk design der elevene skulle fylle ut 
bokser med et visst tekstinnhold, kanskje mer det som vi i kapittel 
to omtaler som ei skriveramme. Britas og Bodils logger antyder at 
de også har modellert på tavla hvordan en skriver et brev, og Bodil 
skriver at dette ble gjort sammen med elevene. I alle tilfellene endte 

elevene opp med en modell basert på tegn og symboler, noe de 
kunne etterligne når de utformet sin egen versjon. Generelt kan 
en si at modellering har karakter av et kommunikasjonsverktøy, en 
måte å kommunisere ønsket handling, atferd eller resultat på, med 
støtte i det visuelle i tillegg til det verbale. Tegn og symboler er ofte 
sentralt innhold, som for eksempel når læreren modellerte brev- 
skrivinga på tavla for at de skulle tilegne seg sjangeren brev. 

Berits logg omhandler brevet som verktøy også på en annen 
måte. Berit og medstudentene har valgt å bruke brevsjangeren i 
utviklinga av mottakerbevissthet, et viktig utviklingsområde i sju- 
åringenes skriving. Vi refererte i kapittel fem til Lorentzen (2009a) 
som hevder at brevsjangeren er spesielt egna til å jobbe med mot- 
takerbevissthet, og dette har Berit lest om i Smidt (2009, s. 325). 
Videre i loggen skriver hun at brevskrivinga er satt inn i en vir- 
kelighetsnær kontekst som Berit mener vil gi god skrivemotiva- 
sjon. Berits og medstudentenes valg av verktøy henger således nært 
sammen med en analyse av elevenes opplæringsbehov og deres 
vurdering av hva som vil være god tilpasset opplæring. 

Videre i kapitlet gjør vi rede for hvilke verktøy vi ser at lærerstu- 
dentene tar i bruk i undervisninga når de er ute i praksis. Vi vil også 
gjøre rede for i hvilken grad studentene reflekterer over bruken av 
verktøy som ledd i en overordna tenkning omkring skriveunder- 
visning. I tillegg har vi analysert diskusjonsloggene og bloggene 
for å finne ut hvilke verktøy lærerstudentene tar i bruk i sin egen 
læring og utvikling. Men først gir vi et kort innblikk i det lærings- 
teoretiske grunnlaget for bruk av medierende redskaper. 


Teorien bak medierende verktøy 


Teorien som ligger i bunnen for vår forståelse, er den sosiokultu- 


relle teoriens fokus på medierende redskaper” i læringsprosesser, 


7 Vi bruker verktøy og redskaper som synonymer i denne teksten. 

som har røtter i Vygotskijs (1934/2001) tenkning. Ifølge Kozulin 
(1995) videreførte Vygotskij Hegels tenkning om mediert interak- 
sjon når han hevdet at menneskets høyere mentale prosesser var 
funksjoner av mediert aktivitet. Handlingene våre medieres (for- 
mes) ved hjelp av andre mennesker og kulturelle redskaper på en 
måte som spiller en avgjørende rolle under danninga og utviklinga 
av våre intellektuelle evner (Moll, 2001). Vygotskij var selv var først 
og fremst opptatt av det han kalte mentale redskaper, det vil si det 
semiotiske (meningsfylte) forrådet av symboler og tegn (språk) som 
står til rådighet for oss når vi skal tenke (Wertsch, 1991). Sagt på 
en billedlig måte er språket en slags «kulturelle briller» som påvir- 
ker hvordan vi ser og forstår verden. Men ifølge Vygotskij påvir- 
ker materielle redskaper meningsdanninga på en lignende måte, 
de er kulturelle bærere ved at de «presuppose collective use, inter- 
personal communication, and symbolic representation» (Kozulin, 
1995). Som vi skal se i dette kapitlet, gjør studentene hyppig bruk 
av en rekke mentale redskaper og menneskelige ressurser som vi i 
dette kapitlet omtaler under samlebegrepet medierende redskaper. 

Vygotskij (1978) mente at alle funksjoner i barnets kulturelle 
utvikling opptrer to ganger, først på det sosiale planet (interpsy- 
kologisk) og dernest på det individuelle planet (intrapsykologisk). 
Barnet tilegner seg (approprierer) måter å handle og tenke på i 
den omkringliggende kulturen og gjør dem til sine egne (interna- 
lisering). De medierende redskapene spiller en viktig rolle i denne 
prosessen ved at de knytter sammenhenger mellom det eksterne og 
det indre, mellom det sosiale og det individuelle (Wertsch & Stone, 
1985). Denne tenkninga kan overføres til all læring uavhengig av 
alder. I undervisningsopplegget Berit skriver om i innledninga til 
kapitlet, er modellteksten et mentalt redskap, og hensikten med å 
ta modellteksten i bruk var at elevene skulle tilegne seg fellesska- 
pets konvensjoner når det gjelder hvordan man utformer og kom- 
muniserer gjennom brev. De lærer hvilke elementer som inngår 

i kategorien ‘brev’ i vårt samfunn (appropriering). Samtidig blir 
sjangeren en del av elevene selv og deres måte å oppfatte skrift- 
lig kommunikasjon på (internalisering). Elevene utvikler dermed 
kommunikasjonsferdigheter som gjør at de kan ytre seg som indi- 
vider innenfor et kulturelt bestemt sjangerfellesskap. 

Vi støtter oss i alle livets situasjoner på det de som har levd før 
oss har utvikla, uten at vi nødvendigvis er oss det bevisst. Ved å 
kalle dette kulturelle verktøy får Bruner (1997) fram at verktøyene 
vi støtter oss på, er tilpasset den kulturen der de er utvikla. Kozulin 
(1995), som bruker Vygotskijs begrep, har den samme forståelsen 
av kontekstens betydning. Han hevder at de mentale redskapene 
alltid må være i utvikling og må tilpasses den aktuelle konteksten 
for at barnet skal kunne få den nødvendige støtten i utviklingspro- 
sessen. Kozulin bygger blant annet på Feuersteins forskning. Han 
observerte at immigranters evne til å tilpasse seg den nye kulturen 
ikke så mye avhang av avstanden mellom den opprinnelige kultu- 
ren og den nye, men av immigrantenes evne til å opprettholde den 
kulturelle overføringa (transmisjonen) under de nye betingelsene. 
Kozulin hevder på dette grunnlaget at immigrantbarn kan få det 
vanskelig dersom foreldrene svikter rollen sin fordi de er uvillige 
eller uegna til å formidle den nye kulturen til barna. Overført til 
skolen betyr dette at lærere må utvikle og ta i bruk medierende 
redskaper som fungerer i vårt samfunn. I skriveopplæringssam- 
menheng kan det for eksempel handle om å tilpasse de medierende 
redskapene til den teknologiske utviklinga. 

Ricoeurs (1984) mimesis-begrep kan også belyse mediert 
læring. Mimesis’ oversettes som oftest med imitasjon, og medi- 
ering i skriveopplæring handler ofte om læring der imitasjon av 
enten en levende modell eller en tekstlig modell er et vesentlig 
element. Ricoeur så imitasjon som en treledda prosess: Mimesis, 
prefigurasjon, Mimesis, konfigurasjon, Mimesis, refigurasjon. I dette 
ligger det at den som imiterer, allerede har en kulturell beredskap 

for å tolke det som skal imiteres, dernest må han skape sin ver- 
sjon og reetablere denne i konteksten. Inspirert av Ricoeur kan en 
dermed si at enhver imitasjon er en kreativ etterligning. Verktøyet 
tilføres noe nytt (merverdi) når det rekontekstualiseres gjennom 
individuell bruk. En imitasjon er altså ikke en passiv overtakelse. 
Her ser vi en parallell til Vygotskijs syn på internaliseringspro- 
sessen; når den lærende konstruerer kunnskapen på nytt i egen 
kontekst og gjør den til sin, tilføres det noe nytt (Vygotskij, 1981). 
Modellteksten, som for eksempel teksten Berit brukte i storyline- 
opplegget vi har referert til, ble et medierende redskap i elevenes 
læring fordi den inngikk i en prosess der elevene rekonstruerte den 
i sin egen kontekst. 

Mediering er et begrep som studentene erfaringsmessig sliter 
med å definere og forstå. Vi avslutter dette delkapitlet med et sitat 
der Avalos (2011) bruker springbrettmetaforen når hun forklarer 
hvordan mediering i form av dialoger, konversasjon og interaksjon 


får fart på læreres læring. 


Mediations are like springboards that provide the impetus for 
moving from one point to another. An important part of teacher 
learning is mediated through dialogues, conversations and interac- 


tions centered on materials and situations (s. 16). 


Studentenes eierforhold til verktøyene 


Lærerstudentene i det første SKRIVUT-året erfarte hvor viktig det 
var å ha eierforhold til verktøyene de brukte i skriveundervisninga 
(Nilssen & Klemp, 2014). Studentene som var i praksis i en før- 
steklasse på Barneskolen, hadde stor tro på skolens systematiske 
arbeid med veiledet skriving, og var glade for å få prøve ut ett av 
oppleggene som var utarbeidet av skolens fremste lærere på feltet. 
Ett av undervisningsoppleggene var utarbeidet som en mal til bruk 

for opplæring i å skrive en faktatekst i sjangeren forsøksrapport. 
Denne sjangeren var ny for elevene, og studentene forventa at både 
nyhetens interesse og fysikkeksperimentet der de skulle «forske» 
på baser og syrer, ville motivere elevene. Skuffet måtte imidlertid 
studentene konstatere at skrivegleden uteble. Eksperimentet viste 
seg å være lite tilpasset deres elever. Studentene klarte heller ikke 
å veilede elevene i skrivinga fordi de ikke hadde klart å forestille 
seg hvilke veiledende spørsmål det viste seg å være behov for i 
skriveprosessen. Erfaringa var dermed at opplegget ikke fungerte 
som en oppskrift med garantert godt resultat. Da de uka etter gjen- 
nomførte en skrivedag basert på et selvutvikla eksperiment med 
tilhørende støtteark/skriverammer (Kringstad & Kvithyld, 2014) 
og forberedte, veiledende spørsmål, kunne de derimot registrere 
både skriveglede og gode tekster? En kan si at studentene hadde 
klart å lage en kreativ etterligning i tråd med Ricoeur (1984) som 
var tilpasset konteksten. 

Ifølge Bakhtin (1981, s. 294) oppstår det alltid en form for mot- 
stand eller friksjon når noen skal tilegne seg et kulturelt verktøy. 
Det er ikke snakk om egentlig bevisst motstand, og friksjonen kan 
også føre til et positivt resultat, slik vi så i det forrige eksemplet. 
Når studentene skulle tilegne seg Barneskolens opplegg for veiledet 
skriving, oppsto det en friksjon, rett og slett fordi studentene hadde 
mangelfull kjennskap til forutsetningene for bruken av opplegget. 
De hadde ikke internalisert tenkninga som opplegget bygde på, 
og de mangla den erfaringa som skulle til for at de skulle kunne 
tilpasse opplegget til sin egen kontekst - elevenes forutsetninger 
og egne forutsetninger. Det ferdiglagde undervisningsoppleg- 
get fra Barneskolens erfarne lærere fungerte dermed ikke som et 
medierende verktøy for lærerstudentene. I andre runde hadde de 


8 Prosessen med de to skrivedagsoppleggene der lærerstudentene utvikla egne støt- 
tende stillas for elevenes læring, er mer utfyllende beskrevet i boka Lærerstudenten 
i møtet mellom teori og praksis (Nilssen & Klemp, 2014, s. 197-206) 

internalisert tenkninga i større grad, og dermed forutsett hvordan 
de måtte forberede seg og utvikle støttende stillas (scaffolding, 
Wood mfl., 1976) elevene trengte i læringsprosessen. De hadde 
fått et nødvendig eierforhold til verktøyet og opplegget. Studentene 
hadde kommet til topps i det Tiller (2006) kaller læringstrappa i et 
lærende praksisfellesskap (fig. 6.1). 

Innenfor skolen er det mange eksempler på hvor dårlig det kan 
gå dersom man bare prøver å overta et kulturelt verktøy uten å få 
med seg grunnlagstenkninga. Mangelfull internalisering av grunn- 
lagstenkninga bak nye didaktiske verktøy kan være en viktig årsak 
til fenomenet «kenguruskolen» som Tom Tiller omtaler (1990). 
«Kenguruskolen» er en betegnelse på skoler som hopper fra metode 
til metode eller fra guru til guru uten dypere forståelse for hvorfor, 
og uten helhetlige planer med verdimessig forankring. Ett eksempel 
er forsøket på å innføre prosjektarbeid i skolen, der mange av oss 
opplevde at overskriften på de ulike fasene i prosjektarbeidet fort 
var det eneste som skilte læringsprosessene fra tradisjonelt arbeid 
med oppgaver knyttet til læreboka. Skriveopplæringsmetoden LTG 
(Lesing på talemålets grunn) er et annet eksempel. Der var det 
flipp-over-arkene med rutiniserte fortellinger basert på en setning 
fra hvert barn (..., sa Eva. ..., sa Elise. ..., sa Eirik.) som hang lengst 
igjen. Verktøyets hensikt, som var å gi barna en levende opplevelse 
av sammenhengen mellom ytringer og tekst (Lorentzen, 2009a), 
syntes å ha forsvunnet. 


$ 
ae 


Erfaringene knyttes til teori 


Erfaringene kobles 


Erfaringene ordnes 


Løst prat om erfaringene 


Figur 6.1 Læringstrappa (Tiller, 2006, s. 39). 

Utviklinga av den prosessorienterte skrivinga synes å ha hatt 
en lignende utviklingskurve i mange skoler. Den blomstret da den 
kom på 1980-tallet, men dabbet av allerede tidlig på 2000-tallet. 
Erfaringa er at det ble skrevet mye, men at responsreglene ikke førte 
til funksjonell respons, blant annet fordi lærerne mangla kunnskap 
om tekstgrammatikk (Iversen & Otnes, 2016). Prosessen med flere 
utkast kan dermed bli nokså meningsløs for elevene. I SKRIVUT- 
materialet finner vi en logg der Bodil har observert hvordan en lang 
skriveprosess var med på å ødelegge en ung skrivers motivasjon: 


For et par uker siden begynte de å lage en bok i norsken, og det skulle 
skrives både plandokument, førsteutkast og andreutkast. Dette syns 
Eskil er veldig mye, og han blir umotivert av at han aldri blir ferdig, 
aldri kan vise frem boka si til noen. Jeg føler ofte at han er i den onde 


motivasjonssirkelen der han hele tiden opplever nederlag. 


Studentene hadde forventa at dette skulle være en lystbetont skri- 
veoppgave, men opplevde at skriveprosessen førte til at elevene 
gikk lei underveis. Observasjonene førte til en fruktbar loggdis- 
kusjon om hvordan en kan øke forskjellene på førsteutkastet og 
andreutkastet for å hindre at elevene opplever det som at de skal 
skrive den samme teksten to ganger. Noen av tiltakene som disku- 
teres, er å droppe bruken av viskelær, fargeblyanter og det endelige 
bokoppsettet i førsteutkastet. Men dette er tiltak som kan settes i 
verk neste gang de skal ha et større skriveprosjekt, det hjelper ikke 
Eskil her og nå. Eskil savner å kunne lykkes og bli sett gjennom et 
ferdig produkt, og er i ferd med å gi opp. Bodil opplever sin «beste 
dag i praksis» når hun etter å ha brukt store deler av dagen på å 
veilede Eskil og en medelev, belønnes med to strålende fornøyde 
gutter, som etter stor arbeidsinnsats og nysgjerrighet på rettskri- 
vingsregler, kom ut med to gode produkter. Bodil erfarte i praksis 
hvor viktig skrivetese nummer 8, Fullfør skrivearbeidene! (Smidt, 


2010), er for skrivegleden. 

Hensikten med å peke på disse eksemplene er å understreke at 
et verktøy ikke lenger blir et verktøy når studenten som bruker det, 
ikke har internalisert tenkninga som er innbakt i verktøyet, eller 
når verktøyet ikke er tilpasset konteksten. I vårt materiale fram- 
står «Mine tekster» som et læringsverktøy som over tid har mista 
sin hensikt på denne måten. Basert på prinsipper for god skrive- 
undervisning (Smidt, 2011, 2010a) er det en god idé at elever kan 
opparbeide seg en presentabel samling av egne tekster basert på 
skriveleksene. I loggdiskusjonene i SKRIVUT framstår imidler- 
tid skrivinga i «Mine tekster»-boka som en motsats til lystbetont 
skriving. Tidlig i studieåret registrerer Berit at elevene mangler 
skrivemotivasjon knyttet til den teksten de skriver hver uke i 
hjemmelekse. Hennes analyse er at formålet med skriveoppga- 
ven har blitt borte på veien, hun skriver: «Jeg tror formålet med 
denne typen skriving er tydelig og klart blant lærerne, men kan- 
skje formålet er underkommunisert til elevene?» Midt i septem- 
ber bekrefter praksislærer at mottakerperspektivet ofte blir for lite 
poengtert, selv om de ser dette som sentralt for motivasjonen i alt 
skrivearbeid. Brita og Bodil som reflekterer over verdien ved «Mine 
tekster» i henholdsvis februar og mars, peker begge på at den mang- 
lende motivasjonen fører til underyting. Ifølge lærerstudentenes 
analyser av fokuselevenes skriving, gjør lekseformen elevene til 
dårligere skrivere enn de har potensial til. Fra en gang å ha vært et 
godt redskap i skriveopplæringa, synes «Mine tekster»-oppgaven 
å ha blitt kontraproduktiv. Britas logg «Lystbetont skriving» om 
hvordan Endre overkommer motviljen mot å skrive når han får en 


oppgave innenfor interessefeltet sitt, applauderes av praksislærer: 


Det at du går i dialog med Endre og sammen kommer fram til en 
skrivelekse han er motivert for, er helt topp! Jeg regner med denne 
teksten hans kan bli veldig bra. Du har i alle fall lagt forutsetningene 
til rette for det. Supert tiltak. I den store sammenhengen, kan man 


også se på om dette er mulig for alle elever? 

Ting vi vil kvitte Idé-hjørnet Det glemte Spesialavfall Skrytelista 
oss med bakrommet 


Figur 6.2 Pedagogisk loppemarked - spørsmål i skoleutviklingsarbeid. 


Av responsen går det fram at lærerteamet flere ganger har disku- 
tert hvordan de kan gjøre skriveleksene mer lystbetont. Erfaringene 
med Endre er så gode at praksislærer vurderer muligheten for å 
sette av tid på mandagene til å forhandle fram denne typen indivi- 
duelle skrivelekser for alle elevene. I denne delen av diskusjonen er 
det i første rekke spørsmålet om motivasjon som er i fokus, og ikke 
betydningen av å ha et klart formål med skriveoppgavene, som var 
Berits opprinnelige poeng. 

Vi har i dette delkapitlet pekt på faren for at verktøyene kan bru- 
kes på feil måte slik at de snarere hindrer eller medfører unyttig 
ekstraarbeid enn å støtte elevenes skriving. Verktøyet er ikke et mål 
i seg selv, det skal være et redskap i læringa, en støtte på veien mot 
et læringsmål. Lærere må derfor hele tida evaluere, reforhandle og 
revitalisere bruken av læringsverktøyene. De bør spørre: Hva skal vi 
fortsatt ha på skrytelista over det som vår skole er god på, hva bru- 
kes feil og må behandles som risikoavfall i organisasjonen, hvilke 
nye verktøy trenger vi å utvikle, og hva befinner seg på det glemte 
bakrommet og kan tas fram igjen fordi det fortsatt kan ha en verdi 
som støtte i leringsarbeidet?? Figur 6.2 viser et skjema inspirert av 
arbeidsformen «pedagogisk loppemarked» slik det typisk brukes i 
satsinga «Ungdomstrinn i utvikling». 

Vi skreiv i kapittel to (se Praksisskolediskurs 1: veiledet skri- 
ving og kriterier for skriving) om Barbro sin begeistring for 


9  Arbeidsformen «pedagogisk loppemarked» ble først introdusert av Paul Bredeson, 
University of Wisconsin. 

Barneskolens skrivemetodikk og bruken av 6+1-kriteriene. Dagen 
etter begeistringsloggen skriver hun en ny logg som viser at studen- 
tene ikke overtar verktøyene ukritisk, men ser utviklingsmulighe- 
ter: «Jeg mener selv at man kan tilpasse denne metoden etter som 
man selv ønsker det. Det er bare kreativiteten som stopper deg! Og 
ut i fra hva jeg har erfart, passer den veldig bra overfor alle elever.» 
Verktøyet må tilpasses konteksten, slik at den som bruker det kan 
ha et eierforhold til det (Kozulin, 1995). 


Verktøyene i kassa 


Som vi viste i kapittel fire, er lærerstudentenes didaktiske tenk- 
ning sterkt influert av motivasjonsteori. Denne teorien preger 
også hvordan både Barneskole-lærerne og Ungdomsskole-lærerne 
omtaler behovet for verktøy. Differensierte eller åpne oppgaver 
som legger til rette for at elevene kan skrive innenfor eget interes- 
seområde, slik vi så over at studentene diskuterte, ligger innenfor 
denne motivasjonsteoretiske forståelsesramma. De mange ulike 
verktøyene som under en samlebetegnelse kan kalles førskrivings- 
aktiviteter, kan også forstås innenfor ei slik forståelsesramme. 
Verktøyene studentene drøfter som egna i førskrivingsfasen, er 
i stor grad generelle pedagogiske hjelpemidler eller arbeidsmåter 
som kan brukes i ulike fag og læringssituasjoner for å motivere 
elevene. Det gjelder for eksempel tenkeskriving, tankekart/idé- 
myldring/stikkord/faktasetninger, assosiasjoner med utgangs- 
punkt i bilder, dramatisering/lærer-i-rolle, høytlesing av dramatisk 
tekst/skape atmosfære gjennom starttekst, stille spørsmål og «Jeg- 
slutter-å-lese-her-må-du-fortsette»-tekst. I Undis' blogg «Praksis 
og bloggprosjektet» foreslår Ulla at de kan ufarliggjøre skrivinga 
og skape mer motivasjon ved å dele opp skrivinga og for eksem- 
pel starte med tankekart eller tenkeskriving uten fokus på de for- 
melle sidene ved teksten. I skrivedagsopplegget «Skrekk og gru» 

har Brita lignende tanker. De har planlagt å bruke et spennende 
lærer-i-rolle-opplegg (Sæbø & Allern, 2010) som hun håper kan 
være med på å skape «interesse, motivasjon og inspirasjon for 
temaet det skal skrives om.» Men så fortsetter hun: 


I morgen skal vi ha høytlesning av en skummel historie sammen 
med effekter som skal gjøre det ekstra stemningsfullt. Når det kom- 
mer til temaet «spøkelseshistorie», tror jeg en slik start setter i gang 
tankene og setter elevene i den rette stemningen. Dersom de skal 
skrive en spøkelseshistorie, er det lite inspirerende dersom de er 
inne i en mer lystig stemning. Ved å komme i stemning kan det være 


lettere å sette i gang med skrivingen. 


I denne delen av utsagnet nærmer Brita seg det sentrale i det funk- 
sjonelle synet på skriving som ligger til grunn for moderne skri- 
vedidaktikk, for eksempel representert gjennom Skrivetrekanten 
(figur 2.1) og Skrivehjulet (figur 5.1). For at skriveoppgaver skal 
fungere, må alle de tre aspektene formål, innhold og form være 
tydelige og henge sammen (Ongstad, 2004). 

Selv om verktøyene er generelle og kan brukes i mange typer 
undervisning, er de i stor grad introdusert som arbeidsmåter i 
skolen i forbindelse med prosessorientert skriving og inngår som 
en del av det fagdidaktiske repertoaret innenfor skriving. Flere av 
førskrivingsaktivitetene er antakelig kjent for studentene fra egen 
skolegang, og de er også en del av lærerutdanningsdiskursen (stu- 
diediskursen) på tvers av faggrenser. Noen av førskrivingsaktivi- 
tetene er spesielt tilpasset til at læringsmålet har med skriving og 
produksjon av tekst å gjøre, for eksempel et HVEM, HVA, HVOR- 
skjema som strukturerer idemyldringa på Barneskolen. I det 
videre vil vi vise at svært mange av verktøyene studentene omta- 
ler i loggene og bloggene, kan knyttes til prinsipper i teorier om 
læring og utvikling som ligger innenfor den sosiokulturelle teori- 


ens forståelsesramme. 

Tenkeskriving 

I kapittel to viste vi at både skolediskursen, studiediskursen og den 
vitenskapelige diskursen innenfor skriving i sterk grad bygger på 
Vygotskijs tenkning og den sosiokulturelle læringsteorien. Vi har 
i dette kapitlet allerede nevnt at tenkninga om språk som medi- 
erende verktøy stammer fra Vygotskij. Ifølge Vygotskij fødes tan- 
kene gjennom språket (1934/1987, s. 255). Selv om både muntlig 
og skriftlig språk klargjør tanken, mente Vygoskij at skriving var 
særlig viktig for utvikling for eksempel av vitenskapelige begreper 
(Vygotskij, 1934/1987). Hoel (2002a), som bygger på Vygotskijs 
tenkning, forklarer hvorfor tenkeskriving er blitt et så viktig red- 
skap innenfor skrivepedagogikken: 


Through writing we are able to follow a train of thought, retrieve it, 
and develop it further by restructuring and discovering new asso- 
ciations. Such retrospective structuring is important with regard to 
the creation and maintenance of longer deliberations and reflections 


(s. 17). 


I loggen nedenfor beskriver Berit hva som skjedde da hun i tråd 
med denne tradisjonen brukte tenkeskriving som inngang til en 
samtale med andreklassingene på valgdagen: 


Elevene begynte raskt med arbeidet. Noen av elevene skrev stikkord 
og tegnet ting som omhandlet valget. En elev skrev stikkord som 
Jens Stoltenberg og logoen til mange partier. Andre slet virkelig 
med å komme i gang. Det endte med at mange tegnet i stedet for å 
skrive, eller skrev stikkord som fotball, frokost og andre typer valg 
som de tar i løpet av en dag - hvilket var veldig bra! De tolket valg 
på sin måte. 

Selv om det var politisk valg som var tenkt som tema i klassens 

time, endte Berit opp med lyttekroksamtaler om alle former for 

valg. Av de videre refleksjonene går det fram at Berit ikke er helt 

fornøyd med gjennomføringa av timen. Hun oppsummerer timen 
slik: «Kanskje jeg skulle latt være å rette dem inn på valget 2013, 
og heller bare latt det være med temaet valg (slik de tolket ordet)? 
Eventuelt måtte jeg ha snakket mer om valget på forhånd.» Når 
praksislærer svarer på denne loggen, roser han Berit for å ha fått 
til god muntlig aktivitet i lyttekroken, men påpeker samtidig at 
hun underveis i elevenes skriveprosess opererte med ulike formål: 
tenkeskriving ut fra egne assosiasjoner på den ene sida, og forbe- 
redelse til samtale om valgdagen på den andre. «Jeg tror det er lurt 
å bestemme seg på forhånd for hva formålet med skrivinga er. Og 
her ser du jo at det er bare en liten nyanse som skal til før det blir to 
forskjellige skriveoppgaver med forskjellige mål.» 

I kapittel fire (se Å skrive for noen — mottaker av teksten) viser 
vi at Berit knytter den manglende suksessen med tenkeskrivinga 
til at det mangler en konkret mottaker for teksten. Ifølge teori har 
den jo det, skriveren selv, men dette er ikke Berits fokus. Berit sier 
derimot at hun fortsatt har tro på arbeidsformen og vil undersøke 
videre hvordan den kan brukes både som støtte for skriveutvikling 
og som utgangspunkt for samtaler i lyttekroken. 

I utdraget fra Ulriks logg går det fram at tiendeklassingene ikke 
var vant med tenkeskrivingsformen som de brukte som innledning 
på arbeidet med en fagtekst: 


I og med at elevene ikke hadde jobbet med tenkeskriving tidligere, 
var det ekstra viktig å presisere at dette skulle være en kreativ inngang 
som kunne være litt uvant, men at det ikke fantes noen “feil” måte å 


gjøre det på, så lenge man bare lot pennen/blyanten jobbe hele tiden. 


Andretrinnselevene som Barbro har observert, er derimot kjent 
med tenkeskrivingsformen: «Elevene visste rammene; de visste at 
dette bare var tanker de skulle skrible ned til seg selv — at dette 
ikke var en tekst som skulle analyseres og evalueres.» Barbro på 
sin side observerte at praksislærerens bruk av tenkeskriving førte 

til mye feilskriving og lite lesbar tekst. Spørsmålet hun stiller på 
grunnlag av det hun har observert, viser at Barbro har en kritisk 
tilnærming i studiearbeidet: «Men det jeg begynte å tenke på er 
elevenes rettskriving og ortografi - om man har for mye tenke- 
skriving/skriving der man ikke skal tenke på rettskriving, så kan 
det i verste fall gå utover elevens rettskriving? Eller?» I kapittel tre 
(se Samtaler i fortolkningsfellesskap) kommenterer vi denne loggen 
i forbindelse med at vi drøfter studentenes kompetanse innenfor 
vurdering. I denne sammenhengen vil vi peke på at spørsmålet fra 
Barbro også viser at hun ennå ikke er helt fortrolig med idéen bak 
tenkeskrivingsverktøyet. 

I Ullas blogg finner vi en meningsutveksling mellom Ulla og 
Urban om erfaringene med at de ba ungdomsskoleelevene skrive 
logg underveis i et skriveprosjekt. Egenvurdering synes å ha vært 
hensikten med loggen. Lærerstudentene har forventninger om at 
loggskrivinga kan føre til forbedringer av tekstene i en siste fase. 
Samtidig peker de på at «elevloggen er gull verdt» i deres eget 
arbeid med å videreutvikle seg som lærere. 


Medelever som støttende stillas 


Scaffolding-begrepet (Wood mfl., 1976), eller det norske støttende 
stillas, forekommer flere ganger i materialet. I eksemplet vi har 
valgt, beskriver Brita en situasjon der en medelev fungerer som 
et støttende stillas for en annen, men uten å bruke fagbegrepet. 
Derimot har hun tatt i bruk begrepet signifikante andre fra Mead 
(1934/1974) speilingsteori for å understreke hvorfor Espen faktisk 
fikk en funksjon som et støttende stillas for Eskil. Brita skriver: 


Det jeg observerte i dag, var at han hadde en helt annen type skri- 
veglede. Jeg tror kanskje det at Erling satt rett over, satte «standar- 
den» for Espen også. Erling fungerte som den signifikante andre for 


Espen, og hjalp kanskje Espen med å komme seg videre. Han kunne 

jo ikke gjøre det dårligere enn Erling. Espen produserte et godt 
resultat og brukte den tiden han trengte, men samtidig så fulgte han 
alltid med på om Erling var kommet mye lengre. Kanskje er dette et 


partnerskap som vil trekke Espen lengre i skrivingen sin? 


En kan her tenke Espen som en støtte på flere måter. I og med at 
Brita peker han ut som en signifikant andre, kan Brita ha vært opp- 
tatt av den mellommenneskelige relasjonen og betydningen det har 
for skrivemotivasjonen til Eskil at han får jobbe sammen med en 
person som betyr noe for han. Ut fra Vygotskijs teori er Espens 
også en mer kompetent andre (Vygotskij, 1930-35/1978) i situasjo- 
nen, en som fungerer som et medierende redskap i situasjonen ved 
å bruke sin høyere kompetanse i samspill med Eskil når oppgaven 
skal løses. En kan også tenke på Espens skriving som ei funksjo- 
nell skriveramme eller en mal for Eskils skriving. Både Vygotskijs 
tenkning om læring med støtte i mer kompetente (Vygotskij, 1930- 
35/1978) og begrepet støttende stillas (scaffolding) (Wood mfl., 
1976) knyttes i loggdiskusjonene sammen med Vygotskijs postulat 
om den proksimale utviklingssonen (1930-35/1978). Bruner ble tid- 
lig kjent med Vygotskijs arbeider. Begrepene hans passer så godt 
sammen med Vygotskijs tenkning at studentene ofte tror at begre- 
pene kommer fra Vygotskij. 


Respons, medelevrespons 

Både lærerrespons på elevtekster og medelevrespons er omtalt som 
viktige redskap i studentenes logger og blogger. Igjen er det den 
grunnleggende ideen i sosiokulturell teori om læring som en sosial 
prosess (Vygotskij, 1930-35/1978) som er det teoretiske oppha- 
vet til verktøyets sentrale rolle i prosessorientert skrivedidaktikk. 
Vygotskijs tenkning er blant annet videreført av Mercers (1995) 
forskning om språkets avgjørende rolle i læringsarbeidet i klas- 
serommet. Før vi går videre inn på de didaktiske konsekvensene 

Mercer trekker på grunnlag av den sosialkonstruktivistiske teorien, 
vil vi kort nevne at Mercer avviser Vygotskijs verktøymetafor når 
det gjelder språkets rolle i læringsprosessen. Han skriver: 


The image of language as a «tool» is misleading, because tools are 
normally ready-made, given objects that are picked up and used to 
do a job and are unchanged in the process. Language is not like that. 


By using language to learn, we may change the language we use (s. 6). 


Mercers poeng er at spraket, ulikt de fleste verktoy, endrer seg 
nar det brukes. Læringsprosessen er, ifølge Mercer (1995), en pro- 
sess der elever og lærere konstruerer kunnskap i fellesskap gjen- 
nom dialog. Ved å bruke språket i denne prosessen, vil språket 
gradvis endre seg. 

Mercer (1995) trekker fram tre dimensjoner som må ivaretas i 
læringsarbeidet: Elevene må få sette ord på sine tanker, elevene må 
få tilgang til hverandres tanker, og måten elever og lærere samtaler 
på, må være tilpasset læringsmålet. Det siste punktet er sentralt i 
lærerens responsarbeid. Lærerens respons bør være relevant for 
læringsmålet både når det gjelder innhold og form. For eksempel 
må læreren gjøre et bevisst valg av vokabular som kan støtte at elev- 
ene utvikler nødvendige fagbegreper. I SKRIVUT har vi vært 
bevisst på hvordan faglærerne og praksislærerne i SKRIVUT gjen- 
nom responsen kan demonstrere hvordan en kan gi konstruktiv 
tilbakemelding, vise relevant bruk av teori og introdusere et rele- 
vant fagspråk. Ifølge Dysthe & Hertzberg (2009) viser de interna- 
sjonale metastudiene til Black og Wiliams (1998) og Hattie og 
Timperley (2007) at respons uten tvil har betydning for elevers og 
studenters prestasjoner. Videre peker Dysthe og Hertzberg på at 
studiene er samstemte på at responsgiver må gi svar på følgende tre 
spørsmål for at responsen skal være effektiv: Hvor skal den lærende 
(målet, feed up), hvor står den lærende (feed back), og hvor skal den 
lærende gå videre (feed forward)? Som det framgår mange steder i 

denne boka, har SKRIVUT-studentene i særlig grad vært opptatt 
av klare skriveformål i arbeidet med elevene. I denne sammenhen- 
gen handler imidlertid eksemplene i første rekke om hvordan 
responsarbeid i klasserommet bidrar til at elevene får tilgang til 
hverandres tanker og får satt ord på sine tanker, de to første punk- 
tene til Mercer (1995). 

Vi har valgt et eksempel fra Ullas blogg der hun omtaler med- 
elevrespons i grupper. Ulla mener det er viktig at de som kommende 
skrivelærere er bevisst på hvorfor de bruker medelevrespons, og 
hun utfordrer medstudentene til å diskutere dette. Selv tenker hun 
at det kan være gunstig for begge parter, da den som gir respons 
får sett andres måter å skrive en tekst på, kan plukke ut elementer 
i teksten han/hun synes er bra og forklare hvorfor, samt prøve å se 
forbedringspotensialet. For den som mottar responsen, er det nok 
nyttig å få andres synspunkt på teksten og forslag til videre fram- 
drift. Siden alle i gruppa skulle gi respons til alle, kan det også være 
med på å styrke følelsen av at man bidrar til at produktet skal bli 
best mulig, siden tilbakemeldingene vil forbedre teksten. 

Ulla får et par responser som følger opp den samme tenk- 
ninga. Undis legger til at aksept eller kritikk fra en medelev også 
kan motivere elever til å arbeide. Dessuten mener hun at det kan 
være lettere å vise et uferdig arbeid til en medelev enn til lære- 
ren. I en blogg noen dager etter reflekterer Undis videre over 
betydningen av at elevene reflekterer rundt egen skriving. For 
å klare å skrive en individuell del av en hel fortelling er elevene 
avhengig av å snakke mye rundt egen skriving, det er god tre- 


ning, mener hun: 


Elevene får høre hva andre synes, og de må komme med argumenter 
for hvorfor de har valgt å skrive oppgaven slik de har, ikke minst 
må de komme med tilbakemeldinger til andres skriving. Når de 


arbeider på denne måten, må de planlegge bedre, og de må tenke på 

andre enn seg selv når de skriver teksten — noe som gir større sjanse 


for et bedre resultat. 


Her er Undis inne på hvordan refleksjon over tekst og respons 
kan styrke mottakerbevisstheten, det samme læringsmålet Berit 
hadde i eksemplet med brevoppgaven som vi starta kapitlet med. 
Forskning på studentenes loggskriving i praksis viser at studentene 
er svært opptatt av ros som positiv forsterkning, og især når det 
gjelder atferd (Nilssen & Klemp, 2014). Begrepet ros er påfallende 
lite anvendt i loggene og bloggene. Begrepene respons og tilbake- 
melding, som i større grad enn ‘ros’ knytter an til noe konkret hos 
eleven, synes å ha tatt over. 

Avtalen med studentene i SKRIVUT-prosjektet var at et antall 
av loggene og bloggene skulle omhandle skriveopplæring inkludert 
hvordan de ga elevene tilbakemelding på tekst. Det førte til mange 
logger om analyse av elevtekster og hvordan en kunne tilpasse opp- 
læringa for den enkelte i Barneskolen, men langt færre om hvordan 
de ville arbeide med formativ vurdering som del av skriveopplæ- 
ringa. I hovedsak drøfter studentene hvordan de kan gi elevene 
motiverende muntlig respons underveis i selve skrivesituasjonen. 
I intervju blir Barbro utfordret på hvorfor de ikke skreiv så mye om 
hvordan å gi respons på elevenes skriftlige arbeid. Barbro har ikke 
noe direkte svar på det, men påpeker at de har jobbet en god del 
med dette på Barneskolen i praksisperiodene, og at hun mener hun 
har utvikla seg mye på det punktet. I intervjuet med Brita kommer 
det imidlertid fram at de heller ikke har snakka så mye om temaet i 
veiledningssamtalene. Skriftlig respons på ferdige elevtekster synes 
dermed å ha vært noe de arbeidet med individuelt i praksisopplæ- 
ringa på Barneskolen. 

I bloggene er spørsmålet om hvordan en bør vurdere og gi respons 
på elevtekster langt hyppigere behandla. I tillegg til eksemplene fra 
Ullas og Undis’ blogger som alt er nevnt, finner vi temaet behandla i 

Urds, Unas og Urbans blogger. Urds blogg, som vi omtalte i kapittel 
fire (se Å skrive for noe - om publisering av tekster), handler om 
hvordan en kan utvikle en delingskultur, som er en forutsetning for 
at medelevrespons skal fungere. Una følger opp dette perspektivet. 
Urbans blogginnlegg setter søkelyset på hvordan arbeidet skal orga- 
niseres for at responsen skal få noen nytteeffekt. To andre blogger 
involverer medstudenter, praksislærer og faglærere i en diskusjon 
om motivasjon og retting av nynorsktekster. Både i disse bloggene 
og i andre går det fram at studentene opplever at det er vanskelig 
både å vurdere elevarbeid og å finne fram til framovermeldinger 
som er forståelige og fungerer veiledende for elevene. Vi finner 
imidlertid ingen diskusjon om for eksempel kriteriebasert respons, 
et tema som vi ofte møter som lærerutdannere, for eksempel gjen- 
nom tredjeårsstudentenes bacheloroppgaver. Derimot diskuterer 
SKRIVUT-studentene, slik vi viste i kapittel tre (se Skriveopplæring 
og vurdering av tekst), at de er usikre på hvilke forventningsnormer 
de kan ha til elevene. Lærerstudentenes vurderingskompetanse er 
grundigere behandla i kapittel tre. 


Modellering 


Modellering som arbeidsform innenfor undervisning bygger på 
sosiokulturell tenkning om læring gjennom imitasjon. Ifølge sosio- 
kulturell teori handler ikke dette om en rein overføringsprosess 
der eleven kopierer lærerens handlinger mekanisk og uselvstendig. 
Ifølge Vygotskij (1934/1987) er imitasjon mer å forstå som ledd i 
en transformasjonsprosess. Tanken er at eleven etter å ha observert 
ei handling skal være inspirert til å prøve ut sin egen versjon av den 
observerte handlinga i sin egen kontekst. Ifølge Vygotskij er derfor 
imitasjon en konstruktiv prosess. 

Kringstad og Kvithyld (2014) definerer både bruk av eksempel- 
tekst og synliggjøring av selve skriveprosessen som viktig modellering 

i skriveundervisning. Bruk av modelltekster innebærer en fare for 
at teksten oppfattes som en oppskrift som skal følges slavisk. I en 
studie av skriving i naturfag fant Lykknes og Smidt (2010) at avskrift 
krever bevissthet om rekontekstualisering, og de konkluderer med 
at selv slik imiterende skriving derfor kan ha en læringseffekt. Dette 
støttes av Strømman (2014) som fant at «(av)skrivinga [kan] ha en 
kunnskapslagrende og organiserende funksjon samtidig som de 
naturfaglige begrepene kan være en port inn til faget» (s. 164). I en 
studie av skriving på førstetrinn fant Semundseth og Hopperstad 
(2010) at skriveoppgavenes åpenhet trolig har betydning for kreati- 
viteten ved bruk av modelltekst. Valget mellom å skrive av en felles- 
tekst eller «skrive noe dere synes er bedre» førte til at fellesteksten 
for en del av elevene bare ble et støttende stillas (Wood mfl., 1976) 
på veien mot tekster med stor individuell variasjon. Funnene i disse 
tre undersøkelsene belyser Ricoeurs (1984) tenkning om imitasjon 
som kreativ etterligning (mimesis, ) som vi har beskrevet tidligere 
i kapitlet (se Teorien bak medierende verktøy). 

Kringstad og Kvithyld (2014) argumenterer for at modellering 
som synliggjør skriveprosessen er viktig for at elevene skal kunne 
tilegne seg gode skrivestrategier. Denne typen modellering kan 
beskrives som en situasjon der læreren viser det som skal læres 
gjennom fysisk handling (demonstrasjon), samtidig som det føres 
en samtale på metanivå som analyserer og setter ord på det som 
skjer. Sagt med Vygotskijs begreper er læreren en mer kompetent 
som legger til rette for en mediert læringserfaring der tre sentrale 
kriterier er ivaretatt: intensjonalitet (intentionality), overførings- 
verdi (transcendence) og mening (meaning) (Kozulin, 1995, s. 
63-67). Lærerens handlinger gjør det som kan være en tilfeldig 
situasjon, om til en intensjonell erfaring som setter fokus både på 
et læringsobjekt og på den lærende. Læringsobjektet, for eksem- 
pel hvordan læreren vil at elevene skal forbedre hverandres tek- 
ster gjennom pararbeid, vises på en måte som gjør at elevene ikke 

bare passivt registrerer det. Demonstrasjonen følges opp gjennom 
verbale ytringer (metasamtale) som bekrefter lærerens intensjona- 
litet. Overføringsverdien til den situasjonen der elevene selv skal 
gjennomføre arbeidet, er det sentrale, for eksempel at å gi respons 
til en annen skal gjennomføres med respekt for den andres arbeid 
(vist både gjennom lærerens rolige atferd og metasamtalens poeng 
om at en må ta vare på hverandres følelser). Modelleringa funge- 
rer bare medierende dersom lærerens handlinger og medfølgende 
ytringer (metasamtale) gir mening for elevene. 

I loggmaterialet finner vi flere eksempler på at studentene snak- 
ker om betydningen av modellering, de fleste av dem er nært 
knyttet til modellteksten og det Bodil kaller «eksplisitt sjangeropp- 
læring», som i breveksemplet vi starta kapitlet med. I det følgende 
eksemplet står den modellerende handlinga på selvstendige bein 
uten en eksempeltekst. Her refererer Barbro til en veilednings- 
samtale der faglærer i norsk berømmer en medstudent for måten 
hun modellerte skriving tilpasset elevenes utviklingsnivå på tavla. 
Barbro skriver: 


Det var at hun modellerte alle bokstavlyder, tegn, mellomrom, 
ja alt hun skrev foran elevene. Jeg har aldri tenkt på å modellere 
mellomrom og tegn pa den måten før: «K-a-i-r-o mellomrom 


e-r mellomrom f-i-n-t utropstegn». 


I den påfølgende responsen påpeker faglærer at det er flere måter 
å modellere skriving på, og som hun observerte i løpet av prak- 
sisbesøket, både modellering av struktur, oppsett og innhold. 
Vi ser også bruken av skriverammer (se beskrivelse i kapittel to 
Skriveforskningsdiskursen: Skrivetrekanten, modelltekster og 
kartlegging av skrivekompetanse) og kravspesifikasjoner knyttet til 
skriveoppgaver (kriteriebasert skriving) som en type modellering. 

Studentene i Ungdomsskolen skriver ikke så ofte om modelltek- 


ster og modellering, selv om begrepene, eller synonymer som 

eksempeltekst, forekommer. Vi omtalte i kapittel fem (Å skrive 
noveller på Ungdomsskolen: «9A tolker Frode Grytten») Urds 
blogg der hun skriver om hvordan hun arbeidet for å få elevene 
i gang med novelleskriving. Opplegget var at arbeid med ei Frode 
Grytten-novelle (eksempeltekst) skulle inspirere elevene i arbeid 
med egne noveller. Forventningene til opplegget ble ikke innfridd, 
og Urd bestemte seg derfor for å «bruke tid på å hjelpe dem med å 
komme i gang, stille spørsmål, komme med ideer, skrive sammen 
med osv.» I ei av gruppene protesterte en av elevene heftig på 
oppgaven. Dette løste Urd med å la eleven velge en tweet fra Oslo 
Operasjonssentral som modelltekst i stedet for Grytten-novella. 
Urd skriver: 


Dette begeistra ham, og sammen skrev vi en spennende action- 
novelle på to sider! Eleven var veldig fornøyd da dagen var over, og 
da jeg møtte ham senere sammen med elever fra en annen klasse, 
ba han meg fortelle dem om novellen han hadde skrevet. Det var et 
herlig øyeblikk! 


I responsen påpeker praksislærer at modellering kunne vært nyt- 
tig i dette tilfellet. Modellteksten var ikke et tilstrekkelig medi- 
erende redskap, og Urd ble derfor tvunget til å bruke mye av sin 
ressurs til å arbeide sammen med den ene eleven som en mer kom- 
petent andre. 


Meningsfulle skriveoppgaver, autentiske 
skrivesituasjoner, storyline 

Både studentene i Barneskolen og i Ungdomsskolen er opptatt av 
at skriveoppgavene må være meningsfulle for elevene. Vi har alle- 
rede vært innom dette poenget i dette kapitlet i forbindelse med 
leksediskusjonen på Barneskolen, og vi leser det samme ut av Unas 
blogg om novelleskriving. I en annen blogg skriver Urban om en 

situasjon der en lite motivert elev lot seg inspirere da han kunne 
lage en reklame for et motorisert kjøretøy på to hjul som han var 
interessert i. At læringsarbeidet må gi mening er innenfor sosio- 
kulturell teori tett knyttet til læring som en sosial prosess der den 
lærende får del i fellesskapets meningsskapende univers (Vygotskij, 
1930-35/1978). Læringskonteksten er en vesentlig bit av lærings- 
arbeidet innenfor en slik forståelsesramme, og en konsekvens av 
prinsippet om situert læring kan være å legge vekt på autentiske 
skriveoppgaver (Wittek, 2004). Vi har også tidligere referert til 
Ongstads (2004) triadiske oppfatning av skriving. Skrivere må 
alltid ha noe å skrive om, noe å bruke skrivinga til og tilgang til 
måter å uttrykke budskapet på. Dette synes å være etablert som et 
overordna perspektiv på skriving hos lærerstudentene i SKRIVUT, 
slik vi har skrevet om i kapittel fire. Det er en forståelse som ligger 
i bunnen når de framhever betydningen av «autentisk skriving», 
«virkelighetsnær sammenheng» som kontekst for skriveoppgaver 
og «realistiske oppgaver». Dette er sterkt framme i begrunnelsen 
for storyline-opplegget som vi beskreiv i kapittel fem (se Reisen til 
Egypt - et storyline-opplegg). Brita gjør for eksempel et poeng av 
at alle får noe å skrive om når hele klassen gjør en reise sammen, 
mens Berit peker på at styrken ved opplegget er at det tar utgangs- 
punkt i dagligdagse hendelser, og at de dermed kan ta utgangs- 
punkt i elevenes kunnskap. 

Alle de fire studentene på Barneskolen understreker det følel- 
sesladete ved storyline-opplegget. Ord som brukes er spenning, 
forventning, frykt (pga. flyskrekk), lyst/lystbetont, engasjement og 
motivasjon. Bodil påpeker det lekne ved opplegget. I den allerede 
nevnte studien av Semundseth og Hopperstad (2010) rapporte- 
rer de om en tilsvarende opplevelse av lekenhet og engasjement i 
et storyline-opplegg knyttet til Kaptein Sabeltann. Mange første- 
trinnselever viste at de både hadde noe å skrive om og språk til å 
uttrykke seg med da de skreiv flaskepost til kapteinen. Flere jenter 

valgte imidlertid å begrense arbeidet til å kopiere modellteksten 
læreren skreiv sammen med klassen. Semundseth og Hopperstad 
diskuterer om det kan ha skyldtes at jentene ikke fant mottakeren 
relevant og meningsfull. «Reisen til Egypt» synes å ha gitt mening 
for de fleste. Studentene rapporterer om stort engasjement og flere 
uttalelser som viser at elevene levde seg inn i situasjonen. En elev 
fant det bevist at de skulle ut å reise, da han observerte en «ekte» 
flyvertinne i korridoren. En annen lufta følgende bekymring for 
Berit om bagasjeinnhold og -mengde: «Berit, det står antall kolli på 
billetten — skal vi ha med oss EN koffert? For da må jeg jo ha med 
meg badeshorts, det er jo sikkert varmt der!» Skrivinga ga mening 
for elevene fordi den inngikk i en meningsfylt kontekst. Elevenes 
læring ble støttet gjennom mellommenneskelige relasjoner og 
mentale redskaper. 

Vi vil også nevne et opplegg der Berit hadde som mål å lage en 
«autentisk skrivesituasjon» der en lite motivert elev skulle oppleve 
«meningsfull skriving». Dette oppnådde hun da hun starta å brev- 
veksle med eleven gjennom ei brevbok. Kravet var at eleven skulle 
skrive et nytt brev annenhver dag. I loggen drøfter Berit opplegget 
blant annet ut fra 5 kriterier for skriving som hun har lest om i en 
fagartikkel (Kvithyld & Aasen, 2011a). Skal skolen lykkes, argu- 
menterer hun, bør skolen framheve «at skriving ikke skal ses på 
som en transformasjon av ferdig formulerte tanker». Da kan elev- 
ene slå av «sensureringsmekanismen» og la «tankene flyte fritt». 
Her berører Berit ei sentral utfordring ved skolen som institusjon 
og institusjonalisert mediert læring. 

Eksemplene som vi har hentet fra studentenes logger og blog- 
ger, viser at studentene i varierende grad knytter skrivedidak- 
tikken til den sosiokulturelle teorien som ligger til grunn for de 
ulike medierende redskapene. Når Barbro bekymrer seg over om 
tenkeskriving kan gå ut over elevenes rettskriving (se kapittel 
tre, Samtaler i fortolkningsfellesskap), er det et eksempel på at 

hun heller ikke fullt ut er innforstått med grunnlagstenkninga. 
Det kan synes som om Ulf har en lignende vei å gå når det gjel- 
der forståelse, når han etter ei uke med gode skriveopplevelser 
spør i bloggen om skolen kan bruke mye tid på uformell skri- 
ving som ikke vurderes. Studentenes begrunnelser for valg av 
arbeidsmåter er ofte på et mer praktisk eller motivasjonsteoretisk 
nivå. Eksemplene viser likevel at studentene er på vei til å tilegne 
seg både medierende verktøy og fagspråk som hører til innenfor 
sosiokulturell læringsteori. Noen studenter viser også at de er på 
vei når det gjelder å eksplisitt knytte verktøyene til teori. Vi tar 
med et bloggeksempel der Undis knytter tankekart-verktøyet spe- 
sifikt til den kognitive konstruktivismen: 


Tankekart skal virke som et verktøy som skal gjøre det lettere for 
dem å samle den informasjonen de har. Siden de har arbeidet med 
temaet i prosjektuka tidligere, var det mange som satt inne med mye 
informasjon. Tankekartet har også støtte i den kognitive konstruk- 
tivistiske læringsteorien. Ved å bruke tankekart får elevene samlet 


tankene sine og strukturert dem inn i et skjema. 


Eksemplet fra Berits logg kan tyde på at hun er bevisst det sosio- 
kulturelle teorigrunnlaget for respons som medierende redskap. 
Bakgrunnen er en prosessorientert skriveoppgave der Berit mener 
studentene med fordel kunne brukt responsverktøyet mer. Dette 


begrunner hun slik: 


Med utgangspunkt i læringsteori bygger responsgiving på synet av 
at språkutvikling og læring skjer i samhandling med andre. Når man 
er responsgiver, blir eleven mer bevisst som leser og lærer å sette ord 
på sine observasjoner rundt teksten, samtidig som en får følelse av 
at andre faktisk har behov for dine kunnskaper (...) Samtidig gir 
responsgiving elevene mulighet til å tilegne seg og bruke metaspråk, 


de blir mer reflektert over egen tenkning. Elevene blir på en måte 

«tvunget» til å se tilbake på teksten sin, se teksten utenfra, og snakke 


om den som en reell tekst — de utvikler metaperspektiv på teksten sin. 


Loggteksten fortsetter med en refleksjon over hvordan elevene 
kunne gitt hverandre respons i grupper og hvordan dette kunne 
bidratt til å styrke mottakerbevisstheten i skrivinga. Her ser vi igjen 
den sosiokulturelle tenkninga om læring som en sosial prosess, om 
sammenhengen mellom tanke og språk, og om hvordan skriving 
gir den lærende en mulighet til å gå tilbake i teksten og reflektere 
på nytt over egen tenkning. 


Rom i verktøykassen med lite innhold? 


Hvilke verktøy finner vi ikke i studentenes logger og blogger? 
Analysen gir ikke grunnlag for noen omfattende drøfting av spørs- 
målet, men et par ting har blitt tydelig. Tatt i betraktning elevenes 
alder, er det for det første påfallende at loggene fra Barneskolen i så 
liten grad omhandler tegning. Berit har to innspill om tegning som 
støtte og modellering, der hun setter søkelyset på at tegning både 
kan fungere som starthjelp ved utforming av regnefortellinger, og 
at den kan gjøre regnefortellinga mer meningsfull. I studentenes 
beskrivelser av veiledet skriving legges det ikke like stor vekt på 
tegnestasjonen. Tegninga regnes som en sentral del av tekstska- 
pinga, og for de elevene som ikke fullt ut behersker skrifta, er det 
nettopp tegninga som bærer meningsinnholdet i teksten og har 
størst funksjonell tyngde (Kress, 2003). Storyline-opplegget om 
Egypt, som studentene planla på egen hånd, omfattet også produk- 
sjon av sammensatte tekster som pass og billetter, og nedtegning av 
hieroglyfer, og det ble tegnet sfinxer og pyramider i arbeidet med 
faktatekstene. Men studentene har lite fokus på hvordan denne 
skrivinga kan øke elevenes semiotiske kompetanse og styrke deres 
evne til å sammenskrive ulike modaliteter. I forskningsprosjektet 
Multimodalitet, leseopplæring og læremidler (MULL) rapporteres 


175 


KAPITTEL 6: DE FERSKE SKRIVELÆRERNES VERKTØYKASSE 


det om lignende funn. Her så forskerne at etter hvert som elevene 
skriver mer, blir det lagt mindre vekt på tegning, og at både lærere 
og elever oppfatter det som en friere aktivitet enn skriveoppgavene 
(Smidt mfl., 2011). Flere forskere har konkludert med at det er 
utvikling av skriftspråklig kompetanse som får mest oppmerksom- 
het i skolen (Klæboe & Sjøhelle, 2013). 

Bloggene gjenspeiler også at studentene i Ungdomsskolen i 
større grad bruker internett som kunnskapskilde og som hjelpe- 
middel i læringsarbeidet. Urban foreslår for eksempel at det bør 
være obligatorisk for elevene å bruke its learning eller Facebook til 
å dele forslag og arbeid etter skoletid. Det vises også til internett- 
ressurser som bilder, filmer og animasjoner, og Ulla påpeker i et 
tidlig blogginnlegg at de må bli flinkere til å aktivisere ungdoms- 
skoleelevene gjennom bruk av visuelle virkemidler. Multimodalitet 
som fenomen kommer til syne i Urds blogginnlegg der hun omta- 
ler sammensatte tekster i matematikk, når hun diskuterer arbeid 
med regning som grunnleggende ferdighet i norskfaget. Også i 
arbeidsoppgaven nynorsk-rap synes det å ligge innbakt en positiv 
holdning til å ta i bruk flere typer uttrykk i elevtekstproduksjonen. 
I blogginnleggene om internett i undervisninga og om digitale 
verktøy i skolen begrenser imidlertid studentene seg til å peke på at 
slike verktøy finnes og kan tas i bruk, og til å hevde at det er hem- 
mende for arbeidet at det er for få maskiner tilgjengelig. Selv om 
moderne medier er mer i fokus i undervisningsarbeidet, er ikke 
multimodalitet et særlig påakta tema i bloggene, verken som del av 
studentenes tekstkompetanse eller som redskap i læringsarbeidet. 
Studentene gjør heller ikke bruk av de multimodale virkemidlene i 
egne logger og blogger i noen særlig grad (Strømman, 2015). 

Studentene i Barneskolen var lærere på tredjetrinn. Det innebæ- 
rer at mange av elevene fremdeles har utfordringer når det gjelder 
skriftforming. Vi har likevel bare funnet få eksempler i loggene på 
at dette får fokus, og at studentene diskuterer medierende verktøy, 

som for eksempel det Brita omtaler som «skrivehjelperen». Skriving 
på tastatur som medierende redskap, som med jevne mellomrom 
kommer opp i den offentlige debatten og som kan argumenteres for 
med støtte i forskning (Lorentzen, 2007), diskuteres ikke. 

Mange av verktøyene studentene drøfter som medierende red- 
skaper i elevenes læring, er direkte overførbare til deres egen situa- 
sjon som lærende. Studentene omtaler for eksempel ulike former 
for tenkeskriving i egen skriveutvikling, respons fra medstudenter 
og lærere, og fokuselevoppgaven som en autentisk arbeidsoppgave. 
Studentene diskuterer også det vi kan kalle lærerverktøy. Noen 
er generelle didaktiske hjelpemidler, sånn som planleggings- 
dokumentet som studentene på Barneskolen diskuterer som støtte 
i arbeidet med differensiering av undervisninga, og MAKVISE 
(motivasjon, aktivisering, konkretisering, variasjon, individuali- 
sering, samarbeid og evaluering) som er en variant av de såkalte 
MAKIS-prinsippene (Imsen, 2009, s. 302). Mehlums didaktisk- 
metodiske hjelpemodell er et lærerverktøy som Berit har hentet 
fra den fagdidaktiske litteraturen. Som vi beskreiv i kapittel fire 
(Igangsetter og drahjelp), bruker Berit den i kombinasjon med 
MAKVISE når hun diskuterer hvordan grunnfølelseshjelp kan være 
en slags «tenningsplugg» for skrivemotivasjonen. 

Det er særlig i loggen fra barneskolestudentene at vi finner de 
fagdidaktiske lærerverktøyene beskrevet og diskutert, for eksem- 
pel 6+1 Traits for writing (Culham, 2005), som vi omtalte i kapittel 
to. Et annet eksempel er 5 kriterier for skriving (Kvithyld & Aasen, 
2011a), som vi har omtalt tidligere i dette kapitlet. Som vi også viste 
i kapittel to, var Barbro svært begeistra for 6+1-metodikken, «[de] 
er så sabla gode» at hun nesten ikke kunne vente med å fortelle 
de andre lærerstudentene om dem. At studentene stadig kommer 
tilbake til dem, kan tyde på at 1-7-studentene opplever at denne 
typen lister over prinsipper i skriveundervisninga er til god støtte i 
deres egen utvikling som skrivelærere. 

Både 1-7-studentene og 5—10-studentene hadde fokuselevoppgave 
som arbeidskrav, men som vi beskreiv i kapittel en er rammene for 
arbeidskravet noe ulike. 1-7-studentenes arbeidskrav, som har fokus 
på begynneropplæring, er tydeligere når det gjelder kravet til analyse 
av elevenes utvikling innenfor lesing eller skriving. Det kan forklare 
hvorfor elevtekstanalyse er godt representert i loggene fra Barneskolen, 
mens bloggene ikke har dette fokuset. For 1-7-studentene er elev- 
tekstanalysen et viktig redskap som former dem som lærere innen- 
for praksisskolediskursen. Kompetanse innenfor elevtekstanalyse er 
avgjørende innenfor veiledet skriving (Klæbo & Sjøhelle, 2013) (se 
også kapittel to, Praksisskolediskurs 1: veiledet skriving og kriterier 
for skriving) og generelt innenfor tilpasset skriveopplæring. 


Tankevekker 


I dette kapitlet har vi beskrevet hvordan studentene anvender ulike 
verktøy som støttende stillas for elevenes skriving. Vi har også vist 
hvordan studentene diskuterer bruken av verktøy gjennom utfor- 
skende samtaler i logg og blogg. Gjennom disse samtalene viser stu- 
dentene at de er i stand til å vurdere verktøyets relevans i henhold 
til målet med skriveoppgavene. Samtidig viser studentene i logg- 
og blogginnlegg at de er nysgjerrige på hvordan den sosiale kon- 
teksten verktøyene inngår i, kan støtte skrivingas formål. Samtaler 
preget av sterk refleksjon har gjort studentene i stand til å utvikle 
verktøyene slik at verktøybruken i mange sammenhenger framstår 
som kreative etterligninger. Gjennom foredrag, bøker, og nettres- 
surser får norske lærere i dag et rikt tilfang på verktøy til støtte 
for elevens skriving. I dette mylder av verktøy er det en utfordring 
å vurdere verktøyets relevans for skriveformål og sosial kontekst. 
Kanskje norske skoler har noe å lære av SKRIVUT-studentenes 
reflekterende verktøypraksis? 

Du tenker jo hele tiden mens du skriver ogsa, sa det er det en 
storre prosess bak da, mens det muntlige skjer jo pa en mate der 


og da. 


Det skrevne digitale formatet ble valgt som samspillsarena i 
SKRIVUT-prosjektet, med bakgrunn i teorier om 4 skrive for 
å lære (Vygotskij, 1934/1987). Slik vi beskreiv i kapittel seks, 
ses skriving som et medierende mentalt redskap som fremmer 
refleksjonen (Hoel, 2002b). Vi begynner kapitlet med et sitat 
fra Barbro der hun i intervju beskriver hvordan det skriftlige 
skiller seg fra det muntlige. Hun opplever at skriving krever en 
mer omfattende tankeprosess enn den muntlige meningspro- 
duksjonen. Og når de også snakker om loggene i de muntlige 
veiledningssamtalene, forlenges tankeprosessen ytterligere. 
I dette kapitlet analyserer vi lærerstudentenes logger og blog- 
ger som medierende verktøy i studentenes lærerutdanning. 
Hvordan tar de dette verktøyet i bruk som et ledd i å utvikle sin 
egen praktiske yrkesteori (Handal & Lauvås, 1983) og sin lærer- 
rolle? Hvordan preges den skriftlige dialogen av at studentene 
samtidig skal skrive seg inn i den akademiske sjangeren? Hvilke 
skrivehandlinger preger tekstene, og hvordan er samspillet i 
det digitale rommet? Vi starter kapitlet med en gjennomgang 
av hva vi vet om interaktiv skriving som medierende redskap i 


lærerutdanninga. 

Skriftlige samtaler som lærerutdanning - 
hva vet vi? 


Praksislogg er et kjent begrep i mange lærerutdanninger, men opp- 
fatninga av sjangeren og bruken av praksisloggen som læringsverk- 
tøy er svært ulik. Den ene ytterligheten er logg som et personlig 
domene, der lærerstudenten bruker loggen som personlig dagbok 
og refleksjonsrom. Motsatt ser vi varianter der praksislærer bestil- 
ler refleksjonstekster innenfor et gitt tema og en gitt mal. I vår 
sammenheng følger vi den sosiokulturelle teoritradisjonens syn på 
læring som en grunnleggende sosial prosess. For representanter for 
denne teoritradisjonen er det et poeng å rive refleksjonen løs fra 
den kognitive og individuelle forankringa som loggskrivinga tra- 
disjonelt har hatt, og knytte den inn i en kollektiv eller dialogisk 
sammenheng, slik Hoel (2002a) uttrykker: 


Variasjonen, ulikskapen og spenninga mellom dei ulike stemmene 
utgjer ei kjelde til læring og refleksjon - i dei ulike stemmene, i møte 
og konfrontasjon mellom ulike perspektiv, bakgrunn, kunnskap, 


meiningar og erfaringar, ligg eit potensial for læring (s. 447). 


Praksisloggen har ifølge Dysthe, Hertzberg og Hoel følgende tre 
funksjoner (2010, s. 70): Den tar vare på inntrykk, observasjoner, 
situasjoner, episoder og tanker som er relatert til praksissituasjo- 
nen, den er grunnlag for refleksjon, og den er hjelp til selvvurde- 
ring. Mens spontanloggen som skrives der og da, i første rekke fyller 
den første funksjonen, vil refleksjonsloggen som skrives i en seinere 
fase, også fylle de to siste funksjonene. De to utgavene av praksis- 
loggen representerer dermed to ulike refleksjonsnivå (Dysthe, mfl., 
2010; Firing, 2004). 

Loggene og bloggene i SKRIVUT har innhold som retter seg 
mot alle de tre funksjonene. Firing (2007) har forska pa skri- 
ving av praksislogg i praksisdelen av bachelorutdanninga ved 

Luftkrigsskolen i Trondheim. Hans studie støtter oppfatninga om 
at skriving av praksislogg som inngår i en dialog i et lærende fel- 
lesskap, har betydning for kvaliteten på refleksjonen. Firing fant 
at studentene klarte å overskride det konkrete og komme over i 
analytisk og logisk tenkning. Fra å hatt et emosjonelt utgangs- 
punkt med fokus på egen opplevelse ga studentene teksten grad- 
vis et mer kognitivt preg som kommuniserte i dialog med andre. 
Loggskrivingas dialogform viste seg å være et godt utgangspunkt 
for videreutvikling. 

Når loggen får en leser, kan en snakke om et tredje refleksjons- 
nivå. Skriveren må da bygge opp et midlertidig felles forståelsesrom 
med leseren (Rommetveit, 1974), som «forutsetter en bevissthet 
på et høgre nivå enn når man skriver bare for seg selv» (Hoel & 
Gudmundsdottir, 1998, s. 84). Hoel og Gudmundsdottir har i sin 
forskning på loggskriving i lærerutdanninga sett på hvordan slik 
skriving fungerer i en kontekst der de selv som lærerutdannere var 
i tett dialog med studentenes refleksjonstekster. Informantene var 
studenter i universitetets lærerutdanning som var ute i en lengre 
alenepraksisperiode som del av sin praktisk-pedagogiske utdan- 
ning. De erfarte at den skriftlige dialogen førte til at lærerstudenten 
tok inn flere perspektiver og endra tolkningsposisjonen (interpre- 
tive background, Hundeide, 1988) på måter som brakte tenkninga 
videre. 

Vihar funnet bare få studieritillegg til Hoels og Gudmundsdottirs 
undersøkelse som dokumenterer praksisloggen som læringsverk- 
tøy i lærerutdanninga. I en stor kvantitativ undersøkelse i Israel 
finner kun 30 % av lærerstudentene «reflective diary» som et svært 
effektivt prosesseringsredskap for refleksjon (Smith & Lev-Ari, 
2005). En nederlandsk studie (van der Leeuw, 2006) fant at skri- 
vinga av praksislogger raskt blei rutinisert og at tekstene framsto 
som fattige tekster med lavt læringspotensial. Klemps (2013) studie 
fra allmennlærerutdanninga viser derimot at praksisloggen har et 

potensial som læringsverktøy som kan bidra til at studentene både 
tar et utforskende perspektiv og i større grad relaterer erfaringer i 
praksis til teori og andre praksisverdener (profesjonaliseringsper- 
spektiv, se figur 1.1). Studien viser imidlertid at den individuelle 
variasjonen i skrivinga er stor, og at skriving i seg selv ikke er noen 
garanti for at det bygges bro mellom de to lærutdanningsarenaene. 
Loggens funksjon som læringsverktøy er dermed avhengig av kva- 
liteter i den læringskonteksten den tas inni. 

Når det gjelder bloggformatet, har vi ikke funnet noen 
direkte sammenlignbar studie. Griiters (2011) har imidlertid 
studert refleksjonen i blogger som ble skrevet av språkvitenskaps- 
studenter som del av studiet. Et hovedfunn i denne studien er at 
skriverne veksler mellom et narsissistisk perspektiv og et dialogisk 
perspektiv, og at dette får konsekvenser for refleksjonstekstens 
utforming som henholdsvis dagbok-lik og rapport-lik. Det utvi- 
kles dermed en ny hybrid tekstkultur der det lånes fra flere sjangre 
og der det veksles mellom dem uten at det nødvendigvis etableres 
noen form for internt hierarki. Griiters hevder således at refleksjon- 
i-blogg kjennetegnes av en iboende dynamikk som kan bevege seg 
mellom en narsissistisk og en dialogisk posisjon, alt etter hvilken 
sjangerforventning som dominerer. Konklusjonen synes dermed å 
være den samme som i Klemps loggstudie (2013), refleksjonskva- 
liteten er avhengig av kvaliteter i den læringskonteksten bloggen 
eller loggen tas i bruk i. 

En svensk ph.d.-studie av nettbaserte studentdialoger (Amhag, 
2010) har funn som gir grunn til optimisme når det gjelder det 
potensialet som ligger i nettbasert skriving i lærerutdanninga. 
Studien har undersøkt om og hvordan studentenes skriftlige, asyn- 
krone dialoger bidrar til utvikling av kollektiv og individuell læring 
i en nettbasert lærerutdanningskontekst. Arbeidsformen og sjan- 
geren synes å ha mange fellestrekk med loggdiskusjonene og blog- 
ginga i SKRIVUT. Det handler om skriving uten store formkrav, 

individuell skriving som bidrar i en asynkron skriftlig dialog, som 
i sin tur inngår i en større muntlig dialog. Videre handler det om 
forventninger om å ta i bruk begreper og andre teksters menings- 
innhold i egen argumentering, og det inkluderer et responssystem. 
Studien, som anvender Bakhtins teori, finner at studentene, om 
enn i ulik grad, suksessivt utvikler evnen til å bruke meningsinn- 
holdet som et aktivt redskap i skrivinga for å utvikle ny forståelse 
og nye perspektiv, individuelt og kollektivt. Og det er særlig sam- 
spillsdimensjonen som har betydning for læringa. Amhag mener 
det skjer et paradigmeskifte til «mellan jag och andra»: 


Mening blir ett resultat av spånningen i skillnaden mellan jag 
och andra, men också genom den kollaborativa lårprocessen i 
de gemensamma aktiviteterna och de dialogiska interaktionerna. 
Denna våxelverkan eller relation mellan olika meningsbetydelser 
har en potential att anpassa eller avgrånsa andra. I varje yttrande 
finns från bekråftande till mer eller mindre övertygande ord, med 
spår av egna och andras röster från olika kontexter. Dessa ord og 
röster antas och förstås hur studenten tolkar dem (Amhag, 2010, 


s. 104. Kursiv i original.). 


Brita har erfart dette gjennom SKRIVUT. Hun synes at hun har 
lært å reflektere gjennom å delta i den faglige dialogen med de 
andre i læringsfellesskapet, hun sier: 


Du lærer å tenke over ting på en helt annen måte. Altså når du snak- 
ker med andre studenter om hva de har sett og sånn, så har vi en helt 
annen måte å snakke om det på (...) våre refleksjoner er kommet litt 
lengre fordi vi har fått innspill fra alle slags hold, og så er det jo å se 


praksis og teori sammen 


Hoel (2002a), som også bygger på Bakhtins arbeid i sin vektleg- 
ging av meningsskaping og læring gjennom dialog, identifiserer 
tre former for dialog i loggskrivinga. Disse er: dialogen mellom 

skriverens tanke og ordene som settes pa papiret, dialogen mellom 
skriveren og den leseren han forestiller seg (reell eller imaginær) og 
den eksternaliserte dialogen mellom skriveren og den reelle leseren 
(s. 18). Hoels viktigste bidrag til forståelsen av logg som mediator 
for læring knytter seg til responsen som et nødvendig aktiverende 
prinsipp: «Meaning is not located in a word or a text in itself, it is 
constructed as ‘an ideological bridge’ between the dialog partners 
and is therefore inseparable from intercourse» (Hoel, 20024, s. 18, 
anforselstegn i original). Ut fra dette kan en si at betydningen av 
loggskriving som redskap for refleksjon i lærerutdanninga, ikke 
kan forstås uavhengig av dialogen (eller de dialogene) den er en del 
av. En praksis med utgangspunkt i Hoels forskning omkring betyd- 
ningen av skriving og respons vil legge stor vekt på dialog mellom 
faglærer, praksislærer og lærerstudenter så tett opp til praksissitua- 
sjonen som mulig for å oppnå kvalitet i refleksjonsprosessen. 


Studentenes skrivehandlinger og formål: 
å skrive i blogg og i diskusjonsforum 


Hvilke skrivehandlinger ser vi i studentenes loggtekster? 
Praksisloggene i lærerutdanninga omtales som refleksjonslogger, 
og skrivehandlinga å reflektere er i fokus. Relatert til Skrivehjulet 
(figur 5.1) er refleksjon tett knyttet til skriveformålet Identitetsdanning 
og selvrefleksjon, metakommunikasjon og egenvurdering. Praksislogger 
handler i stor grad om studentenes identitetsdanning som kommende 
lærere og deres egne refleksjoner og vurderinger knyttet til profesjon 
og egen praksisrolle (Klemp, 2012a), og SKRIV UT-studentenes log- 
ger og blogger skiller seg ikke fra dette. Det er ikke dermed sagt at 
studentene er jeg-orienterte i skrivinga. Refleksjonene i loggene og 
bloggene handler også i stor grad om de andre skriveformålene, slik 
Klemp (2012b) har vist i en tidligere studie av studenters praksis- 
logger. Kunnskapsutvikling og Kunnskapsorganisering og -lagring er 

særlig sentrale formål i mange av refleksjonstekstene til studentene. 
Når Bodil 27. januar bruker loggen til å analysere tekster fra den sju 
år gamle fokuseleven sin, og bruker teori til å diskutere «semantisk 
bevissthet» og finner ut at eleven ligger «mellom stadiene fonologisk 
og ortografisk skriving», så er det kunnskapsorganisering og lagring 
som foregår. Når Urban samme dag reflekterer over sammenhen- 
gen mellom effekten av medstudentrespons og grundig planlegging 
i samskrivingsprosjekter basert på observasjoner i ungdomsskolen, 
så er formålet å utvikle kunnskap om hvordan han som lærer best 
kan støtte elevenes skriving i seinere skriveopplegg. Brita peker på 
at SKRIVUT-prosjektet har lært henne refleksjon som sjanger, hun 
sier: «Jeg føler jo at jeg kan skrive logg bedre nå enn jeg gjorde før. 
For var det sånn % dag har vi gjort det og det og det’ Det var referat- 
logg. Nå er det mer refleksjonslogg.» 

Andre skrivehandlinger kommer også til uttrykk. Studentene 
beskriver undervisningsopplegg, både for å kontekstualisere egne 
observasjoner og erfaringer og for å organisere og lagre kunnskap. 
Undis skriver: «Jeg har i større grad reflektert rundt praksis og skri- 
ving. Det er derfor en fin erfaring å ha med seg, og ikke minst det at 
jeg kan finne tilbake i bloggen ved senere anledninger.» Loggførte 
praksisobservasjoner og refleksjoner kommer eksplisitt til uttrykk 
i studiet både i diskusjoner og studentframlegg, i fagtekster og til 
eksamen, og de tas også i bruk som eksempler i faglærernes under- 
visning (se kapittel to, Sammenhenger mellom lærerutdanningsare- 
naene i SKRIVUT). Studentenes beskrivelser, kartlegginger og tidlige 
refleksjoner over enkeltelevers lese- og skriveutvikling inngår som et 
ledd i dette. Loggens og bloggens egnethet som lager for observa- 
sjoner, situasjoner og tanker (Dysthe, Hertzberg & Hoel, 2010) er 
særlig framtredende i arbeidet med fokuselevoppgaven. I intervjuet 
med Bodil kommer det tydelig fram i samtalen at fokuselevoppga- 
ven endra hvordan hun brukte loggen, hun sier: «De to første ukene 
så [skreiv jeg] kanskje mest til praksislærer, men etter hvert så kjente 

jeg at jeg var interessert i å bruke loggene senere.» Loggen ble enda 
klarere et redskap til informasjonsinnsamling for henne. 

Selv om både loggene og bloggene ofte er preget av retrospektiv 
refleksjon over hva studentene har observert i klasserommet, finnes 
det også mange tilfeller av framoverrettet refleksjon. Studentene 
prøver å se for seg hva som kommer til å skje, eller hvordan noe 
de har planlagt, kommer til å fungere. Ifølge Dewey (1933) er 
framovertenkning en minst like viktig del av læringsprosessen som 
den retrospektive refleksjonen. Britas logg i forkant av storyline- 
opplegget «Reisen til Egypt» er et eksempel på det (se beskrivelse i 
kapittel fem). I loggen reflekterer hun over hvordan enkelte elever 
vil trenge god modellering, og dette kan ha hatt stor betydning for 
den vellykkede gjennomføringa. Loggskrivinga brukes også til å 
utforske teori, både det å skrive seg inn i teori og til å utforske hvor- 
dan teorien anvendes i praksis. Teoriens plass i refleksjonstekstene 
utdyper vi mer i et seinere delkapittel. 

I SKRIVUT ser vi at det å ta i bruk formatene blogg og disku- 
sjonsforum muliggjør en større vekt på det å samhandle gjennom 
skrift. Det å skrive for flere og definerte mottakere gir en autentisk 
skrivesituasjon, og innleggene postes med forventning om et svar, 
slik vi har beskrevet i det første kapitlet. Hvordan samhandlinga 
framstår i det skriftlige materialet, og hva studentene tenker om 
denne samhandlinga, er gjenstand for drøfting i delkapitlet Dialog 
i et læringsfellesskap? Her vil vi bare peke på at det ikke er diskusjo- 
ner med stor uenighet og høy temperatur som preger SKRIVUT- 
loggene, og de er ikke nødvendigvis skrevet for å overbevise leseren 
om en sak. Likevel ser vi at både logger og blogger, det siste for- 
matet kanskje mer enn det første, brukes til å prøve ut egne stand- 
punkter overfor andre, om det er medstudentene, praksislærere 
og faglærere, eller teoretikere og styringsdokumenter. Studentene 
argumenterer for eller imot pedagogisk nivådeling, mobilbruk i 
klasserommet, regnefortellinger som støtte i begynneropplæringa, 

og lekser som mengdetrening i skriving. Det finnes mange eksem- 
pler pa at studentene inviterer til debatt. Som vi har sett i kapittel 
fem, diskuteres temaet skriving i matematikk og regning i norskfa- 
get, bade pa Barneskolen og i Ungdomsskolen, og her er det særlig 
Urds innlegg som eksplisitt utfordrer: «Er kravet om regneopp- 
læring i norsken bare fjas og fanteri? Har regjeringen laget flotte 
regler som aldri praktiseres?» Brita på sin side inviterer til debatt 
om hvorvidt Barneskolens store satsing på skriving kommer i veien 
for læring i andre fag, og da spesielt behovet for ressurser til tilpas- 
set matematikkundervisning. 

Igland og Sundby (2012, s. 126) drøfter hvordan vi i vestlige land 
ofte bruker krigsmetaforer når vi omtaler argumentasjon. Vi for- 
svarer en posisjon, vi vinner et ordskifte, vi skyter ned noens argu- 
menter. Det er imidlertid ikke slik at argumentasjon alltid har som 
formål å overbevise noen. Argumentasjon har også mer harmoni- 
serende dimensjoner. Målet kan være å avklare sin egen eller andres 
posisjon, og dette krever en evne og vilje til refleksjon og kritisk 
tenkning. Da er forhandling en mer treffende beskrivelse enn kamp. 
Vi kan rette oppmerksomheten mot argumentasjon som en prosess 
der det alltid finnes omveier å gå, sideveier å utforske og nye vei- 
valg å ta. Analysen av loggene tyder på at det er en slik avklaring 
av egen posisjon som synes å være lærerstudentenes viktigste mål. 
Diskusjonene eri liten grad konfronterende, og det synes ikke å være 
noe prioritert mål å komme fram til enighet i det digitale rommet. 
Det må forstås i lys av at alle deltakerne utenom faglærerne daglig 
også møtes fysisk i formelle og uformelle samtaler i praksisskolen. 


Å skrive seg fram til forståelse 


Plutselig kan også jeg kalle meg blogger. Vi har alle blitt enige om at 
dette skal være et uformelt fora til refleksjon, en uhøytidelig kanal 


for diskusjon og læring (...) Kanskje er akkurat dette veien å gå. Å la 

refleksjonene komme gjennom fri skriving, på lik måte som de kom 
gjennom tenkeskrivingen vi lærte om som førsteårsstudenter i fjor. 
Kanskje er nettopp dette den mest effektive veien til å forstå mine 
egne tanker om hva jeg opplever i praksisperioden dette året. Jeg er 


i hvert fall spent. 


Sitatet er hentet fra Urds første bloggpost og beskriver hennes 
klare forventning om at skrivinga skal føre til læring i tråd med 
tenkeskriving. Uten å eksplisitt vise til sosiokulturell teori gjengir 
hun Vygotskijs tenkning om skriving som medierende verktøy i 
læringsarbeid. I dette delkapitlet skal vi gjennom utdrag fra Urds 
blogger vise hvordan tenkeskriving i SKRIVUT kan framstå. 

29. januar satt Urd igjen med en dårlig følelse etter en norsk- 
time der elevene i Ungdomsskolen skulle i gang med å skrive en 
egen novelle. Elevene var ikke inspirerte og skreiv ikke like mye 
som hun hadde sett for seg. Urd skriver et langt innlegg i blog- 
gen sin hvor hun reflekterer over hva som ga henne denne dårlige 
følelsen: 


Forventningene mine ble ikke innfridd. Store deler av gårsdagen 
gikk med til refleksjon. Hva gikk galt? Gikk det galt? Hva var det som 
ikke innfridde? Hva hadde jeg forventet? Hva kan man forvente? 
Hva gjorde jeg? Hva gjorde jeg ikke? Hva kunne jeg gjort annerle- 
des? Hva gjør jeg neste gang? Jeg bestemte meg for å ha en annen 
innstilling til dagens fortsettelse på prosjektet. Jeg ville gå nærmere 
inn på hver enkelt elev, og overse hvor mye/lite de hadde skrevet. 
I stedet ville jeg bruke tid på å hjelpe dem med å komme i gang, stille 


spørsmål, komme med ideer, skrive sammen med dem osv. 


Deretter beskriver Urd hvordan disse tankene gjorde at hun endra 
tilnærming i arbeidet med elevene. Hun og praksislærer delte klas- 
sen slik at hun kunne konsentrere seg om de elevene som slet med 


å komme i gang. Hun satte en elev ved hvert bord, slik at hun kunne 

gå rundt og snakke lavt med hver enkelt uten å forstyrre andre. Av 
og til gikk elevene bort til hverandre og snakka, men til Urds store 
begeistring, sier hun, snakka de kun om teksten. 

Videre i bloggen skriver Urd om hvordan det ga resultater at hun 
valgte å være fleksibel vedrørende oppgavevalg, og da hun satte 
seg ned og skreiv sammen med elever som hadde vansker med å 
komme i gang. Det er i denne bloggen Urd skriver om det herlige 
øyeblikket hun opplevde da eleven som hadde protestert kraftig på 
novelleskrivinga, med stolthet ville ha henne til å fortelle at han 
hadde skrevet en tosiders action-novelle! Urd skriver videre om 
erfaringene dette ga henne: 


Dagen i dag har lært meg mye viktig. Jeg har for høye forventnin- 
ger til elevenes skriving, og må alltid huske at elever jobber svært 
forskjellig og har veldig ulikt kreativt nivå. For enkelte er det lett å 
skape en historie, for andre er det svært vanskelig. Ved å gå inn i hver 
enkelts arbeid og jobbe etter deres forutsetninger, kan man skape en 
god atmosfære, også for dem som synes skriving er vanskelig. Jeg 
har også lært at en tidsramme må være fleksibel for endringer, og at i 
enkelttilfeller må man også kunne endre oppgaven og rammene - det 
er tross alt bedre at elevene oppnår en mestringsfølelse, enn at mitt 


opplegg og mine forventninger følges og innfris til punkt og prikke. 


Vi har referert til deler av denne bloggen også i kapittel fem (se 
Å skrive noveller på Ungdomsskolen: «9A tolker Frode Grytten») 
hvor den inngår som en del av arbeidet med novelleprosjektet i 
Ungdomsskolen. Vi har imidlertid valgt å gjenta det her fordi vi 
mener denne bloggen illustrerer hvordan Urd får utbytte av skri- 
ving som medierende redskap i egen læring. Hun rekapitulerer 
hva som skjedde, og beskriver prosessen som førte henne fram 
til ny erkjennelse knyttet til skriveopplæring. Dette er erkjennelse 
som vi kan knytte til tenkninga bak veiledet skriving (Klæboe & 
Sjøhelle, 2013). 

Urd er en ivrig skriver. Bloggposten vi har referert her, er ett av 
fem større innlegg i denne perioden der hun reiser grunnleggende 
spørsmål knyttet til utøvelse av lærerrollen, samspillet med elevene 
og didaktiske valg. Urd er bevisst på at skriving er et redskap hun 
kan bruke til å forstå sin egen utviklingsprosess, hun skriver: «Jeg 
må være kritisk - men samtidig være i stand til å se hva jeg gjør 
riktig, og ta med meg dette videre. Veiledning, samtaler og blog- 
ging er viktige ressurser for å klare dette.» Urd bruker ofte bloggen 
til å problematisere, diskutere og argumentere. Hun stiller spørs- 
mål knyttet til norskundervisninga, som for eksempel: «Hvorfor 
er det slik at elevene ikke vil dele lyrikktekstene sine i klassen?» 
Hun er heller ikke redd for å utfordre teorien, som når hun spør: 
«Mye litteratur legger opp til at grupper bør lages på tvers av nivå 
for at elevene skal løfte hverandre, lære av hverandre osv., blir ikke 
dette fort naivt?» Og hun undrer seg over skrivingas funksjon i 
læringsfellesskapet: «Hva har jeg å by på som blogger, og hvordan 
skal jeg formulere meg for å vise veilederne mine hva jeg tenker 
på, som også gir medstudentene mine noe meningsfullt, og ikke 
minst, er til hjelp for meg selv?» Urds spørsmål er utgangspunkt for 
å skrive seg inn i ny forståelse innenfor felt som er nye for henne. 
Vi opplever ikke spørsmålene hennes som retoriske grep som en 
kan ty til for å komme i gang med en argumenterende tekst. Det 
er undring og spørsmål til tema som hun utforsker gjennom egen 
skriving og ved å stille spørsmål til leserne av bloggene. 22. januar 
skriver hun for eksempel en blogg med tittelen «Trykk eller dykk?», 
der hun utforsker konflikterende elementer i sin egen lærerpraksis. 
Hun starter bloggen slik: 


Når jeg beskriver min egen lærerpraksis, og ser for meg en ideell 
time, fokuserer jeg ofte på dette med læringstrykk. Jeg ønsker meg 
timer med høy aktivitet, mye påfyll og stor variasjon. I det siste har 
jeg imidlertid blitt nødt til å reflektere rundt dette. Er det alltid best 

å følge denne malen, eller kan det av og til være bedre å gå i dyb- 
den? Verden er ikke svart/hvitt. Noen ting må gjennomgås nøye, og 
krever dertil mer tid. Jeg tar likevel meg selv i å vegre meg for slike 
dypdykk. Hvorfor er det slik? Et dypdykk innebærer gjerne en for- 
midlingsdel, samt omfattende elevaktivitet. Mitt nåværende stadium 
som lærer kræsjer med dette. Jeg er nemlig redd for stillhet og min 


egen inaktivitet. 


Videre i bloggen reflekterer hun over om vegringa mot dypdykk 
også henger sammen med at hun ikke stoler på at elevene gjør som 
de skal. Bloggen ender med en beslutning om at hun vil utfordre 
seg selv til å tåle lengre økter med elevaktivitet. Hun har skrevet seg 
fram til en økt forståelse av valgene hun vanligvis tar, og hun skaf- 
fer seg dermed et utgangspunkt for å endre måten hun handler på. 

Vi har valgt Urd som eksempel for å illustrere hvordan å skrive 
seg til økt forståelse gjennom tenkeskriving kan framstå i SKRIVUT. 
Urd refererer til teori i noen av bloggene sine, men fagligheten hen- 
nes kommer likevel i første rekke til uttrykk gjennom presis bruk av 
fagbegreper og gjennom spørsmålenes og argumentenes relevans. 
Selv om Urd er mer ekstrem i sin problematiserende og argumen- 
terende stil enn de andre studentene, er den spørrende og argu- 
menterende holdninga og måten å forholde seg til teori på typisk 
for alle de åtte bloggerne. Som vi skal komme tilbake til i et seinere 
delkapittel, hadde teorien en noe større plass i loggskrivinga til 
lærerstudentene i Barneskolen. Vi kan ikke se at denne eller andre 
forskjeller mellom de som skreiv logg, og de som skreiv blogg, har 
noen sammenheng med at de skreiv i to ulike format. Blogg er et 
format som kan mediere ulike sjangre (Miller & Shepherd, 2004). 
Bloggene i SKRIVUT-materialet har en form som ligner hvor- 
dan blogger brukes i offentligheten som et sosialt medium, som 
en weblog, ei nettbasert dagbok for deling av opplevelser og syns- 
punkter. Dette er en sjanger som ligger nært den dagboklignende 

formen som ofte preger praksislogger (Klemp, 2012b). Vi forstår 
observerbare forskjeller mellom skrivinga til de ulike studentgrup- 
pene, for eksempel når det gjelder graden av utlegning av teoretisk 
grunnlag for argumentasjon og analyse, eller valg av fokus, først og 
fremst som et resultat av individuelle læringsmål og kulturen som 


utvikla seg i de ulike triadiske fellesskapene. 


Dialog i et læringsfellesskap? 


Faglærernes aktive inntreden i den faglige dialogen og den forster- 
kede etterspørselen etter praksislærernes kunnskap er identifisert 
som to suksessfaktorer i SKRIVUT-prosjektet (Klemp & Nilssen, 
2016). Studentene i begge prosjektår er samstemte om at de har 
opplevd skrivinga som svært betydningsfull for egen læring, og at 
de ser kvaliteten på responsen fra de aktive lærerutdannerne som 
en avgjørende drivkraft i arbeidet. Brita sier: «Du skriver ikke bare 
fordi du MÅ skrive en logg, men det er faktisk noen som kommer til 
å lese den og kommentere den (...) Å skrive til en mottaker er vel- 
dig viktig.» I tidligere kapitler (to og seks) har vi vist at studentene 
la stor vekt på mottaker og mottakerbevissthet i elevenes skriving. 
Brita peker her på at det samme gjelder for henne i hennes skriving. 
Responsen har også økt selvtilliten hennes. Selv om hun ikke er 
så flink med teori, har hun fått mye positiv tilbakemelding på at 
hun har gjort verdifulle observasjoner som så er diskutert videre. 
Respons er viktig, påpeker Berit i intervjuet, for henne ville «å bare 
skrive og skrive og skrive uten å få respons, fort drept motivasjo- 
nen.» Bodil peker på at responsen gjorde at hun følte seg «sett», 
mens Barbro peker på at den tette dialogen gjorde at hun opplevde 
at faglærerne var nærme hele tida. Her gir studentene uttrykk for 
at deltakelsen i SKRIVUT-prosjektet førte til opplevelse av det vi 
tidligere kalte social presence (Swan & Shih, 2005, s. 115, se kapittel 
en, SKRIVUT - bakgrunn og teoretisk fundament), en drivende 

kraft i digitale læringsfellesskap som vi peker på at er dokumentert 
gjennom flere studier. 

I SKRIVUT-prosjektet har det også vært et viktig mål å aktivere 
studentene som responsgivere for hverandre. Dette lyktes vi ikke 
så godt med i en tidlig fase. En tidlig studie (Strømman, 2015) fra 
intervensjonsprosjektets første år viser at diskusjonen i diskusjons- 
forumet var dominert av toveis-interaksjon mellom lærerutdan- 
nere og studenter. Studentene var i det første prosjektåret bare i 
liten grad aktive deltakere i hverandres loggdiskusjoner i forumet. 
Nærmere analyse viser at lærerutdannernes måte å gi respons på 
delvis kan ha undergravd målet om et felles diskusjonsrom. Det 
finnes mange unntak, men hovedmønsteret er at både praksislæ- 
reres og faglæreres respons i all hovedsak henvender seg til den 
studenten som la ut det første hovedinnlegget. Dette er språklig 
markert gjennom pronomenbruk (du, dine osv.) eller egennavn, 
som også brukes selv om studenten opplagt skriver om observasjo- 
ner i praksis som inkluderer flere studenter. Dersom medstuden- 
ter gir respons, blir synspunktene i disse responsene ofte stående 
ukommentert av lærerutdannerne. Når synspunktene kommente- 
res, blir ofte ikke responsen integrert i responsen til studenten som 
starta diskusjonen, men markert som egen tekst og henvendt til 
responsgiveren (markert med egennavn). Det synes å være nokså 
tilfeldig om det gjøres forsøk fra lærerutdannerne på å trekke flere 
studenter med i samme diskusjon. Lærerutdannernes måte å kom- 
mentere hverandres innspill på er annerledes. Her er det mange 
eksempler på at synspunkter kommenteres og forsterkes, og at 
lærerutdannerne oppfordrer hverandre til å komme med kunnskap 
og vurderinger sett fra sitt perspektiv. Vi finner ett tilfelle av en litt 
lengre meningsutveksling der faglærerne inntar ulike posisjoner - 
denne trekker Barbro fram i intervjuet som særlig morsom å lese. 

Som vi har beskrevet i kapittel en, førte intervensjon til at dia- 
logen utvikla seg i målretninga i det andre året når det gjelder å 

involvere de ulike partene i triaden i diskusjonen. Sitatene i denne 
boka er hentet fra det andre aret, og flere av dem viser situasjoner 
der studentene gikk aktivt inn i hverandres faglige problemstil- 
linger. Seinere i dette kapitlet (se Skrivesperre for liten og skri- 
vesperre for stor) omtaler vi for eksempel en diskusjon der Brita 
folger opp en diskusjon som Berit har starta om skrivesperrer 
hos elever. Nynorskdiskusjonen knyttet til tegnserieoppgaven pa 
Ungdomsskolen, som vi siterer fra og kommenterer i kapittel fire (se 
Nynorsk - blott til lyst?), er et annet eksempel. Responsmønsteret 
fra lærerutdannerne, hvem man retter responsen til, endrer seg 
imidlertid ikke vesentlig. Heller ikke på dette området er det noen 
forskjeller mellom dialogen i loggene og bloggene. 

I SKRIVUT skifta den faglige dialogen studentene deltok i, hele 
tida mellom et skriftlig og et muntlig modus. Dette går fram både 
av intervjuer og av loggene og bloggene. Loggene og bloggene har 
vært et tema i de muntlige veiledningssamtalene både i forkant og 
etterkant av skrivinga, ofte er den skriftlige refleksjonen en forleng- 
else av diskusjonen i de daglige veiledningsmøtene. De uformelle 
samtalene mellom studentene synes også å ha vært viktig skrive- 
støtte. Når loggene forelå skriftlig, sier Brita, så kjente de allerede til 
innholdet: «Stort sett så hadde vi jo diskutert det vi skrev om, sånn 
når vi satt og spiste. Vi diskuterte jo gjennom hele dagen, egentlig. I 
alle pauser. Så vi hadde jo hørt det før.» Likevel er det gjennomgå- 
ende at studentene opplevde at det var lærerikt å lese hverandres 
logger. Brita fortsetter: «Men å få det på skrift, altså få sett det på 
den måten, sånn mer konkret da, det følte jeg hjalp litt.» I student- 
gruppa som var på Barneskolen, synes dialogen omkring loggskri- 
vinga å ha vært så tett at det i blant var vanskelig for studentene å 
skjelne mellom egne og andres refleksjoner. Brita sier: «Siden vi 
diskuterte det meste, så kom jeg ikke på om det var jeg som hadde 
sagt det, eller om det var andre som hadde sagt det.» Dette gjorde at 
hun i blant lot være å skrive, sier Brita, fordi at hun var usikker på 

om hun «stjal tankene deres». Bakhtin (1979/1998) bruker begre- 
pet befolket av andres ord og ytringer om dette fenomenet. Dysthe 
(2001, s. 326) bygger på en vid forståelse av Bakhtins dialogbegrep 
når hun peker på læringspotensialet som ligger i å lese innlegg i 
faglige diskusjoner uten selv å respondere. Sagt med Vygotskijs 
begreper, selv om studenten ikke deltar i den ytre dialogen, stimu- 
lerer lesinga til studentens indre dialog. 

Denne tette sammenvevinga av skriftlig og muntlig dialog er 
viktig å ta i betraktning når en skal tolke studentenes svar på et 
spørsmål om hvem de opplevde at de skreiv til når de skreiv logg 
eller blogg. Det er bare små variasjoner mellom faglærerne og 
praksislærerne som opplevd målgruppe. Det er gjennomgående at 
å skrive til lærerutdannerne har vært det viktigste. Noen av stu- 
dentene vektlegger praksislærernes respons noe mer ut fra at deres 
lokale kunnskap har vært et viktig bidrag i den faglige dialogen. 
For Barbro var den praksisnære kunnskapen så viktig at skrive- 
motivasjonen svikta mot slutten av prosjektet da praksislærer ble 
mindre aktiv i diskusjonsforumet grunnet andre oppgaver på sko- 
len. Andre vektla faglærernes bidrag mer. Berit formulerte seg slik 


i intervjuet: 


Jeg følte vel til syvende og sist at jeg skrev til [faglærer i norsk] og 
[faglærer i PEL]. Og det var kanskje mest pga. fokuset mitt i skri- 
vinga, at jeg skrev så veldig mye om skriving, om konteksten rundt 
skriving og om type skriveoppgaver (...) Det ble kanskje mer at det 
jeg skrev om, var såpass faglig spissa at dere hadde så mye mer å 


komme med enn han, kanskje. 


Forskjellen i Barbros og Berits vurdering av responsen fra de ulike 
lærerutdannerne kan ha med å gjøre at de to studentene valgte å 
bruke deltakelsen i prosjektet på to ulike måter. Vi utdyper i neste 
delkapittel (se Å skrive seg inn i en akademisk sjanger og til- 
egne seg et funksjonelt fagspråk) hvordan Bodil som en av flere 

studenter valgte å bruke SKRIVUT til å utvikle seg innenfor den 
akademiske skrivesjangeren. Når det gjelder målet om å skrive 
til hverandre (medstudentene) og å skrive til seg selv for å lære, i 
tråd med Vygotskijs tenkning (1934/1987), er det mer varierende 
oppfatninger om verdien av aktiviteten. SKRIVUT-studentenes 
responsaktivitet var samlet sett lavere enn forventa og sterkt varier- 
ende, noe som tyder på at de enten ikke er bevisst verdien den har, 
eller ikke synes den gir tilstrekkelig utbytte. I intervjuene gir imid- 
lertid studentene uttrykk for at de setter stor pris på den medstu- 
dentresponsen de fikk. Bodil peker på at medstudentenes respons er 
verdifull blant annet fordi de kan bekrefte observasjonene hennes 
og/eller tilføye nye momenter til diskusjonen ut fra å ha vært fysisk 
til stede og derfor kjenner situasjonen. 

Den sterke preferansen for lange og teoritunge tekster, og opp- 
levelsen av at det var konkurranse om å være den «beste» skri- 
veren, medvirket til at dialogen i diskusjonsforumet delvis brøyt 
sammen i det første prosjektåret (Klemp & Nilssen, under vurde- 
ring). I starten av andre prosjektår diskuterte vi derfor med stu- 
dentene og praksislærer hvordan vi kunne stimulere til diskusjon 
gjennom å gi loggene en annen form. Blant annet ble det oppfor- 
dret til å stille mer spørsmål. I prosjektmøtet rett før jul rappor- 
terte praksislærer imidlertid at studentene i Barneskolen hadde 
slutta å stille spørsmål i loggene fordi dette genererte flere nye 
spørsmål enn de kunne klare å besvare midt i en travel praksis- 
periode. Dette ble seinere bekrefta av studentene i et fellesmøte 
mellom alle prosjektdeltakerne på Barneskolen. I intervjuene mot 
slutten av året peker flere av studentene på at spørsmålene fra den 
ene faglæreren kunne bli vel mange. Bodil husker dem fremdeles 
som «et ork». På den andre sida er det nettopp det at faglærerne 
var så aktive og interesserte, som Brita setter høyest når det gjel- 
der samspillet i læringsfellesskapet. Om faglæreren som stilte så 
mange spørsmål, sier hun: «Hun er veldig PÅ, det var jo helt greit 

det, for hun hadde så mye å komme med. Hun er så interessert i 
å lære oss, hun drar på en måte ut det lille ekstra. Kom igjen nå, 
dra litt til.» I det omtalte fellesmøtet på Barneskolen ble det under- 
streket at mange av spørsmålene var retoriske og ment til etter- 
tanke, og ikke måtte besvares. Likevel ser vi et klart lavere antall 
undrende spørsmål i studentenes logger i diskusjonsforum i andre 
halvår, mens antallet spørsmål holder seg på et relativt høyere nivå 
i bloggene. Praksislærerne i Ungdomsskolen bekrefter i intervjuer 
at de også hadde som strategi å reise mange problemstillinger som 
kunne få studentene til å både reflektere videre og finne egne løs- 
ninger. Vi avslutter dette delkapitlet med et sitat der praksislærer 
i Barneskolen beskriver sin rolle like mye som igangsetter som 
responsgiver: «For det å få dem til å utvikle skrivinga si og være 
aktive, det handler ikke bare om responsen i ettertid. Det handler 
[også] om forarbeid, få dem i gang i tankeprosessen på skolen, før 
de går hjem [for å skrive logg].» 


o 

A skrive seg inn i en akademisk 

sjanger og tilegne seg et funksjonelt 

fagsprak 
[A skrive blogg] hores i grunnen spennende ut! Jeg tror at med litt 
øving kan bloggen være et nyttig middel både med tanke på kom- 
munikasjon og refleksjon, men også med tanke på skrivetrening. Jeg 
har aldri skrevet en blogg eller noe lignende tidligere, så jeg må inn- 
rømme at jeg føler meg sårbar her jeg sitter og skriver (mildt sagt). 
Det med blogg er ikke så lett som jeg i utgangspunktet hadde fore- 
stilt meg, dermed kommer dette innlegget til å være veldig uformelt 


med et stort preg av et muntlig språk. 


Sitatet er et utdrag av Ulfs første bloggpost i SKRIV UT. Under over- 
skriften «Skrivesperre» setter han ord på sårbarheten han opplever 

som uerfaren blogger. Ulf vet at bloggen skal være et forum for 
kommunikasjon og refleksjon. Lærerstudentene er kjent med tenk- 
ninga bak tenkeskrivingsverktøy. Han skal også ha kjennskap til 
praksislogg fra første studieår der kravene til språkets formside 
ikke er i fokus. Ulfs påpeking av at bloggen kan gi nyttig skrivetre- 
ning, og den unnskyldende setningen om at dette første innlegget 
er preget av uformelt og muntlig språk, bryter med dette. Det kan 
være at Ulf har forestillinger om blogg som et medium for personer 
som er gode skrivere som kan uttrykke seg elegant og slående om 
emner de brenner for, og at han ikke helt føler seg på høyde med 
dem. Vi tror like gjerne at forventningspresset han synes å kjenne 
på, kan handle om at han utfordres til å formulere seg om faglige 
spørsmål i tett dialog med erfarne lærere og lærerutdannere og 
flinke medstudenter. I et slikt miljø ser han for seg at han må bruke 
et mer formelt språk. 

At mange av studentene oppfatta sjangeren som formell, bekref- 
tes i intervjuene med Berit og Bodil. I forbindelse med spørsmål 
om hvorfor de i liten grad bruker multimodale uttrykksmidler i 
loggene, som for eksempel smilefjes, sier Berit: «Når du sitter og 
skriver om mye fagstoff, så hører det ikke hjemme med et smi- 
lefjes.» Bodil er enig. Når loggene utvikla seg til å bli en samtale, 
kunne hun ha putta det inn. Men fordi hun oppfatter loggene som 
faglige, var det ikke «naturlig» for henne. Vi har tidligere i dette 
kapitlet vært inne på at studentene valgte å bruke deltakelsen i 
SKRIVUT på ulike måter. Bodil og Berit representerer de studen- 
tene som ønsket å bruke den digitale dialogen som «stillas» i utvik- 
linga av egen fagskriving. Krav til presist fagspråk passer inn i dette 
målet. Sitatet fra Unas første blogginnlegg kan leses som et innlegg 
mot at den digitale dialogen skal utvikle seg i denne retninga: «Jeg 
vil avslutte med å si at jeg er opptatt av at blogginga ikke må bli for 
høytidelig. Skal dette være en god diskusjonsarena, synes jeg det er 
viktig å kunne føle seg trygg og avslappet.» 

Analysen av bloggene og loggene (fra begge prosjektår) 
viser at det utvikla seg to litt ulike kulturer i studentgruppene i 
Ungdomsskolen og Barneskolen når det gjelder å synliggjøre teori. 
Men selv om teorien er mest tydeliggjort i loggene, betyr det ikke 
at bloggene er mindre faglige. Noe av årsaken til at teorien ble så 
synlig i loggene, kan knyttes til praksislærers vektlegging av log- 
gens funksjon som bro mellom de to læringsarenaene i utdanninga 
(Klemp & Nilssen, under vurdering). En annen årsak kan være 
fokuselevoppgaven og at studentene oppdaga hvor nyttig dialogen 
i det digitale rommet var til å utvikle det faglige grunnlaget for 
denne fagteksten. Berit beskriver i intervjuet hvordan dette fun- 
gerte for henne: 


Responsen har kommet veldig, veldig godt med. Den har hjulpet 
meg masse. Jeg har brukt nesten alt (...) Når jeg skriver om fokuse- 
leven, hvis vi har snakka om en oppgave eller sånne type ting, så drar 
jeg inn ulike momenter som [faglærer i norsk] har skrevet om, som 
[PEL-lærer] har nevnt. Drar teori rett inn i fagteksten. Selvfølgelig 
ved å vri det om til mitt ståsted, da (...) Jeg vet hva jeg skal bruke, og 
hva jeg kan underbygge ting med. 


Det finnes flere eksempler i loggene på at Berit eller medstuden- 
tene etterspør teori for å forske videre på elevens utvikling. «Å få 
bekrefta, eller diskutert, ulike ting i forhold til teori og i forhold 
til fagstoff, det har vært den største læringsbiten for min del», sier 
hun. Tidligere forskning viser at det å arbeide med analyse basert 
på observasjon av en fokuselev og bruke skriving til å reformulere, 
rekonstruere og argumentere, hjelper lærerstudentene til å skrive 
seg inn i et adekvat begrepsapparat (Nilssen & Solheim, 2012). 
Berit mener at arbeidet med loggene har gjort henne til en bedre 
fagtekstskriver, nå kan hun bedre vise fram grunnlaget for argu- 
mentasjonen sin i fagteksten: «Jeg blir jo mer faglig sterk da, kan 
bedre begrunne hva jeg gjør, hvorfor jeg gjør det». Berit forteller 

at hun observerer og analyserer hele tida mens hun er i praksis, 
og hun tror at prosjektet har gjort henne til en bedre skrivelærer. 
Hun sier: 


I hvert fall ble jeg mye mer trygg på meg sjøl og de valgene jeg gjorde 
i norsk da. Vi diskuterte jo veldig mye skriving, så jeg føler at jeg har 
blitt mye tryggere på hva slags skriveoppgaver jeg gir og hvilken type 
skrivedager jeg kan ha. Mange sånne typer ting som kanskje ikke 


andre er like trygg på. 


Selv om hun har arbeidet mest med pedagogikk og norsk, mener 
hun kompetansen hun har utvikla innenfor fagtekstskriving, kom- 
mer til nytte i alle lærerutdanningsfagene hennes, for: «jeg bruker 
teorien på en helt annen måte enn før». Nå kan hun raskere knytte 
sammen teori og praksis, og mens hun før måtte forklare teorien 
hver gang, kan hun nå anvende begrepene når hun skriver. Brita 
sier det slik: «Den hvorfor-biten i planen, den ble jo mye enklere å 
skrive etter hvert som du hadde skrevet flere logger.» Dette handler 
om hvorfor-kolonnen i dokumentet som studentene bruker som 
verktøy i planlegging av undervisning i praksis. I denne kolonnen 
skal studentene begrunne de valgene de gjør både når det gjelder 
valg av innhold (hva), og når det gjelder aktiviteter og organise- 
ring (hvordan). Forskning (Nilssen, 2010) og erfaringene våre som 
lærerutdannere tyder på at mange studenter, gjennom hele utdan- 
ningsløpet, opplever det som krevende å fylle denne kolonnen med 
innhold som holder det forventa nivået. 

Bodil synes også hun har fått god hjelp med teorien, både for- 
slag og nødvendige korrigeringer, og hun er blitt en bedre skriver. 
Nå føler hun at de «ligger et lite hakk foran [de andre studentene] 
på begreper og teori». Analysen av materialet har identifisert fag- 
lig orientering som en av tre suksessfaktorer i SKRIVUT-prosjektet 
(Klemp & Nilssen, 2016). Driv til å lese og bruke teori og fagdidak- 
tikk og fagspråk i fokus er underkategorier. I det første prosjektåret 

førte den sterke preferansen for teoristyrte logger til uheldig kon- 
kurranse og at enkelte studenter posisjonerte seg som dårlige skri- 
vere eller reduserte skrivinga til et minimum for å takle situasjonen 
(Klemp & Nilssen, under vurdering). I det andre året ble det satt i 
verk tiltak for å redusere konkurranseelementet og for å framelske 
logger som hadde mindre preg av fagtekst, og som i større grad 
bidro i en åpen diskusjon med ulike typer utgangspunkt og bidrag. 
Analysen viser blant annet at lærerutdannerne endra sin respons- 
atferd og dempa den voldsomme rosen av teoritunge logger som vi 
finner flere eksempler på i materialet fra det første året. 

Barbro sier i intervjuet at hun har opplevd større grad av helhet 
og sammenheng i lærerstudiet i SKRIVUT-året enn hun opplevde 
i sitt første studieår. Hun sier: «Det har hengt mer sammen i år. 
Den oppgaveskrivinga man har gjort her på høgskolen, har man 
på en måte relatert til praksis på Barneskolen, og det man gjorde 
på Barneskolen, har man relatert til høgskolen.» Likevel er Barbro 
oppriktig i intervjuet på at arbeidsmåten i SKRIVUT har vært 
svært krevende for henne. Hun har følt mye prestasjonsangst og 
frustrasjon, og hun har hatt vansker med å forholde seg til loggskri- 
vinga som tenkeskriving for hennes egen del. Hun sier: «Jeg prøvde 
liksom å skrive til meg sjøl da (...) slik, at jeg kunne ha mer utbytte 
av det når jeg skulle skrive noe, eller tekstanalysen da. Men det var 
litt vanskelig egentlig, for man hadde alltid den der mottakerbe- 
visstheten i hodet.» Barbro viser her fram den samme sårbarheten 
som Ulf viste fram i sitatet vi starta delkapitlet med. 

Studenter er vant til å vise fram utilstrekkelige faglige tekster 
som del av studiet inne på lærerutdanningsinstitusjonen. Hva er 
det da som eventuelt gjør situasjonen i SKRIVUT mer utfordrende 
for noen av studentene? Vi tror at forklaringa kan være sammen- 
satt. For det første kom lærerutdannerne og lærerstudentene veldig 
nært på hverandre gjennom prosjektmøter og den hyppige skrift- 
lige dialogen. Gruppene var heller ikke så store. Vi ble godt kjent, 

og det er derfor naturlig at studentene ønsket å framstå som flinke 
og bidragsytende til at prosjektet skulle være vellykket. For det 
andre kan en spekulere over om det er lettere å framstå som ufer- 
dig og halvlært innenfor teori, enn å framstå som lite reflektert over 
oppgaver innenfor det yrket man har valgt. Urds blogg «Kunnskap 
gjennom blogging» støtter denne siste forklaringa. Urds gruppe i 
Ungdomsskolen var enige om at bloggen skulle være et uformelt 
forum til refleksjon, en uhøytidelig kanal for diskusjon og læring. 
Likevel opplever hun i starten bloggen som «alt annet enn uformell 
og uhøytidelig». Hun skriver: 


Det føles som om hvert ord jeg skriver vil studeres nøye, veies og 
legges til grunn for en vurdering av meg som person, student og 
framtidig lærer. Det skrevne ord føles plutselig så utrolig mye mer 
mektig enn det talte. Kunsten å formulere seg var sannelig ikke så 


lett som jeg trodde. 


Urd har erfart hvordan bloggen også er et redskap for identi- 
tetsutvikling og selvframstilling, ett av de seks skriveformålene i 
Skrivehjulet (figur 5.1). Tidligere forskning viser at de relasjonelle 
forholdene i læringsfellesskapet preger refleksive tekster som stu- 
dentene skriver mens de er i praksis, lærerstudentene posisjone- 
rer seg som framtidige lærere (Klemp, 2012a; Sjøhelle, 2007). Når 
måten du posisjonerer deg på, også blir stående på papiret og kan 
gjøres til gjenstand for nøyere granskning, blir det vanskelig for 
Urd å formulere seg. 

Den synlige posisjoneringa blir også vanskelig fordi Urd må gjøre 
samtidige valg om hvordan hun vil framstå som menneske. Ivani¢ 
(1998) omtaler den identiteten som konstrueres gjennom skriving 
som et diskursivt selv (discoursal self). Det ‘diskursive selvet er 
et inntrykk og en rolle som skapes for å bli medlem i et bestemt 
diskurssamfunn: «The discoursal self which writers construct 


will depend on how they weigh their readers up, and the power 

relationship with them» (s. 33). Skriveren gjør på denne måten et 
selvstendig valg og utvikler en stemme (voice) som forfatter (self as 
author). Sagt på en annen måte, gjennom å skrive bygger man fag- 
lige identiteter i skrift (Ivanič, 1998; Smidt, 2002). Basert på Ivanic’s 
tenkning kan skriveprosessen dermed ses som en forhandlingspro- 
sess der forholdet mellom leser og skriver har stor betydning for 
den skriverrollen studenten utvikler. Denne måten å forstå skrive- 
prosessen på kan belyse hvordan utrygghet knyttet til posisjonering 
kan føre til sammenbrudd i en skriftlig dialog. Urd mestrer denne 
sjongleringa av posisjoner og signaliserer gjennom ordvalg hvilken 
posisjon hun inntar når hun uttaler seg om noe (som student har 
jeg sett at ..., som framtidig lærer vil jeg ...). Vi har tidligere doku- 
mentert at det ikke var alle studentene som taklet slike posisjone- 
ringsvalg i det første prosjektåret (Klemp & Nilssen, 2016). 

I SKRIVUT er det diskusjon og ikke kvaliteter ved tekster som 
er i fokus. Selv om vi intervenerte i andre prosjektår for å stimu- 
lere diskusjon, så kan vi ikke se bort fra at studentenes behov for å 
framstille seg selv som gode skrivere i noen grad forble et forstyr- 
rende element i dialogen. Vi ser imidlertid at studentene i større 
grad enn i første prosjektår var åpne på at de strevde med skrive- 
sperrer og at de trengte hjelp for å reflektere med støtte i teori. En 
studie av Sammers og Saltz (2004) tyder på at førsteårsstudenter 
som klarer å se på seg selv som nybegynnere i den nye konteksten, 
lærer å skrive både hurtigere og bedre. I den forstand går skriverut- 
viklinga foran skriveutviklinga. Studentene som var i Barneskolen 
i det andre SKRIVUT-året, opplevde at de hadde en god utvikling 
som skrivere. Vi har også dokumentert at skrivinga deres er pre- 
get av et driv til å lese og anvende teori, og at fagdidaktikk og fag- 
språk er i fokus (Klemp & Nilssen, 2016; Strømman, 2015). Denne 
positive utviklinga kan ha sammenheng med at studentene i dette 
året i større grad klarte å innta en posisjon som nybegynnere, slik 
Sommers og Saltz peker på. 

Skolen og høyere utdanning utfordrer ofte elever og studenter 
til å ta på seg skriveridentiteter som de enda ikke har utvikla. Gee 
(2009) omtaler slik skriving som identitet uten identifikasjon og 
knytter forståelsen av fenomenet til Ivani¢s (1998) tenkning om 
at vi lever med multiple diskursive selv. Disse påvirker hvordan 
vi for eksempel går inn i aktiviteter som den skriftlige dialogen i 
SKRIVUT. Ut fra Gees og Ivanié's tenkning er den lærendes valg 
når det gjelder å gjøre motstand, passivt tilpasse seg eller aktivt 
påvirke situasjonen, basert på den enkeltes læringshistorie og ulike 
identiteter. Som vi har diskutert og vist eksempler på, klarer stu- 
dentene på ulike måter å mestre sjongleringa med ulike skriver- 
identiteter og språksette de utfordringene de møter. 


Om skriftlighet og økt læringstrykk 


Analysen av SKRIVUT-materialet viser at blogginga og loggskri- 
vinga ga studentene en opplevelse av hva intensitet kan være i et 
læringsarbeid. Det store læringstrykket i SKRIVUT ble et sentralt 
tema både i individuelle intervjuer med praksislærerne og i fel- 
lesmøter mellom forskere, faglærere og praksislærere. En av prak- 
sislærerne i Ungdomsskolen påpeker i et prosjektmøte halvveis i 
andre prosjektår hvor seint på kvelden blogginnleggene legges ut. 
At det er generert ny aktivitet på tidspunkt som ellers ikke ville 
vært brukt til læring, ser han som et tegn på at intervensjonen i 
SKRIVUT skaper et høyt læringstrykk. At studentene tar ettermid- 
dagstimer og kveldstimer i bruk, er også registrert i studentgruppa 
på Barneskolen. Praksislærer beskriver i intervju at studentenes 
skriving hadde ei tydelig utvikling fra plikt til skrive- og lærelyst 
da studentene skjønte at de fikk veldig nyttige tilbakemeldinger. 
Som vi har vist tidligere i kapitlet (se Dialog i et læringsfellesskap?), 
mente denne praksislæreren at praksislærers rolle som igangsetter 


har stor betydning for å lykkes med loggskriving som arbeidsform. 

Det er tegn som tyder på at det utvikla seg en kultur for skri- 
ving blant studentene i Barneskolegruppa. Brita sier: «Når jeg ikke 
skrev en logg, så følte jeg at jeg hang litt etter.» Hun forteller også 
om hvordan alle prøvde å oppmuntre hverandre med å påpeke for 
hverandre «at de faktisk skrev gode logger». Barbro forteller i inter- 
vju at hun ofte skreiv flere utkast før hun var fornøyd med loggen 
sin. Et sterkt ønske om å «levere noe bra» på linje med medstuden- 
tene dreiv henne videre i arbeidet. Til tross for stor frustrasjon og 
mye strev sier Barbro at hun føler seg heldig som har vært med i 
prosjektet, og at hun har lært mye sammenligna med de andre stu- 
dentene i lærerutdanningsklassen. 

Antall sider tekst, antall hovedinnlegg og antall ganger de gir 
medstudentrespons, varierer mye fra student til student. Barbros 
fortelling viser imidlertid at det ikke alltid er sammenheng mellom 
investert tid og mengde tekst som ble spilt inn i det digitale rom- 
met. At det har opplevdes som hardt arbeid å skrive de refleksive 
loggene og bloggene kommer fram både i selve tekstene og i inter- 
vjuer. Berit forteller i logg at hennes egne ambisjoner gjorde at hun 
i starten kunne bruke halvannen til to timer på en logg. Hun ville 
at tekstene skulle være refleksive og med relevant teori som belyste 
erfaringene fra klasserommet. Hun ble noe mer effektiv i arbeidet 
med loggene etter hvert, delvis fordi skrivesjangeren etter disku- 
sjon med faglærerne og praksislærer ble endra i retning av kortere 
tekster og flere spørsmål. Likevel fortsatte hun, etter egen vurde- 
ring, prosjektperioden ut å legge mye arbeid i skrivinga. Bodil gir et 
lignende bilde av egen skriving under intervjuet. Fra å bruke mel- 
lom én og halvannen time i starten, klarte hun å komme ned i ca. 
tre kvarter per dag da hun kom inn i «skriveformen». Bodil fortel- 
ler også at hun skreiv loggen i word-format før hun limte teksten 
inn i diskusjonsforumet. Denne arbeidsformen må ha vært ekstra 
tidkrevende, men forteller kanskje også litt om hva Bodil opplevde 
som god kvalitet i skrivinga. I intervjuer og gruppesamtaler er 

studentene samstemte om at skrivinga har vært tungt arbeid, men 
at læringsutbyttet viser at det har vært verdt strevet. 
Grunnskolelærerstudentene opplever lange arbeidsdager og et 
generelt høyt arbeidspress i praksisperiodene. De har daglig muntlig 
veiledning med praksislærer, og vi erfarer at studentene ofte opple- 
ver å være ferdigdiskutert etter lange både planleggings- og etter- 
veiledningsøkter. Da kan det være tungt å sette seg ned med loggen 
etter at man kommer hjem. Sitatet nedenfor har vi hentet fra et stu- 
dentintervju i det første SKRIVUT-året. Det viser at studentene i 
prosjektet erfarte at den sterke forventninga om at de likevel skulle 
skrive, gjorde at studentene fikk én ekstra omdreining i læringsspi- 
ralen. Forhistorien var at studentene hadde mislyktes med et skrive- 
dagsopplegg på Barneskolen der elevene for første gang skulle skrive 
i sjangeren «forsøksrapport». I etterveiledninga kom studentene og 
praksislærer i fellesskap fram til at planlegginga hadde vært man- 
gelfull. Fokus i etterveiledningssamtalen var temaer som støttende 
stillas i elevenes læring og hvordan mulige veiledende spørsmål 
må være en del av læreres forberedelsesarbeid. Flere av studentene 
brukte loggen i dagene etterpå til å diskutere hva som kan være gode 
spørsmål i slike situasjoner. Skriveprosessen førte imidlertid Fride 


inn i andre tankebaner. I intervju noen uker etterpå forteller hun: 


Men så da vi satt og skreiv, så kom jeg på nye tanker om hvorfor det 
ikke fungerte. Og hvorfor fungerte det ikke, jo, forsøket var kanskje 
litt for vanskelig, og kanskje kunne elevene ha fylt ut et skjema, og 
kanskje hadde det hjulpet å sette merkelapper på de ulike tingene vi 
brukte i forsøket. Så da kom vi på ideer gjennom loggen, jeg gjorde i 
alle fall det. Som jeg ikke kom på etter timen. Så da fikk vi endra på 
det. Og det hjalp jo veldig. 


I ettertankens lys, når det hadde gått en viss tid etter hendelsen 
og veiledningssamtalen, ga skrivinga henne ideer til flere mulige 


støttende stillas i læringsarbeidet. Skrivinga førte henne videre. 

I gjennomføringa av det neste skrivedagsopplegget stilte student- 
gruppa langt grundigere forberedt. I tillegg til å tenke gjennom 
mulige veiledende spørsmål, utvikla studentene et skjema elev- 
ene skulle fylle ut, basert på Frides refleksjon. Da opplegget ble 
gjennomført (se nærmere beskrivelse i Nilssen & Klemp, 2014, 
s. 197-211), opplevde studentene at de i liten grad trengte de veile- 
dende spørsmålene de hadde forberedt. Loggen kan på den måten 
bidra til at lærerstudentene får en ekstra runde i læringsspiralen og 
unngår å trekke for raske slutninger. I dette tilfellet kunne kanskje 
bedre veiledende spørsmål vært tilstrekkelig støtte til å lykkes med 
et nytt opplegg, men gjennom Frides loggskrivingsinnsats klarte de 
å utvikle noe enda bedre. I andre tilfeller kan ekstra refleksjon være 
nødvendig for å unngå å ga i aktivitetsfella (Katz mfl., 2009). 

Vi avslutter delkapitlet med å referere til Ullas blogginnlegg midt 
i mars der hun ber om forslag fra medstudentene til hvordan hun 
kan øke læringstrykket i RLE-undervisninga. Hun har tidligere 
hatt suksess med stasjonsarbeid i samfunnsfag, men har erfart at 
læringstrykket falt da elevene ikke klarte å hjelpe hverandre like 
godt når stasjonsarbeidet handlet om et RLE-faglig tema. Selv om 
vi ikke kan vite om dette har noen sammenheng med egne opplev- 
elser, er det interessant at studentene også tematiserer spørsmålet 
om læringstrykk i elevenes læringsmiljø. Intensitet er et nøkkelbe- 
grep, eller et premissord, som vies lite oppmerksomhet i lærerut- 
danninga, slik vi ser det. 


Skrivesperre for liten og skrivesperre 

for stor 

Vi sier ofte at en medalje har to sider, en blank framside og en dårli- 
gere bakside. Opplevelsen av læring og å «være foran de andre», er 
framsida av læringstrykk-medaljen. Opplevelsen av konkurranse 


om å være gode skrivere og manglende evne til å sette tanker ned 

på papiret er baksida av den samme medaljen. Det er påfallende 
i et prosjekt som tar utgangspunkt i teori om å skrive for å lære 
(Vygotskij, 1934/1987), hvor hyppig begrepet skrivesperre, eller 
bare sperre, forekommer i materialet. Hele åtte av tolv studenter 
bruker begrepet når de omtaler elevenes og/eller egne problemer 
med å produsere tekst. Urban har for eksempel følgende kommen- 
tar i bloggen om hvor vanskelig det ble å skrive, da lærerstuden- 
tene i Ungdomsskolen på et litt seint stadium fikk beskjed om at de 
skulle sette fokus på skriving: «Sånn sett fikk vi oppleve noe elevene 
i praksisklassen har opplevd stadig vekk, nemlig skrivesperre.» 
Den mest omfattende diskusjonen om fenomenet skrivesperre 
hos elevene finner vi hos Berit. Utgangspunktet er et logginnlegg 
der Berit beskriver hvordan hun i ei økt med veiledet skriving har 
strevd med å hjelpe fokuseleven sin i gang med skrivinga. Berit 
hadde trodd et «grøss og gru-opplegg» var godt tilpasset, og at 
læringsmiljøet de skapte ville inspirere Joakim. Det skjedde ikke, 
og verken planleggingsdokumentet de brukte som «starter», eller 
råd fra Berit, satt fart i skrivinga hans. I loggen reflekterer Berit 
over om andre temavalg eller en faktabasert tekstsjanger ville truffet 
interesseområdet hans bedre, og om et tankekart ville vært et bedre 
medierende redskap. Her beveger Berit seg innenfor det funksjo- 
nelle synet på skriving (Halliday, 1978) som vektlegger at det å ytre 
seg gjennom skrift skal gi mening. Deretter reflekterer hun, med 
støtte i teori om sosial interaksjonisme (Mead, 1934/1974), over 
betydningen av at Joakim ikke fikk arbeide sammen med «beste- 
kompisen» som i andre situasjoner syntes å ha positiv innvirkning 
på skrivinga og selvbildet hans. Hun avslutter logginnlegget med å 
gjenta begrepet fra overskriften, «skrivesperre», og si at hun vil se 
videre på hvordan hun kan hjelpe Joakim med problemet. 
Medstudent Brita kommer deretter på banen og forteller at hun 
har observert en lignende skrivesperre hos en elev som faktisk fikk 
arbeide sammen med Joakims «bestekompis». For denne eleven er 

ikke «bestekompisen» en signifikant andre (Mead 1934/1974), og 
det ble derfor vanskelig for denne eleven å arbeide sammen med 
en så mye bedre skriver. Loggdiskusjonen fortsetter med respons 
fra faglærerne og praksislærer. Faglærer i PEL utfordrer Berits 
og Britas forståelse med å spørre om problemet med manglende 
skriveiver kan ligge utenfor klasserommet og dermed vanskelig 
kan løses med fagdidaktiske grep. Praksislærer reflekterer deretter 
over samspillet mellom guttene med støtte i sin erfaringskunnskap, 
og snakker om elever som ikke «yter det de bør eller egentlig kan». 
Faglærer i norsk avslutter dialogen med å peke på flere mulige måter 
læreren kan gi økt skrivehjelp på, for å hjelpe en elev over det hun 
kaller «kneika». Ved å lansere alternative forklaringer og tiltak, og 
ved å unngå å bruke begrepet skrivesperre i sin respons, utfordrer 
alle de tre lærerutdannerne studentenes skrivesperre-teori. Dette 
gjøres likevel bare indirekte og ikke i klartekst. Fordi praksisperio- 
den var over, besvarte studentene aldri lærerutdannernes respons. 
I Ulfs blogg fra Ungdomsskolen er det fraværet av skrivesperre 
som er poenget. Han skriver: «Elevene har jobbet godt, og de har 
skrevet mange gode tekster. Tekstene har vært ganske uformelle, 
det har ført til at den berømte skrivesperren nesten ikke har eksis- 
tert.» Ulf knytter skriveiveren til at elevene får ytre seg uten at 
tekstens formside blir vurdert. Ulrik på sin side reflekterer over 
hvordan han skulle brukt tenkeskriving da han så at mange elever 
fikk «sperre på å komme i gang med skrivinga», for som han sier «å 
sikre at flere [hadde] noe mer å ta utgangspunkt i». 
Skrivesperre-begrepet er også en aktiv del av praksislærernes 
vokabular. En av praksislærerne på Ungdomsskolen snakker i inter- 
vju om at det var tungt for studentene å komme i gang med blog- 
ginga, de hadde «bloggsperre». Praksislærer i Barneskolen bruker 
begrepet når han i starten av det avsluttende intervjuet analyserer 
de ulike studentenes skriveinnsats, han sier: «Jeg tror nok ikke de 
hadde sånne alvorlige skrivesperrer». Etter hans vurdering får noen 

av studentene problemer med mestringsfølelsen fordi de sammen- 
ligner seg med andre «som har lettere for å skrive», og fordi de stiller 
store krav til seg selv. Han synes det er utfordrende for han å tilpasse 


responsen når han vet at studentene leser hverandres logger, han sier: 


Hvis det er en student som virkelig drar på og gjør en kjempejobb 
og skriver virkelig bra, så må en kommentere det, men ikke for mye 
heller, for da blir det — spesielt når vi snakker om det med dem - de 
får litt sånn skrivesperre og den biten at de føler at de ikke er bra 


nok. Det også må en tenke på, så det er utfordrende. 


Flere av studentene rapporterer om at de dreiv ganske aktivt selv- 
sensur. Brita forteller at det er mange innlegg hun ikke posta. 
På spørsmålet om hun opplevde prestasjonspress i SKRIVUT- 
prosjektet, svarer hun at selv om studentene var enige om at de 
skulle lære av det, så jo, «det var om å gjøre å skrive de beste log- 
gene». Barbro, som også forteller om selvsensur og at hun opplever 
det som vanskelig å skrive til mange lesere, vil imidlertid ikke kalle 
det som skjer i Barneskolegruppa for konkurranse. Hun observerte 
bare at «de andre sine logger var så mye bedre», og følte at hun 
«ikke hadde gjort like god jobb sjøl». Da opplevde hun det også 
som vanskelig å gi respons som ga mening. Prestasjonspress er et 
begrep hun etter hvert som intervjuet utvikler seg, aksepterer som 
et passende begrep for å beskrive læringsmiljøet. 

Vi tar med noen flere sitater for å vise hvordan studentene bru- 


ker skrivesperrebegrepet i forbindelse med egen skriving: 


Jeg sliter likevel fortsatt med å finne en konkret problemstilling som 
kan passe til min fokuselev (...) Jeg føler likevel at jeg ikke kommer 
meg noen vei uten en problemstilling, så flott hvis dere har noen 


ideer eller forslag til en fortvilet student med skrivesperre! 


Skrivesperre er et velkjent fenomen for de fleste. I kveld kjenner jeg 


at jeg ikke har et spesielt tema på hjertet, noe som resulterer i at det 

kjennes vanskelig å skrive blogg. Det merkes også på kroppen nar 
man er ute i praksis. Det er lengre dager på skolen, mange inntrykk 


å fordøye, og sist, men ikke minst, mye planlegging. 


Overskuddet til å skrive logger er derfor litt redusert. Brukte mange 
timer i dag på å skrive en halvhjertet logg, og opplever for første 


gang en «skrivesperre», hehe. 


Disse sitatene mener vi kan tyde på at 'skrivesperre er et hverdags- 
begrep studentene lett tyr til uten at de legger så mye mer i det 
enn at de ikke klarer å finne noe å skrive om og generelt er slitne. 
Berit viser, ut fra vår tolkning, nettopp dette når hun setter ordet 
i anførselstegn. Den hyppige bruken av skrivesperrre-begrepet er 
likevel litt bekymringsfull ut fra signalene begrepet gir om skriving 
som noetungt og vanskelig, og som noe en kan frykte skal stoppe 
opp. Skriving er også noe en ikke vil skal kreve særlig krefter. Ulf 
skriver tidlig i studieåret i bloggen sin: «En ting som ikke går let- 
tere er denne bloggen? Jeg sliter med å skrive. Satser på at det går 
mer automatisk etter hvert.» Vi gjenga i kapittel tre (se Retting som 
respons) flere sitater fra loggene som formidler en lignende frykt 
for at skrivinga skal kjennes som arbeid, for eksempel setter Bodil 
pris på at «elevene jobbet med rettskriving uten at de tenkte over 
dette». Skriving som nærmest skal skli avgårde av seg selv, kan en 
vanskelig knytte sammen med begrepet læringsarbeid og konstruk- 
tivistisk læringsteori, som studentene ofte beskriver som grunnla- 
get for egen praksis. 

Vi avslutter dette delkapitlet med et utdrag fra Barbros logg der 
hun viser at hun tar i bruk tenkeskriving for å overkomme egen 
skrivesperre, det samme redskapet hun bruker i undervisninga av 


elevene: 


Jeg hadde litt problemer med å skrive denne loggen i dag, fordi jeg 
sto litt fast. Visste hva jeg hadde lyst til å skrive om, men ordene 


ville liksom ikke komme. Så fulgte jeg mitt eget råd: tenkeskriv! 

Bare skriv, trykk på tastene og se hva som kommer ut - kanskje du 
kan bruke det, kanskje ikke. Dette er resultatet etter ett lite minutts 


skriving: 


«Det handler ikke så mye om å se hver elev hver eneste dag, men 
heller å la den eleven føle at du er der sammen med ham/henne. 
Ikke bare se — jeg har sett deg - men gjøre noe mot eleven din som 
han eller hun legger merke til. “God dag, Barbro’ hjelper ikke, fordi 
det er ord, ikke handling. Det å gjøre noe mot en annen person føles 
mye bedre enn bare å bli snakka til. Og det setter dypere spor, mer 
inntrykk. Det kan være en hånd på skuldra, et smil, en diskusjon, 
holde oppe døra, bare små ting som virkelig gjør at den eleven føler 


at du «passer på» og er der for han eller henne.» 


Jeg vet ikke helt hva jeg mener med dette, eller hvorfor jeg skriver 


det. Men jeg lærte to ting av denne loggen: 


1. Tenkeskriving hjelper når man har skrivesperre. 
2. Det handler ikke bare om å se eleven, men å samhandle med 


eleven. 


Skrivelæreren skrives fram 


Vi har i dette og tidligere kapitler vist at SKRIVUT-studentene har 
brukt den skriftlige, digitale dialogen til å skrive seg inn i skrivelæ- 
rerrollen på mange ulike måter: til å skrive seg inn i den akademiske 
skrivesjangeren med presist fagspråk og teoriforankra analyse, til 
å problematisere egen akademisk kunnskapsbase og tilnærming i 
undervisningsarbeidet, til å skrive seg inn i en forståelse av praksis- 
skolens skrivediskurs, og til å reflektere over skolens praksis og elev- 
ers læringsarbeid uten noen klar teoribase, men med utgangspunkt 
i egne praksisobservasjoner. SKRIVUT-studentene viser at de har 
høy bevissthet om ulike skrivehandlinger og tilegner seg nye didak- 
tiske kunnskaper og ferdigheter ved selv å være utøvende innenfor 

skriving med ulike formål i ulike situasjoner. Vi har vist at det er 
stor grad av parallellitet i de læringserfaringene elevene gjør og de 
SKRIVUT-studentene gjør i eget læringsarbeid. Gjennom loggene 
og bloggene bruker studentene tenkeskrivingsverktøyet til å skrive 
om elevenes tenkeskriving og loggskriving. Studentene reflekterer 
over betydningen av elevenes responsarbeid, samtidig som de selv 
utøver responsarbeid på den digitale læringsarenaen. Samtidig som 
de utveksler tanker om elevenes skrivesperrer og behov for moti- 
vasjon, tvinges de gjennom forventningene til skriftlig deltakelse i 
SKRIVUT inn i prosesser der de kjenner på egne skrivesperrer. Når 
betydningen av å ha en mottaker tematiseres i den faglige dialogen 
om elevenes skriving, blir mottakerbevissthet også et tema i logg 
om hvorfor det er så vanskelig å skrive i SKRIVUT og holde fast på 
at utbyttet av å reflektere er viktigere enn å vise innsikt i teori. 
Utviklinga iskolen gåriretningaven mer kollektivistisk lærerrolle, 
og det forventes at lærere skal bidra til kvalitetsutvikling innenfor 
egen organisasjon basert på evidens fra elevenes læring (KD, 2009, 
2004). Skriving er en grunnleggende kompetanse som er viktig i alt 
læringsarbeid. Moderne skrivelærere må derfor ha erfaring med å 
arbeidei et praksisfellesskap preget av utforskende læring på tvers av 
fag. Vi mener å ha vist at formatet i SKRIVUT, blogger og logger som 
deles i et digitalt diskusjonsforum, har gitt studentene god trening i 
å føre faglige dialoger på linje med dem som utvikles i profesjonelle 
praksisfellesskap (Stoll mfl., 2006). Materialet fra Barneskole-gruppa 
og Ungdomsskole-gruppene er noe forskjellig ut fra hva som var 
lærerstudentenes fokus i skrivinga. I Barneskolen var det elevenes 
utvikling av skrivekompetanse som var studentenes primære ana- 
lyseenhet, mens den i Ungdomsskolen utvikla seg til å være deres 
egen skrivelærerrolle. Forskjeller mellom de to praksisskoledis- 
kursene på Barneskolen og på Ungdomsskolen, som vi beskriver 
i kapittel to, kan ha vært medvirkende årsak. Bruken av fagbegre- 
per innenfor skrivedidaktikken ble sentral i Barneskole-gruppas 

skriving. Studentene trengte et funksjonelt fagsprak til 4 analysere 
elevenes tekster som utgangspunkt for arbeidet med veiledet skri- 
ving (Klæboe & Sjøhelle, 2013). Ungdomsskolestudentene syntes i 
noe større grad å klare seg med generell pedagogisk teori når de 
arbeidet innenfor diskursen som satte fokus på eleven som formidler 
(se kapittel to, Praksisskolediskurs 2: eleven som formidler og det å 
skrive for å lære). 


Tankevekker 


Vi har vist i dette kapitlet at studentene er tydelige på at respons 
har hatt stor verdi for utviklinga de hadde som skrivere gjennom 
SKRIVUT-året. På samme måte er de bevisste på verdien av respons 
i elevenes læringsarbeid, slik vi viste i kapittel seks. Det er ikke over- 
raskende at studentene verdsetter lærerutdannernes, og især fag- 
lærernes respons, aller mest. En studie fra Asks (2007) bekrefter at 
studenter ser lærerresponsen som det aller viktigste for utviklinga av 
deres akademiske skrivekompetanse. Det virker likevel som studen- 
tene ikke helt tar på alvor i eget læringsarbeid det de sier er sentralt 
i elevenes læringsarbeid. Vi finner flere steder i studentenes logger 
interessante refleksjoner over læringspotensialet i responsarbeid 
når det gjelder elevene. Vi refererte i kapittel seks (se Respons, med- 
elevrespons) til blogger der Ulla og Undis reflekterer over hva ung- 
domsskoleelevene kan oppnå gjennom å kunne snakke om tekst og 
argumentere for forslag til forbedringer. Berit ser det samme lærings- 


potensialet i responsarbeid med elever i barnetrinnet, hun skriver: 


Samtidig gir responsgiving elevene mulighet til å tilegne seg og 
bruke metaspråk, de blir mer reflektert over egen tenkning. Elevene 
blir på en måte «tvunget» til å se tilbake på teksten sin, se på teksten 
utenfra, og snakke om den som en reell tekst — de utvikler et meta- 


perspektiv på teksten sin. 

Ved å arbeide med respons utvikler elevene et metaperspektiv 
både på andres og på egen tekst, som utvikler dem som skrivere. 
Skjongs (2012) studie bekrefter at dette også gjelder i studenters 
læring. Skjong fant at medstudentrespons i mappeskriving har god 
læringsverdi uavhengig av den faglige kvaliteten på responsen, for- 
utsatt at den blir gjenstand for refleksjon. Ut fra denne kunnskapen 
skulle lærerstudentene i SKRIVUT lagt større vekt på å gi hveran- 
dre skriftlig respons. 

Kapittel 8: 
Morgendagens 
skrivelærere 


Læreryrket er et sammensatt yrke som krever utvikling av 
kompetanse på mange ulike områder. I stortingsmeldinga som 
ligger til grunn for grunnskolelærerutdanninga (KD, 2009) 
kan læreres oppgaver deles inn i tre områder: undervisning av 
elever, samarbeid med foreldre og andre samarbeidspartnere, 
og arbeid som deltaker i et profesjonelt fagfellesskap. I dette 
kapitlet har vi valgt å sammenfatte og drøfte SKRIVUT- 
studentenes kunnskapsutvikling gjennom tre narrativer basert 
på analysen av datamaterialet. De tre situasjonsbildene forhol- 
der seg først og fremst til det første (undervisning av elever) 
og det tredje området (deltaker i et profesjonelt fagfellesskap) 
som er beskrevet i stortingsmeldinga. Lærerstudenter går bare 
i liten grad inn i reelt skole-hjem-samarbeid mens de er under 
utdanning. Dette gjenspeiles i vårt datamateriale. Vi har derfor 
valgt å bare kommentere denne typen oppgaver kort under 
det første narrativet som omhandler lærerens møte med eleven. 
Videre har vi valgt å belyse og drøfte det tredje arbeidsområdet, 
arbeidet i det profesjonelle fagfellesskapet, gjennom to narrati- 
ver: Ett narrativ som handler om det daglige samarbeidet 
mellom lærere, og ett narrativ som handler om den kompetan- 
sen lærere må ha for å yte bidrag i utviklinga av skolen som 


organisasjon. 

Skrivelæreren i møte med eleven: 
elevens kunnskap og behov i fokus 


I januar, parallelt med at hun studerer begynneropplæring i 
norskfaget, bruker Bodil mye tid i praksisperioden på å obser- 
vere lese- og skriveutviklinga til andreklassingen Ellen, eleven 
hun har valgt som fokuselev dette studieåret (se kapittel to, 
Lærerutdanningsdiskursen: logg som læringsarena). Første dag i 
praksis skriver Bodil om følgende: 


I løpet av praksisen har jeg lagt merke til at fokuseleven min skriver 
mange ord grammatisk riktig, både ord med stumme bokstaver og 
andre vanskelige ord (...) Denne eleven er en middels skriveelev, 
jeg ville kanskje sagt hun var på stadiet semantisk bevissthet. Hun 
ligger mellom stadiene fonologisk og ortografisk skriving (...) Min 
fokuselev er på det fonologiske stadiet når det gjelder lesing. Hun 
har knekt lesekoden og har lært seg avkodingen av ordene. I skrive- 
og lesestartboka står det at lesing = avkoding x innholdsforståelse. 
Fokuseleven min har ikke helt kommet til stadiet der hun klarer å få 
med seg alt innhold og jobber fortsatt med det. Det jeg la merke til 
da Ellen leste i dag, var at hun leste alle bokstavene i ordene når hun 
avkodet dem. Mange ord har bokstaver som forsvinner litt i utalen, 
men Ellen leser hver bokstav. Kan dette være en av grunnene til at 
hun skrive mange ord som andre sliter med riktig? Fordelen med det 
norske språk er at det er bygd opp på det ortofone prinsippet, hver 
grafem tilsvarer et fonem. I barns utvikling er det i 5 — 7 års alderen 
skriving som driver skriftspråkutviklingen hos elevene. Kanskje har 


Ellen kommet lenger i skriveutviklingen enn i leseutviklingen? 


Bodil får god respons av faglærer i norsk, som berømmer obser- 
vasjonen, støtter analysen hennes og bekrefter behovet for å sjekke 
om Ellen får med seg innholdet i det hun leser. I alt fire logger 
skriver Bodil om fokuseleven denne uka. I tillegg til å nyansere og 

forsterke analysen av Ellens lese- og skriveutvikling i dialog med 
faglærer i norsk, diskuterer hun Ellens mangel på konsentrasjon i 
samarbeidssituasjoner med faglærer i PEL. 

Bodils logg viser at hun er i ferd med å få innhold i faglige 
begreper innenfor begynneropplæring som setter henne i stand 
til å foreta en presis analyse av Ellens faglige kompetanse og 
læringssituasjon. Denne typen analyse er en forutsetning for 
formativ vurdering, for dialog med kolleger om tilpasset opp- 
læring, og for dialog med elever og foreldre om læringsarbeidet. 
Lærerstudentene ved vår institusjon blir oppfordret til å delta i 
elevsamtaler og kontaktsamtaler nettopp med fokuselevene og 
deres foreldre. Analysearbeidet de foretar, gir både god forbered- 
else og gjør at studentene kan framstå med en viss ekspertise 
(Nilssen & Klemp, 2014). Vi har konstruert hvordan en elevsam- 
tale mellom Bodil og Ellen kunne forløpt med utgangspunkt i 
Bodils solide analyse: 


- Så er det oss, Ellen, vår tur til å snakke sammen. Jeg tenkte vi kunne 
starte med å snakke om hvordan du liker deg på skolen, og hva du 


synes det er morsomt å jobbe med? 

- Jeg liker matematikk, jeg. 

- Hva er det som er artig med matematikk, da? 

- Det er pluss og minus. 

- Er det noe mer du synes er artig? 

- Eh, eh, jeg liker å lese om skumle ting. 

- Leser du om sånne skumle ting selv, eller leser mamma og pappa 
for deg? 

- Det er best når mamma og pappa leser. 


- Hvorfor det? 

- Jo, for da blir det mest spennende, og så tar det langt tid når jeg 


leser selv. 


- Kan du lese et lite stykke for meg nå? Så skal vi snakke litt om det 


etterpå. 


Ellen leser deretter et lite stykke i ei bok tilpassa det stadiet Bodil 
mener Ellen er på i leseutviklinga. Samtalen i etterkant har som for- 
mål å sjekke ut Ellens innholdsforståelse. Resten av samtalen bruker 
Bodil til å snakke om gode arbeidsvaner og hva Ellen kan gjøre for 
å lære mest mulig i timene når hun skal løse oppgaver i samarbeid 
med medelever. Det Bodil finner ut gjennom samtalen, er grunnlag 
for videre tilpasset opplæring for Ellen og for kontaktsamtalen hun sei- 
nere skal ha med foreldrene. Arbeid med innholdsforståelse vil være 
det viktigste fokuset. 


Denne elevsamtalen er konstruert, men innholdet i loggen handler 
om en analyse av kunnskapen til en autentisk elev. Loggen viser at 
studentene har et sterkt fokus på læring med utgangspunkt i elev- 
ens kompetanse og behov. Bodil tar heller ikke for gitt den første 
mulige forklaringa hun finner på utviklingsnivå innenfor lesing. 
Hun samler empiri om elevens lese- og skriveutvikling, analy- 
serer det hun finner og diskuterer sammenhengen mellom de ulike 
utviklingsområdene, samtidig som hun diskuterer mangel på kon- 
sentrasjon i samarbeidssituasjoner som en mulig årsak til at lese- 
utviklinga er noe svakere enn skriveutviklinga. Erfaringsmessig er 
det viktig å utfordre ferske lærerstudenters påstander om svak kon- 
sentrasjon i arbeidet. I alle fall er det nødvendig å undersøke hva 
årsaken er, til den manglende konsentrasjonen. 

I SKRIVUT-materialet er det mange logger som dokumen- 
terer at studentene samler empiri om elevenes kompetanse og 


læringsarbeid som utgangspunkt for å analysere og tolke elevers 

behov for nye læringsmål og støttende stillas. Studentene synes 
å ta i bruk arbeidsmåten i studiet av fokuseleven, som en gene- 
rell måte å tilnærme seg elevenes læring på. De framstår dermed 
som kunnskapsrike og grundige i sin analyse, noe som gjør dem i 
stand til å føre dialoger som er informert både av erfaringsbasert 
og vitenskapsbasert kunnskap. Studentene er opptatt av arbeids- 
måter som gir elevene indre motivasjon (se kapittel fire), er sen- 
sitive overfor signaler fra elevene og er på jakt etter indikasjoner 
på hvordan arbeidsmåtene fremmer elevenes læring. SKRIVUT- 
studien viser dermed at det er mulig å bryte med det mønsteret 
som ellers er dokumentert gjennom forskning, nemlig at særlig 
ferske lærerstudenter er mest opptatt av hvordan de selv mestrer 
lærerrollen (Fuller, 1969; Lortie, 1975) og først og fremst har fokus 
på klasseledelse og å sikre gode relasjoner til elevene (Klemp, 
2012a). Østrems (2010) studie viser at også mot slutten av grunn- 
utdanninga har lærerstudentene oppmerksomheten sin mest 
rettet mot det sosiale og det menneskelige møtetmellom lærer og 
elev. Klasseledelse er også sterkt fokusert på i statlige satsinger, for 
eksempel i Ungdomstrinn i utvikling (KD, 2011) der klasseledelse 
er satsingsområde for alle skoler. Denne vektlegginga av å ha et 
stadig fokus på ledelse av klassen som gruppe kan nærmest fun- 
gere som et ugjennomtrengelig filter når en forsøker å få øye på 
det didaktiske møtet mellom eleven og lærestoffet. Det er tilret- 
telegginga av dette møtet som ifølge Dewey (1904) er den grunn- 
leggende lærerkunnskapen. Dewey mente at lærerstudenter må bli 
vant til å ha fokus på elevens møte med fagstoffet (the pupil's inner 
attention) før de får undervisningsoppgaver. Når de får ansvar for 
undervisning, vil lærerstudentene ha all oppmerksomhet rettet 
mot klasseledelse (the pupil's outer attention). 

Ifølge Klette (2007) skjedde det et skifte internasjonalt i 1986 
når det gjelder studier av «the what», faginnholdet i undervis- 
nings- og læringsprosesser i klasserommet. Hendelsen Klette viser 

til, er publiseringa av Shulman og kollegers banebrytende arbeid 
med å identifisere lærerkunnskap, der fagkunnskap ble påpekt 
som «the missing paradigm» i læreres kunnskapsbase (Shulman, 
1986). Begrepet pedagogical content knowledge (PCK, se beskriv- 
else i kapittel en, SKRIVUT - bakgrunn og teoretisk fundament) 
har siden vært sentralt i lærerutdanningsdiskursen, og forholdet 
mellom pedagogikk og fag ses ikke lenger som et dikotomisk for- 
hold, men som sammenvevd og uatskillelig. Dette ser vi spor av 
i SKRIVUT-studentenes refleksjoner. Fagkunnskap har stor plass 
i studentenes bevissthet og analyse av elevenes læringsarbeid i 
samspill med pedagogisk kunnskap. Dette gjelder i særdeleshet 
studentene i Barneskolen der de har vært utsatt for relativt sterk 
styring i retning av elevkunnskap og fokus på fag, både gjennom 
fokuselevprosjektet og gjennom faglærernes fokus i diskusjonsfo- 
rum (Klemp & Nilssen, 2016, under vurdering). 


Skrivelæreren i møte med lærerteamet: 
den vanskelige leksedebatten 


I kapittel seks (se Studentenes eierforhold til verktøyene) drøfter vi 
loggdiskusjonen om skriveoppgaven «Mine tekster» som et lærings- 
verktøy som over tid syntes å ha mista sin hensikt. Studentene har 
funnet ut gjennom samtale med praksislærer at den opprinnelige 
idéen var at elevene skulle opparbeide seg en presentabel samling 
av egne tekster basert på hjemmeleksene. Oppgaven var basert på 
prinsipper som at i god skriveundervisning skal det legges vekt på 
å fullføre skrivearbeidene og å sette pris på elevenes skriving gjen- 
nom å samle og presentere tekster (Smidt, 2011, 2010a). Studentene 
opplever imidlertid mangel på skrivemotivasjon, og underyting, i 
tilknytning til skriveleksene. Det er noe som ikke stemmer! Dette 
vil de diskutere med de erfarne lærerne. Følgende er hentet fra et 


møte i lærerteamet på andretrinn. Samtalen er konstruert ut fra 


221 


KAPITTEL 8: MORGENDAGENS SKRIVELARERE 


studentenes logger. Vi gar inn i dialogen i det Berit endelig har 
samlet nok mot til å be om ordet: 


Vi studentene har et sporsmal som vi onsker a diskutere i teamet i dag. 
Ikke for at vi skal forandre på noe, altså, men fordi vi har observert 
noe som vi ikke helt forstår. Det gjelder elevenes skrivelekser som vi har 
observert noe i forhold til, og som vi har diskutert i gruppa i de siste 


dagene. Det tar ikke så lang tid. 


Kom igjen, sier praksislærer, jeg har allerede avtalt med de andre at vi 
har tid til dette i dag. Planlegginga av skrivedagen i morgen er jo så og 
si ferdig. Det er fint å ha flinke studenter! 


Det vi har observert, er at tekstene elevene skriver hjemme, er dårli- 
gere enn tekstene de skriver på skolen. Det gjelder ikke alle, men for 
eksempel Eskil. Tekstene han skriver hjemme, er kortere og inneholder 
mange flere ordfeil enn de tekstene han skriver på skolen. På skolen 
skriver han tekster der mange ikke lydrette ord som hjem og gjøre er 
rett stavet, han er egentlig av de elevene som har kommet lengst i skri- 
veutviklinga si i retning av ortografisk skriving. Leksetekstene gir et 


helt annet inntrykk. 


Ja, sier Bodil, og Eskil er ikke det eneste eksemplet. Det virker som om 
mange elever skriver tekstene i full fart uten at de har forsøkt å gjøre 
dem så godt de kan. Vi studentene har diskutert om dette kan være 
eksempler på underyting. Berit, er det ikke det de kaller det når elever 
ikke bruker ressursene de har, i arbeidet? 

Jo, sier Berit, jeg tror det. Det virker i alle fall ikke som om elevene 
synes det er meningsfylt. Jeg har ikke sett så mye til den indre motiva- 
sjonen i alle fall. 

Ja, sier praksislærer, dere kan kanskje ha rett i det at leksene ikke alltid 
fører til så gode tekster. Tanken har vært at elevene skulle få litt meng- 


detrening når det gjelder bokstavutforming og lengde på setninger. 

Det er sånn vi har valgt å gjøre det her på Barneskolen. Oppgavene er 
ganske lette, og alle elevene kan for eksempel klare å skrive noe når de 


skal skrive setninger til et bilde. 


Ja, sier Bodil, men vet elevene hva som er formålet med oppgaven? 


At dere for eksempel er opptatt av god skriftforming? 
Nja, sier praksislærer, det er ikke sikkert at vi har vært så tydelig. 


Kanskje det er det som er årsaken da, prøver Berit? Og så har vi 
studentene diskutert at det med autentisk skriving og mottaker, 
som Barneskolen ellers legger så stor vekt på i skrivinga, er liksom helt 


borte her? 


Leksedebatten starter i loggene allerede i oktober og varer ut gjen- 
nom hele studieåret uten at den i virkeligheten fører til noen endring 
i praksis for klassen som helhet — selv om lærerteamet har diskutert 
dette flere ganger. Studentene får imidlertid god støtte av praksislæ- 
rer når de endrer oppgaven for Endres vedkommende for å moti- 
vere han til økt skriving. Å legge mer vekt på skrivelekser innenfor 
eget interessefelt, mener praksislærer kan gi økt skrivelyst for flere. 
Poenget med eksemplet er å vise at studentene i SKRIVUT er 
analytiske i sin tilnærming til praksis. De tar utgangspunkt i elev- 
enes kompetanse og elevenes skrivemotivasjon, og ønsker å tilpasse 
arbeidsformene til dette. De har også et fagspråk som gjør at de kan 
snakke med andre lærere om det de observerer på en presis måte 
(Klemp & Nilssen, 2016). Eksemplet vi har valgt i dette delkapitlet 
er fra studentene som hadde praksis i Barneskolen. Eksemplet er 
valgt fordi det representerer en diskusjon som gikk over lang tid og 
som inkluderer en typisk analyse av elevers skriving. Som vi viste i 
kapittel tre (se Samtaler i fortolkningsfellesskap), stiller imidlertid 
også studentene i Ungdomsskolen grunnleggende og godt begrun- 


nede spørsmål som egner seg som tema for samtaler i lærerteamet 

som fortolkningsfellesskap. Vi mener derfor det er grunnlag for å si 
at SKRIVUT-studentene i begge de to praksisskolene har ervervet 
seg vesentlige elementer av det som skal til for å være deltakere i 
et profesjonelt læringsfellesskap. Stoll mfl. (2006, s. 1) definerer det 
profesjonelle læringsfellesskapet som følger: «An inclusive group 
of people, motivated by a shared learning vision, who support and 
work with each other to inquire on their practice and together 
learn new and better approaches to enhance all pupils’ learning.» 

Ifølge DuFour og Marzano (2011) handler skoleutvikling i bunn 
og grunn om å utvikle menneskene som samhandler i læringsfelles- 
skapet, og sentralt for profesjonelle læringsfellesskap er systematiske 
undersøkelser og kritisk refleksjon over egen praksis. Ifølge DuFour 
(2004) må følgende tre «big ideas» være felles eie: hva skal elevene 
lære, hvordan vet vi at de har lært dette og hva gjør vi når elever 
opplever problemer med læring? Lærere i profesjonelle læringsfelles- 
skap føler seg også forpliktet til å samarbeide om å foreta kollektive 
undersøkelser og gjennomføre aksjonslæring for å forbedre elev- 
enes læringsutbytte (DuFour, DuFour, Eaker & Many, 2006). 

Vi mener at vi har vist at studentene er i ferd med å tilegne seg 
en slik undersøkende tilnærming til god skriveundervisning, noe 
som også er i tråd med Deweys (1938/1997) tenkning om undersøk- 
ende læring. Studentene samler empirisk dokumentasjon knyttet til 
elevenes læring for å stille spørsmål til praksis. Lærerstudentene 
viser dermed at de er i ferd med å tilegne seg et prosessuelt syn 
på kunnskap. Gjennom arbeidet med fokuselevoppgaven har de 
tilegnet seg en sterk og relevant teoribase, og denne forholder de 
seg hele tida aktivt til, parallelt med at de prøver ut tenkninga i 
egen undervisning og drøfting av praksisskolens moderne skrive- 
undervisningspraksis. Læringsprosessen de gjennomgår, innehar 
dermed viktige elementer som Timperley (2007) i sin review- 
studie har dokumentert er sentrale i læreres læring som grunnlag 
for bærekraftig skoleutvikling. Når det gjelder skriveundervisning, 

passer SKRIVUT-studentene ikke inn i bildet vi far av lærerstudent- 
ene gjennom Østrems (2010) forskning, som viste at det faglige er 
et tomrom i lærerkandidatenes forestillinger om læreryrket. 


Skrivelæreren i møte med skolen 
som organisasjon: å utvikle en 
selvstendig stemme 


I januar skal lærerstudentene i Barneskolen i SKRIVUT-prosjektets 
første år gjennomføre sin første skrivedag. Se beskrivelse av skri- 
vedager arrangert i tråd med metoden veiledet skriving i kapittel to 
(se Praksisskolediskurs 1: veiledet skriving og kriterier for skriving). 
Studentene har gledet seg til dette. Både klasserommet og gangene 
på skolen er fulle av imponerende tekster som elever i småskoletrin- 
net har produsert på slike dager, og metoden høres spennende ut og 
synes å være helt i tråd med det de har lest om moderne skriveun- 
dervisning. De har stor tro på at det vil være motiverende for elevene 
å skrive en forskningsrapport fra et spennende naturfagsprosjekt. 
Skolens ekspert på begynneropplæring i skriving basert på meto- 
den veiledet skriving har utarbeidet ramma for opplegget (Klæboe & 
Sjøhelle, 2013). Vi går inn i veiledningsmøtet som arrangeres samme 
ettermiddag. Stemningen i rommet er litt matt når praksislærer 
kommer inn i møterommet. Dialogen er konstruert ut fra beskrivel- 
ser i studentenes logger fra det første prosjektåret i SKRIVUT: 


Praksislærer setter agendaen for møtet. - Nå, hvordan synes dere det 


gikk? Jeg synes dere ser litt slitne ut, jeg? 


Det tar litt tid før Fride tar ordet. — Nei, vi er vel ikke helt fornøyd, nei. 
Elevene huska ikke helt hva som hadde skjedd i forsøket, og da ble det 


vanskelig å veilede dem uten at det nesten ble diktat. 

- Ja, sier Fanny, de huska ikke ‘syrer’ og ‘baser’ heller. Jeg synes forsøket 
var for vanskelig, jeg. De mista jo helt interessen. Er det nå egentlig 
noen god idé at så små unger skal skrive en forskningsrapport fra et 


naturfagsforsøk? 


- Tja, sier praksislærer, det her opplegget er jo tilpassa til førstetrinns- 
elever og prøvd ut på skolen tidligere. Har dere noen tanker om hva 


dere kunne gjort for å støtte elevenes skriving mer enn dere klarte, da? 


- Det kan jo ha noe med vår forberedelse å gjøre og da, sier Fredrik. Jeg 
følte meg helt tom og ante ikke hva jeg skulle spørre elevene om som 


kunne få dem i gang med skrivinga. 


- Ja, og kanskje skulle vi ha minnet elevene på at de kunne få gul- 
lapper dersom de trengte hjelp til å stave ord, sånn som vi har gitt 


dem tidligere, sier Fride. 
- Jo, men de forsto jo ikke hva de var med på, jo, gjentar Fanny. 


- Nå ja, sier praksislærer, jeg synes ikke dere skal være så negative. 
Elevene fikk jo skrevet litt, og det var flere av dem som syntes det var 


stas å være «forskere». 


Fokuset på elevenes læring og forståelsen av skriving i et moti- 
vasjonsperspektiv gjør at studentene stiller spørsmål når de opp- 
dager at det ferdiglagde skrivedagsopplegget verken resulterer 
i skrivelyst eller gode tekster. I første runde diskuterer de om de 
selv ikke hadde vært grundige nok i forarbeidet, og derfor ikke 
hadde forutsett hvilken type spørsmål de skulle stille i den veile- 
dete skrivinga (Nilssen & Klemp, 2014, s. 199-202). Studentenes 
refleksjoner stoppa imidlertid ikke der. Når Fride kommer hjem 
etter et langt veiledningsmøte og formulerer tankene sine på papi- 
ret i dagens praksislogg, går tankene videre i retning av at opp- 
legget var mangelfullt på flere måter (se utfyllende beskrivelse i 

kapittel sju, Om skriftlighet og økt læringstrykk). Flere momenter 
i naturfagsforsøket var krevende for elevene. For det første hadde 
de vansker med å memorere rekkefølgen i forsøket. Opplegget 
presenterte dessuten flere nye fagbegreper, syrer og baser, som var 
vanskelige både å forstå og å huske. Uten disse begrepene hadde 
elevene vansker med å beskrive det de hadde observert i naturfag- 
forsøket. Frides konklusjon var som vi allerede påpekte i kapittel 
sju, at opplegget ikke tilbød tilstrekkelige støttende stillas. Det er 
skolens ressurslærer innenfor skriving som er primus motor for 
skrivedagsoppleggene som gjennomføres i alle klasser på skolen 
etter fast mønster. Når Fride stiller spørsmål ved kvaliteten på 
opplegget, og den samlede praksisgruppa seinere bestemmer seg 
for å gjennomføre en ekstra skrivedag basert på et forbedret, selv- 
produsert opplegg, er det derfor Barneskolens etablerte praksis og 
satsinga på veiledet skriving (se kapittel to, Praksisskolediskurs 
1: veiledet skriving og kriterier for skriving) de utfordrer i denne 
samtalen med praksislærer. 

Studenter i lærerutdanninga har liten tilgang til skolen som 
organisasjon annet enn som observatører. Skoleorganisasjonen 
og skolens utviklingsarbeid er studietema i tredje og fjerde stu- 
dieår (KD, 2010a, 2010b), der blant annet bacheloroppgaven gir 
en anledning til å studere skolens praksis. Det er imidlertid sjel- 
den lærerstudenter utvikler et kritisk blikk på praksis (Sundli, 
2002), eller epistemisk refleksivitet (Nerland, 2006), som handler 
om å kunne analysere praksis med henblikk på de formative kref- 
tene og strukturene lærere opererer under. Vi har ikke grunnlag 
for å si at SKRIVUT-studentene har utvikla slik epistemisk reflek- 
sivitet, men de viser i dette og i flere andre tilfeller at de våger å 
stille spørsmål til tatt-for-gitte praksiser i skolen, et vesentlig ele- 
ment i refleksjon (Griiters, 2011). Et fellestrekk ved situasjonene 
der de utfordrer praksis, som også er tydelig vist i dette eksem- 
plet, er at det er situasjoner der de har analysert praksis basert på 

egen fagkompetanse og ser at elevenes lærelyst er truet. Et annet 
eksempel på at studentene utfordrer praksisskolediskursen, er 
Britas loggdiskusjon om hvorvidt Barneskolens sterke satsing på 
skriving kan være en fare for kvaliteten i matematikkundervis- 
ninga (se kapittel sju, Studentenes skrivehandlinger og formål: å 
skrive i blogg og i diskusjonsforum). 

I Ungdomsskolen er det især i forbindelse med diskusjonen 
om nynorskundervisning at vi ser studentene stille spørsmål som 
kan utfordre praksisskolediskursen. I kapittel fire (se Nynorsk 
- blott til lyst?) viser vi hvordan spørsmålet om motivasjon er 
sentralt i denne diskusjonen. Studentenes didaktiske spørs- 
mål blir gjennomgående uklart besvart av de to praksislærerne. 
Utenforliggende forklaringer om arv av dårlige holdninger til 
faget får mye fokus, og det mest konkrete er råd om lekpregede 
aktiviteter og ressurser på YouTube som kan lette situasjonen. Her 
ser vi en parallell til noen av studentenes tenkning om at de som 
lærere vil prøve å gjøre det mindre «vondt» for elevene å skrive 
(se kapittel tre, Retting som respons), og at det er positivt når 
skriving går av seg selv uten at elevene merker at de skriver (se 
kapittel sju, Skrivesperre for liten og skrivesperre for stor). Heller 
ikke diskusjonen i seksjonsmøtet for norsklærerne gir noen svar 
på utfordringa. Ungdomsskolediskursens vektlegging av elevene 
som formidlere kommer ikke til syne i praksislærernes svar. Unas 
blogginnlegg spiller imidlertid opp til en diskusjon om dette når 


hun skriver: 


Det verka som om elevane synst det er vanskelegare å ytre seg 
på nynorsk enn på bokmål. Vi gjennomgikk same spørsmål som 
stod på skjemaet munnleg, og elevane kom med mange synspunkt 
og meiningar. Då eg tok inn det skriftlege skjemaet på slutten av 
timen, hadde elevane skrive korte setningar som minna meir om 
stikkord. 

Una får i alt fem responser fra medstudenter, faglærere og prak- 
sislærer, hvorav de fleste peker på ulike måter å arbeide på som kan 
være motiverende innganger i arbeidet. Unas invitasjon til disku- 
sjon om elevens behov for å ytre seg berøres bare kort i praksislæ- 
rers svar, han skriver: 


Du peker på noe vi ofte opplever. Fokuset på rett skriving av ord og 
bøyningsformer i nynorsk blir så stort at det begrenser skrivinga. 
Hvordan kan vi klargjøre for elevene at det er ei tid for alt, men ikke 
nødvendigvis samtidig? Den situasjonen du beskriver her, hva var 
viktigst for deg da du planla timen? Trene nynorsk eller reflektere 
rundt det de hadde lest/sett? 


Una får aldri noen hjelp i noen del av diskusjonen, som også fort- 
setter i dagene etter, til å forstå hvordan hun skal arbeide med 
nynorsk på måter som styrker eleven som formidler. 

En profesjonell lærer må være i stand til å tilrettelegge menings- 
fulle og engasjerende læringsmiljøer som bryter med eksisterende 
praksiser, det vil si bidra i videreutvikling av skolens arbeidsformer. 
For å tilegne seg denne kompetansen må lærerstudentene utvi- 
kle profesjonell lærerautonomi og læreridentitet (Edwards, 2005; 
Lipponen & Kumpulainen, 2011). Lipponen og Kumpulainens 
artikkel setter søkelyset på behovet for å forstå prosessene som 
medierer utviklinga av lærerstudentens autonomi (agency) som 
lærer. Med 'lærerautonomi" menes lærerstudentens kapasitet til å ta 
initiativ til målrettede handlinger basert på vilje, frihet og evne til å 
velge. Dette må det skapes rom for gjennom valg av arbeidsformer 
og interaksjonsmønster. Fokuselevoppgaven gir slikt rom (Nilssen 
& Klemp, 2014). Utdragene av studentenes logger og blogger som 
vi har diskutert i dette kapitlet, viser at SKRIVUT-studentene i 
mange tilfeller stiller spørsmål ved eksisterende praksis - også når 
spørsmålene utfordrer praksisskolens diskurs slik det er særlig 
tydelig i skrivedagseksemplet. 

Tanker om ny lærerutdanning i lys av 
erfaringene fra SKRIVUT 


Vi har i dette kapitlet framstilt lærerstudentenes utvikling og kom- 
petanse innenfor sentrale områder slik de framsto i prosjektet. De 
tre konstruerte dialogene viser at studentene tilegnet seg viktig 
faglig kompetanse som satte dem i stand til å fylle de tre sentrale 
sidene ved lærerrollen når det gjelder skrivepedagogisk arbeid. De 
viser kompetanse som er nødvendig for å kunne gi tilpasset opp- 
læring og kommunisere med elever og foreldre om det daglige 
læringsarbeidet. De viser at de har utvikla et analytisk blikk, har 
tilegnet seg et relevant fagspråk og fått innhold i sentrale faglige 
begreper, slik at de kan inngå i faglig dialog med kolleger. Denne 
kompetansen setter dem også i stand til å stille spørsmål ved eksis- 
terende praksiser og til å være bidragsytende i skoleorganisasjonen. 

Det er flere forutsetninger som har vært til stede for at vi har 
oppnådd gode faglige resultater i SKRIVUT-prosjektet. For det før- 
ste har studentene lagt ned vesentlig mer arbeid i logg- og blogg- 
skriving i forbindelse med praksisopplæringa enn de fleste andre 
studentene. For det andre har studentene nesten daglig fått respons 
fra flere faglærere, og praksislærere støttet observasjoner og ana- 
lyser, pekte på relevante perspektiver og faglitteratur og involverte 
seg i diskusjoner om problemstillinger studentene selv var opp- 
tatt av. Studentene har i tillegg vært på spesielt utplukkede skoler 
sammen med praksislærere som har skriveopplæring som spesial- 
felt. Dette er dermed ikke en praksis som er direkte overførbar til 
hele kull av lærerstudenter. SKRIVUT viser imidlertid hva det er 
mulig å oppnå i et triadisk samspill (Klemp & Nilssen, 2016, under 
vurdering; Strømman, 2015). Vi som har deltatt i prosjektet mener 
også at prosjektet viser det potensialet refleksjonsskriving har når 
det gjelder tett faglig dialog og utvikling av faglig refleksjon. Deler 
av dette er mulig å gjennomføre sammen med større studentgrup- 


per i utvalgte deler av den ordinære praksisopplæringa. 

Av Synnove Matre 

Denne boka er tileigna førstelektor Rutt Trøite Lorentzen, som 
døydde i 2015. Rutt var ein engasjert og svært respektert lærarut- 
dannar, med forankring i norskfaget, men samstundes med blikk 
for heile studentens utvikling. Det ho særleg vert hugsa for, er 
bidraga sine til skriveopplæringa i norsk skule og lærarutdanning. 
Temaet i denne boka er i Rutts ånd. 

I den vitskaplege delen av arbeidet sitt var Rutt opptatt av dei 
yngste barna og deira møte med skriftspråket. Empirien hennar 
var spontanproduserte tekstar frå heimlege omgivnader og frå bar- 
nehage og klasserom (Lorentzen 1995, 2009b). Hovudfunna frå 
arbeida hennar kan samlast kring tre tema. 

Det første temaet handlar om at dei unge skrivarane som oftast 
går utforskande og oppdagande til verks i arbeidet med å erobre 
skriftspråket. Perioden der barna er i ferd med å oppdage stavinga, 
er kjenneteikna av mykje sjølvstendig tankearbeid og ‘kunnska- 
ping. Samstundes peiker Rutt på at denne fasen er sårbar. Å leggje 
for stor vekt på formalitetar når ein rettleier barn som prøver seg 
fram med skriving, kan fort forkludre utforskinga deira. 

Det andre temaet Rutt løftar fram, er at skriftspråkutforskinga 
til barna ikkje berre handlar om mikronivået, men også om tekst- 
nivået. Studiane til Rutt viser mange døme på at tekstutviklinga 
går frå global oppfatning av tekst mot stadig meir sjangerfast og 

finmaska utfylling av rammer. I motsetnad til andre skriveforska- 
rar (m.a. Marie Clay) hevdar Rutt at barn ikkje skriv assosiativt og 
additivt ut frå innfallsmetoden, men at dei, etter kvart som dei gjer 
seg erfaringar med skrift, går frå overordna innramming til gradvis 
utvikling av konkret innhald. Dei første breva som barn skriv, inne- 
held som regel ikkje så mykje meir enn ramma TIL - FRÅ, men 
etter kvart fyller dei gradvis inn nyansert og relevant innhald. Dette 
trekket ved barns skriftspråkutvikling blir omtalt som «utvikling 
gjennom innvikling» (Evensen, 1995). 

Rutt framhevar også det kommunikative formålet som eit sen- 
tralt trekk ved tidleg skriving. Det er det tredje temaet i forskinga 
hennar. Ho peiker på at barn nesten alltid har ein mottakar i tan- 
kane når dei skriv. Dersom dei yngste skulebarna ikkje rettar seg 
inn mot lesarar i tekstane sine, er det ikkje fordi dei manglar mot- 
takarmedvit, men fordi dei manglar reelle mottakarar. 

Rutt vart tidleg opptatt av barns multimodale tekstar og var 
ein av dei første til å gjere dette til eit tema i lærarutdanninga. I 
antologien som Rutt tok initiativet til i samband med innføringa 
av skriving som grunnleggjande ferdigheit i skulen (LKo6), vart 
samansette tekstar og digital skriving grundig behandla. «Å skrive i 
alle fag» vart tittelen på boka, som ho redigerte saman med profes- 
sor Jon Smidt (Lorentzen & Smidt, 2008). Forfattarar frå dei fleste 
faga i lærarutdanninga bidrog med artiklar som retta søkelyset mot 
kva skriving inneber i deira fag. 

I tillegg til å observere og samle inn tekstar frå barnehagar og 
skular drog Rutt også vekslar på erfaringar frå eigne barn. Dei var ei 
viktig inspirasjonskjelde for henne. Når Ingrid (4 år) skreiv beskjed 
til barnehagen om at «INGRID VIL IKE H FISK TÅL IKE. MEN 
INGRID VIL HA DESÆR)», sag Rutt at ho tøygde seg til det yttarste 
for å få meldinga ned på arket. Det same galdt Håvards ønskeliste, 
korrekt ned til minste detalj med nummer på Lego-produkta han 
så svært gjerne ville ha, merka med stjerner for å vise prioritering. 

Skal du nå fram med viktige meldingar, må du vere presis. Å skape 
meining og kommunisere er kjernen i all språkbruk, og det må 
også gjelde for dei små barna, hevda Rutt. Arbeidet hennar er 
gjennomsyra av ein grunnleggjande respekt for barns skriftlege og 
multimodale ytringar. Ho tok dei små ungane på alvor og la stor 
vekt på å leggje til rette for at dei skulle få gi uttrykk for meinin- 
gane sine — det var viktigare enn å forme fine bokstavar og skrive 
orda korrekt. Med utgangspunkt i denne tenkinga utvikla ho ei 
ny metodisk tilnærming til førsteopplæringa som har fått namnet 
‘tekstskaping, og som inneber at barna frå første skuledag får lage 
tekstar - med vaksne som sekretærar. Barna dikterer, dei vaksne 
skriv. Etterpå snakkar dei om bokstavane og orda. Elevane får på 
denne måten utforske og oppdage samanhengen mellom lydar og 
bokstavar og får innsikt i korleis ein byggjer opp tekstar. Mange 
lærarar har erfart at dette er ein meiningsfull måte å ta seg inn i 
skriftspråket på. 

Rutt var idérik i alt sitt faglege arbeid. Ho søkte stadig nye 
vegar og utfordra etablerte konvensjonar. Eit døme er måten 
ho kopla bruken av runer, det første skriftspråket til forfedrane 
våre, til barns tidlege skriftspråkutvikling. Ho skreiv, saman med 
norrønfilologen Ragnar Hagland, ein tankevekkjande artikkel 
om temaet, der nye perspektiv vart opna opp. Ingen hadde gjort 
denne koplinga før. 

I lærarutdanninga var Rutt klart på rett plass. Ho levde og ånda 
for arbeidet med å utdanne dyktige lærarar. Ho orienterte seg vidt 
og grundig og spelte på heile det vide registeret av faglege emne i 
norskfaget — frå språk til litteratur, like interessert i det samtidige 
som i det historiske. Ho etablerte nært samarbeid med andre fag, 
særleg matematikk og kunst og handverk. Meiningsskaping ved 
hjelp av teikn er like viktig i matematikk som i norsk. Å skrive er å 
skape, på lik linje med det å forme i K&H. Dette er i dag blitt eta- 
blert kunnskap blant dei fleste lærarutdannarar, men då Rutt kom 

med sine synspunkt for fleire tiår sidan, var det framande og dels 
provoserande tankar. 

Mange studentar har hatt stor glede av Rutts engasjerte under- 
visning - av hennar glød. Både forelesingane og dei mange vel- 
formulerte artiklane hennar er blitt viktig bagasje for dei i deira 
profesjonelle liv. Ho hadde eit brennande ønske om å reformere, 
om å heve kvaliteten på opplæringa for dei yngste barna. Rutt har 
ei høg stjerne hos lærarar kringom i heile landet. 

Det er umogeleg å omtale Rutt utan å nemne engasjementet 
hennar for å ta vare på og bruke det nynorske skriftspråket, for å 
hegne om den nynorske kulturen og verdien av språkleg og kultu- 
relt mangfald. Ho var tydeleg i meiningane sine her - som elles. Ho 
bidrog aktivt inn i Språkrådet og i mållaget. Rutt var ikkje litt for 
noko som helst. Det var fullt og heilt for alt ho syns var viktig. 

Rutt har bidratt mykje fagleg. Første lese- og skriveopplæringa 
vår ville sett annleis ut viss det ikkje var for Rutt. Ho har sett varige 
spor — både i barnehage, skule og lærarutdanning. Ho var ein kapa- 
sitet - nasjonalt, og også i nordisk samanheng. Kollegaer langt utan- 
for landets grenser verdset arbeidet hennar og støttar seg til det. 

Om forfatterne 


Boka er skrevet av alle de fire forfatterne i fellesskap. Vi har alle 
vært deltakere i SKRIVUT-prosjektet og innestår sammen for 
forskningsresultatene og alle deler av boka. Vi har valgt følgende 
forfatterrekkefølge på publikasjonen: Klemp, prosjektlederen for 
boka, Nilssen, prosjektlederen for SKRIVUT, Strømman, som har 
hatt det overordnede ansvaret for det skrivefaglige i boka, og til 
slutt Dons. 

Torunn Klemp er førsteamanuensis i pedagogikk ved grunn- 
skolelærerutdanninga i Norges teknisk-naturvitenskaplige uni- 
versitet (NTNU). Hun har lang erfaring som lærer, lærerutdanner 
og leder innenfor høyere utdanning. I de siste årene har hun for- 
ska på lærerstudentenes refleksjonsskriving og samspillet mellom 
de to læringsarenaene i lærerutdanningene. I tillegg til artikler 
og bokkapitler har hun sammen med Vivi Nilssen skrevet boka 
Lærerstudenten i møtet mellom teori og praksis. 

Vivi Nilssen er professor i pedagogikk ved grunnskolelærerut- 
danninga i NTNU. Hun har lang erfaring som lærer, praksislærer 
og lærerutdanner. Mange års forskning på begynneropplæring, 
praksisopplæring og samspill mellom teoristudier og praksisopp- 
læring er publisert gjennom bøker, bokkapitler og artikler. Hun har 
også skrevet boka Analyse i kvalitative studier. 

Elin Strømman er høgskolelektor og ph.d.-stipendiat i norsk 
ved grunnskolelærerutdanninga i NTNU. Hun har bakgrunn som 
lærer på alle nivå i grunnopplæringa. Strømmans forskning har 
fokus på lese- og skriveopplæring og digital literacy i grunnskole 
og i lærerutdanning. På disse områdene har hun publisert artikler 
og bokkapitler. 

Carl Fredrik Dons er dosent i utdanningsledelse ved NTNU. 
Han har lang erfaring som lærer og som lærerutdanner innenfor 
grunnskolelærerutdanninga. I dag arbeider han innenfor fagfeltene 
skoleledelse, didaktikk og teknologi, og har ledet flere forsknings- 
og utviklingsprosjekter hvor søkelyset er rettet mot kommunika- 
sjon og kunnskapsdeling i ulike digitale miljø. Dons har i de siste 
årene publisert artikler innenfor læring, ledelse og digitale medier. 

